
Marele cuvânt catehetic sau despre învăţământul religios 
Preliminarii 


Titlul acestei scrieri ne dă să înţelegem că avem de a face cu o expunere siste- 
matică a principalelor puncte din doctrina Bisericii creştine. Şi de fapt, după 
lucrarea cu titlul Despre principii redactată de Origen în secolul III, scrierea de față 
este "cea mai importantă dintre scrierile dogmatice ale Sfântului Grigorie", afirmă 
unul dintre patrologii contemporani (J. Quasten). 


Propriu-zis, Sfântul Grigorie ne-a mai lăsat o serie întreagă de scrieri dogmatice 
dintre care unele sunt mult mai extinse (după cum mărturiseşte însuşi autorul lor în 
capitolul 38 al operei de care ne ocupăm acum). 


Între scrierile dogmatice mai extinse, pe primul loc e tratatul Contra lui Eunomiu, o 
lucrare în patru părţi, păstrate, din păcate, într-o ordine intervertită. 


O altă scriere, destul de lungă, este tratatul Despre suflet şi înviere, pe care îl 
inserăm aici alături de Marele cuvânt catehetic, după care, cititorul va găsi şi o 
scriere privind învăţătura despre Sfânta Treime. 


Trebuie spus că scrierile dogmatice ale Sfântului Grigorie au drept caracteristică 
generală în primul rând spiritul polemic, combătând învăţăturile unor eretici din 
epoca respectivă. De aceea e uşor de înţeles de ce autorul lor foloseşte mai mult 
expunerea filosofico-metafizică decât argumentarea biblică. 


Totuşi, Sfântul Grigorie este, poate, cel mai profund gânditor creştin al timpului. 
Când a citit, în preajma Sinodului II ecumenic - de faţă fiind Sfântul Grigorie 
Teologul şi Fer. Ieronim - tratatul său Contra lui Eunomiu, a fost un moment de 
mare însemnătate pentru convingerea că sfârşitul arianismului era aproape; iar dacă 
marele Vasile n-a mai trăit să vadă şi destrămarea apolinarismului, la combaterea 
căruia Sfântul Grigorie de Nyssa şi-a adus o contribuţie hotărâtoare, în schimb 
creştinii au răsuflat uşuraţi, spre sfârşitul secolului patru, pentru liniştea din 
biserici. 


Revenind la Cuvântarea sau Cuvântul catehetic, trebuie să reținem că noţiunile: 
"cateheză", "catehumenat", "catehism" ori "catehetică" ne duc cu gândul la memo- 
rabilele strădanii depuse de întâistătătorii Bisericii (proiestoşii ei) în explicarea sau 
predarea prin grai viu a învățăturilor crezului creştin până când catehumenii sau 

credincioşii dovedeau că în sufletul lor "s-au făcut ecou" învățăturilor mântuitoare 
ale Bisericii, încoronate până la urmă prin primirea Sfintelor Taine. 


Iată, cum li se vorbea catehumenilor pe la mijlocul veacului IV: "Noi, slujitorii lui 
Hristos, v-am primit pe fiecare şi având oarecum slujba de portari, am lăsat uşa 
deschisă. Poate că ai intrat având încă sufletul pângărit de păcate şi de intenţie rea. 
Ai intrat, ai fost primit; numele tău s-a înscris. Vezi această cinstită aşezare a 
Bisericii? Observi ordinea şi disciplina de aici? Ai destulă vreme. Ai zeci de zile de 
pocăință. Ai timp îndelungat să te speli. Dacă însă stărui în intenţia ta rea, eu, care 
îți vorbesc, n-am nici o vină. Tu însă nu aştepta să primeşti harul! Apa te va primi, 
dar Duhul nu te va primi" (Procateheza de Sfântul Chiril de Ierusalim, Bucureşti, 
1943, p.41). 


Sfântul Grigorie nu vorbea aşa simplu, totuşi vorbea profund. EI făcea atenţi pe 
creştini, faţă de rătăcirile ereticilor, ale iudeilor, ale păgânilor. 


Dintre eretici, pe locul prim sunt eunomienii (adepţii arianismului "reînnoit"); apoi 
maniheii (închinători ai dualismului persan), marcioniţii (care preconizau un 
gnosticism reformist). 


Dintre gnosticii obişnuiţi amintim pe Vasilide şi Valentin. Probleme permanente 
provocau păgânii prin politeismul lor precum şi iudeii, cu încăpăţânarea lor, care, 
cu toate că cinsteau scrierile proorocilor Vechiului Testament, totuşi nu voiau să 
recunoască în persoana Domnului Hristos pe Fiul cel Unul Născut, Care, după cum 
se va vedea din expunerea ulterioară, este "de o fiinţă" cu Tatăl şi cu Duhul Sfânt. 
Căci "Cel Unul Născut" este EI însuşi Dumnezeu adevărat, în acelaşi timp fiind şi 
"Unul din Treime", deci avându-și existenţa din veci, iar nu în chip eronat, cum 
susțineau aderenţii lui Sabelie (sec. III) atunci când susțineau că există o singură 
persoană dumnezeiască manifestată, potrivit modului său, o dată ca Tată (atunci 
când EI crea lumea), altă dată ca Fiu (când vorbea de EI ca mântuitor) şi altă dată 
ca Duhul Sfânt (când vorbea despre EI ca sfințitor). 


În chip special, expunerile dogmatice din Marele cuvânt catehetic, lămuresc în 
mod apreciabil învăţătura creştină despre Sfânta Treime, despre creaţie, despre 
păcatul strămoşesc şi urmările lui, despre întruparea Cuvântului şi despre 
consecinţele ei, despre harul Sfintelor Taine, chiar dacă se resimt şi influenţe 
platonice, respectiv origeniste, mai ales atunci când e vorba de judeca ta 
universală. E drept că domină peste tot un "nobil efort” de exprimare rațională şi 
intelectualistă, dar influența exercitată asupra teologiei răsăritene ulterioare s-a 
dovedit hotărâtoare. 


S-a spus pe bună dreptate că Sfântul Grigorie de Nyssa, mai mult decât 
contemporanii săi, poseda gust pentru scrisul ştiinţific (Puech). Nu-l de mirare, 
deci, că în studiul său: Teoria exegezei (publicat în Actele colocviului Grigorie de 
Nyssa, de la Chevetogne, din 1971, p. 87-110), Monique Alexandre spunea, 
analizând modul de lucru din cele două tratate, Despre facerea omului şi 
Explicarea apologetică a Hexaimeronului, că episcopul de Nyssa a ştiut găsi şi 
teme sau idei mari, dar şi terminologia potrivită unei lucrări exegetice, care să se 
poată citi cu folos şi astăzi, după mai bine de 1500 de ani de la data la care au fost 
scrise. 


lar dacă ţinem seama de studiul dens al lui Jean Danielou: Akolouthia chez Gr. de 
Nysse (publicat încă în 1953, în "Revue des Sciences religieuses"), se lămureşte şi 
mai temeinic înlănţuirea logică a argumentării creştine de care a dat dovadă din 
plin acest profund teolog capadocian, în gândirea căruia rădăcinile merg dincolo de 
Origen şi de Filon din Alexandria, în Cuvântul sfânt al Scripturii, pe care îl găsim, 
acum - la finele secolului IV - mult mai clar şi mai adânc după ce citim imaginile şi 
metaforele Sfântului Grigorie. Data compunerii acestei scrieri pare a fi anul 385. 


Mulţi teologi socotesc această scriere ca pe cea mai valoroasă dintre câte ni le-a 
lăsat Sfântul Grigorie. Când avem în vedere munca dascălilor creştini însărcinaţi 
cu instruirea catehumenilor, scrierea aceasta poate fi socotită într-adevăr o punte 
dogmatică între "Principiile" lui Origen şi "Dogmatica" Sfântului loan Damas- 
chinul, cum afirma pr. prof. I.G. Coman, dar trebuie ţinut seamă şi de faptul că în 
ea se resimt şi influenţe ale filosofiei platonice, precum şi din cugetările ante- 
cesorilor săi creştini, Atanasie cel mare şi Metodiu de Olimp. 


Oricum, aşa cum este, mai mult carte de cugetare filosofică decât argumentare 
biblică şi teologică, Marele Cuvânt catehetic este un puternic "stâlp" şi întărire ale 
adevărului creştin, din veacul al patrulea. 


Pentru traducere am folosit mai întâi textul ediției Migne (Patrologia Graeca, voi. 
45, pag. 9-106), după care am şi publicat câteva capitol (14-16, 21-23) în 
"Telegraful român" 49-52/1946. N-am putut avea la îndemână ediţiile mai bune, 
ale lui Krabinger (Munchen 1835) şi H. Polack (Leiden 1972). În schimb, am 
beneficiat de ediţiile scoase de Fr. Oeliler (Leipzig 1858) şi L. Meridier (Paris 
1908) însoţite, ambele, şi de traduceri. Am mai folosit şi alte traduceri, de pildă, în 
limba germană, în colecția "Bibliothek der Kirchenvăter": H. Hayd (1874) şi K. 
Weiss (1927). În româneşte, lucrarea a mai fost tradusă în 1947 de preotul D. 
Cristescu, în colaborare cu prof. N.I. Barbu. Urmează în continuare textul scrierii 
propriu-zise. 


SR o e 


Introducere 


Cei dintâi care trebuie să cunoască adânc învăţătura creştină sunt cei puşi să 
îndrume viaţa şi dreapta credinţă, pentru ca prin ele Biserica să crească, iar 
numărul celor intrați în rândurile ei să se înmulțească prin propovăduirea 
cuvântului adevăratei credinţe în auzul cât mai multor credincioşi. 


Trebuie să spunem însă că nu există o singură metodă de a învăţa pe toţi cei care se 
apropie de învăţătură, ci la învăţăturile deosebitelor religii trebuie folosite şi 
metode de învăţare diferite, bineştiind că chiar dacă ţinta învăţământului este una, 
metoda de a-l propovădui nu-i pentru oricine aceeaşi. 


Cel ce urmează învăţăturii iudaice se leagă de un anumit fel de idei, câtă vreme cel 
ce a trăit în păgânism se pasionează de cu totul altele. La fel stau lucrurile şi cu cel 
din partida lui Eunomiu, a lui Manes, a lui Marcian, Valentin, Vasilide sau a 
oricăruia din şirul celor ce petrec în credinţe rătăcite. 


Întrucât fiecare din aceştia au vederi deosebite, înseamnă că şi noi va trebui să 
ducem lupta contra fiecăreia din aceste credinţe ale lor. Aceasta pentru că 
totdeauna felul boliu ne arată şi pe al vindecării. Doar nu putem vindeca cu acelaşi 
fel de leacuri credinţa în mai mulți zei ai păgânilor şi încăpăţânarea iudeilor de a 
crede în Dumnezeu-Fiul, cel Unul-Născut, după cum acelaşi fel de arme nu putem 
folosi nici pentru a răsturna, în minţile pornite pe erezie, închipuirile amăgitoare pe 
care le spun ei despre dogmele creştine. Pentru că dacă ajungem să-l aducem iar pe 
drumul adevărat, să zicem, pe un adept al lui Sabelios, nu tot aceleaşi arme ne vor 
ajuta contra lui Eunomiu, iar o luptă pornită contra maniheului nu ne poate aduce 
folos şi contra iudeului. 


Trebuie, aşadar, după cum am mai spus, să avem în vedere înclinările minţii 
fiecăruia şi să îndreptăm învăţătura rătăcită a fiecăruia, în aşa fel ca să reiasă cu 
uşurinţă adevărul din înseşi punctele de acord ce se observă în decursul discuţiei 
între cele două partide. 


Astfel, când intri în discuţie cu un păgân, ar fi bine să începi prin a-l întreba: crezi 
în Dumnezeu sau mărturiseşti a fi de credinţa ateilor? 

— Dacă răspunde că nu crede c-ar exista vreun Dumnezeu, să-l facem să 
recunoască, pe temeiurile înţelepciunii şi măestriei cu care este orânduită 
lumea, că tocmai prin aceasta e dovedită existenţa unei puteri care se face 
vădită în viaţa acestei lumi şi care depăşeşte însăşi lumea întreagă. 


=> Dacă, dimpotrivă, nu se îndoieşte că există o divinitate, dar se amăgeşte pe 
sine crezând în mai mulți dumnezei, atunci e cazul să-l întrebăm aşa: este 
această dumnezeire, în care crede el, desăvârşită sau nu? Dacă va 
recunoaşte - ceea ce-i foarte probabil - că desăvârşirea ţine de însăşi natura 
divinității, atunci să-i cerem să mărturisească în legătură cu Dumnezeu că 
în mod logic toate însuşirile şi manifestările Domnului trebuie să fie 
desăvârşite, căci doar nu vom socoti pe Dumnezeu ca pe o amestecătură de 
lucruri opuse unul altuia, unele desăvăârşite, altele nedesăvârşite. De aceea, 
fie că-i vorba de puterea dumnezeiască ori de bunătatea, de înţelepciunea 
ori de nestri-căciunea Lui, de veşnicia sau de oricare altă însuşire potrivită 
cu EI, va trebui să recunoaştem, după judecata logică a unei minţi 
sănătoase, că desăvârşirea ţine de tot ceea ce este fiinţă şi lucrare 
dumnezeiască. 


O dată câştigat acest punct, nu va mai fi pentru noi o greutate să-l facem ca, din 
împrăştierea credinţei în mai mulţi dumnezei, să creadă că există numai un singur- 
Dumnezeu; cel cu care stăm de vorbă să recunoască şi el că, vorbind de 
Dumnezeu, trebuie să ne gândim la EI ca la ceva desăvârşit, dar că, în acelaşi timp, 
mai există încă şi o mulțime de alte fiinţe, care ni se arată desăvârşite; atunci, 
neapărat, va trebui să ne demonstreze în ce constă desăvârşirea fiinţelor acestora, 
care nu se deosebesc unele de altele şi care ni se arată cu aceleaşi feluri de însuşiri: 
ori că mintea nu vede nimic deosebit acolo unde nu există deosebiri între lucruri, 
ori că nu este de fapt deosebire între ele. Or, dacă nu aflăm în astfel de cazuri nici o 
deosebire de mai mult sau de mai puţin (şi ideea de desăvârşire exclude împu- 
ținarea), nici una de mai rău sau de mai bun (şi iarăşi, nu ne putem închipui o 
dumnezeire dacă nu depărtăm de la Ea orice noţiune de rău), în sfârşit, dacă nu 
aflăm nici o deosebire de vechi şi nou (iar ceea ce nu-i veşnic acelaşi, e străin de 
dumnezeire) - urmează, aşadar, că ideea de Dumnezeu poate fi numai una singură 
şi aceeaşi, iar mintea sănătoasă nedescoperind nicăieri în restul lumii ceva deo- 
sebit, care să mai aibă astfel de însuşiri, înseamnă că în mod cu totul necesar 
credinţa greşită în mai mulţi dumnezei trebuie redusă la ideea unei singure Fiinţe 
Divine. 


Într-adevăr - dacă numai despre un singur Dumnezeu putem spune că-i bun şi 
drept, înţelept şi atotputernic, dacă, iarăşi, numai Lui | se potrivesc nemurirea, 
veşnicia şi orice altă însuşire pe măsura sfinţeniei Lui, atunci, în orice fel ar suci 
lucrurile cugetarea noastră, se şterge orice deosebire, deodată cu aceasta dispărând 
şi credinţa în mai mulţi zei, căci această identitate absolută ne sileşte să admitem 
numai un singur Dumnezeu. 


Capitolul I - Despre Logosul divin 


Dar, întrucât învăţătura creştină recunoaşte în unitatea naturii şi existenţa unor 
persoane diferite, noi va trebui să nu ne lăsăm duşi spre învăţătura iudaică în 
vreme ce combatem păgânismul. Cade-se, deci, printr-o lămurire temeinică să 
aducem pe diurnul drept şi această învăţătură rătăcită. 


Căci chiar şi cei care stau pe altă linie decât a Bisericii creştine nu-şi închipuie pe 
Dumnezeu fără rațiune sau fără cuvânt înţelegător, fără Logos, cum i se spune în 
greceşte. Or, faptul că aici şi necreştinii mărturisesc ca şi noi, ne va uşura mult 
limpezirea învăţăturii creştine. Căci cel ce crede, ca şi noi, că nu există Dumnezeu 
fără acel Logos, acela crede totodată şi în Logos, care e nelipsit din Dumnezeire. 
Dar în acelaşi timp noi avem şi un logos sau un cuvânt omenesc şi pentru el 
folosim aceeaşi vorbă. lar dacă adversarul nostru zice că îşi închipuie Cuvântul 
divin prin asemănare cu cuvântul omenesc, să nu ne speriem: pe această cale îl 
putem duce la o înţelegere mai înaltă. 


Întâi de toate, trebuie neapărat să credem că, întocmai ca şi la celelalte puteri ale 
sufletului, cuvântul e pe potriva firii. Oricine se poate convinge că în om vedem 
putere, viaţă, înţelepciune, dar nimănui nu-i va trece prin minte să afirme, din 
cauza identității de nume, că şi în Dumnezeu întâlnim aceeaşi viaţă, putere sau 
înţelepciune, ci cel mult că înţelesul acestor cuvinte se coboară pe potriva firii 
noastre. Întrucât firea noastră e stricăcioasă şi slăbănoagă, desigur şi viaţa 
omenească e efemeră, puterea fără consistenţă, cuvântul fără tărie. 


Dimpotrivă, când vorbim de natura Dumnezeirii, atunci şi însuşirile pe care i le 
atribuim vor trebui să fie pe măsura celei la care ne gândim. De aceea chiar dacă 
vorbim de un Cuvânt al lui Dumnezeu, nu trebuie să credem că EI îşi are fiinţa 
doar în actul vorbirii sau al intonării, urmând ca după ce s-a sfârşit cu exprimarea 
unui cuvânt, ca la om, El să înceteze de a mai trăi; ci, după cum firea noastră 
trecătoare are un cuvânt trecător, tot aşa şi firea cea nestricăcioasă şi care în veci nu 
se schimbă, are un Cuvânt veşnic şi continuu statornic. 


În chip logic, după ce am ajuns să convingem pe vrăjmaş să mărturisească 
existenţa veşnică a Cuvântului lui Dumnezeu, va trebui să recunoaştem că această 
fiinţă se bucură şi de viaţă. Căci ar fi o blasfemie să atribuim Cuvântului o fiinţă 
neînsuflețită ca a pietrelor. Din clipa în care admitem în Cuvântul o fiinţă 
cugetătoare şi necorporală, din acea clipă trebuie să spunem că EI şi trăieşte, căci 
dacă-i lipsit de viaţă, n-are nici funţă. Prin aceasta însă am dovedit doar cât de 
nedemn lucru ar fi să credem într-un Cuvânt al lui Dumnezeu care n-ar avea fiinţă. 


lar deodată cu aceasta am admis implicit şi aceea că având fiinţa, Cuvântul divin 
are şi viaţă. 


Convinşi odată de simplitatea ființei Cuvântului, adică după toată aparenţa nu-i 
format nici din amestecul a două, nici a mai multor lucruri, atunci nici despre viaţa 
Cuvântului să nu spunem că ea a fost împrumutată sau dată, prin participare, de 
altcineva - căci afirmaţia că unul se cuprinde în celălalt, e cam totuna cu a spune 
că-l compus - ci va trebui să zicem în chip necesar că, din clipa în care am 
mărturisit simplitatea Cuvântului, El îşi şi are viaţă, prin Sine, iar nu prin parti- 
cipare. Şi dacă Cuvântul trăieşte şi-şi are viaţă prin Sine, urmează în mod limpede 
că are şi darul de a acţiona liber, pentru că nici o fiinţă vie nu-i lipsită de voinţă. Că 
această voinţă este puternică şi neşovăitoare, iarăşi e urmarea logică a cugetării 
noastre despre Dumnezeu. A nu-l recunoaşte puterea, e exact totuna cu a-l afirma 
neputința. Or, tocmai gândul de neputincioşie e departe de idea de Dumnezeu - 
bine ştiind că în Fiinţa divină nu se întâlnesc contraziceri. 


De aceea va trebui să afirmăm sus şi tare că cu puterea Cuvântului e deopotrivă de 
mare şi vrerea Lui. Aceasta pentru a nu lăsa se se înţeleagă că în ceea ce-i simplu 
ar încăpea amestecuri sau uniri de lucruri contradictorii, de pildă, în actul aceleiaşi 
voințe să existe şi putere şi slăbiciune, putere într-o privinţă, slăbiciune în alta. 
Voința Cuvântului lui Dumnezeu, fiind atotputernică, nu poate în nici un fel înclina 
spre rău - bine ştiind că alunecarea spre rău e cu totul străină de firea divină - ci 
numai ce e bun trebuie să dorească, dorind să şi poată şi nu numai să poată fără să 
facă, ci gândul bun să-l şi îndeplinească într-adevăr. 


Bună lucrare este lumea şi toate câte vedem în ea cu înţelepciune şi cu măiestrie 
sunt făcute! Toată lumea este însă făptura Cuvântului celui viu şi netrecător, pentru 
că EI e Cuvântul lui Dumnezeu, care vrea pentru că are viaţă, făptuieşte pentru că 
vrea şi vrea numai ce-i bun şi înţelept, întrucât tot ceea ce lucrează EI e desăvârşit. 


Am spus adineaori că făptura lumii acesteia, ca roadă a lucrării Cuvântului, este o 
orânduire bună, întrucât a împlinit-o Cuvântul Domnului, care poate alege şi poate 
realiza binele. Pe de altă parte, Cuvântul de care vorbim e deosebit de Cel al cărui 
Cuvânt este, de Tatăl, deşi într-un fel oarecare termenul "cuvânt" e relativ, 
înțelegând în acelaşi timp prin cuvânt şi pe Tatăl, căci n-ar exista nici un cuvânt 
dacă n-ar fi fost rostit de cineva. De aceea, dacă mintea ascultătorilor deosebeşte, 
în urma unui termen de relaţie, pe Cuvântul de Cel ce L-a trimis, să nu ne fie teamă 
că, în vreme ce combatem rătăcirile păgâneşti, am cădea în greşelile adepților 
iudaismului. Mai curând credem că ocolim prin aceasta extravaganţa unora şi a 
altora, şi, anume, mărturisind că în acelaşi timp Cuvântul lui Dumnezeu este viu, 


împlinitor şi creator, şi că nu există propriu-zis deosebire, în ce priveşte firea, între 
Cuvânt şi Cel din care se naşte. 


După cum, fiind vorba de oameni, spunem că din minte iese cuvântul, dar nu se 
confundă cu ea şi nici nu e total despărțit de ea, ci întrucât purcede din ea este ceva 
specific: dar şi deosebit de ea, însă, în acelaşi timp, ca manifestare a minţii, iarăşi 
nimeni n-ar putea spune despre cuvânt că nu stă în legătură cu mintea, ci că au 
natură comună, dar funţă diferită, tot aşa stau lucrurile şi în ce priveşte pe Cuvântul 
lui Dumnezeu: având viaţă aparte, Cuvântul se deosebeşte de Cel care I-a dat-o; 
după natură, însă, este una cu Cel ale Cărui însuşiri, ca Dumnezeu ce este, le are 
deopotrivă. Căci vrând să vorbim de Tatăl şi să-l înşirăm însuşirile specifice, ca 
bunătate, putere, înţelepciune, veşnicie, depărtarea de rău şi de moarte, cu un 
cuvânt desăvârşirea deplină sau oricum ne-am exprima, în mod automat vom 
atribui aceleaşi însuşiri şi Fiului, care-şi are existenţa din Tatăl. 


Capitolul 2 - Despre Duhul Sfânt 


După cum am ajuns să cunoaştem, prin ridicarea cu mintea noastră de la cele 
pământeşti la cele suprasensibile, pe Cuvântul cel din fire Dumnezeu, tot aşa 
putem ajunge să ne facem o idee despre Duhul Sfânt, urmărind în propria noastră 
fire un fel de umbră şi chip al puterii celei nevăzute. 


E drept că omul când răsuflă, înghite aer, care, în virtutea unei legi fireşti, lasă să 
intre şi apoi să elimine un element cu totul străin din corpul nostru. 


In cazul când cuvântul se exprimă asistăm, prin intonaţie, la producerea graiului a 
cărui exprimare plastică este cuvântul. 


Tot în urma unei orânduieli dumnezeieşti, credinţa creştină ne cere să credem că 
există şi un Duh Sfânt sau o Suflare Divină şi tot aşa dacă s-a mărturisit că există şi 
un Cuvânt al lui Dumnezeu, care nu poate fi mai mic decât cuvântul sau vorba 
noastră omenească (şi aşa ar fi dacă, faţă de cuvântul omenesc însoțit de suflare, 
însuşi Cuvântul divin ar fi fost zămislit fără suflare), dar a crede în ceva străin, care 
după asemănare cu răsuflarea oamenilor ar veni de undeva din exterior şi s-ar 
transforma în Duh, aşa ceva ar fi o hulă adusă lui Dumnezeu. 


Or, când am spus că există şi un Cuvânt, noi nu L-am închipuit ca pe ceva fără 
fiinţă şi fără conţinut, nici ca pe o cunoştinţă pe care am fi învăţat-o cândva, după 
cum nici n-am crezut că iese la iveală prin mijlocirea graiului, dar că apoi încetează 


imediat ce s-a exprimat, ori c-ar fi supus vreunei altfel de schimbări pe care le 
observăm că se petrec cu exprimarea cuvântului omenesc, ci ni L-am închipuit ca 
pe ceva care are existenţă din sine, având voie liberă, activitate şi atotputernicie. 


Tot aşa, vorbind despre Duhul Sfânt şi despre suflarea Lui, suflare care însoţeşte şi 
face cunoscută activitatea Cuvântului, noi n-am fi înţeles aceasta ca pe o respirare - 
căci ar însemna să înjosim într-adevăr măreţia şi suflarea divinității ca fiind 
asemănătoare celor omeneşti - nu, ci ca pe o putere care-şi are izvorul existenţei în 
Sine însuşi şi din Sine, nedespărțit de Dumnezeu Tatăl, întru care trăieşte, nici de 
Cuvântul Tatălui, pe care-L însoţeşte, care nu ajunge să-şi piardă fiinţa când se 
împărtăşeşte, ci având, ca şi Cuvântul Domnului, existență aparte, voie liberă, 
autodeterminare, lucrare personală, veşnic alegând numai binele şi având pentru 
oricare dorinţă a Sa o tărie corespunzătoare voii de a o împlini. 


Capitolul 3 - Unitate şi persoane 


Scrutând cu precizie adâncimile acestei taine, mintea omului poate ajunge, e drept, 
într-o mică măsură, să-şi facă o idee tainică despre învăţătura cunoaşterii lui 
Dumnezeu, dar desigur fără a putea tălmăci în cuvinte şi adâncimea inexprimabilă 
a tainei acesteia şi fără să poată explica în ce chip un lucru se poate şi număra şi în 
acelaşi timp se sustrage numărătoarei, apare ca separat şi totuşi e conceput în 
unitate, e divizat cu privire la persoane, dar nu se poate diviza în funţă. 


Într-adevăr, ceea ce deosebeşte pe Duhul Sfânt de Cuvânt - iar pe amândoi de Cel 
care e Părintele amândurora, de Tatăl - este noţiunea de persoană. Dacă ideea de 
persoană îi deosebeşte, cea de unitate a firii nu mai permite separarea lor şi anume 
în aşa fel că nici puterea de conducere unitară a lumii nu se împarte prin această 
divizare în mai multe zeități, dar, pe de altă parte, credinţa noastră nu se confundă 
nici cu cea iudaică, ci adevărul stă la mijloc între aceste două concepții, curăţind pe 
fiecare din ele de afirmaţiile greşite şi din amândouă primind ceea ce-i folositor. 


ludeului i se purifică învăţătura prin primirea Cuvântului şi prin credinţă în Duhul 
Sfânt, păgânilor li se înlătură credinţa rătăcită în mai mulți dumnezei prin dogma 
unităţii firii, care anulează închipuirile pluralităţii. 


Să păstrăm, deci, din concepţia iudaică unitatea firii, iar din cea păgână reținând 
numai deosebirile care disting persoanele, corectând astfel reciproc părțile singu- 
ratice din concepţiile nepotrivite ale fiecărora despre Dumnezeu. Numărul Treimii 
e, aşa-zicând, leacul pentru cei ce păcătuiesc contra unităţii, iar învăţătura despre 
un singur Dumnezeu e leac împotriva adepților pluralităţii (politeismului, n.n.). 


Capitolul 4 - Scriptura despre Sfânta Treime 


Dacă iudeul ar îndrăzni să combată acest adevăr, nu ne va fi greu să-l răspundem, 
că învăţăturile cu care a crescut fac să reiasă cu claritate adevărul. Că, de fapt, 
există în chip substanţial un Cuvânt al lui Dumnezeu şi un Duh Dumnezeiesc ca 
două puteri de sine stătătoare, una făcătoare a tot ce se vede, cealaltă susținătoare a 
lor, reiese mai mult decât limpede din Scripturile inspirate. E de ajuns s-aducem o 
singură mărturie, lăsând pe seama celor mai râvnitori grija de a le căuta pe celelalte 
mai multe. 


Se spune în Psaltire că: "Cu Cuvântul Domnului, cerurile s-au întărit şi cu Duhul 
gurii Lui toată puterea lor” . Despre ce fel de Cuvânt şi despre ce fel de Duh e 
vorba aici? Pentru că prin Cuvânt nu putem înţelege aici sunetul grăit şi nici prin 
Duh vreun fel de respirare, căci dacă aşa ar sta lucrurile, atunci am face pe Dumne- 
zeu, pe urma asemănării cu firea noastră, om în toată legea şi ar trebui să învăţăm 
că Făcătorul Cerului şi al Pământului s-ar sluji de cuvinte şi de răsuflare ca şi 
muritorii. Şi apoi ce putere ar fi trebuit să aibă acele grăiri şi acele suflări încât să 
poată pune ordine între tăriile cerurilor şi tot ce se cuprinde în ele? Dacă s-ar 
asemăna Cuvântul divin grăirii omeneşti, iar Duhul Sfânt suflării noastre, puterea 
cu care ar grăi şi ar sufla ar fi absolut egale cu ale omului, iar nu mai mult decât 
poate acesta. Or, noi ştim cât de neputincioase şi de slabe sunt intonările graiului 
nostru şi respiraţia care însoţeşte aceste grăiri. Cei care coboară Dumnezeirea la 
măsura asemănării grăirii omeneşti ar pune peste Cuvântul şi peste Duhul lui 
Dumnezeu pecetea neputinței şi a lipsei de tărie specific omeneşti. Or, dacă înseşi 
tăriile cerurilor s-au întemeiat prin Cuvântul Domnului şi toate puterile lor prin 
Duhul gurii Lui şi-au primit viaţă, după cum a grăit David, atunci se dovedeşte 
întemeiată şi taina acestui adevăr, care ne învaţă că şi Cuvântul şi Duhul îşi au 
viaţă şi existenţă proprii. 


Capitolul 5 - Despre om 


S-ar putea însă ca păgânul, pe baza ideilor generale şi iudeul pe temeiul Scripturii 
să nu nege existenţa unui Cuvânt şi a unui Duh al lui Dumnezeu, în schimb planul 
lui Dumnezeu - Cuvântul privitor la mântuirea omului, să nu poată fi aprobat nici 
de păgâni, nici de iudei întrucât spun ei, pare neverosimil şi nepotrivit cu sfinţenia 
Dumnezeirii. 


De aceea vom pleca de la un temei diferit spre a putea readuce şi în această privinţă 
pe adversari la credinţa dreaptă. 


Să stabilim întâi: cred ei, oare, că toate lucrurile din lumea aceasta au fost făcute 
prin mintea şi înţelepciunea Celui ce a făcut toată lumea, ori mai fac şi alte greutăţi 
până să admită şi acest punct? Dacă nu admit că o minte şi o înţelepciune 
desăvârşită au rânduit lumea întreagă într-o minunată ordine, atunci înseamnă că 
fac din dezordine şi din stângăcie autori ai universului. Or, dacă aşa ceva ar fi 
absurd şi nedemn, atunci vor trebui să recunoască, cum că la cârma lumii se află o 
minte şi o înţelepciune neîntrecută. Dar chiar adineaori s-a dovedit că nu înseamnă 
acelaşi lucru Cuvântul lui Dumnezeu şi cuvântul grăit de om, că Cel dintâi nu-i un 
rod al ştiinţei şi al înţelepciunii, ci e o putere de sine stătătoare, continuu alegând 
numai binele şi în stare totdeauna de a-l duce la îndeplinire, că, mai departe, lumea 
fiind bună, are drept cauză puterea care tinde continuu spre bine şi care-l şi 
realizează. lar dacă temelia întregii lumi depinde de puterea Cuvântului, după cum 
ne-a arătat chiar logica minţii sănătoase, atunci în mod necesar trebuie că şi 
singuraticele părţi sau lucruri din univers toate îşi au o singură cauză, pe Cuvântul 
însuşi, Cel prin care toate au fost chemate la viaţă. 


Că-i spunem acestuia Cuvânt sau înţelepciune, Putere nesfârşită sau Dumnezeu sau 
orice alt nume preaînalt şi demn, nu ne vom supăra. Orice vorbă sau nume am găsi 
ca să exprimăm acest lucru, toate spun un singur lucru: că puterea veşnică a lui 
Dumnezeu e aceea care a făcut toate, care plăsmuieşte ceva ce încă n-a ieşit din 
neființă, care susţine toate cele create şi care prevede şi cele ce vor veni. Aşadar 
acest Dumnezeu-Cuvântul, înţelepciunea, puterea, El a zidit şi firea omenească şi 
anume nu pentru că ar fi fost silit la aceasta de ceva, ci l-a adus pe om pe lume, 
numai şi numai dintr-o revărsare a dragostei Sale. Şi aceasta pentru că lumina Lui 
nu trebuie să rămână ascunsă, mărirea nemărturisită şi bunătatea Lui neîmpărtăşită 
şi nici orice alte însuşiri pe care le vedem în firea dumnezeiască nu puteau rămâne 
inactive, încât să nu se împărtăşească şi să nu se înfrupte nimeni din ele. 


Or, dacă omul de aceea a fost adus pe lume, pentru ca să se facă părtaş la bunurile 
dumnezeieşti, în mod necesar urmează că, aşa cum a fost zidit, el e şi capabil de a 
se putea împărtăşi din ele. Căci după cum ochiul ajunge să guste părtăşia razelor 
luminoase prin aceea că firea a pus în el o putere ce atrage spre sine elemente 
înrudite cu ceea ce e sădit în ochi, tot aşa va trebui să fi insuflat Dumnezeu şi în 
firea omului ceva înrudit cu Sine, pentru ca prin aceasta omul să ajungă să-L 
dorească pe Dumnezeu. Doar şi firea celor necuvântătoare, fie că trăiesc în apă sau 
în aer, toate au fost structurate conform felului de viaţă pentru care au fost zidite, 
încât potrivit conformaţiei şi a felului propriu de viaţă, fiecare să-şi găsească 
mediul corespunzător de vieţuire, unele în aer, altele în apă. De aceea şi omul, care 
a fost zidit pentru a se putea bucura de bunurile dumnezeieşti, trebuia să aibă sădită 
în el o înrudire firească cu Cel din care se împărtăşeşte. De aceea a şi fost înzestrat 


cu viaţă, cu rațiune, cu înţelepciune şi cu toate bunătățile pe care numai firea 
dumnezeiască le are, pentru ca fiecare din acestea să trezească în el dorul după 
Dumnezeu, cu care se ştie înrudit. 


Dar, întrucât veşnicia este una din bunătăţile cu care e înzestrată firea 
dumnezeiască, trebuia din capul locului ca să nu fie lipsită de acest dar nici firea 
omenească, ci să aibă în sine nemurirea, pentru ca această putere înnăscută să-l 
ajute să cunoască ceea ce trece şi dincolo de această lume şi pentru ca astfel să 
trăiască cu dorul continuu după veşnicia divină. 


Adevărul acesta îl spune pe scurt, şi anume, printr-un singur cuvânt, istoria 
creațiunii, atunci când zice că omul a fost zidit "după chipul lui Dumnezeu", căci în 
ideea de chip al Lui se cuprinde tot ceea ce caracterizează pe Dumnezeu, iar tot 
ceea ce ne descrie Moise mai pe larg în forma unei istorioare, se reduce, de fapt, la 
acelaşi sâmbure de învăţătură. Căci Raiul acela şi felurimea fructelor, a căror 
mâncare nu dă celor ce gustă din ele mulțumirea stomacului, ci adevărata 
cunoaştere şi viaţă de veci: toate acestea se potrivesc cu tot ce am spus mai înainte 
despre om, anume că firea noastră a fost la început bună şi era înconjurată numai 
de bine. 


Dar s-ar putea ca gândindu-ne numai la starea prezentă a omului, să nu fie toți de 
aceeaşi părere cu afirmaţia noastră şi să spună, că o astfel de afirmaţie e falsificată, 
pentru că astăzi omul nu mai posedă acele bunuri, ci e într-o situaţie aproape cu 
totul opusă. Ce mai e azi dumnezeiesc în sufletul omului? Unde-i lipsa de 
suferinţă a trupului? Unde e semnul că viaţa nu se sfârşeşte? Viaţa pământească 
e atât de scurtă, atât de plină de supărări, felul ei trecător şi în general tot soiul 
de suferinţe fizice şi morale, la care suntem expuşi, acestea şi altele de felul 
acestora sunt învinuirile care pot fi aduse firii omeneşti, fapt pentru care mulţi 
se cred îndreptăţiţi să nu primească învăţătura creştină despre om. 


Dar, pentru a nu lăsa ca expunerea noastră să se abată de pe adevăratul ei drum, să 
mai stăm puţin de vorbă despre această problemă. 


Faptul că în condiţiile de astăzi omul nu-şi mai regăseşte locul lui adevărat, nu-i 
0 mărturie concludentă, că el n-ar fi fost vreodată în posesiunea bunătăţilor de 
care am vorbit. Fiind opera mâinilor lui Dumnezeu, care din bunătatea Sa a 
adus pe lume această fiinţă, nimeni din cei ce judecă n-are drept să bănuiască pe 
Cel ce l-a creat din dragoste că EI, Creatorul său, ar fi fost cel care l-a aruncat 
pe om de la început în această lume a răutăţilor. Alta e pricina că acum ne aflăm 
într-o astfel de stare şi că suntem despuiaţi de bunătăţile de altădată. 


Dar şi aici să plecăm de la un adevăr pe care îl admit şi adversarii noştri. Într- 
adevăr, Cel care a zidit pe om tocmai spre a-l face părtaş la bunătăţile Sale şi care 
a sădit în firea lui, încă de la creație, principiul binelui, pentru ca fiecare din 
darurile acestea să-i îndrume mereu dorința spre semenul său, desigur că nu l-ar fi 
lipsit de binele cel mai înalt şi mai preţios, de darul de a trăi liber şi de a acţiona 
după voia lui. Căci dacă sila ar fi aceea care ne-ar dirigui viaţa, atunci de bună 
seamă că chipul din om n-ar mai fi unul dumnezeiesc, ci fals, înstrăinat şi fără 
asemănare cu originalul. Şi cum să mai vorbeşti de un chip al naturii absolute când 
acesta e sugrumat şi robit slăbiciunilor? Căci cel care a fost zidit întru totul 
asemenea lui Dumnezeu, trebuia să fie din fire liber şi stăpân pe voinţa proprie, 
pentru ca apoi participarea la bunurile dumnezeieşti să fie răsplata unor strădanii 
virtuoase. 


Vă veţi întreba, poate, cum de a schimbat cel înzestrat cu atâta noian de daruri, 
binele cu răul? Nici aici nu-i greu să răspundem. Nimic din ce e rău nu-şi are 
izvorul în voia lui Dumnezeu (căci răutatea n-ar mai fi condamnată dacă şi-ar 
avea ca urzitor şi părinte pe Dumnezeu însuşi), ci răul se plămădeşte înlăuntrul 
nostru şi se dezvoltă pe măsură ce îl ajutăm cu voia noastră, ori de câte ori 
sufletul se depărtează de bine. Căci, după cum vederea e şi ea un dar şi o lucrare a 
firii, iar orbirea e lipsirea de această facultate naturală, tot aşa se opune şi virtutea 
păcatului. Nici nu putem înţelege altfel răul, decât ca o lipsă a binelui. Întocmai 
după cum, când dispare lumina, urmează întunericul - care, cât timp lumina e de 
faţă, nu poate fi prezent - tot aşa nici răul nu poate prinde rădăcină de la sine, în 
fiinţa noastră, atâta vreme cât trăieşte acolo binele. Când s-a îndepărtat însă binele, 
în locul lui a venit contrariul său. Însuşirea de căpetenie a libertăţii fiind alegerea 
în mod nesilit a ceea ce dorim, pricina relelor de care suferim azi nu poate fi 
Dumnezeu, tocmai El care ne-a înzestrat cu o fire liberă şi neîngrădită, ci prostia 
noastră de a alege răul în locul binelui. 


Capitolul 6 - Despre căderea în păcat 


Dar poate vă veţi întreba care e pricina acestei mari greşeli a vrerii noastre? 
Căci, de fapt, aceasta e urmarea logică a celor de mai sus. Vom vedea că şi aici 
vom găsi un principiu care ne va lămuri şi această chestiune. 


lată ce învăţătură am primit în această privinţă de la părinţii noştri. Şi de această 
dată nu-i vorba de o povestire închipuită, ci îşi are temeiul vredniciei de credinţă în 
însăşi natura noastră. 


După părerea noastră, mintea vede în realitatea din jur două lumi diferite: una 
spirituală şi alta simţuală, cea dintâi operând prin intelect, iar cealaltă prin 
datele oferite de simţuri . Nimic nu S-ar mai putea concepe în natură, care să nu 
intre în una din aceste două compartimente. E drept că distanţa între ele este aşa 
mare încât nu afli nici în lumea inteligibilă trăsături Ssimţuale, nici în cea 
simţuală din celelalte, ci fiecare din ele se defineşte precis cu ajutorul celeilalte. 
Lumea spirituală este necorporală, nepipăibilă, informă, câtă vreme lumea simţuală 
cade, după cum o arată şi numele, în sfera de cunoaştere prin simţuri. Dar chiar şi 
în această lume a simţurilor, cu toată mulțimea contradicțiilor reciproce dintre 
aceste două stihii, înțelepciunea care diriguieşte lumea a stabilit un acord între 
sensibil şi inteligibil, care împacă toate contradicţiile şi astfel peste întreaga făptură 
stăpâneşte o armonie interioară, fără ca vreo disonanţă sau contradicție firească să 
strice unitatea armoniei. În acelaşi fel are loc, pe temeiul orânduit de aceeaşi 
înţelepciune divină, un amestec şi o contopire de inteligibil cu sensibil, pentru ca 
ambele tărâmuri să aibă părtăşie în bine, în aceeaşi măsură şi pentru ca nimic din 
cele existente să nu fie exclus de la bunătăţile cele de sus. 


De aceea, cu toate că însuşirile potrivite firii spirituale: fineţea şi mobilitatea şi 
care se situează la o înălțime oarecum deasupra pământului - şi prin aceasta câştigă 
prin firea lor însăşi o mare înrudire cu cele inteligibile - totuşi printr-o înţelepciune 
mai înaltă, lumea spirituală se întrepătrunde cu cea simţuală pentru ca, după vorba 
apostolului , nici o făptură să nu fie lepădată şi nici lipsită de părtăşia cu darurile 
divine. 


Din această pricină Dumnezeu a şi făcut în om un fel de amestec de inteligibil şi 
de sensibil, după cum ne arată chiar relatarea din Cartea Facerii, unde se spune 
că "luând Dumnezeu ţărână din pământ, a făcut formă de om şi apoi, suflând 
peste el din suflarea Sa, a sădit în om viaţă vie”. Aceasta pentru a arăta că şi 
pământeanul se înalță din clipa în care se uneşte cu elementul cel dumnezeiesc, 
pe urma amestecului celor de jos cu cele de sus, unul şi acelaşi har revărsându- 
se de sus pătrunde prin toată lumea. 


Întrucât lumea spiritului a luat început înainte de cea a simţurilor şi întrucât Cel ce 
cârmuieşte lumea a însărcinat pe fiecare din puterile îngereşti cu anumite lucrări în 
opera de guvernare a universului şi tot o putere cerească a fost rânduită să poarte 
de grijă şi de lumea noastră pământească şi s-o diriguiască, în cele din urmă, după 
ce a fost rânduit totul în lume, a făcut Dumnezeu din tina pământului o făptură, în 
care a sădit chipul însuşi al puterii cereşti. Vietatea aceasta era omul. 


În el a pus Dumnezeu frumuseţea dumnezeiască a firii celei înţelegătoare, care era 
dotată cu o putere negrăită. lată pricina pentru care cel ce promisese la început, să 
ia parte la cârmuirea lumii, găseşte acum straniu şi de nesuferit faptul că, din firea 
pusă sub ascultarea lui, iese şi se manifestă o fiinţă făcută după chipul demnității 
celei mai presus de ceruri. 


Cum a putut ajunge să cadă în patima invidiei acest înger, care n-a fost creat de la 
început spre a fi rău, de Cel care toate le-a făcut pe temeiul bunătăţii? A trata pe 
larg o astfel de problemă nu intră în cadrul acestei scrieri. Cu toate acestea, s-ar 
putea discuta în câteva cuvinte pentru cei care se lasă mai uşor convinşi. 


De fapt nu trebuie înţeleasă deosebirea dintre virtute şi păcat ca pe o opoziţie dintre 
două lucruri, ambele de aceeaşi substanță, ci după cum neantul e contrariul 
existenței - fără însă a putea califica drept substanțială această diferență, căci 
dimpotrivă noi spunem că neexistenţa e negarea existenţei - tot aşa şi viciul se 
opune ideii de virtute. Păcatul nu poate fi conceput ca ceva ce există în realitate, ci 
ca reieşind din lipsa binelui. Şi după cum spunem că orbirea e ceva opus vederii, 
fără însă ca prin aceasta să afirmăm că în chip firesc toți oamenii ar trebui să fie 
orbi — posesiunea precede privarea - tot aşa zicem şi de păcat că se săvârşeşte 
atunci şi acolo unde lipseşte binele, ca şi o umbră care îşi face apariţia imediat ce s- 
a retras soarele. 


Or, lumea cea necreată nu admite mişcare în sens de schimbare, de transformare 
sau de înstrăinare de la firea ei, ci, dimpotrivă, numai cele create, din fire, tind spre 
schimbare, întrucât însăşi creaţia a însemnat o schimbare, şi anume o înlocuire, 
prin puterea de sus, a ceea ce n-a fost cu ceea ce acum este. ŞI întrucât tot o făptură 
a fost şi fiinţa respectivă (îngerul căzut) şi anume, una care a acţionat liber, şi-a 
închis ochii spre bine şi atunci a dat de invidie, ca şi omul care, uitându-se spre 
soare îşi închide pleoapele, aşa încât atunci vede numai întuneric. Tocmai de aceea 
şi îngerul acela, fiindcă n-a vrut să vadă binele însuşi, s-a legat de contrariul lui şi 
acel contrar era invidia. 


E un adevăr limpede, că punctul de plecare al oricărui lucru determină şi urmările 
ce decurg din el. De pildă, nu poţi fi viguros, nici nu poţi munci sau să te bucuri de 
viaţă dacă nu eşti sănătos; în schimb dacă eşti bolnav, atunci eşti şi slăbănog, nu-ţi 
vine nici să te mişti şi n-ai nici o poftă de viaţă. Cu alte cuvinte, în toată firea, după 
cum e începutul aşa e şi urmarea. După cum, aşadar, lipsa de patimi e începutul şi 
condiţia virtuţii, tot aşa şi înclinarea spre rău, izvorâtă din invidie, deschide drum 
tuturor celorlalte rele. 


După cum, prin depărtarea de bine, omul a lăsat invidia să prindă rădăcini în 
sufletul său - fapt pentru care înclină spre rău - tot aşa el a ajuns să fie ca o piatră 
care, odată pornită să se rostogolească pe un munte în jos, e dusă mai departe de 
însăşi greutatea sa. 


Văzându-se (îngerul cel căzut) smuls din afinitatea pe care a avut-o în mod firesc 
cu Binele Suprem şi observând că acum alunecă spre rău în mod automat, dus 
oarecum de însăşi greutatea sa până la ultimul grad de decădere, iar puterea minţii, 
pe care i-a dat-o Creatorul spre conlucrare şi părtăşie, a întrebuinţat-o numai pentru 
născocirea de noi răutăţi, acel înger a corupt pe om prin înşelăciune, convingându- 
1 să devină propriul său asasin şi sinucigaş. 

Întrucât, prin binecuvântarea lui Dumnezeu, omul fusese într-o stare cu adevărat 
ridicată şi privilegiată - căci pus a fost să stăpânească pământul şi toate cele de pe 
el apoi, întrucât era frumos la chip (nu degeaba era icoană a frumuseţii celei din 
început), firea lui nemâncată de patimi (el care era imitarea Celui neprihănit), 
deschis la suflet şi încrezător, ca unul care singur a avut bucuria să vadă pe 
Dumnezeu faţă către faţă toate aceste pricini aprindeau şi mai mult în îngerul cel 
rău flacăra invidiei. Deoarece, pe calea forței şi prin mijloace silnice el nu şi-a 
putut pune planul în aplicare - pentru că puterea binecuvântării dumnezeieşti era 
mai mare decât forţa lui - de aceea a căutat el cu orice preţ să depărteze pe om de 
darurile care îl făceau atât de tare, pentru ca astfel să-l poată prinde mai uşor în 
mrejele vicleniei sale. 


Și după cum, atunci când fitilul unei lămpi care arde cu flacără mare nu poate fi 
stins când sufli peste ea, ci se toarnă apă în ulei, pentru ca prin această şiretenie să 
se micşoreze flacăra, tot aşa, în chip viclean, vrăjmaşul a vârât răutatea în sufletul 
omului, reuşind pe această cale să stingă şi să slăbească puterea harului, în locul 
acestuia sălăşluind acum tocmai contrariul lui. Căci moartea e contrariul vieţii, 
slăbiciunea opusul vigorii, blestemul contrariul binecuvântării, simțământul ruşinii 
e opusul sincerităţii şi astfel toate bunătăţile îşi au şi ele contrariul lor. 


Iată, prin urmare, de ce e aşa de înrăutăţită azi starea omului, stare care e roada 
întâmplărilor acelora, de la începutul vieţii omeneşti. 


Capitolul 7 - Bunătatea Creatorului 


Nimeni să nu întrebe: dacă Dumnezeu cunoştea de mai înainte nenorocirea, în 
care va cădea omul prin nesocotinţa sa, de ce l-a mai creat, când poate era mai 
bine să nu mai fi venit pe lume, decât să cadă pradă relelor? De fapt, aşa ceva 
susțin, ca să-şi apere credinţa lor, numai cei care s-au lăsat înşelați de învăţăturile 


lui, numai maniheii, ca să convingă pe adepţii lor, că Cel care a făcut pe om a fost 
EI însuşi o ființă rea. Căci ei zic astfel: dacă, pe de o parte,Dumnezeu ştie toate 
acestea, iar pe de altă parte omul totuşi zace în răutăţi, atunci înseamnă că povestea 
despre bunătatea lui Dumnezeu nu mai rămâne în picioare, căci doar nu de aceea îl 
va fi creat pe om, ca să-l rânduiască a trăi într-o viață de mizerie. Căci dacă 
săvârşirea binelui e singura însuşire a fiinţelor care au o fire neprihănită, atunci 
această viață mizerabilă şi trecătoare, zice maniheul, n-ar mai putea fi socotită ca o 
lucrare a mâinilor Bunului Dumnezeu, ci trebuie că izvorul acestei vieţi e alt- 
cineva, şi anume o fiinţă a cărei fire e înclinată spre rău. 


Toate acestea şi altele asemenea lor, la prima vedere şi în ochii celor îmbibaţi de 
înşelăciune eretică constituiau o atracţie oarecare făcând pe unii să vadă lucrurile 
numai într-o anumită culoare, în schimb cei care au o privire mai perspicace în 
aflarea adevărului, aceia sesizează repede putreziciunea acestui argument şi ne 
ajută să demascăm cu uşurinţă înşelăciunea ereticului. 


Cred că-i potrivit să citez aici ca martor pe Sfântul Apostol Pavel spre a răsturna 
acuzele lor. Anume, în prima epistolă către Corinteni, el îi împarte pe oameni în 
trupeşti şi duhovniceşti, cred, pentru a arăta că binele şi răul nu trebuie judecat 
în mod emipiric, cu simţurile, ci îndepărtându-ne cu mintea de orice însuşire 
corpo-rală şi căutând să distingem în ce constă însăşi firea lor, binele şi răul. 
Căci spune Sfântul Pavel acolo , că "omul duhovnicesc toate le judecă, numai pe 
el nu-l judecă nimeni”. 


Iată care, cred eu, este pricina care zămisleşte idei atât de fanteziste în mintea celor 
ce susțin astfel de învățături: ei determină noţiunea binelui în funcţie de înde- 
stularea şi după plăcerea trupului, întrucât în mod necesar, firea trupului e supusă 
suferințelor şi îmbolnăvirilor, deoarece e compusă şi destinată spre descompunere, 
iar suferinţele aceste sunt împreunate şi cu oarecare durere fizică, maniheii cred că 
facerea omului e opera unui Dumnezeu rău. 


Dacă cugetul lor ar fi ştiut să privească lucrurile mai sus, dacă şi-ar fi eliberat 
mintea de pornirile plăcerilor şi ar fi privit la firea lucrurilor cu nişte ochi liberi de 
orice patimă, atunci n-ar mai fi văzut alt rău în lume decât păcatul. Orice păcat sau 
orice răutate se caracterizează prin aceea că e cu totul lipsit de bine, fără să-şi aibă 
existență proprie, nici realitate. Nimic rău nu există dacă nu iese din voinţă, ci 
tocmai prin aceea că nu-i bun îşi primeşte răul numele. 


Or, ceea ce nu există nu poate avea realitate, iar ceea ce n-are realitate, nu poate fi 
opera celui care a creat realitatea. 


De aceea, nici nu poate fi învinuit Dumnezeu de răul pe care-l vedem, căci El e 
autor a ceea ce există, nu a ceea ce nu există. El a făcut vederea, nu orbirea, ne- 
a pus în faţă virtutea, nu lipsa ei. El a făgăduit ca răsplată pentru cei ce-şi 
rânduiesc viaţa după legile virtuţii liber acceptate fericirea de a se bucura de 
bunurile dumnezeieşti, dar nesupunând firea omenească bunului Său plac prin 
forță sau prin silă, târându-l spre bine fără voia lui, ca pe un obiect neînsufleţit. 


Și iarăşi dacă cineva, uitându-se spre cerul plin de lumină şi de strălucire la un 
moment dat nu vrea să mai privească, ci îşi închide pleoapele, nu soarele poate fi 
învinuit că acel om nu mai vede. 


Capitolul 8 - Despre viaţă şi moarte 


Omul se întristează ori de câte ori se gândeşte că trupul său va fi sortit stricăciuni. 
Suntem amărâţi şi ne vine greu să admitem că viaţa noastră se termină în clipa 
când murim şi ne închipuim că cel mai mare rău e că făptura fiumoasă a omului va 
fi mai târziu doar un cadavru. Or, în legătură cu această jalnică situaţie, să luăm 
seama cât de mare a fost bunătatea lui Dumnezeu, căci poate tocmai prin aceasta 
vom fi siliți să admirăm şi mai mult harul şi grija cea mare, pe care o poartă 
Dumnezeu omului. 


Gustarea plăcerilor este cea care leagă de existență pe cei care au parte de viaţă. 
Aşa se face că cineva care e copleşit mai mult de dureri şi suferinţe preferă, decât o 
astfel de viaţă, mai bine să nu se fi născut. 


Să cercetăm, deci, dacă nu cumva Dătătorul vieţii a avut cu noi alt gând decât să ne 
lase să trăim în condiţii trupeşti cât mai înfloritoare. 


Şi aşa, iată, omul a ajuns să guste răul în urma unui gest liber al voii sale, 
introducând, pentru o clipă de plăcere, răul în sângele său ca pe un fel de otravă în 
care s-a amestecat miere şi căzând pentru această pricină din fericirea cuvenită 
unor funţe lipsite de patimi, fiind mânaţi de acum numai spre răutăți. Din aceste 
pricini se întoarce iarăşi omul în pământ ca un ciob de lut ajuns netrebnic, pentru 
ca, odată curățit de spurcăciunea pe care o ascunde de acum, să fie restaurat prin 
înviere, în forma sa primordială. 


Această învăţătură ne-o spune şi Moise, e drept, în formă de istorisire, dar şi sub 
formă ascunsă, alegorică. Dar şi alegeoriile cuprind învățături foarte lămurite. 


Spune, adică, Moise în Cartea Facerii, că atunci când cei dintâi oameni au făcut 
ceea ce le fusese interzis şi când, apoi, au fost despuiaţi de fericirea pe care o 
avuseseră, Dumnezeu le-a dat primilor oameni să poarte "haine de piele". 


Dar mie mi se pare că în înţelesul povestirii nu-i vorba numai de piei obişnuite. 
Căci ce fel de animale au putut fi sugrumate şi despuiate pentru a li se da o astfel 
de întrebuințare? Or, întrucât orice piele luată odată de pe animal e moartă, sunt 
absolut sigur că prin această condiție muritoare rezervată doar animalelor 
necuvântătoare, a fost dată mai târziu omului, din grijă şi prevedere, capabilitatea 
de a muri. Sigur, însă, că moartea nu a fost dată omului pe vecie, căci doar haina se 
îmbracă numai pe dinafară, aducând, la nevoie, folos trupului, dar nefiind inerentă 
firii sale. 


Aşadar, moartea a fost împrumutată din lumea celor necuvântătoare, sigur, cu un 
anumit rost, ca să îmbrace firea omenească ce fusese, de altfel, zidită ca să nu 
moară. Ea învăluie numai exteriorul omului, nu şi interiorul lui, cuprinde numai 
partea sensibilă din om, dar nu se atinge de chipul dumnezeiesc din el. 


E drept că trupul se destramă pe încetul, dar nu se nimiceşte, căci nimicirea e 
tocmai trecerea în neexistență, câtă vreme destrămarea e numai o împrăştiere, 
respectiv, o reîntoarcere a trupului la stihiile pământene din care fusese luat. lar 
ceea ce se află în această stare, nu se pierde, cu toate că aşa ceva trece dincolo de 
înţelegerea noastră simţuală. 


Pricina destrămării reiese clar din pilda pe care am dat-o. Căci fiind simţurile 
noastre oarecum înrudite cu ceea ce-i pământesc şi mai grosolan în această lume, 
iar firea înţelegătoare fiind mai sus decât mişcările simţurilor şi superioară acelora, 
aceste fapte explică de ce s-a greşit atunci când s-a încercat de către simţuri o 
deosebire a binelui, iar această necunoaștere a lui a dat naştere la o stare tocmai 
opusă. Şi astfel, această parte din noi, rămasă înjosită şi nefolositoare, trebuie să fie 
sortită destrămării. 


lată cum se explică pilde de care am vorbit. Să ne închipuim că într-un vas de 
pământ s-a turnat din greşeală plumb topit, care întărindu-se nu mai curge afară. 
Proprietarul vasului, cunoscător în ale ceramicii, îşi reclamă vasul şi de aceea 
desface tot câte un ciob din jurul plumbului solidificat şi, odată cu această materie 
străină înlăturată, dă vasului iarăşi forma de la început pentru a se putea folosi de el 
când va avea nevoie. 


Tot aşa procedează şi Cel care modelează vasul trupului nostru: după ce va desface 
de materia simţuală, adică de trup, răul care s-a amestecat cu ea, Creatorul va 
înlătura, prin înviere, tot elementul străin ce s-a infiltrat în firea omenească spre a o 
putea modela din nou în frumuseţea elementelor de la început. 


Deoarece sufletul şi trupul sunt oarecum unite şi părtaşe la relele care însoțesc 
păcatul, e firesc să existe şi o analogie oarecare între moartea trupului şi cea a 
sufletului. După cum moartea trupului se atribuie plecării vieţii din elementul 
sensitiv, tot aşa în ce priveşte sufletul, numim moarte despărțirea lui de viaţa cea 
adevărată. 


Dar întrucât, după cum s-a spus mai înainte, părtăşia la rău trebuie privită ca având 
loc deodată atât în suflet, cât şi în trup (pentru că puterea de a săvârşi păcatul reiese 
din amândouă), din pricina aceasta moartea, prin descompunere sau prin 
dezbrăcarea de oricâte piei moarte cu care am fost înveliţi, nu poate atinge sufletul. 
Căci cum s-ar putea descompune ceea ce nu-i compus? Tocmai pentru că sufletul 
avea nevoie de un leac, care să-i şteargă petele pe care i le-a lăsat săvârşirea 
păcatului, tocmai de aceea i s-a dat în viaţa pământească leacul virtuţii, care să-l 
lecuiască de acel fel de răni, iar dacă aici pe pământ nu se poate întrema, se 
scontează vindecarea lui în viaţa de dincolo. 


Or, după cum există mai multe feluri de boli trupeşti, unele care se vindecă mai 
uşor, altele mai greu, şi în astfel de cazuri se recurge la operaţii, la arderi, la 
cauterizări cu fier roşu sau la băuturi de medicamente amare spre a se putea astfel 
scoate din rădăcină răul ce s-a încuibat în trup, tot aşa acelaşi lucru îl prevede şi 
judecata viitoare pentru vindecarea sufletului de infirmităţile sale. Pentru cei 
uşuratici, această judecată e o ameninţare şi un corectiv pentru ca de teama unei 
ispăşiri dureroase să fugă omul de rele şi să se cuminţească, câtă vreme pentru cei 
înţelepţi, cred că ea e un mod de vindecare şi de înzdrăvenire pe câte le-a hotărât 
Dumnezeu spre a putea readuce astfel această creatură a Lui la frumuseţea 
originară. 


După cum cei care elimină prin operaţie sau cauterizare ochiurile de găină şi negii 
încuibaţi în corp împotriva naturii, dar nu pot vindeca pe suferind fără a nu-i 
provoca şi dureri - în schimb, se ştie că operația se face pentru folosul, iar nu spre 
paguba pacientului - tot aşa şi bătăturile simţuale câte s-au înrădăcinat ca nişte răni 
în sufletul nostru prin participarea lui la răutăţi şi au infectat întreg organismul, vor 
fi tăiate şi rase de negrăita înţelepciune şi puterea Celuia despre care spune 
Evanghelia că e Doctor al celor răi, căci "nu sănătoşii au nevoie de doctor, ci 
hoinarii". 


Întrucât, însă, vreme îndelungată sufletul a crescut împreună cu păcatul şi se poate 
întâmpla şi cu noi ceea ce se întâmplă când se face o incizie într-un neg: ni se 
încrâncenează pielea de durere, căci ceea ce a intrat în chip nefiresc: în organism, 
se încuibează acolo atât de adânc, încât pare amestecat cu viaţa noastră, deşi până 
atunci era cu totul străin, iar descotorisirea de el provoacă dureri şi usturimi până la 
lacrimi, tot aşa se întâmplă şi cu sufletul care se istoveşte şi se mistuie în păreri de 
rău pentru greşelile săvârşite, cum zice proorocul, ca haina de molii. Toate 
acestea"pe urma înfrățirii atât de adânci a sufletului cu păcatul şi care duce la un 
lanţ întreg de dureri pe care nimeni nu le poate descrie şi nici exprima, cum de 
altfel nu se poate exprima nici fericirea după care însetăm. Într-adevăr, nici pe una, 
nici pe cealaltă nu le poate dibui nici puterea vorbei, nici ascuţimea minţii. 


Dacă priveşte, deci, cineva cu băgare de seamă la înţelepciunea Celui care 
chiverniseşte lumea aceasta, acela cu greu ar mai putea, judecând limpede şi fără 
micime de suflet, să acuze pe Dumnezeu că-i autorul răului, sau să afirme că 
Dumnezeu ori nu ştia ce se va întâmpla în viitor, ori dacă ştia şi totuşi a făcut pe 
om, atunci înclinarea omului spre rău nu-i străină de opera lui. 


De fapt, Dumnezeu cunoştea viitorul şi nu s-a pus de-a curmezişul acestei 
înclinări. Nici faptul că omul se va depărta de bine nu-i era necunoscut Celui a 
cărui putere de cunoaştere îmbrăţişează toate, trecut şi viitor deopotrivă. Dar 
după cum a prevăzut căderea omului, tot aşa a înţeles şi dorul acestuia de a se 
reîntoarce la starea de la început. Cum ar fi fost mai bine: să nu fi chemat deloc 
la viaţă firea omenească, deoarece ştia de la început, că aceasta va apuca pe cale 
greşită, ori, chemând-o şi văzând că s-a îmbolnăvit, s-o readucă prin pocăință la 
starea ei primordială? 


A pleca de la suferinţele trupeşti care ating în chip necesar partea trecătoare din noi 
şi a numi, pentru aceasta, pe Dumnezeu drept creator al răului sau a nu vrea din 
capul locului să-L socoţi (pe Dumnezeu) făcător al omului numai pentru a nu 
spune că e pricinuitor al suferințelor noastre, iată semnul celei din urmă micimi de 
suflet a acelora care caută să deosebească, cu ajutorul impresiilor simţuale, binele 
de rău. Numai firile hpsite de judecată cântăresc binele după senzaţia de durere sau 
de plăcere, întrucât neavând minte şi înţelegere nu-şi pot face o idee despre binele 
cel adevărat. 


Că, dimpotrivă, omul e făptură lui Dumnezeu, că a fost creat bun şi a fost destinat 
celor mai mari bucurii, nu reiese numai din cele spuse până aici, ci şi din multe alte 
pricini, care aşa fiind, iar înşirarea lor ne-ar îngreuna prea mult, le lăsăm la o parte. 


Spunând că Dumnezeu e Creatorul omului, să nu uităm ceea ce am spus, de altfel 
destul de amănunţit, în prefaţă, atunci când am vorbit despre păgâni şi când am 
dovedit că, având fiinţă şi existenţă de sine stătătoare, Cuvântul lui Dumnezeu e în 
acelaşi timp şi Dumnezeu şi Cuvânt, că e înzestrat cu putere de creație absolută sau 
mai bine-zis e însăşi puterea întruchipată, că nu e pornit decât spre bine, că 
săvârşeşte tot ceea ce vrea fiindcă vrerea şi puterea merg pe acelaşi drum, că tot ce 
există se datoreşte vierii şi lucrării Sale, că El a chemat pe om la viaţă, 
împodobindu-l, după model dumnezeiesc, cu cele mai frumoase însuşiri. 


Fire neschimbabilă poate avea numai Cel ce n-a fost creat. Dimpotrivă, tot ce a fost 
creat din nimic de către Fiinţa Necreată, trăieşte din schimbări continue, după ce 
însuşi începutul lor a fost o schimbare. 


Sigur că sensul acestei schimbări e progresiv, dacă urmează legile firii; dacă însă, 
se abate continuu de pe drumul cel drept, sensul e regresiv. 


Pornit o dată pe acest povârniş, acum când firea uşor schimbătoare nu mai întâlnea 
piedici, după ce a părăsit binele, omul s-a afirmat în rele tot mai adânc. De acum, 
depărtarea de viaţă a adus moartea, după cum retragerea luminii aduce întunericul, 
lipsa virtuţii răutatea, pe scurt, întreg şirul de forme ale binelui e înlocuit acum cu 
contrarul lor. 


Căzut odată din nesocotinţa sa în tot felul de capcane ale relelor - fiindu-i 
mintea rătăcită nu se mai putea folosi de ea şi nici înţelepţeşte nu mai putea 
decide din moment ce s-a îndepărtat de calea înţeleaptă - în această situaţie cine- 
1 mai putea readuce în starea harică de la început? Pe cine-l interesa ridicarea 
unei creaturi căzute, reîntoarcerea celui pierdut, îndreptarea celui rătăcit? Pe 
cine altul decât pe Stăpânul suprem al firii? Numai Cel ce dăduse omului dintru 
început viață, numai Acela mai avea puterea şi căderea de a reînviora această viaţă 
aproape stinsă. Taina adevărului ne învaţă că Dumnezeu a făcut pe om şi că tot 
EI l-a şi izbăvit după ce căzuse. 


Capitolul 9 - A fost moartea o înjosire pentru Hristos? 
Cine a luat seama la cele expuse până acum poate că va aproba pe cel care ţine 
seamă de înlănţuirea ideilor, pentru că nimic din cele afirmate nu pare să contrazică 


ideea adevărată despre Dumnezeu. 


In cele ce urmează nu va fi tot aşa, întrucât abia aici facem cunoştinţă cu adevărata 
taină a creştinismului, adică cu întruparea Domnului, cu creşterea Lui din pruncie 


până la bărbăţie, cu trebuinţa Lui de mâncare şi băutură, cu oboseala, somnul, 
durerea, lacrimile, cu denunţarea şi judecarea Lui, cu crucea, cu moartea, şi cu 
punerea în mormânt. 


Faptele cuprinse în tainele credinţei pe care le-am pomenit până acum pe scurt 
slăbesc oarecum credinţa celor mici de suflet, întrucât din pricina celor relatate s-ar 
părea că-i opreşte de a accepta pe cele următoare. Ceea ce-i cu adevărat vrednic de 
Dumnezeu, învierea Lui din morţi, ei o resping socotind că ea înjoseşte pe un 
Făcător al lumi. 


Părerea mea este întâi de toate, că, depărtându-ne cugetarea de la senzualismul 
carnal, trebuie să ne facem o idee clară despre binele în sine şi despre contrarul 
său, întrebându-ne sub ce însuşiri ni se prezintă ele gândirii noastre. Cred că nici o 
minte sănătoasă nu mă va contrazice când afirm că singurul lucru vrednic de ocară 
e răutatea şi anexele ei, iar ceea ce-i străin de rău, aceea nu-i vrednic nici de ocară. 
În acelaşi timp însă şi ceea ce nu a venit în atingere cu ocara trebuie socotit bun, 
căci bunătatea adevărată stă departe de contrarul său. Între bunătăţi intră doar 
numai ceea ce îi place şi i se potriveşte lui Dumnezeu. 


Să ni se dovedească în ce constă răutatea naşterii, a educării, a creşterii, a ajungerii 
la bărbăţie, a trecerii din viaţă şi pe urmă a învierii Domnului din morți! Or, dacă 
cele pomenite nu-s de ocară, va trebui să recunoaştem că ceea ce-i străin de rău nu 
poate fi nici ocărât. lar dacă ceea ce-i dovedit ca lipsit cu totul de rău şi de ruşine e 
perfect bun, atunci cum să nu te plângi de nebunia celor ce afirmă că binele nu-i o 
însuşire vrednică de Dumnezeu? 


Capitolul 10 - Se poate explica unirea firilor în persoana lui Hristos? 


Dar, s-ar putea zice: firea omenească e un lucru mărunt şi uşor de descris, câtă 
vreme dumnezeirea e nemărginită. De aceea cum ar putea încăpea nemărginitul 
într-un atom? Dar cine spune că nesfârşitul Dumnezeu a fost circumscris la limitele 
trupului, trebuind să încapă în el ca într-un vas? Doar nici în viaţa noastră nu e 
inclus spiritul în cadrele înguste ale trupului, ci numai volumul trupului e - de 
părțile proprii, câtă vreme sufletul se împrăştie prin mişcările libere ale minţii peste 
tot întinsul creaţiei, atingând înălțimile cerului, cufundându-se până în adâncul 
mărilor, bătătorind toate întinderile locuite ale lumii, scormonind, din dorul de 
cunoaştere, chiar şi adâncurile subpământene, ba adeseori căutând să cuprindă cu 
mintea şi minunile cerului, toate acestea fără să se simtă împovărat de greutatea 
trupului. 


lar, dacă, sufletul omului se simte la largul său peste tot şi în toată vremea - cu 
toată unirea lui cu trupul, unire cerută de fire - atunci ce nevoie este să spunem că 
Dumnezeirea e circumscrisă din toate părțile de firea trupului, în loc ca, folosindu- 
ne de pilde mai la îndemâna înţelegerii noastre, să ne formăm despre iconomia 
dumnezeiască o idee mai vrednică de ea? 


Când ne uităm la o lumină aprinsă, vedem şi lumina, dar şi material din care se 
alimentează şi mintea le distinge pe una de alta, dar nu le poate despărți spre a 
arăta într-un loc focul şi în altul materia respectivă, ci amândouă formează un 
întreg, o torţă. Tot aşa şi în ceea ce ne preocupă. 


Fiindcă nimeni nu are voie să obiecteze că, de exemplu, în pilda respectivă, focul e 
trecător şi nu reținem decât ceea ce e esenţial luminării, restul nu ne interesează. 


După cum vedem, aşadar, că se întinde flacăra torţei pe toată faţa materiei, dar n-o 
vedem închizându-se şi mărginindu-se numai la volumul ei, tot aşa, în legătură cu 
unirea firii dumnezeieşti sau cu apropierea ei de cea omenească, cine ne opreşte să 
ne formăm cu privire la această unire sau apropiere o idee vrednică de Dumnezeire, 
convinşi fiind că, deşi se află în om, această Dumnezeire n-are margini? 


Capitolul 11 - Taina întrupării 


Dacă te vei întreba cum se poate uni Dumnezeirea cu omenitatea, atunci va trebui 
mai întâi să-mi spui cum se face unirea sufletului cu trupul şi dacă nu vei putea 
ajunge să pricepi cum se face aceasta, atunci de cealaltă nici să nu-ţi treacă prin 
minte a te apropia. 


Mai mult, după cum în primul caz suntem convinşi că sufletul e ceva complet 
deosebit de trup - pe motiv că imediat ce pleacă sufletul din trup, acesta e mort şi 
fără mişcare şi totuşi modalitatea unirii lor n-o cunoaştem - tot aşa şi în al doilea 
caz mărturisim, că în măreţia ei inaccesibilă, firea dumnezeiască e şi mai departe 
de cea muritoare şi stricăcioasă şi că tot aşa de puţin putem pricepe şi cum se 
uneşte Dumnezeu cu omul. 


ŞI totuşi, pe baza minunilor raportate de Biblie, noi nu avem dreptul să ne îndoim 
că Dumnezeu S-a născut cu trup omenesc. Cum s-a făcut însă această întrupare, 
renunțăm de a cerceta, întrucât ea depăşeşte puterile minţii noastre. Crezând că 
toată creatura corporală şi spirituală e opera Fiinţei celei mai presus de trup şi 
necreate, noi nu ne mai întrebăm de unde şi cum s-a făcut aceasta, ci primind-o, ca 


atare, lăsăm celelalte la o parte fără să tot iscodim cum s-a creat lumea, ştiind că 
aşa ceva e misterios şi cu totul inexplicabil. 


Capitolul 12 - Mărturii despre întrupare 


Dacă vrea cineva dovezi că Dumnezeu s-a arătat în trup, n-are decât să cerceteze 
urmările acestei uniri. Din capul locului, chiar existenţa lui Dumnezeu, tot numai 
din mărturiile operei Sale o deducem. După cum, deci, aruncând ochii asupra 
universului întreg şi fiind atenţi la ordinea minunată din el precum şi la binefacerile 
care s-au revărsat din partea lui Dumnezeu asupra vieţii noastre, înţelegem că 
există deasupra acestui univers o putere creatoare care a făcut tot ce există şi care 
ne poartă de grijă la toţi, după cum şi fiind vorba de Dumnezeu care s-a arătat în 
trup, credem că minunile care au însoțit activitatea sa sunt destulă mărturie, că 
însuşi Dumnezeu s-a arătat în trup, întrucât în toate faptele pe care le-a săvârşit 
vedem însuşiri care se potrivesc numai firii dumnezeieşti. 


Numai un Dumnezeu a putut da viaţă oamenilor , numai El poate purta de grijă la 
toate, numai El poate da mâncare şi băutură celor ce se bucură de viaţă în trup, 
numai Dumnezeu poate face bine unde şi când trebuie, numai El poate readuce 
firea omenească cea măcinată de boli la sănătatea de mai înainte, numai El e în 
stare să stăpânească în acelaşi fel făptura întreagă, pământ, apă, văzduh şi cele mai 
pe deasupra ale lor, numai Dumnezeu poate avea putere peste tot şi să biruiască 
înainte de toate moartea şi stricăciunea. 


Dacă, la cele înşirate până aici, ar fi ceva nepotrivit cu idea de Dumnezeu, pe bună 
dreptate ar putea păgânii să respingă tainele credinţei noastre; dacă însă în tot ce 
am spus despre El nu-i nimic potrivnic ideii de Dumnezeire, atunci ce piedică se 
mai pune credinţei? 


Capitolul 13 - Naşterea şi moartea Mântuitorului 


Dar, se obiectează, naşterea şi moartea sunt însuşiri ale firii trupeşti. Şi eu zic tot 
aşa. Dar starea dinainte de naştere şi de după moarte nu mai are părtăşie cu legile 
firii noastre. Dacă ne uităm la ambele capete ale vieţii omeneşti, atunci înţelegem 
şi de unde venim şi încotro ne ducem: în dureri se naşte omul, în dureri se sfâr- 
şeşte. 


In legătură, însă, cu întruparea Domnului, nu întâlnim nici naştere din dureri, nici 
moarte urmată de stricăciune, căci acolo unde naşterea nu s-a făcut din poftă 
bărbătească, nici moartea n-a fost urmată de stricăciune. 


Nu crezi într-o astfel de minune? Mă bucur! Prin aceasta tu mărturiseşti că 
minunile, din pricina cărora nu admiţi cele spuse înainte, depăşesc rânduielile firii. 


Mărturia că Dumnezeu s-a arătat în trup să-ţi fie tocmai faptul că învăţătura noastră 
despre El nu se încadrează în rândul unor învățături obişnuite. Religia de toate 
zilele, pe care o propovăduim, nu se sprijină, oare, pe legi suprafireşti? Căci dacă 
ceea ce se istoriseşte despre Hristos intră în rândul lucrurilor fireşti, ce-ar mai fi 
dumnezeiesc în EI? lar dacă, dimpotrivă, aceste istorisiri rămân totuşi în domeniul 
suprafirescului, în care tu nu crezi, atunci chiar aici e dovada că cel propovăduit e 
Dumnezeu adevărat. 


Omul se naşte din împreunare firească între bărbat şi femeie, iar după moarte trece 
în stricăciune. Dacă aceleaşi lucruri le-ar spune învăţătura noastră şi despre 
Hristos, atunci ai avea tot dreptul să refuzi a socoti drept Dumnezeu pe Acela pe 
care mărturia noastră îl aşază în rândul firii. Dacă însă, dimpotrivă, auzi că şi EI s-a 
născut, dar atât felul cum a fost zămislit, cât şi modul cum S-a născut trec dincolo 
de rânduielile obişnuite în natură şi de părtăşia cu ea - ambele fiind cu totul străine 
de schimbările care duc la stricăciune - în acest caz necredinţa ta va trebui în mod 
logic şi consecvent să facă loc credinţei, afirmând că EI n-a fost un om de genul 
celorlalți oameni care se nasc în chip firesc. 


Or, dacă nu crezi că a fost un astfel de om, atunci trebuie în mod necesar să crezi 
că era Dumnezeu. Cel ce a istorisit naşterea lui Hristos, acela a adăugat şi faptul că 
naşterea Lui s-a făcut dintr-o fecioară. 


Acum, dacă pe baza celor raportate, credem în naşterea lui Hristos, atunci nu avem 
nici un motiv să ne mai îndoim de condiţiile în care a avut loc această naştere, căci 
tot acelaşi evanghelist, care ne vorbeşte despre naştere, ne relatează şi că aceasta s- 
a făcut dintr-o fecioară şi iarăşi, tot acelaşi evanghelist, vorbind de moarte, imediat 
după aceea vorbeşte şi despre înviere. 


lar dacă pe baza relatărilor amintite admiţi că realmente a avut loc o naştere şi mai 
târziu o moarte, tot pe baza aceloraşi mărturii va trebui să admiţi că această naştere 
şi această moarte se petrec în afara graniţelor patimii fireşti şi neputinţelor fireşti. 
Cu alte cuvinte, acestea depăşesc firescul. De aceea şi Cel despre care s-a dovedit 
că s-a născut în chip supranatural, nu poate fi în nici un caz încadrat în ordinea 
naturii. 


Capitolul 14 - Cauza întrupării 


Se va pune întrebarea care e pricina că Dumnezeu s-a coborât până la o asemenea 
înjosire, încât parcă îți vine să te îndoieşti în credință, cum de a fost posibil că 
Dumnezeu, fiinţa cea nemărginită, cea mai presus de cuget şi de cuvânt, Cel care 
întrece orice cinste şi mărire, a fost în stare să se amestece cu putreziciunea firii 
omeneşti, înjosind astfel prin această părtăşie cu cele de jos chiar şi cele mai su- 
blime lucrări şi forme ale Dumnezeirii? 


Capitolul 15 - Tot despre cauza întrupării 


Nu vom întârzia să dăm şi aici un răspuns potrivit cu măreţia divină. Întrebi de ce 
a luat Dumnezeu trup omenesc? Dar ia depărtează din om darurile date de 
Dumnezeu şi ai să vezi că nu mai ai după ce să recunoşti în om pe Ziditorul său. 
Căci doar după darurile primite se recunoaşte binefăcătorul, aşişderea după cele ce 
vedem că se întâmplă în lume, putem cunoaşte firea Creatorului lumii. lar dacă 
însuşirea de căpetenie a Dumnezeirii e dragostea de oameni , atunci iată răspunsul 
la ceea ce cauţi, iată pricina pentru care S-a întrupat Dumnezeu. 


Firea noastră cea slăbănogită, într-adevăr, avea nevoie de doctor, omul căzut de 
istoveală aştepta pe Cel ce-i va întinde mâna, cel ce-şi pierduse viaţa aştepta pe 
Dătătorul ei, cel ce se depărtase de părtăşia binelui avea nevoie de îndrumătorul 
care să-l readucă de unde plecase, tânjea după lumină cel ce zăcea la întuneric, cel 
căzut în robie îşi aştepta izbăvitorul, cel legat aştepta pe Cel care să-l dezlege, cel 
din jugul sclaviei, pe slobozitorul său. Erau aceste lucruri atât de mici şi de 
neînsemnate, încât să nu poată îndemna pe Dumnezeu să coboare şi să cerceteze pe 
oameni cum cercetează un doctor pe bolnavii săi, mai ales în starea nenorocită şi 
vrednică de milă în care se găsea omenirea? 


Se obiectează că Dumnezeu ar fi putut face bine omului, chiar dacă nu s-ar fi 
îmbrăcat în slăbiciunile şi durerile firii omeneşti. Cel ce a pus rânduială în lumea 
întreagă numai printr-un act de voinţă şi care a dat viaţă nimicului printr-o singură 
pornire a dorinţei sale, de ce n-a smuls şi pe om din ghearele dușmanului său 
printr-o autentică şi dumnezeiască manifestare a puterii sale, dacă i-ar fi plăcut s-o 
facă? De ce face, dimpotrivă, ocoluri atât de mari, luând asupră-şi haină trupească 
spre a intra în lume prin naştere, pentru ca apoi să treacă în mod consecutiv prin 
toate etapele şi vârstele omeneşti şi în urmă să guste şi moartea şi abia prin învierea 
propriului trup să atingă ţinta sa de răscumpărare, ca şi când nu i s-ar fi permis să 
rămână la înălțimea măririi Sale dumnezeieşti şi de acolo să mântuiască pe om 
printr-o poruncă oarecare, lăsând la o parte marile ocoluri pe care le-a făcut? 


Deci, trebuie să stabilim încă o dată adevărul în faţa acestui fel de obiecţiuni, 
pentru ca nici o piedică să nu mai stea în calea credinţei acelora care caută cu sete 
explicarea rațională a învăţăturii creştine. 


Întâi de toate să cercetăm în ce constă contrarul binelui, lucru pe care l-am mai 
examinat, de altfel, până acum destul de pe larg. După cum luminii se opune 
întunericul, iar vieţii moartea, tot aşa e limpede că răul şi numai răul se opune 
binelui. Căci, după cum din mulţimea celor ce le vedem că există în lume, nimic nu 
se opune luminii sau vieţii, nici piatra, nici lemnul, nici apa, nici omul, nici vreun 
alt lucru din cele create, decât numai ceea ce e cugetat ca potrivnic lor, adică 
întunericul şi moartea, tot aşa cu greu ar putea afirma cineva despre bunătate că 
opusul ei ar putea fi altceva decât potrivnicul ei, răutatea. 


Acum, dacă învăţătura creştină afirmă despre Dumnezeu că a binevoit să se nască 
într-o atmosferă de răutate şi de păcat, atunci ar avea tot dreptul vrăjmaşul nostru 
să ia în râs doctrina noastră şi s-o socotească incompatibilă şi în contrazicere cu 
noțiunea adevăratei divinităţi. Căci, într-adevăr, ar fi un sacrilegiu să afirmăm că 
Cel care e însuşi înţelepciunea întrupată, bunătatea, nestricăciunea sau orice alt 
nume sau atribut înalt I-am atribui, ar fi ajuns să se schimbe tocmai în contrarul 
său. 


Dacă, deci, Dumnezeu e adevărata bunătate şi adevărata virtute şi dacă e firesc 
lucru, că nimic nu se opune bunătăţii decât răutatea şi că Dumnezeu nu se naşte în 
răutate, ci în trup omenesc şi, în sfârşit, dacă nepotrivire cu Dumnezeu şi înjosire 
pentru El e numai faptul că a îmbrăcat haina slăbiciunii şi a neputinței fără a se 
naşte, ca Dumnezeu ce era, din acestea, în acest caz, să ne ruşinăm, oare, a 
mărturisi că Dumnezeu s-a unit cu firea omenească, în timp ce mintea nu vede 
nimic rău în firea omenească? Doar nici puterea minţii, nici a înţelegerii ori a 
cunoaşterii sau oricare alta din facultățile omeneşti nu sunt potrivnice noţiunii de 
bine. 


Capitolul 16 - Firea dumnezeiască n-a fost înjosită 


Se mai poate obiecta că trupul omenesc, fiind supus patimilor e nestatornic şi 
slăbănog, câtă vreme în Dumnezeu nu există patimi. Desigur însă că ar fi greşită 
concepţia noastră despre Dumnezeu dacă am afirma că Cel care, din fire, e străin 
de orice părtăşie cu patima şi cu slăbiciunea, ar ajunge, prin întrupare, în stare de 
neputinţă, de slăbiciune. 


Şi aici va trebui să subliniem, ca şi mai înainte, că există o neputinţă firească şi una 
nefirească, izvorâtă din abuzuri, din păcat. Ceea ce pune stăpânire pe voinţa 
noastră şi o trage de la bine la rău e într-adevăr o neputinţă, o slăbiciune. 
Dimpotrivă, tot ce vedem în natură, decurgând în mod succesiv într-o ordine care e 
înscrisă în firea lucrurilor, aceasta va trebui să spunem că e mai mult un mod de 
manifestare, decât o stare de slăbiciune: de pildă, naşterea, creşterea, felul cum 
reacționează eul nostrum în tot decursul îngrăşărilor sau slăbirilor trupului, 
prefacerea elementelor în corpul omenesc, ca şi destrămarea din nou a acestora şi 
întoarcerea lor la locul de unde au fost luate. 


Dar, în definitiv, cu ce intră în contact, potrivit doctrinei noastre, Dumnezeirea? Cu 
neputinţa propriu-zisă, care izvorăşte din răutate, sau cu elementul schimbător din 
firea noastră? Dacă doctrina noastră ar susține că Dumnezeu S-a născut în chip 
păcătos din ceea ce fusese înainte interzis, atunci ar trebui să fugim de absurditatea 
unei învățături care nu se pricepe să-şi facă despre Dumnezeu nici măcar o idee 
sănătoasă! Dacă, dimpotrivă, am afirma că Dumnezeu S-a unit cu firea noastră, 
care ea însăşi tot din EI îşi are începutul şi fiinţa, atunci în ce constă greşeala 
credinţei noastre cu privire la ideea despre Dumnezeu, câtă vreme nu există 
nicăieri în această credinţă a noastră despre Dumnezeu nici o înclinare spre patimă 
sau spre slăbiciune? Căci noi nu zicem, că doctorul care vindecă pe bolnav, trebuie 
neapărat să se îmbolnăvească şi el, ci vom spune că, chiar dacă ia contact cu boala, 
el tot rămâne teafăr. 


Dacă naşterea nu este o neputinţă sau un rău, atunci tot aşa trebuie înţeleasă şi 
viaţa. Dimpotrivă, pofta după plăceri este însoțită de pornirea noastră spre rău: iată, 
în ce constă adevărata boală a firii umane. 


Credinţa creştină spune însă că Dumnezeu e străin şi de una şi de alta. Dacă 
zămislirea Domnului nu S-a făcut din poftă şi dacă viaţa pentru care s-a întrupat 
El e lipsită de păcat, atunci ce răutate sau ce slăbiciune ar mai putea fi aceea, de 
care ar afirma credinţa noastră că s-ar fi împărtăşit Dumnezeu ? lar dacă cineva 
ar spune că şi despărţirea sufletului de trup ar fi tot o dovadă de păcătoşenie, atunci 
cu atât mai vârtos ar trebui socotită astfel unirea lor, căci dacă despărțirea a ceea ce 
a fost unit e un rău, atunci de ce n-ar fi un rău şi unirea lor, căci doar tot o mişcare 
e şi adunarea părților ca şi împrăștierea întregului? De aici urmează că ultima 
mişcare trebuie să primească aceeaşi numire ca şi cea dintâi. lar dacă prima 
mişcare, pe care o numim "naştere" nu e un rău, atunci nici cea de-a doua mişcare, 
pe care o numim "moarte" şi care aduce desfacerea trupului de suflet, în mod logic, 
nu poate fi socotită un rău. 


Cât despre Dumnezeu, noi afirmăm că El a trecut prin amândouă felurile de 
mişcări, dintre care una leagă sufletul de trup, iar cealaltă îl desparte. Mai spunem 
că această unire a lui Dumnezeu cu omul s-a făcut şi cu partea sensibilă şi cu cea 
raţională şi că a găsit cu cale, pe urma acestei tainice şi inexplicabile uniri, ca ceea 
ce s-a unit odată, adică sufletul şi trupul, să şi rămână unite pe vecie. 


Întrucât, însă, potrivit mersului ei natural, firea omenească înclina - chiar şi în 
persoana divină, după ce S-a unit cu cea dumnezeiască — spre despărțirea sufletului 
de trup, Mântuitorul a unit din nou printr-o putere dumnezeiască, parcă lipindu-le 
cu un fel de clei, cele două, sufletul cu trupul, unindu-le din nou, într-o unire 
inseparabilă, ceea ce până atunci fusese cu totul dezbinat. 


Aceasta e învierea, reîntoarcerea la unire nedespărțită a ceea ce fusese împrăştiat 
prin destrămare, pentru ca astfel să fie posibilă revenirea omului la starea lui harică 
de la început şi să i se redea viaţa de veci, după ce, sigur, prin moartea noastră, 
răutatea, intrată în fire, va fi fost înlăturată, întocmai cum se împrăştie pe jos şi 
dispare lichidul dintr-un vas care s-a spart şi care, din cauza aceasta, nu l-a mai 
putut ţine. 


După cum începutul morţii s-a făcut la început printr-un singur om şi de aici s-a 
transmis apoi la întreagă firea omenească, tot aşa şi începutul învierii trece de la 
unul la toată omenirea. Căci Cel care a unit din nou cu propriul Său trup sufletul, 
pe care i l-a luat - datorită puterii, comunicate dintru început şi sufletului şi trupului 
- tot Acela a amestecat într-un mod şi mai cuprinzător substanţa spirituală cu cea 
sensibilă, încât începutul urmează un drum firesc, până la sfârşit. După cum, în 
omenirea pe care Hristos a îmbrăcat-o din nou, sufletul e redat din nou trupului 
după descompunere, tot astfel, după reunirea prin înviere, de la un prim început se 
întinde lucrarea asupra întregii omeniri. Aici este taina planului dumnezeiesc 
privitor la moarte şi la învierea din morți: prin moarte sufletul e despărțit de trup, 
dar, fără să pună piedici mersului firesc al naturii, s-a pus de-a curmezişul, apoi le- 
a unit din nou prin înviere spre a fi EI însuşi de acum punctul de plecare al vieţii şi 
al morţii, oprind pe de o parte în Sine descompunerea naturii produsă de moarte, 
iar pe de alta devenind EI însuşi un principiu de reunire a celor despărțite. 


Capitolul 17 - Încetarea idolatriei 


Dar poate că se va răspunde că obiecțiunea ce ni s-a făcut n-am înlăturat-o încă, ci 
rămâne în picioare tot teza contrară, ceea ce ar da celor necredincioşi puteri noi. 


Într-adevăr, dacă sălăşluieşte în Dumnezeu o putere atât de mare după cum am 
arătat în expunerea anterioară, dacă Stă în puterea Sa de a omori moartea şi a 
deschide drum vieţii, de ce nu-Şi aduce la îndeplinire hotărârea printr-un simplu 
act de voinţă, fără a realiza mântuirea noastră printr-un ocol atât de mare, 
născându-se în trup, crescând până la bărbăţie şi suferind şi moarte numai spre 
a-l mântui pe om, câtă vreme ne-ar fi putut mântui şi fără să fi trecut prin atâtea 
ocoluri? Faţă de o asemenea observaţie, ar fi destul să răspundem pentru cei care 
judecă limpede, că nu bolnavii sunt cei care prescriu medicilor metoda de 
tratament şi nici nu dau lecţii binefăcătorilor lor despre modul cum trebuie trataţi, 
întrebându-i de ce se ating de porţiunea dureroasă a trupului sau de ce a 
întrebuințat într-un caz oarecare de lecuire cutare metodă şi nu cealaltă, ci, 
gândindu-se numai la rezultatul binefacerii, primesc cu bucurie orice tratament. 


Întrucât, însă, noianul bunătăţilor dumnezeieşti, de care pomeneşte proorocul, se 
revarsă peste noi în mod misterios, în orice caz în viaţa aceasta nu se observă 
totdeauna precis chipul arătării lor, altfel dacă ar prea sări în ochi, ar dispărea orice 
obiecțiune a necredincioşilor, ba mai mult, va trebui să aşteptăm veacurile de apoi 
spre a se descoperi în ele ceea ce acum abia întrezărim prin credință, de aceea va fi 
neapărat nevoie să căutăm rezolvarea, pe cât posibil, cu ajutorul a câtorva dovezi 
raţionale şi în acord cu cele discutate până acum, a problemelor prezente încă 
nelămurite. 


Capitolul 18 - Pustiirea templului din Ierusalim 


În orice caz e de prisos şi fără nici un rost faptul că cei care critică venirea pe 
pământ şi petrecerea între noi a Domnului nu s-ar fi făcut potrivit unei înţelepciuni 
divine sau unui plan mai înalt Pentru cei care nu se încăpăţânează prea mult să 
accepte adevărul, există încă aici în viața pământească - deci înainte de 
descoperirea vieţii viitoare - o mărturie destul de puternică: cea a faptelor săvârşite, 
când Domnul a fost pe pământ într-adevăr, cine nu ştie că înşelăciunea diavolească 
a cuprins aproape toate colţurile pământului şi că a pus stăpânire pe viaţa omului 
prin nebunia închinării la idoli, cum a devenit un obicei la toate popoarele lumii de 
a cinsti chipurile cioplite, aducându-le jertfe de animale vii şi punând pe altare tot 
felul de murdării? Din clipa în care, s-a arătat, însă, prin mijlocirea firii omeneşti, 
harul lui Dumnezeu, cel ce mântuie pe toţi, cum zice Apostolul, din acel moment 
precum piere fumul aşa au pierit toate: a încetat nebunia tălmăcirii semnelor de 
noroc şi a proorocirilor deşarte, s-au înlăturat procesiunile animale şi măcelăririle 
pline de spurcăciuni ale hecatombelor, iar la cele mai multe popoare au dispărut în 
întregime altarele păgâne, curţile templelor, tămâierile sacre şi chipurile idoleşti de 
prin pieţe sau din poieni, în sfârşit toate lucrurile prin care slujitorii demonilor se 


înşelau pe ei înşişi şi pe cei care trăiau în apropierea lor, încât în multe locuri nu-şi 
mai aduce aminte omenirea nici dacă au mai existat vreodată asemenea lucruri. 


În locul lor s-a ridicat pe întreg pământul, în numele lui Hristos, pe lângă biserici şi 
altare, o preoţie nesângeroasă şi neprihănită, precum şi o filosofie înaltă, care pune 
preţ mai mult pe faptă decât pe vorbă şi care vorbeşte aproape cu dispreţ faţă de 
viaţa trupească şi-şi râde parcă de moarte. 


Aceştia sunt cei pe care tiranii i-au silit s-o trădeze în public, dar care din nou s-au 
arătat învingători prin aceea că au primit cu nepăsare tot felul de torturi în trupul 
lor, lucm pe care de bună seamă nu l-ar fi putut suporta cu atâta tărie dacă n-ar fi 
avut dovada sigură şi nestrămutată că Dumnezeu este cu ei. 


Pentru iudeii care nu vor să creadă în Hristos, faptul trecerii Lui pe pământ reiese 
în mod limpede şi din următoarele: până a nu se fi arătat mărirea dumnezeiască a 
Fiului, iudeii vedeau strălucind în Ierusalim jilţul regilor lor în templul lor vestit în 
toată lumea şi unde an de an jertfele se aduceau regulat. Tot ceea ce le spusese 
Legea până atunci în chip învăluit, minţile care puteau pricepe graiul proorocilor 
au putut vedea că toate li s-au împlinit, exact după rânduielile fixate de la început 
în Legea lor. Când însă au văzut în carne şi oase pe Acela pe care-L. aşteptau şi 
despre care le vorbiseră Legea şi Proorocii şi când în loc să creadă descoperirii noi 
pe care le-o aducea, au preferat să rămână şi pe mai departe în vechile lor rătăciri şi 
să păstreze, interpretând-o greşit, slova legii lui Moise - legându-se şi de ea în chip 
slugarnic mai mult din obişnuinţă, decât de spiritul ei - atunci ei n-au putut să 
primească harul ce s-a arătat, de aceea din toate ceremoniile lor sacre nu le-au mai 
rămas decât nişte povestiri: din templu n-au rămas nici urme, din oraşul strălucitor 
de altădată azi nu mai sunt decât mine, iar din vechile prescripții ale Legii, iudeii n- 
au mai păstrat nimic, ba chiar şi vizitarea locului, pe care altădată l-au cinstit atât, 
le-au interzis-o decretele împăraţilor. 


Capitolul 19 - Natura lui Dumnezeu 


Şi totuşi. Chiar dacă nici păgânii, nici dascălii poporului iudeu nu vor să scoată 
cele pomenite ca mărturie pentru arătarea lui Dumnezeu, pe pământ, ar fi bine 
ca să răspundem în parte la fiecare obiecţiune făcută şi să cercetăm de ce s-a 
unit firea dumnezeiască cu cea omenească, mântuind omenirea printr-o acţiune 
proprie, în loc să-şi pună în aplicare acest gând printr-o simplă poruncă? 


Cum să începem, deci, mai bine pentru ca să ajungem în mod logic mai uşor la 
ținta propusă? Cum să începem altfel decât arătând pe scurt ce crede omul evlavios 
despre Dumnezeu? 


Capitolul 20 - Coexistenţa atributelor dumnezeieşti 


E lucru cunoscut de toţi că nu trebuie să credem că Dumnezeu e numai 
atotputernic, ci că e şi drept, bun, înţelept, cu un cuvânt EI are toate însuşirile 
desăvârşirii. De aici turnează că, vorbind de iconomia întrupării Cuvântului, numai 
unele din aceste însuşiri ar ajunge să se realizeze, celelalte nu. Din capul locului, 
dacă le despărțim unele de altele, nici unul din aceste atribute sublime nu 
reprezintă, în sine, vreo desăvârşire oarecare. Nici bunătatea nu-i cu adevărat 
bunătate, dacă nu merge mână în mână cu dreptatea, cu înţelepciunea, cu atot- 
puternicia, căci nu poate fi bun ceea ce nu-i drept, nu-i înţelept şi nu-i puternic, tot 
astfel, nici puterea nu-i cu adevărat virtute atunci când e despărțită de dreptate şi de 
înţelepciune, căci o asemenea putere ar fi ceva sălbatic şi tiranic. 


Tot aşa stau lucrurile şi cu celelalte însuşiri. Dacă înţelepciunea n-ar fi însoţită de 
dreptate sau dacă dreptatea nu ne-am închipui-o unită cu puterea şi cu bunătatea, în 
acest caz ar trebui să le socotim pe fiecare din ele ca păcate, iar nu virtuţi. Căci 
cum ar putea fi socotit între bunătăți ceea ce e plin de lipsuri? Dar, fiindcă în 
concepţia pe care noi o avem despre Dumnezeu, trebuie să adunăm laolaltă toate 
atributele Lui, în cazul acesta să vedem, deci, din însuşirile pe care trebuie să ni le 
facem despre Dumnezeu, dacă nu lipseşte vreuna în planul lui Dumnezeu, care 
priveşte pe om. 


lată, bunăoară, să vorbim despre toate notele privind bunătatea lui Dumnezeu. Or, 
ce mărturie de bunătate ar putea fi mai hotărâtoare decât a adduce înapoi pe 
dezertorul trecut la inamic, fără ca firea Sa statornică să se spurce prin atingerea cu 
firea atât de uşor schimbătoare a vrerii omeneşti? Căci, după cum zice proorocul 
David, El n-ar fi venit să ne mântuiască, dacă bunătatea Lui nu i-ar fi dictat un 
asemenea gând. 


Dar, bunătatea acestui plan de mântuire n-ar fi fost de nici un folos, dacă 
înţelepciunea n-ar fi făcut să şi rodească iubirea de oameni. Desigur, mulţi sunt cei 
care ar vrea să ajute să scape de boală pe un bolnav care zace pe pat, dar numai 
aceia îşi duc la capăt bunăvoința pe care o nutresc faţă de cel suferind care ştiu şi 
să ajute efectiv la vindecarea lui. Cu alte cuvinte, înţelepciunea trebuie să fie unită 
cu bunăvoința. 


Dar cum se manifestă în cazul de faţă această înţelepciune unită cu bunătatea? Prin 
aceea că nu putem concepe izolat bunătatea intenţiei. Și cum s-ar putea şti dacă o 
intenţie e bună sau rea, dacă nu se manifestă în fapte? Numai desfăşurându-se într- 
o înlănţuire logică şi într-o anumită ordine, faptele care vădesc înţelepciunea şi 
iscusinţa Iconomiei dumnezeieşti. Dar dacă, după cum am spus adineaori, înţele- 
pciunea e o virtute numai când e unită cu dreptatea, pe când dacă o luăm aparte, ea 
nu poate fi socotită ca atare, atunci va trebui să privim ca unite şi în cadrul 
credinţei despre întrupare, aceleaşi două atribute divine, adică înţelepciunea şi 
dreptatea. 


Capitolul 21 - Dreptatea lui Dumnezeu 


Ce este propriu-zis dreptatea? Să ne aducem aminte de ceea ce am spus, în 
înlănţuirea firească a ideilor, la începutul acestei cercetări, anume că omul a fost 
creat după chipul naturii dumnezeieşti şi că a păstrat asemănarea sa cu Dumnezeu 
atât în privinţa celorlalte daruri ale sale, cât şi în ce priveşte libertatea voii sale. 
Totodată însă, nu trebuie să uităm, că structura firii omeneşti €, în chip natural, 
schimbătoare. Căci ar fi fost cu totul imposibil, ca cel al cărui început e o 
schimbare, să fie el însuşi neschimbător, când trecerea de la neființă la fiinţă este şi 
ea tot un fel de schimbare şi anume o trecere, cu ajutorul puterii divine, de la 
neexistenţă la existenţă. 


În chip necesar se vede la om schimbarea şi prin aceea că el e copie sau chip al 
Fiinţei dumnezeieşti, iar la o copie, dacă n-ar exista o diferenţă faţă de original, ea 
s-ar confunda întru totul cu el. Deosebirea dintre original şi copie constă tocmai în 
aceea că originalul e neschimbat din fire, pe când copia e schimbătoare şi anume 
viaţa e1 se obține tocmai prin schimbare, căci, după cum am mai spus, entitatea 
supusă transformării nu poate fi egală cu sine însăşi. 


Schimbarea e o continuă mişcare, trecere de la starea prezentă la una diferită şi ca 
atare, mişcarea aceasta e de două feluri: una e îndreptată veşnic spre bine şi aici 
progresul nu cunoaşte oprire, pentru că spaţiul pe care-l parcurge e conceput ca 
nelimitat, cealaltă tinde spre direcția opusă, a cărei caracteristică e inexistenţa. 
Aceasta pentru că, după cum am mai pomenit, contrariul binelui se poate concepe 
faţă de bine cam în felul în care zicem că ceea ce nu este, e contrariul a ceea ce 
este, pe când neexistenţa e opusă existenţei. 


In virtutea schimbării şi transformării, care însoțesc mişcarea şi impulsul creaturii, 
desigur că firea omenească nu poate şi nici nu rămâne în sinea ei nemişcată, ci 


vierea noastră tinde cu toată puterea spre un scop, pentru că însuşi dorul după bine 
este cel ce o pune în mişcare. 


Acum, să notăm că există un bine real sau adevărat şi unul fals, acesta din urmă 
având numai aparenţa de bine. Singur cugetul sădit înlăuntrul fiinţei noastre poate 
să le dovedească. Suntem susceptibili să dăm peste un bine adevărat, ori mai 
adesea, suntem momiţi de o aparenţă înşelătoare, să alunecăm tocmai spre 
contrariul binelui, spre rău, cum s-a întâmplat în fabula păgână cu câinele care, 
văzând în apă umbra a ceea ce el tocmai ţinea în gură, a lăsat să-i cadă adevărata 
mâncare din gură din poftă după umbra aceleia devenind victimă lăcomiei şi 
foamei sale. 


Lăsându-se, aşadar, înşelat de dorul după adevăratul bine, cugetul a dat peste ceea 
ce de fapt nu există. Sedus de sfetnicul şi de născocitorul răutăţii, omul s-a lăsat 
convins că binele e tocmai opusul lui. Doar viclenia n-ar fi avut efect dacă aparenţa 
binelui n-ar fi stat ca momeală în undiţa păcatului. 


Se poate spune că omul a căzut în această năpastă de bunăvoie într-atâta, întrucât, 
de dragul unei clipe de plăcere, el s-a pus sub ascultarea dușmanului vieţii. 


Să căutăm acum împreună toate atributele ideii pe care ne-o facem despre 
Dumnezeu: binele, înţelepciunea, dreptatea, puterea, nestricăciunea şi tot ce mai 
aparține încă lui Dumnezeu. Pe urma bunătăţii i se face lui Dumnezeu milă de 
omul căzut, iar datorită înţelepciunii Sale, El îndată găseşte modul cum să-l 
mântuiască. Și dreptatea am putea-o aduce în discuţie, căci adevărata dreptate n-o 
poţi lega de o nesocotinţă. 


Capitolul 22 - Răscumpararea 


Dar în ce constă aici dreptatea? În aceea că nu s-a făcut uz de autoritatea tiranică 
împotriva celui care avusese stăpânirea peste noi, precum şi în aceea că, deşi mult 
mai puternic decât acel tiran, nu ne-a smuls cu forța, ci a lăsat şi motiv de 
justificare celui care robise pe om prin ispita plăcerilor. Căci întocmai cum cei ce- 
şi vând pe bani libertatea devin robi ai cumpărătorilor lor şi, după ce, odată ce ei 
înşişi au încheiat acest târg de vânzare, nu mai au drept nici ei, nici oricine ar vorbi 
în folosul lor, să mai ceară înapoi "libertatea", chiar dacă cei ce s-au vârât cu capul 
lor într-o astfel de nenorocire ar fi de neam cine ştie cât de nobil sau, mai mult, 
chiar dacă, din grija pentru cel vândut, ar vrea cineva să folosească şi violența 
împotriva cumpărătorului, ar cădea el în vină, pentru că ar însemna că a vrut pe 
cale silnică să-l redobândească de la cel care-l cumpărase legal, (dar iarăşi nici o 


lege nu poate opri pe un binefăcător să răscumpere pe cineva dacă vrea), tot aşa, 
după ce noi de bunăvoie ne-am vândut libertatea, trebuia ca şi Cel care din 
bunătatea Lui cea mare ne-a scos din robie iarăşi la libertate, să găsească pentru 
aceasta tot un procedeu legal, în nici un caz silnic. Şi acest procedeu constă tocmai 
în a lăsa posesorului să fixeze el preţul de răscumpărare pe care dorea să-l 
primească de la cel ce dorea să-l aibă. 


Capitolul 23 - Preţul răscumpărării 


Să vedem acum asupra cărui preţ s-a învoit stăpânul? După felul cum a decurs 
până acum înlănţuirea ideilor, ne putem închipui cam care a fost această dorință 
dacă evidenţele de până acum pot servi drept mărturii pentru ceea ce căutăm. În 
schimbul cărui lucru l-a putut da din mâini pe om cel care, după cum am spus la 
începutul acestei cărți, a închis ochii față de bine (din invidie pentru fericirea 
omului) şi a zămislit în inima sa întunericul păcatului, îmbolnăvindu-se de pofta 
după mărire, început şi mamă a tuturor răutăților, zic, în schimbul cărui alt lucru ar 
fi putut da pe om, decât poate în schimbul a ceea ce era mai preţios şi mai înalt, 
pentru ca şi prin acest schimb, ceea ce are mai mare pe ceva mai mic, să-şi sature 
încă o dată patima mândriei sale? Atunci însă s-a întâmplat ceva, ce nu mai 
cunoscuse până atunci istoria întregii omeniri: 

zămislire fără împreunare bărbătească, 

naştere fără dureri, 

alăptare printr-o fecioară, 

glasuri care mărturiseau în mod nevăzut, de undeva din văzduh, despre 
mărirea Lui supranaturală, 

vindecare fără oboseală şi fără leacuri, numai prin cuvânt şi prin pornirea 
voii sale, a tuturor slăbiciunilor şi bolilor fireşti, 

readucerea la viaţă a celor morți, 

îndreptarea osândiţilor, 

înfricoşare a dracilor, 

arătare a puterii peste furiile văzduhului, 

umblare pe mare , 

neafundare în valuri atunci când călca pe ele, întocmai ca în minunile lui 
Moise când se întărise faţa mării spre a se putea trece pe ea mai departe, 
lipsire de hrană pentru Sine pe timp cât mai lung ar fi vrut, dar în acelaşi 
timp oferire în pustiu a hranei îndestulătoare pentru mii şi mii de flămânziţi 
cărora cerul nu le-a trimis mană şi ale căror trebuinţe fireşti nici pământul 
nu le putea sătura prin grânele sale, ci din jitnițele pline de taină ale 
atotputerniciei dumnezeieşti pâinea ieşea de-a gata în mâinile slujitorilor 

Lui parcă izvorând din brazda pământului şi se înmulțea văzând cu ochii 
pentra săturarea mulțimilor, 

Y peştele sporea într-una fără ca marea să-şi fi oferit serviciile sale, numai 
datorită puterii Celui care a presărat în mări toate soiurile de peşti; 


dar cum Să arătăm numai în câteva cuvinte tot şirul lung al minunilor din 
Evanghelie? 


În faţa unei puteri atât de mari a recunoscut şi vrăjmaşul omului, că târgul ce i se 
oferea îi aducea mai mult decât avea el. lată de ce a ales el pe Hristos drept preţ de 
răscumpărare, pentru cei pe care el îi ţinea închişi în temniţa morţii. Îi era însă cu 
neputinţă să poată privi în faţă trupul gol al arătării dumnezeieşti fără a zări în 
această arătare măcar o părticică din trupul peste care se înstăpânise prin păcat. De 
aceea s-a şi îmbrăcat Dumnezeirea în haina trupului, pentra ca omul având de 
acum în faţa ochilor ceva apropiat şi cunoscut sieşi, să nu-i mai fie frică să se 
apropie de puterea cea suprafirească a Dumnezeirii, ci încetul cu încetul să-şi 
obişnuiască ochii minţii tot mai mult cu puterea care reiese din minunile 
dumnezeieşti, pentru ca mai curând să dorească această arătare decât să spună de 
ea. 


Iată, dar, cum se uneşte binele cu dreptatea şi cum nici înţelepciunea nu stă departe 
de ele. Că puterea dumnezeiască a găsit cu cale să ni se facă cunoscută în haină 
trupească, pentru ca iconomia mântuirii noastre să nu afle o piedică în frica faţă de 
arătarea Dumnezeirii, tocmai aceasta e o mărturie comună pentru bunătatea, pentru 
înțelepciunea şi, în sfârşit, pentru dreptatea Lui. Faptul că El a vrut să ne 
mântuiască e o mărturie a bunătăţii Lui, faptul că S-a dăruit pe Sine ca preţ de 
răscumpărare pentru cei robiți e o dovadă a dreptăţii Lui, iar faptul că a ştiut să-l 
facă pe vrăjmaş să cuprindă cu mintea ceea ce e de necuprins, e mărturia supremei 
Lui înţelepciuni. 


Capitolul 24 - Se înjoseşte puterea divină prin întrupare? 


Dar poate că cel ce urmăreşte cu atenţie înlănţuirea acestor idei se va întreba: în ce 
se vede, din cele expuse până aici, atotputernicia Dumnezeirii? În ce, veşnicia 
puterii sale? Pentru ca să lămurim mai de aproape aceste fapte, să cercetăm cu grijă 
şi cealaltă parte din taina învăţăturii noastre: aceea în care atotputernicia lui 
Dumnezeu e unită mai ales cu iubirea Lui de oameni. 


Mai întâi de toate faptul că firea cea atotputernică a fost în stare să se coboare până 
la josnicia condiţiei umane e o mai mare dovadă de putere, decât aceea care reiese 


din măreția şi suprafirescul minunilor. Săvârşirea de către Dumnezeu a unor fapte 
mari şi minunate e oarecum un lucru firesc şi de aşteptat şi parcă n-ar suna straniu 
în urechile noastre afirmaţia, că toate făpturile din lumea aceasta şi tot ce este 
dincolo de ce vedem s-au făcut prin puterea Lui, însuşi voinţa Lui urmând oarecum 
vrerii Sale. 


Venirea lui Dumnezeu întru smerenie este, însă, un şi mai mare prisos de putere, 
prin aceea că şi în cele nefireşti şi unde nu te-ai aştepta, nici o piedică nu se poate 
pune acestei puteri. Căci, după cum caracteristica focului este de a se repezi în sus 
şi de acest lucru nu se mai miră nimeni, căci stă în firea lui - dacă însă, flacăra 
focului s-ar îndrepta în jos, precum corpurile grele, care cad spre pământ, atunci ar 
trebui să ne cuprindă mirarea, căci cum ar fi posibil ca focul să coboare în jos, 
contrar firii sale? - tot aşa nici împodobirea tuturor făpturilor şi chiar nici legile 
neschimbate ale firii nu vădesc aşa de mult atotputernicia divină şi mai presus de 
cuvânt, pe cât o dovedeşte această coborâre a lui Dumnezeu până la adâncul 
slăbiciunilor firii noastre. Putem vedea astfel înălțimea coborâtă în smerenie, fără 
ca nici în această înjosire să se piardă ceva din înălțimea ei. Vedem, aşadar, cum 
Dumnezeirea s-a contopit cu firea omenească, Hristos Domnul rămânând însă în 
acelaşi timp şi Dumnezeu şi om. 


Căci, după cum am spus mai înainte, neavând din fire cel rău putere de a intra în 
legătură cu prezenţa directă a lui Dumnezeu şi nici să rabde a vedea faţă către faţă 
arătarea Lui, din aceste pricini, spre a da de înţeles aceasta celui ce dorea pentru 
noi un preţ de răscumpărare, Dumnezeu s-a ascuns sub chipul firii omeneşti pentru 
ca, după cum se întâmplă şi cu peştii lacomi, cel rău să înghită deodată cu momeala 
trupului omenesc, şi undița Dumnezerii şi astfel, prin intrarea vieţii în împărăția 
morții şi prin arătarea luminii în lumea întunericului, să piară odată pentru 
totdeauna ceea ce nu-i lumină şi nu-i viaţă. Căci nu poate răbda întunericul să vadă 
în faţă lumina şi nici moartea să persiste în faţa vieţii. 


Recapitulând astfel înlănţuirea punctelor principale ale învăţăturii creştine, să 
răspundem acum mai pe larg criticilor ce se aduc planului dumnezeiesc, potrivit 
căruia însuşi Dumnezeu a găsit potrivit să intervină personal pentru mântuirea 
omului. Dumnezeirea trebuie doar să păstreze toate atributele corespunzătoare, iar 
nu într-o parte să fie concepută ca atare, iar în alta nu. Credinţa noastră trebuie să 
acorde lui Dumnezeu absolut toate atributele desăvârşirii şi cinstirii, astfel ca 
fiecare din aceste atribute şi toate la un loc să fie articulate într-un tot unitar. 


S-a arătat până aici că bunătatea, înţelepciunea, dreptatea, nestricăciunea, toate se 
vădesc în planul de mântuire a omenirii. 


Bunătatea se vede în gândul Mântuitorului de a merge "să caute pe cel pierdut", 
înţelepciunea şi dreptatea reies din modul în care ne-a mântuit, iar puterea se 
evidenţiază în asemănarea Lui cu omul, al cărui chip l-a luat, anume spre a fi pe 
potriva josniciei noastre, dând spre acest scop a se înţelege că, întocmai ca şi 
oamenii, ar putea să cadă şi EI pradă morţii, dar că, deşi întrupat, El acţiona tot 
cum îi poruncea firea Sa şi cum 1 se cădea, ca unui Dumnezeu ce era. 


Rostul luminii e să împrăştie întunericul, al vieţii să înghită moartea, întrucât, 
însă, noi am apucat pe un drum greşit îndată ce am fost creaţi şi am căzut în 
ghearele morţii, atunci de ce ni se pare greşită afirmaţia creştină că însăşi 
curăţenia întrupată se uneşte cu noi cei spurcaţi, viaţa cu cei morţi, cârmaciul cu 
cei rătăciţi, toate acestea pentru ca necurăţia să se spele, rătăcirea să se îndrepte 
şi cel mort să revină la viaţă? 


Capitolul 25 - Cum a fost păcălit diavolul? 


Că Dumnezeu a îmbrăcat trup omenesc, n-ar trebui să mire deloc, decât pe cei care 
privesc lucrurile cu ochi prea miopi; cine ar fi atât de copil la minte încât să nu 
vadă, fiind vorba de univers, că Dumnezeu e pretutindeni, că toate le străbate, toate 
le cuprinde şi în toate sălăşluieşte? 


Toate făpturile atârnă de "Cel ce este” şi nimic nu există din ceea ce vedem care să 
nu aibă viaţă în El. Dacă, deci, în EI sunt toate şi EI e în toate, atunci de ce să ne 
ruşinăm de acea afirmaţie din iconomia mântuirii, care ne învaţă că Dumnezeu S-a 
născut într-un trup omenesc, El pe care azi nici credința nu-l mai desparte de 
noţiunea de om? 


Dacă prezenţa lui Dumnezeu în noi n-are aici pe pământ aceeaşi formă ca acolo, 
nu-i mai puţin adevărat că înlăuntrul nostru a fost şi este în siguranţă. Când zicem 
că şi azi e unit Dumnezeu cu noi, înţelegem că El ţine firea noastră în viaţă; 
atunci însă se unise cu omul pentru ca omul să se îndumnezeiască prin acest 
amestec, după ce a fost scos din moarte şi slobozit din tirania vrăjmaşului, bine 
ştiind că ridicarea Lui din morţi S-a făcut pentru cei muritori începătură a vieții 
nemuritoare. 


Capitolul 26 - Lecuirea făpturii 
Dar s-ar putea ca, cercetând cineva dreptatea şi înţelepciunea care se observă în 


acest plan al Iconomiei, să fie ispitit a crede că e o înşelătorie metoda aceasta, prin 
care Dumnezeu se gândea să ne mântuiască. Prin faptul că s-a dat pe mâna celui ce 


stăpânise pe om, fără a-şi dezvălui Dumnezeirea, ci ascunzându-şi-o sub haină 
omenească - pentru că în acest fel a fost cunoscut de diavol - Dumnezeu s-a folosit, 
ca să zicem aşa, de un şiretlic şi de un plan ingenios, întrucât caracteristica 
înşelătorilor este tocmai de a îndepărta de la cele pe care le vizează vicleniile lor şi 
de a acţiona tocmai cum nu se aşteaptă aceia. Dar cel ce are în vedere adevărul, 
acela va mărturisi că şi aceasta e tot o lucrare a dreptăţii şi înţelepciunii 
dumnezeieşti. 


A face dreptate înseamnă a da fiecăruia ce-i a lui, iar a fi înţelept înseamnă a 
păcătui împotriva dreptăţii, a nu separa intenţiile bune ale iubirii de poruncile 
dreptăţii, ci a le împăca laolaltă precum se cuvine, dând dreptății atât cât se cade, 
dar fără a pierde din vedere gândurile bune ale dragostei faţă de oameni. 


Să vedem, aşadar, nu cumva se confirmă aceste două lucruri şi în realitatea fap- 
telor? E o faptă de dreptate că s-a dat şi diavolului o plată după vrednicia lui, adică 
a fost şi el înşelat; în acelaşi timp scopul acestui procedeu e o mărturie a bunătăţii 
Celui ce l-a aplicat. Bine ştim doar că specificul dreptății e de a împărți fiecăruia 
ceea ce el însuşi a lucrat şi ceea ce însuşi a iniţiat intenționat, după cum şi 
pământul dă roade după felul seminţelor semănate. 


În acest caz rostul înţelepciunii este de a nu se pierde din ochi modul după care 
trebuie realizat cu orice preţ binele. După cum într-o bucăţică de hrană se amestecă 
veninul celui care vrea să ne otrăvească, precum se amestecă tot într-o bucăţică de 
hrană şi leacul doctorului care vrea să ne vindece - unul are în mână veninul, 
celălalt antidotul şi modul terapiei nu atinge întru nimic buna intenție a vinde- 
cătorului (deşi amândoi amestecă o otravă în mâncare, totuşi, gândindu-ne la 
intenţia lor, pe unul îl lăudăm, pe când pe celălalt îl osândim) - tot aşa şi în planul 
Iconomiei: după dreptate, diavolul îşi primeşte ca răsplată tocmai ceea ce a 
semănat atunci când a urzit de bunăvoia lui capcana înşelării oamenilor. Cu alte 
cuvinte, cel care momise pe om prin amăgirea plăcerilor, la rândul său e păcălit şi 
el acum prin chipul de om pe care îl întâlneşte în Dumnezeu. 


Desigur că intenţia bună a Domnului schimbă în bine felul procedurii. Diavolul a 
înşelat pe om pentru a-i corupe natura, în vreme ce Dumnezeu ca drept, bun şi 
înţelept ce este, s-a folosit şi EI de un fel de "înşelăciune", dar pentru a mântui pe 
cel căzut, făcând bine prin acel şiredic nu numai celui pierdut, ci şi celui ce l-a dus 
la pierzanie. Căci prin apropierea morții de viaţă, a întunericului de lumină, a 
stricăciunii de nestricăciune se înlătură şi se nimiceşte răul, spre binele celuia care 
a fost curăţit de rele. După cum în cazul amestecării aurului cu un material mai 
prost, cei care se pricep la curățirea aurului folosesc proba focului pentru a înlătura 


astfel materialul străin care trebuie eliminat, spre a se ajunge iarăşi la însănătoşirea 
metalului şi la strălucirea pe care acela trebuie s-o aibă - o lucrare plină de 
oboseală, căci puterea mistuitoare a focului înlătură ceea ce-i netrebnic numai după 
vreme îndelungată, fără să mai pomenim că aceasta e adevărata "lecuire a aurului”, 
prin topirea elementului străin, a cărui prezenţă altera frumuseţea metalului - tot 
aşa şi moartea, stricăciunea, întunericul şi orice alt rod al răutăţii, pe care le-a sădit 
izvoditorul lor, se nimicesc când simt că se apropie, ca un foc, puterea dumne- 
zeiască, spre a înlătura orice element necurat din natura de acum lămurită, chiar 
dacă această lămurire e foarte obositoare. Însuşi vrăjmaşul n-ar putea pune la 
îndoială că această lucrare e dreaptă şi mântuitoare, sigur, dacă peste tot va putea el 
înţelege ce-i bunătatea. 


După cum bolnavii, cărora trebuie să li se facă o tăietură în rana cu puroi sau să li 
se ardă rana cu fier roşu, se zvârcolesc, şi ţipă la doctor din cauza durerii tăieturii, 
dar apoi, după însănătoşire, ştiind că tocmai durerile acelea le-au făcut bine şi, 
după ce nu mai simt nici o durere, nu ştiu cum să fie mulţumitori acelor doctori, tot 
aşa vor fi mulţumitoare şi recunoscătoare toate făpturile atunci când, după lungi şi 
ocolite încercări, vor fi restabilite în starea lor primordială, toate făpturile pe care le 
vedem azi afundate în rele, iar cei ce aveau nevoie de curăţire şi au răbdat chinuri 
ca şi cei care au răbdat fără să fi avut vină, toţi vor aduce atunci într-un singur glas 
numai mulţumire lui Dumnezeu. 


Acestea şi altele de felul lor sunt învăţăturile pe care le culegem din marea taină a 
întrupării dumnezeieşti. Prin unirea cu firea omenească şi prin luarea asupră-Şi a 
tuturor însuşirilor firii omeneşti: naştere, creştere şi chiar trecând şi peste proba 
morţii, Dumnezeu a îndeplinit toate lucrurile de care am pomenit, slobozind pe om 
din răutăţi şi vindecând până şi pe izvoditorul răutăţii. Căci adevărata vindecare de 
boală e tocmai îndepărtarea veninului bolii, chiar dacă aceasta se face cu durere. 


Capitolul 27 - Necesitatea întrupării 


Era absolut firesc şi necesar ca Cel care luase asupră-Şi firea noastră să ducă 
această unire cu noi până la ultimele puncte posibile: căci după cum cei care spală 
necurăţia de pe haine, nu lasă deoparte nici o pată necontrolată, ci iau pe rând toată 
stofa, de la un capăt la celălalt, curăţind-o temeinic de murdării, pentru ca haina să 
fie deopotrivă de curată în toată întinderea ei şi să aibă acelaşi lucru după ce a ieşit 
de la spălat, tot aşa, odată ce viaţa omenească s-a mânjit încă de la început cu 
urâţenia păcatului, se cădea ca şi la sfârşit şi în tot decursul timpului puterea cea 
atotcurățitoare să vie în atingere cu toate părțile iar nu doar pe unele să le 
curăţească şi pe altele nu. 


lată de ce, având viaţa noastră două capete, începutul şi sfârşitul, găsim la 
amândouă capetele aceeaşi putere divină care înnoieşte făptura, putere care se 
lipeşte de făptură încă de la crearea ei, o însoţeşte în tot lungul vieţii şi e prezentă 
ŞI în ceasul morții. 


Întrucât toţi oamenii au un singur drum care-i duce la viaţă, din ce parte trebuie să 
vină Cel care S-a sălăşluit în noi? Din cer, va răspunde probabil, cel ce urgiseşte ca 
ruşinos şi nedemn felul în care s-a întrupat Dumnezeu. Dar omul nu era în cer şi 
nici pecinginea păcatului nu reuşise să prindă rădăcină în viaţa de dincolo de lume. 
Dar cel ce se unise cu omul voia totuşi să facă folositoare această unire. Întrucât în 
cer nu exista rău şi nici viață omenească, oare, cum să pretindem ca Dumnezeu să 
se unească acolo cu omul şi încă nu cu omul adevărat, ci cu chipul sau asemănarea 
lui? Ce fel de îndreptare a firii noastre s-ar fi realizat dacă, în lipsa făpturii 
pământeşti, o altă fiinţă să zicem, din cele cereşti, ar fi ajuns să se unească ea cu 
Dumnezeu? Căci doar ştim că un bolnav nu se poate vindeca, dacă leacul nu-i 
aplicat chiar pe locul suferind. Dacă, deci, partea bolnavă ar fi rămas pe pământ, iar 
puterea dumnezeiească nu s-ar fi pogorât să lecuiască această boală numai pentru 
că ar fi socotit nedemn de Sine aşa ceva, atunci toată giija pe care Dumnezeu o 
purta omului - cu care n-avea atunci nimic comun - ar fi fost zadarnică pentru om. 
Pentru Dumnezeu nevrednicia ar fi fost aceeaşi, dacă, totuşi n-ar fi ceva cu totul 
sacrileg să concepem altă nevrednicie decât păcatul. 


Pentru cei care judecă cu micime de suflet şi care zic că majestatea divină constă în 
a nu admite contact cu atributele firii noastre, pentru ei cu nimic nu-i micşorată 
această nedemnitate, fie că am zice că dumnezeirea a luat forma unei fiinţe cereşti, 
fie că aceasta ar fi pământească. Într-adevăr, faţă de Cel prea înalt şi inaccesibil cu 
firea, toată făptura stă la aceeaşi distanţă, sigur, mult mai Jos şi toată lumea e de 
acelaşi rang, dar mai jos decât El. Căci ceea ce e din capul locului inaccesibil, 
aceea nu poate fi inaccesibil doar unora, iar altora să rămână accesibil, ci se află 
deopotrivă de sus desigur, deasupra a tot ce există. Doar nici pământul nu-i mai 
departe de vrednicia dumnezeiască şi nici cerul nu-i mai aproape de ea, iar sub 
acest raport nici locuitorii unuia, nici ai celuilalt nu se deosebesc întreolaltă. Nu se 
poate spune că unii sunt atât de aproape încât se ating de firea Celui neajuns, în 
vreme ce alţii sunt cu totul despărțiți de EI, ori, în sfârşit, să bănuim că puterea care 
ține toate n-ar fi prezentă deopotrivă peste tot locul, ci în unele locuri ar prisosi, pe 
când în altele ar fi foarte puţină. 


Dacă am admite aşa ceva, atunci, în urma diferenţei acesteia de mai mare şi mai 
MIC, de mai mult ori şi de mai puţine, ar trebui să spunem că Divinitatea ar fi ceva 
compus şi fără unitate în Sine, ori, în sfârşit, că, potrivit firii Sale, ea ar fi depărtată 


de noi, dar apropiată de nu ştiu care altă fiinţă pentru a putea intra cu aceasta într- 
un raport de vecinătate sau într-un contact mai uşor de realizat. 


Or, adevărata învăţătură despre majestatea prea înaltă a lui Dumnezeu nu aruncă 
NICI O privire comparativă în jos sau în sus. Toate făpturile rămân deopotrivă de jos 
față de puterea care cârmuieşte lumea, încât dacă am socoti firea pământească 
nevrednică de unirea cu Dumnezeu, tot aşa de imposibil ar fi să aflăm o alta 
vrednică de aşa ceva. 


Dacă toate rămân la aceeaşi distanţă verticală față de majestatea divină, atunci 
numai un singur lucru se arată demn de Dumnezeu: facerea de bine pentru cel aflat 
în lipsă. 


După toate cele de până acum, dacă recunoaştem că puterea Dumnezeirii S-a 
dus tocmai acolo unde era boala şi unde se simţea nevoia, atunci ce greşeşte 
această credinţă a noastră împotriva ideii pe care trebuie să ne-o facem despre 
Dumnezeu? 


Capitolul 28 - Naşterea după trup a lui Hristos 


E nedemnă naşterea pentru Hristos? Lumea face glume proaste pe seama firii 
omeneşti, flecărind într-una asupra modului în care are loc naşterea şi bătându-şi 
joc în felul acesta de religia creştină, zice că ar fi nedemn de Dumnezeu să intre în 
acest chip în contact cu viaţa omenească. 


Am vorbit până acum destul despre acest lucru şi am văzut că singurul lucru 
ruşinos şi înjositor pentru Dumnezeire este răul şi tot ceea ce are legătură cu 
păcatul. Rânduiala firii, cârmuită de voia lui Dumnezeu şi de o lege veşnică, stă 
departe de orice defăimare a răutăţii, afară de cazul când acuza contra firii ar cădea 
pe Creatorul ei, în sensul că unele din lucrurile create ar putea fi socotite vrednice 
de ocară şi înjositoare. 


Dacă, deci, Dumnezeirea nu-i departe decât de rău şi dacă natura nu-i în sine un 
rău, dacă, pe de altă parte, doctrina creştină învaţă că Dumnezeu a luat naştere în 
om, iar nu în răutate şi dacă pentru om e o singură cale, de a veni pe lume: 
zămislirea şi naşterea, atunci de ce ar fi trebuit să se prescrie pentru venirea lui 
Dumnezeu între noi o altă modalitate? Şi cine spune asta? Cei care consideră a fi 
potrivit că natura cea slăbănogită de rele trebuia să-şi primească un doctor care s-o 
vindece, dar despre chipul în care s-a prezentat acest doctor aceiaşi nemulțumiți nu 
sunt satisfăcuţi. Ei se fac a nu înţelege că toate părțile din conformaţia trupului au 


în sine aceeaşi importanţă şi că nimic din această conformaţie care contribuie la 
zămislirea şi întemeierea vieţii nu poate fi acuzat ca necinstit şi rău. 


Întreaga rânduire a mădularelor organice are un singur scop: menţinerea omului în 
viaţă. În vreme ce, deci, celelalte mădulare conservă viaţa prezentă a oamenilor, 
fiecăruia dintre ele fiindu-le încredinţată una sau alta dintre facultăți - de pildă 
înţelegerea sau acţiunea - mădularele genitale au chemarea să giijească de viitor, 
prin ele având să se asigure naturii o succesiune neîntreruptă. 


Dacă privim lucrurile din punctul de vedere al folosului, care ar trebui să fie 
mădularul cel mai important şi înaintea căruia să nu mai fie altul? Într-adevăr, nici 
ochiul, nici urechea, nici limba şi nici altul din mădularele simţurilor noastre nu 
promovează prelungirea speţei, căci toate cele pomenite sunt în slujba plăcerilor 
prezente. Altele sunt cele dintâi care asigură omenirii nemurirea, făcând parcă 
ineficace şi fără urmări desele atacuri ale morţii împotriva noastră, întrucât firea 
pretutindeni întregeşte iarăşi la loc, ceea ce lipseşte. Ce lucru de ocară cuprinde, 
aşadar, învăţătura creştină atunci când, pentru a se uni cu viața omenească, 
Dumnezeu a ales tocmai calea prin care firea luptă contra morţii? 


Capitolul 29 - Sorocul mântuirii 


În afară de aceasta, se mai caută batjocorirea credinţei noastre şi prin alte 
defăimări. lată încă una din ele. Dacă era bună şi compatibilă cu Dumnezeu 
întruparea, de ce a întârziat atât de mult buna ei realizare? De ce n-a fost oprit 
răul la început, când încă nu se împrăştiase? La această observaţie răspunsul 
nostru e scurt: amânarea s-a făcut din înţelepciunea şi prevederea Celui care 
voia Să fie folositor făpturii. 


În bolile trupeşti, când au loc infecţii în ţesuturi, cei ce vindecă în mod ştiinţific 
bolile trupului, încă înainte de a începe tratamentul cu astringente şi cu alte 
metode, ei aşteaptă să iasă la suprafaţa pielii tot răul adunat înăuntru şi abia după 
ce văd ce fel este rana, abia atunci aplică leacul corespunzător. Tot aşa, după ce 
odată veninul răutății s-a încuibat în sângele omenirii, Doctorul lumii întregi a 
aşteptat până când n-a mai găsit ascunsă în trupul nostru nici un fel de răutate. 


lată, de aceea EI nu a vindecat pe om imediat după invidia şi fratricidul lui Cain, 
căci răutatea celor ce au fost nimiciţi pe vremea lui Noe nu ieşise încă la iveală, 
nici nenorocita boală a fărădelegilor sodomite nu se descoperise, nici lupta 
egiptenilor contra lui Dumnezeu, nici mândria asirienilor, nici sângiuirile contra 
sfinților lui Dumnezeu săvârşite de iudei şi nici abominabila crimă a uciderii 


pruncilor de către Irod, precum nici celelelalte toate de care îşi aduc oamenii 
aminte şi pe care nu le mai pomeneşte nici istoria de-a lungul atâtor generaţii, când 
rădăcina răului odrăslea tot felul de lăstare după felurimea închinărilor omeneşti. 
Când, însă, răutatea a atins culmea şi când nu mai exista nici o perversitate pe care 
să n-o fi încercat omenirea, abia atunci a venit Dumnezeu, în clipa când boala era 
mai progresată, iar nu de la început, pentru ca vindecarea ce a adus-o să treacă la 
întreg cuprinsul bolii. 


Capitolul 30 - Dăinuirea păcatului 


Dacă ar crede cineva că poate combate credinţa creştină prin aceea că şi după 
terminarea acestei terapii viața omenească e încă tot viciată de păcate şi de 
fărădelegi, pe unul ca acela să-l punem la punct printr-un exemplu cunoscut. 


Dacă la şarpe, care primeşte lovitura mortală în cap, nu moaie în întregime în 
aceeaşi clipă cu capul şi restul corpului, ci, în vreme ce capul e mort, coada încă 
mai mişcă în virtutea principiului vital şi-şi păstrează câtăva vreme această mişcare 
vie, tot aşa şi răutatea păcatului, deşi rănită de moarte, tulbură mai departe 
rămăşiţele ce au încă viaţă. 


Dar lăsând la o parte şi aceste observaţii contra doctrinei noastre, vrăjmaşii ridică 
şi o altă plângere împotrivă-ne, anume că învăţătura creştină nu-i crezută de toţi 
oamenii. De ce, adică, zic ei, n-a venit harul peste toată lumea, ci, alături de 
câţiva inşi, care se lipesc de noua învăţătură, un număr considerabil de oameni 
nu se împărtăşesc din ea? Fie că Dumnezeu n-a vrut să dea la toţi din acest prisos 
de bunătăţi, fie că din capul locului nu era în stare. Oricare din aceste eventualităţi 
constituie o ocară la adresa lui Dumnezeu. Căci nu stă în firea Dumnezeirii să nu 
vrea binele sau să nu-l poată face. Dar dacă credinţa e ea însăşi, un bine, zic ei, 
de ce nu se dă harul credinţei la toţi? Într-adevăr, dacă am afirma şi noi în 
doctrina creştină că Dumnezeu împarte oamenilor credinţa după bunul său plac, că 
unii sunt chemaţi s-o primească, alții nu, atunci, desigur, c-ar fi îndreptățită o 
asemenea acuză împotriva creştinismului. Dacă, însă, chemarea aceasta se face 
deopotrivă tuturor oamenilor, fără a se avea în vedere diferenţa de rang, vârstă sau 
naţionalitate - căci de aceea s-a şi dat apostolilor, printr-o insuflare de sus, atunci 
când au început vestirea cuvântului, să grăiască în aceleaşi limbi toate popoarele, 
pentru ca nimeni să nu fie lipsit de la împărtăşirea cu aceste învățături - în acest 
caz, cum ar mai putea fi învinuit Dumnezeu că învățătura Sa n-a fost impusă 
tuturor? 


Cel care are puterea de a dispune de toate a lăsat, dintr-o nemaipomenită 
consideraţie față de om, ca şi noi să avem un tărâm al nostru, asupra căruia fiecare 
din noi să fie singur stăpân. Aceasta e vrerea noastră liberă, acel ceva nesupus 
nimănui şi liber pe destinul său şi ale cărui temelii stau în independenţa cugetului 
nostru. Cu mai multă dreptate ar trebui să învinuim de acest lucru pe cei care încă 
n-au voit să primească credinţa, decât pe Cel care pe toţi i-a chemat la împăcare. 


Dar nici când a predicat, atunci la început, Petru în faţa mulţimii iudeilor şi când 
3000 de oameni au primit dintr-o dată credinţa, nici atunci păgânii, deşi mai 
numeroşi decât convertiţii, n-au învinuit pe Apostol de ce nu i-a convins şi pe ei. 


Nici n-ar avea sens - după ce harul e la îndemâna tuturor - ca, cel ce fuge de 
bunăvoie de acest har, să dea vina pe alţii, că el nu s-a împărtăşit de acesta. 


Capitolul 31 - Credinţa trebuie să fie liberă 


Dar chiar şi în faţa acestor mărturii, adversarii nu pot răbda să nu facă vreo 
observaţie. Dacă ar vrea Dumnezeu, zic ei, ar putea sili şi pe cei ce 1 se împotrivesc 
să primească învăţătura creştină. Dar atunci unde mai e libertatea? În ce constă 
vrednicia faptei bune? Mai pot fi lăudate strădaniile spre bine? Numai victățile 
lipsite de suflet şi de rațiune acționează după poruncile unei voințe străine. Naturile 
înţelegătoare şi cugetătoare, dacă pierd hbertatea, pierd şi darul înţelegerii şi al 
cugetării. Într-adevăr, ce folos au ele de cugetare, dacă puterea de a se decide ceea 
ce găsesc ele de bun depinde de altcineva? Pe de altă parte, dacă voinţa nu-i activă, 
în mod necesar dispare şi virtutea, fiindcă o împiedică inerția voinţei şi dacă nu 
există virtute, atunci toată viaţa îşi pierde valoarea, lauda ce se aduce isprăvilor 
mari dispare, păcatul nu mai presupune pericol şi nu se mai poate face nici o 
deosebire între felul de a trăi şi de a se purta al nimănui. În astfel de împrejurări 
cine ar putea acuza în mod logic pe un dezordonat sau să laude pe unul cumpătări 
Fiecare ar avea răspunsul la îndemână: nu de noi depinde să vrem ceva - o putere 
mai mare orânduieşte aşa fel ca vrerile oamenilor să asculte de a stăpânului. 


Aşadar, nu în voinţa lui Dumnezeu stă vina că nu în toate sufletele a prins rădăcini 
credinţa, ci în voinţa celui căruia nu a primit predica. 


Capitolul 32 - De ce a trebuit să moară Hristos pe Cruce? 
Ce observaţii mai fac adversarii noştri? Inainte de toate aceea că în nici un caz firea 


dumnezeiască nu poate ajunge să sufere moarte, ci, că, fără să ajungă aici, ar fi 
putut uşor duce la îndeplinirea planului de mântuire altfel, prin folosirea altfel a 


prisosului puterii sale. Dacă totuşi, dintr-un motiv inexplicabil, ar fi trebuit să 
moară, cel puţin să nu se fi lăsat batjocorit printr-o moarte atât de înjositoare. Căci 
ar putea fi vreo moarte mai ruşinoasă, zic ei, decât cea de pe cruce? 


Ce să răspundem la aceasta? Că naşterea implică numaidecât moartea. Cine odată 
s-a hotărât să împărtăşească soarta şi însuşirile firii omeneşti, acela trebuie să şi 
suporte apoi toate condițiile omenescului. Dacă, deci, Domnul n-ar fi atins decât 
unul din cele două capete ale existenţei, atunci misiunea lui ar fi rămas nedeplină, 
deoarece n-a trecut şi prin ultima din cele două stări sau însuşiri proprii firii 
omeneşti. Cu mai mult temei ar putea spune cineva, care cunoaşte mai adânc 
doctrina creştină, că nu naşterea e pricina morţii, ci, că dimpotrivă, din cauza 
morţii noastre a acceptat Dumnezeu să se nască. De fapt, nu de aceea s-a supus 
naşterii trupeşti, Cel veşnic viu, pentru că ar fi dorit viaţă, ci pentru că voia să ne 
cheme pe noi iarăşi de la moarte la viaţă. Întrucât, însă, întreagă firea noastră 
trebuia să se împărtăşească din această ridicare din morți, Dumnezeu S-a aplecat, 
aşa-zicând, asupra cadavrului nostru, a întins mâna omului care zăcea în păcat, 
apropiindu-Se atât de tare de moarte încât a atins-o cu mâinile Sale, pentru a reda 
naturii, prin trupul Său, începătura învierii şi ridicând din morţi totodată şi 
omenirea întreagă. 


Întrucât, deci, omul care a primit în trupul său pe Dumnezeu şi s-a ridicat din morţi 
prin înviere deodată cu Dumnezeu, din nimic altceva nu-i luat decât tot din 
plămădeala din care şi noi suntem luaţi, de aceea, întocmai precum în trup 
activitatea unuia dintre simţuri aduce cu sine o senzaţie comună pentru întreg 
organismul legat de acest simţ, tot aşa trec asupra întregii firi omeneşti învierea 
uneia din părţi, ca şi cum întreaga fire omenească ar fi o singură vietate, aceasta pe 
urma continuității şi unităţii care se vede în toată firea noastră, atunci când ceva 
individual se atribuie întregului şi viceversa. 


Ce învăţăm noi, prin urmare, condamnabil în tainele doctrinei noastre, atunci 

când spunem că Cel ce stă bine pe picioarele sale întinde mâna celui căzut ca 

-l îndrepte? Că taina crucii ar mai cuprinde şi alt înţeles mai adânc, aceasta vor şti- 
o cei ce se ocupă cu tălmăcirea înţelesurilor mai ascunse. 


lată ce am primit în această privinţă din predaniile Părinților. Deoarece tot ce s-a 
scris şi s-a petrecut în Evanghelie are şi un alt înţeles mai înalt şi mai 
dumnezeiesc şi întrucât nimic din ce există nu se poate să nu aibă acest caracter, 
adică să fie un amestec de dumnezeiesc şi omenesc, în aşa fel că chiar dacă 
modul în care se desfăşoară pare mai mult omenesc şi totuşi înţelesul ascuns 
vădeşte o prezenţă divină, urmează că nu va trebui să vedem numai o faţă a 


lucrurilor, iar cealaltă s-o neglijăm, ci să vedem, adică, în faptul că a murit, 
latura omenească, iar în felul cum a murit, ascunzându-se ceva dumnezeiesc. 
Iar specificul dumnezeiesc să nu fie mărginit ci să pătrundă prin toate şi să se 
întindă până la ultima fibră a existenţei, căci nimic nu poate exista dacă nu 
rămâne în Cel ce e viaţa însăşi şi mai presus de orice şi înainte de toate 
Dumnezeirea e cea care există (căci permanenţa lumii ne sileşte în mod imperios 
să credem aşa); de acum şi noi învăţăm din cele patru braţe pe care le are 
crucea, că din mijlocul crucii, de acolo unde se unesc toate braţele, au ţâşnit 
patru ramificații, iar cel ce a fost întins pe lemnul Cracii în clipa în care, prin 
moartea Lui, se împlinea însuşi planul divin, e acelaşi care uneşte strâns şi 
armonizează cu Sine însuşi întreg universul, aducând, prin propria sa fire, 
diferitele aspecte ale pământului până aproape la identitatea de simţire şi de 
suflare cu Sine însuşi. Căci cugetarea noastră, acest lucru îl întâlneşte fie sus, 
fie jos, fie înspre extremităţile orizontale. 


De aceea, fie că ne gândim la întinderile cereşti, ori la adâncimile subpământene, 
ori la amândouă laturile orizontale, gândul nostrum întâlneşte pretutindeni pe 
Dumnezeu, singurul care ne apare în toate colţurile universului şi singurul care ţine 
lumea în viaţă. 


Că unii numesc această Fiinţă Dumnezeu, alții îi zic putere, înţelepciune sau 
folosesc orice altă numire sublimă, în stare să exprime această putere desăvârşită, e 
indiferent; noi nu ne supărăm deloc din pricina unei deosebiri de nume, de cuvinte, 
de expresii. Întrucât, deci, toate creaturile privesc această Fiinţă şi în jurul Ei şi 
gravitează toate, fiindcă puterea Dumnezeirii le ţine unite pe toate întreolaltă, cele 
de sus cu cele de dedesubt, cele dintr-o latură cu cele din cealaltă, trebuie ca nici 
noi să nu ne lăsăm duşi la cunoaşterea Dumnezeirii numai pe calea auzului, ci 
trebuie ca astfel de învățături să le dobândim şi pe calea vederii mai înalte. 


De la acestea a plecat Sfântul Pavel când a făcut cunoscut poporului efesenilor în 
ce constau tainele creştinismului în adâncimea şi înălțimea, în lărgimea şi lungimea 
lori. Cu alte cuvinte, el foloseşte câte un cuvânt special pentru fiecare din cele 
patru prelungiri ale Crucii: înălțimea e partea de sus, adâncimea partea de jos, iar 
lăţimea şi lungimea cele două capete laterale. În alt loc şi anume, după cât îmi 
amintesc, în Epistola către Filipeni, el lămureşte şi mai deaproape aceeaşi idee 
atunci când zice: "întru numele lui lisus Hristos tot genunchiul să se plece, al celor 
cereşti, al celor pământeşti şi al celor de dedesubt”. Aici foloseşte de fapt un 
singur cuvânt pentru amândouă braţele orizontale ale Crucii, arătând prin expresia 
"cele pământeşti" tot ce se află între cele cereşti şi cele de dedesubt. Iată, aşadar, 
taina care ni s-a propovăduit despre Cruce. 


Cât despre ceea ce urmează în chip logic din aceasată învăţătură, ea e aşa de 
firească încât înşişi necredincioşii mărturisesc că nu cuprinde nimic nepotrivit cu 
ideea de Dumnezeu. Că Mântuitorul n-a rămas în mormânt, că rana lăsată pe trup 
de împunsătura lăncii nu L-a împiedicat deloc după aceea să trăiască, dar mai ales 
că S-a arătat ucenicilor după înviere şi anume după cum I-a fost voia, apărând 
nevăzut în mijlocul lor fără să fie nevoit să intre pe uşă, întărind pe ucenici prin 
suflarea Duhului peste ei, făgăduindu-le să fie continuu cu ei şi că nimic nu-i va 
despărți de Sine, apoi că L-au văzut cu ochii cum se înălța la cer; în timp ce cu 
mintea îl vedem pretutindeni şi ştim toate câte le mai istoriseşte Biblia, iată lucruri 
care n-au nevoie de dovezi raţionale pentru a fi recunoscute ca dumnezeieşti sau 
vrednice de atotputernicia şi absolutul puterii divine. 


Asupra acestei învățături nu găsesc necesar a insista mai pe larg, întrucât însăşi 
istorisirea scoate în evidenţă caracterul lor supranatural. 


Doar despre baia Botezului este nevoie să vorbim, întrucât şi ea face parte din 
învăţăturile cele descoperite, fie că o numim Botez, Luminare sau naştere din nou 
(nu discutăm numirile). 


Capitolul 33 - Despre botez 


Vrăjmaşii noştri ne aud spunând cam aşa: în trecerea din moarte la viaţa nesupusă 
morţii - să facem aşa fel ca această nouă naştere să nu înceapă şi ea prin stricăciune 
şi să se termine tot prin stricăciune, ci să aducă o viaţă care să nu aibă sfârşit; apoi, 
după cum într-o naştere muritoare trebuie în chip necesar să aibă şi el o existenţă 
muritoare, tot aşa naşterea aceasta fără de stricăciune are ca scop biruirea de către 
cel născut a stricăciunii izvorâte din moarte. Or, dacă vrăjmaşii noştri aud aceste 
cuvinte şi altele asemenea lor şi dacă le mai explicăm şi cum se face Botezul şi că 
mijloacele prin care se săvârşeşte taina naşterii din nou sunt rugăciunile către 
Dumnezeu, invocarea harului ceresc, apa şi credinţa, în acest caz păgânii se vor 
uita poate neîncrezători la toată ceremonia, fără să vadă că într-adevăr omul se 
naşte realmente din nou, aşa cum ne făgăduieşte. 


Cum se poate, întreabă ei, ca o rugăciune şi o invocare a puterii dumnezeieşti 
săvârşită deasupra apei să devină izvor de viaţă pentru cei iniţiaţi? Pe aceşti 
necredincioşi, dacă n-ar fi prea încăpăţânaţi, un singur cuvânt va fi destul spre a-i 
face să primească învăţătura. Să le punem şi noi la rândul nostru o întrebare despre 
felul în care se face naşterea trupească cea atât de cunoscută tuturor: cum se poate 
să se formeze un om viu dintr-o părticică de sămânță? Dar e sigur că nu există în 
acest punct nici o teorie care să ne descopere pe cale raţională explicația probabilă. 


Căci dacă le compari, ce au oare comun definirea omului şi calitatea care se 
observă în această sămânță? Omul e ființă înzestrată cu rațiune, capabil de 
înţelegere şi ştiinţă, câtă vreme acea sămânță ni se prezintă în stare lichidă şi în 
afară de ce ne spune senzaţia, nici mintea nu concepe în ea altceva. 


Răspunsul pe care l-am avea la întrebarea: "cum se poate ca un om să iasă dintr-o 
astfel de sămânţă?", acelaşi răspuns îl vom da şi noi celor ce ne întreabă cum se 
face naşterea din nou prin apă. Parcă văd că la întrebarea dintâi fiecare va răspunde 
că desigur puterea lui Dumnezeu este cea care face om din sămânță şi fără ea 
sămânţa ar rămâne nemişcată şi nelucrătoare. Ei, bine, dacă acolo nu materia 
produce pe om, ci puterea dumnezeiască e aceea care o transformă în fiinţă 
omenească, aşa cum o vedem, atunci, dacă atribuim lui Dumnezeu, în primul 
caz, 0 atât de mare putere, ar fi cea mai mare nebunie şi nedreptate să-ţi închipui 
în acest din urmă caz că Dumnezeu nu mai are atâta putere să-și ducă la 
îndeplinire voia Sa. 


Ei mai întreabă: ce are comun apa cu viaţa? Dar să-i întrebăm şi noi: ce are 
comun această părticică umedă cu chipul lui Dumnezeu? Dacă, în cazul dintâi, 
nu avem de ce ne mira că puterea lui Dumnezeu face din acele elemente cele mai 
nobile fiinţe vii, atunci tot aşa de puţin trebuie să ne mirăm de prezenţa puterii 
divine care trece în nestricăciune o fiinţă născută în stricăciune. 


Capitolul 34 - Invocarea lui Dumnezeu 


Dar vrăjmaşii vor şi o dovadă că Dumnezeu e prezent la invocarea de sfințire a 
apei. Cel care pretinde un astfel de lucru, să citească ceea ce am examinat 
adineaori. Dovada că puterea ce ni s-a arătat nouă în trup e cu adevăr at 
dumnezeiască reiese în chip logic din cele ce afirmăm. Demonstrând divinitatea 
celui ce ni S-a arătat în trup şi care şi-a definit natura prin faptele pe care le-a 
săvârşit pe pământ, am demonstrat totodată şi prezenţa Lui la fiecare invocare ce | 
se face. Căci după cum fiecare lucru îşi are specificul său, care îi caracterizează 
firea, tot aşa şi specificul deosebit al naturii divine e adevărul. 


Or, Mântuitorul Hristos a făgăduit că va fi prezent de fiecare dată când doi sau trei 
îl vor chema, că se va afla în mijlocul celor ce vor crede în EI, că în ei va rămâne 
şi sălaş la ei va face. De altfel, nici nu avem nevoie de altă dovadă că Dumnezeu e 
de față la astfel de rânduieli divine, după ce odată ne-am câştigat, pe urma 
rânduielilor sale, convingerea că El e Dumnezeul şi când ştim că însuşirea 
Dumnezeirii e de a nu avea nimic comun cu minciuna şi când nu ne îndoim că 


legată de făgăduinţa nemincinoasă e totdeauna siguranţa reală a ceea ce El a 
făgăduit. 


Faptul că invocarea prin rugăciune se face înainte de împărtăşirea harului, e mai 
mult decât o dovadă că ceea ce se săvârşeşte se şi îndeplineşte de însuşi 
Dumnezeu. 


Într-adevăr, dacă în celălalt fel de naştere a omului, prin pornirile lor, părinţii, chiar 
dacă nu invocă Dumnezeirea, reuşesc, cum s-a spus mai înainte, să dobândească, 
cu ajutorul Domnului, un nou născut — în vreme ce fără acest ajutor ele ar rămâne 
zadarnice şi neroditoare - atunci cu mult mai deplin se va realiza scopul naşterii 
după duh, când ştim că EI însuşi a promis că va fi de faţă la împlinirea rânduielilor 
Tainelor Sale şi când, după cum EI însuşi ne-a spus, ştim că în actele ce le 
săvârşim tot El pune la contribuţie chiar puterea Sa când şi noi năzuim cu toată 
puterea spre EI, mai ales cu ajutorul unei rugăciuni potrivite. 


După cum cei ce se roagă lui Dumnezeu să răsară peste ei soarele, nu slăbesc cu 
nimic acest fenomen care are loc orice s-ar întâmpla, dar pentru aceasta nimănui 
nu-i trece prin cap să spună că râvna rugătorilor n-ar avea rost când, şi fără ruga 
lor, ceea ce cer se întâmplă, tot aşa stau lucrurile şi cu cei convinşi că, potrivit 
făgăduinţei ce li s-a făcut, harul într-adevăr se dă aşa cum s-a făgăduit celor înnoiți 
prin Taina Botezului şi anume ori li se împărtăşeşte o creştere de har ori măcar nu- 
1 pierd pe ce-l ce l-au primit în orice caz, prezenţa harului o dovedeşte divinitatea 
Celui ce a făcut făgăduinţa, iar mărturia acestei divinităţi o constituie minunile 
Sale. De aceea, nu există nici o îndoială că Dumnezeu e de faţă în Taina aceasta. 


Capitolul 35 - De ce botezăm prin întreită scufundare? 


Intrarea omului în apă precum şi întreita lui scufundare au un înţeles tainic. 
Întrucât, felul în care s-a făcut mântuirea noastră nu ţine atât de învățătura dată, cât 
mai ales de faptul că Domnul Hristos a binevoit să ia trup de om dând vieţii lui o 
realitate faptică, pentru ca, prin trupul pe care l-a luat asupră-Şi şi pe care l-a 
îndumnezeit, să se mântuiască omul şi tot ce ţine de firea lui, de aceea trebuia să se 
fi descoperit şi un drum anumit pe care să păşească în chip asemănător şi apropriat, 
atât urmaşii cât şi înaintaşii. 


Trebuie, aşadar, să vedem ce fapte a săvârşit Cel ce s-a făcut căpetenie a sufletelor 
noastre pentru ca noi care-L urmăm, ca pe un "începător al mântuirii noastre" , cum 
spune apostolul, să-L putem într-adevăr urma sau imita cu real folos. 


Căci, după cum cei deprinşi cu exerciții militare dau recruţilor îndrumări pentru 
manevre, spunându-le cum să se mişte şi să păşească în cadență şi dacă nu urmează 
acestei instrucții înseamnă că nu le intră în sânge cadenţa militară, tot aşa şi cei ce 
caută binele cu aceeaşi însufleţire să păşească pe cât se poate numai pe urmele 
Celui ce ne-a condus la mântuire şi să pună în faptă tocmai ceea ce EI ne-a arătat 
să facem. 


De altfel o ţintă comună nu o poţi nicicum atinge dacă nu mergi şi pe un drum 
asemănător. 


Întocmai ca şi cei ce s-au rătăcit prin întortocherile unui labirint şi care nu mai ştiu 
ieşi din numeroasele cotituri ale edificiului dacă nu se ţin cu mâinile de spatele 
unuia care cunoaşte locurile şi dacă nu păşesc pe urmele aceluia până ce se văd 
afară, altfel dacă nu-l urmează, nu vor putea nicicum ieşi, tot aşa să ne închipuim 
şi viaţa aceasta un labirint, prin care omul nu se poate descurca şi din care nu 
putem 1eşi decât dacă urmăm de aproape drumul pe care a ieşit Cel ce ne-a scăpat 
din această închisoare. 


Când am pomenit de labirint m-am gândit la închisoarea fără de ieşire a morţii, în 
care fusese închis nenorocitul neam omenesc. 


Ce am băgat de seamă, deci, la Cel care ne-a condus la mântuire? Că a stat trei 

zile în mormânt şi apoi a înviat. Ei, bine, ceva asemănător trebuie să ne închipuim 
şi la noi. Pe ce cale am putea noi face să se repete şi în viaţa noastră ceea ce a făcut 
EI? lată cum: Orice mort îşi are un loc anumit, potrivit cu firea lui. La om e 
pământul, unde, după ce moare, e întins şi acoperit. Or, între pământ şi apă e mare 
apropiere, ele fiind, atunci la început singurele elemente grele şi care coboară în 
jos, ambele fiind unul în altul şi absorbindu-se reciproc, întrucât deci, moartea 
îndrumătorului nostru s-a făcut, potrivit firii comune, în sânul pământului, tot aşa şi 
imitarea de către noi a acestei morţi se face în mod simbolic prin elementul înrudit, 
prin apă. ŞI, după cum Omul cel de sus (Hristos) care a luat asupră-Şi moartea, s-a 
întors iarăşi la viaţă după o zăcere de trei zile în pământ, tot aşa toţi care suntem 
acum uniţi cu El prin aceeaşi fire a trupului, dacă ne punem ca ţintă a existenţei 
dobândirea vieţii adevărate, reproducem, prin turnarea peste noi a apei în locul 
pământului şi prin întreita scufundare în acest element, harul dobândit prin învierea 
cea de a treia zi. 


De altfel şi până acum am mai vorbit că moartea a fost dată firii omeneşti de 
către pronia divină cu un scop hotărât, anume ca, odată cu înlăturarea răului, 
prin despărțirea sufletului de trup, omul refăcut prin înviere să ajungă iarăşi 


sănătos, neprihănit, întreg şi lipsit de orice amestec cu răutatea. Desigur că 
planul pe care l-a avut Dătătorul vieţii şi Săvârşitorul mântuirii noastre, murind 
pe cruce l-a şi împlinit într-un chip desăvârşit, iar cu aceasta a dus la îndeplinire 
însuşi scopul întrupării Sale. Căci în acelaşi timp despărțind prin moarte ceea ce 
unise (dar a şi reunit ceea ce despărţise, pentru ca, o dată curăţită firea, prin 
despărțirea sufletului şi a trupului, adică prin moarte) readucerea la viaţă a 
acestor elemente, altfel despărțite unul de altul, să se facă de acum fără amestec 
dăunător. 


Desigur- că celor- ce urmează pe Hristos nu le îngăduie firea să-L imite întru toate, 
dar totuşi deocamdată le primeşte numai cât au putut realize cu puterile lor, 
scontându-le restul pentru timpurile viitoare. 


Atunci, oare, în ce măsură putem noi spune că imităm pe Hristos? În măsura în 
care nimicim prin imaginea înecării răutatea ce s-a încuibat în firea noastră - 
desigur nu o nimicire completă, ci o întrerupere a continuării ei - şi, anume, să 
înlăturăm răul prin doi factori: prin căinţa noastră după ce am greşit şi prin aceea 
că imităm moartea Domnului, eliberându-ne astfel oarecum de rele, prin părerea de 
rău urând răul şi îndepărtându-ne de el, iar prin moarte contribuind la însăşi 
omorârea răului. 


Dacă ar fi cu putinţă să murim cu adevărat în imitarea morţii prin botez, atunci 
aceea n-ar- mai fi imitare, ci moarte propriu-zisă, iar răul ar pieri cu desăvârşire din 
fiinţa noastră, după cum zice şi Apostolul: deodată cu moartea, noi am murit 
păcatului. Întrucât, însă, noi imităm, precum am mai spus, atotputernicia divină 
numai în măsura în care ne îngăduie acest lucru sărăcia firii noastre, de aceea ne 
afundăm de trei ori în apă şi ne ridicăm de fiecare dată în sus, închipuind prin 
afundare şi ridicare îngroparea cea mântuitoare şi învierea cea de a treia zi, 
gândindu-ne la Stăpânul lumii că, după cum EI, după ce S-a afundat în pământ ca 
şi noi în apă, şi de El a depins să Se ridice iarăşi de acolo într-o prea mărire pe care 
numai El o putea avea, tot aşa, de noi depinde a avea la îndemână apă, a ne afunda 
în €a şi a ieşi de acolo curăţiți. 


Dacă judecăm deci cum se cuvine şi cântărim lucrurile după gradul de putere al 
fiecăreia din părți, atunci nu găsim nici o deosebire între aceste lucrări, întrucât 
fiecare realizează după măsura firii sale ceea ce îi stă în putere. Căci, după cum stă 
în puterea omului să se apropie de apă, numai să vrea, apoi neasemănat mai uşor îi 
va fi lui Dumnezeu să intre în împărăţia morţii şi să nu Se lase atins de patimi. 


lată, aşadar, de ce e necesar să ne pregătim duhovniceşte prin apă pentru harul 
învierii, ca să ştim că pentru noi e deopotrivă de uşor de a ne lăsa botezați în apă 
ori a ne ridica din moartea păcatului. Dar după cum în lucrurile vieţii, unele preced 
pe celelalte şi fără cele dintâi celelalte n-ar putea exista - deşi comparând începutul 
cu sfârşitul, acesta din urmă ne va părea aproape infim (cum s-ar putea pune pe 
acelaşi cântar omul şi sămânţa din care s-au creat toate câte există în lume? Şi 
totuşi fără aceasta omul n-ar fi putut exista) - tot astfel şi marea înviere, deşi 
superioară firii, din fire îşi ia începutul şi pornirea, căci ar fi cu neputinţă ca cineva 
să învie până n-a murit. 


Când spun însă că omul nu poate învia dacă n-a trecut întâi prin baia Naşterii din 
nou, nu mă gândesc deloc la plăsmuirea din nou şi la restaurarea făpturii noastre 
corporale (la urma urmei la această restaurare va trebui să ajungă firea noastră, 
potrivit nevoilor proprii şi planului Celui ce a zidit-o, ori că se împărtăşeşte de 
harul Botezului, ori că va rămâne lipsită de această inițiere), ci mă gândesc la 
restaurarea vieţii fericite, dumnezeieşti. 


Căci nu toți câți se învrednicesc de înviere prin Botez ajung să şi guste imediat din 
acea viaţă, ci e o mare distanţă între cei care se curăţă aici pe pământ şi cei care au 
nevoie încă să se curețe după moarte. 


Cei care au ajuns încă din viaţa aceasta să se purifice prin baia Botezului vor trece 
dincolo la un fel de viaţă înrudită cu cea pe care au trăit-o, bine ştiind că 
nepătimirea e strâns legată de curăţie, şi că tot în aceasta constă, fără îndoială şi 
fericirea. 


Cât despre cei pe care patimile i-au învârtoşat şi care n-au folosit nici un leac 
pentru a se curăți de întinăciuni, pe aceştia nu-i poate salva nici tainica apă a 
renaşterii, nici invocarea puterii dumnezeieşti, nici îndreptarea cea izvorâtă din 
părerea de rău, de aceea şi aceştia trebuie să ajungă la un loc şi la o stare potrivită 
cu felul lor de viaţă. 


Locul ce se cuvine aurului falsificat e cuptorul de topit, pentru ca odată ce s-a topit 
răul care prinsese rădăcini în sufletul păcătoşilor, firea lor să fie redată, după lungi 
veacuri de lămurire, întreagă şi neprihănită lui Dumnezeu. întrucât focul şi apa au o 
anumită putere de a curăţi, cei care s-au curăţat de întinăciunea păcatului prin apa 
cea plină de taină a Botezului nu mai au nevoie de o altă formă de purificare; 
dimpotrivă, cei care n-au vrut să se împărtăşească de o astfel de curățire trebuie în 
chip necesar să se lămurească prin foc. 


Capitolul 36 - Necesitatea botezului şi roadele lui 


Atât mintea sănătoasă cât şi învățătura Sfintei Scripturi învaţă, că într-adevăr 
nimeni nu poate face parte din ceata sfinţilor, dacă n-a fost curăţat în întregime de 
întinăciunile răutăţii. 


Oricât de mică ar fi în sine această condiție, ea devine începutul şi temelia marilor 
bunătăţi. Am zis că-i mică din pricina uşurinţei cu care se obţine. Căci ce greutate 
e, de fapt, a crede că Dumnezeu e pretutindeni de faţă, că, fiind prezent, dă puterea 
cea de viaţă făcătoare celor ce cheamă numele Lui şi, în fine, că fiind prezent El 
lucrează peste tot ceea ce e compatibil cu firea Sa? lar însuşirea de căpetenie a 
Dumnezeirii e să dea mântuire celor ce au nevoie de ea. Or, mântuirea aceasta se 
realizează tocmai prin curățirea cu apă. Cel ce s-a curățit ajunge să fie părtaş la 
starea de nepătimire, iar curăţenia adevărată e însăşi natura divină. lată, deci, cât 

de simplu începe viaţa creştină şi cât de uşor se realizează: credinţă şi apă, din care 
cea dintâi stă în puterea voinţei noastre, iar cealaltă e strâns legată de viaţa omului. 
Pe de altă parte, însă, cât e de preţios şi de bun lucru ceea ce reiese din credinţă şi 
apă, atât de preţios şi de bun încât îi putem acorda atribute dumnezeieşti! 


Capitolul 37 - Despre Sfânta Cuminecătură 


Dar întrucât omul constă din două părţi, din suflet şi trup contopite laolaltă, cei ce 
vor să se mântuiască trebuie să se pună în legătură cu îndrumătorul vieții atât prin 
suflet, cât şi prin trup. În vreme ce sufletul se uneşte cu EI prin credinţă şi în 
aceasta îşi află temeiurile mântuirii — căci unirea cu viaţa înseamnă părtăşia cu ea - 
în acelaşi timp şi trupul îşi are un mod al lui de a ajunge la părtăşie şi la unire 
deplină cu Mântuitorul său. 


Căci după cum cei care vor să dea impresia că s-au otrăvit iau în ascuns un antidot 
pentru a nimici lucrarea primejduitoare a otrăvii - dar şi antidotul trebuie să treacă 
prin întreg corpul ca şi otrava, pentru că numai trecând peste tot nimiceşte efectul 
otrăvii - tot aşa şi noi, după ce odată am gustat din stricăciunea însăşi a firii, simţim 
dorinţa după Cel care pe toate le uneşte, pentru ca o dată luând în noi acest leac să 
alunge, prin efectul său contrar, influența primejdioasă a otrăvii de mult timp 
înrădăcinată în trupul nostru. 


Ce leac poate fi acesta? Nu altul decât acel Trup minunat care a biruit moartea şi 
care s-a făcut izvor al vieţii noastre. Căci, după vorba apostolului, după cum "puţin 
aluat dospeşte toată frământătura", tot aşa şi acest Trup, făcut nemuritor prin 


puterea lui Dumnezeu, o dată introdus în noi, schimbă şi transformă întreg trupul 
nostru după măsura Aceluia. 


După cum, dacă organismul nostru sănătos înghite un medicament dăunător 
sănătăţii, întreg trupul se slăbănogeşte, tot aşa, prin cuminecare, acel Trup 
nemuritor transformă întreaga făptură a noastră în făptură dumnezeiască. 


Acum, e adevărat însă că nimic nu poate intra în noi pe altă cale, decât 
amestecându-se cu măruntaiele noastre prin mâncare şi băutură. De aici 
necesitatea pentru trupul nostru de a-şi primi puterea dătătoare de viaţă tot pe 
calea îngăduită de natură. Iar, întrucât singur acel Trup în care S-a întrupat 
Hristos a primit acest har şi întrucât, am mai spus-o şi mai înainte, trupul 
omenesc n-ar putea ajunge la nemurire dacă prin Strânsa-l unire cu Cel 
nemuritor nu S-ar împărtăşi din nestricăciunea cea adevărată, urmează că 
trebuie să cercetăm cum e cu putinţă ca acel singur Trup Să se împartă 
necontenit la miriade şi miriade de credincioşi de pe întreg pământul şi încă să 
se dea fiecăruia în întregime, fără ca El să înceteze de a mai fi un întreg. 


Pentru a nu ne mai îndoi în credinţă - pe linia consecvenţei logice - de adevărul 
celor afirmate, e bine să ne oprim o clipă la legile fiziologice ale trupului. Căci cine 
nu ştie că natura trapului nostru luată în sine nu-şi are o existenţă independentă, ci 
se menţine şi trăieşte prin forţa care însufleţeşte, atrăgând fără încetare ceea ce îi 
lipseşte şi respingând ceea ce este de prisos? Şi întocmai după cum un burduf plin 
cu apă nu-şi mai păstrează forma plină dacă printr-o parte a început conţinutul să 
se scurgă, decât dacă turnăm noi alt lichid în locul celui scurs (căci cel ce ia în 
considerare forma unui burduf, acela ştie că aceasta nu aparține propriu-zis 
obiectului pe care-l vedem cu ochii, această formă o dă turnarea în el a lichidului 
care-l umflă pereţii), tot aşa nici structura corpului nostru n-are în sinea ei nimic 
care s-o menţină, ci îşi asigură - trăinicia prin puterea ce se revarsă în ea. 


Această putere este şi se numeşte hrană. Ea nu e aceeaşi pentru toate trupurile, care 
se menţin prin hrană, ci Cel ce cârmuieşte firea a hotărât pentra fiecare vietate câte 
un anumit fel de hrană. O parte din animale se hrănesc cu rădăcini, altele cu iarbă, 
iar altele cu carne, în vreme ce pentra om hrana mai obişnuită e pâinea. Tot aşa, 
pentra a menţine în noi umezeala necesară şi pentra a ne întreține, avem ca băutură 
nu numai apa, ci adeseori mai adăugăm pe lângă ea şi ceva vin spre a da trupului o 
căldură mai mare. 


Desigur, pe când vorbim de aceste elemente, ne gândim la puterea pe care o dau 
ele trupului, ca să se menţină în viaţă, dar, odată intrate în stomac, ele se prefac în 


sânge şi carne, prefăcându-se prin puterea de asimilare în hrană a organismului 
nostru. 


O dată ce am făcut aceste precizări, să ne întoarcem cu gândul iarăşi la problema 
pe care o discutam. 


Ne întrebăm, adică, în ce chip e cu putinţă ca acest singur Trup al Domnului să dea 
viaţă tuturor oamenilor care cred în EI, împărțindu-se la toţi şi totuşi ne- 
împuţinându-se? lată, care, cred, e explicaţia probabilă a problemei. Dacă existenţa 
întregului trup se sprijină pe hrană, iar aceasta constă din mâncare şi băutură, dacă, 
apoi, ca mâncare avem pâinea, iar ca băutură apa dreasă cu vin; pe de altă parte, 
dacă, după cum s-a arătat şi mai înainte, Cuvântul lui Dumnezeu s-a unit cu firea 
omenească în calitate dublă, de Cuvânt şi de Dumnezeu, şi, o dată intrat în noi, nu 
a adus o structură nouă şi deosebită de cea a omului, ci mai curând a asigurat 
trupului permanenţa sa prin mijloace obişnuite şi potrivite şi, anume, a menţinut 
omului existenţa prin mâncare şi băutură (iar mâncarea aceasta e pâinea), în aceste 
condiţii, întocmai ca şi pentru noi, când vedem pâinea, vedem - precum am spus 
mai de multe ori - trupul omenesc, fiindcă, intrând în trup, ea se transformă în 
însuşi trupul nostru, tot aşa şi aici, Trupul care a primit în el pe Dumnezeu, 
hrănindu-se şi El cu pâine, era într-un fel totuna cu pâinea, transformându-se 
pentru a lua firea trupească. 


Intr-adevăr, s-a recunoscut că acest minunat Trup al Domnului avea o însuşire 
comună tuturor- oamenilor, se menținea şi el prin hrănirea cu pâine. 


O dată ajuns sălaş al Dumnezeirii, trupul se preface prin prezenţa Domnului, fiind 
astfel înălţat la vrednicia dumnezeiască. Avem, deci, tot dreptul să conchidem că 
pâinea cea sfințită de Cuvântul lui Dumnezeu s-a prefăcut în noi în însuşi Trupul 
Cuvântului lui Dumnezeu. 


De fapt, acest Trup era tot o pâine, dar una potenţială, căci acest Trup în care 
sălăşluieşte era sfinţit prin umbrirea Cuvântului. Aşadar, prefacerea care a dat 
putere dumnezeiască pâinii ce s-a asimilat cu acel Trup, aceeaşi schimbare va 
aduce şi aici un rezultat asemănător. Căci acolo harul Cuvântului fusese cel ce 
sfințise Trupul ce se hrănise cu pâine şi era într-un anumit fel el însuşi pâine; tot 
aşa şi aici, pâinea se sfinţeşte, după cum zice Apostolul, "prin Cuvântul lui 
Dumnezeu şi prin rugăciune" numai că acum nu ar mai trece prin mâncare în 
Trupul Cuvântului, ci îndată se schimbă în Trupul Lui prin puterea Cuvântului, 
după cum stă scris: "Acesta este Trupul meu”. 


Dar- orice trup are nevoie şi de lichid spre a se hrăni, căci cu greu ar putea trăi 
partea pământească din noi fără părtăşia cu apa. Întocmai după cum părţile tari şi 
osoase din noi se menţin prin mâncăruri consistente şi solide, tot aşa dăm şi pentru 
părțile mai umede din noi un adaos corespunzător, care, o dată ajuns în noi, se 
asimilează şi trece în sânge, iar dacă acesta conţine şi vin, atunci înregistrăm şi o 
creştere de căldură. 


Întrucât, aşadar, acel Trup în care s-a născut Hristos a primit în sine, în vederea 
subzistenţei sale, şi acest element, iar Dumnezeu, Cel ce S-a arătat, s-a unit cu firea 
noastră cea stricăcioasă pentru a îndumnezei în acelaşi fel şi omenirea, prin 
primirea ei la părtăşia cu divinitatea, din această pricină EI se împarte ca o sămânță 
la toţi credincioşii, potrivit unui plan al harului, tocmai prin acest Trup compus din 
pâine şi vin şi se contopeşte cu trupul credincioşilor, pentru ca această unire cu 
Trupul cel nemuritor să permită omului să participe şi el la nestricăciune. 


Aceasta e binefacerea pe care ne-o dă acest Trup, schimbând, prin puterea 
binecuvântării, firea elementelor în acel Trup nemuritor. 


Capitolul 38 - Natura credinţei 


Cred că după cele ce am vorbit nu mai lipseşte din expunerea privitoare la doctrina 
creştină decât doar problema credinţei, pe care o vom schiţa pe scurt şi în această 
parte a expunerii. 


Aceia, însă, care doresc o expunere mai completă, o vor afla în lucrările anterioare 
ale noastre, în care am explicat amănunţit acest adevăr cu toată grija posibilă şi 
unde, susținând discuţia contra adversarilor noştri, am examinat şi problema 
aceasta care s-a ridicat. 


În scrierea de faţă, am crezut că e destul să spunem atât despre credinţa creştină cât 
ne cere Evanghelia: cel născut duhovniceşte prin naşterea din nou să ştie al cui fiu 
este şi ce fel de viaţă este aceasta. De fapt, singur acest fel de naştere are puterea de 
a fi în realitate ceea ce vrem. 


Capitolul 39 - Omul nu poate renaşte decât prin credinţa în Tatăl, prin Fiul şi 
întru Sfântul Duh 


Vieţuitoarele care se nasc trupeşte datoresc naşterea aceasta poftei de reproducere a 
părinţilor lor, în timp ce naşterea duhovnicească depinde de voinţa celui ce doreşte 
să primească această naştere. Intrucât, însă, în acest din urmă caz există primejdia 


de a greşi împotriva interesului propriu prin aceea că aici fiecare se hotărăşte de 
bunăvoie, dacă vrea să se nască sau ba, ar fi bine, cred, ca cel ce doreşte să se nască 
duhovniceşte la o viaţă nouă, să chibzuiască bine cu mintea şi să ştie ce folos îi va 
aduce tatăl cel nou din care vrea să se nască şi, din care tată, anume, va fi mai bine 
pentru el să primească a da viaţă nouă firii sale? Pentru că trebuie să nu uităm ceea 
ce am spus adineaori, că în acest fel de naştere noi suntem cei care ne alegem de 
bunăvoie părinţii. 


Aşadar, deoarece lucrurile se împart în două categorii: create şi necreate şi 
deoarece firea necreată are sădite în sine statornicia şi neschimbabilitatea, în timp 
ce lumea creată e nestatornică şi schimbăcioasă, cel care va judeca să-şi aleagă de 
părinte pe cel care i-ar putea fi mai de folos, acela se va hotărî, oare, să fie copilul 
firii veşnic schimbătoare, ori al acelei firi care e veşnic statornică şi ne- 
schimbătoare pe linia bunătăţii şi care este totdeauna egală cu sine? 


Întrucât, deci, Evangheliile ne spun cine sunt cele trei persoane care dau naştere 
credincioşilor, ba li se dă şi numele şi întrucât naşterea aceasta se face în treime: 
din Tată, din Fiu şi din Duh Sfânt - căci aşa stă scris la Evanghelii despre Duhul: 
"ceea ce s-a născut din Duh, Duh este", iar Pavel spune că îi naşte pe corinteni în 
Hristos şi iarăşi, Tatăl e Părintele tuturor - de aceea să fie tare cu grijă şi să judece 
înţelepţeşte cugetul ascultătorului spre a nu se face fiu al firii celei nestatornice, 
când ştie că în puterea voii lui stă să aleagă ca izvor al vieţii sale firea cea 
statornică şi neschimbătoare. 


După cât doreşte de mult inima să se apropie de Sfânta Treime, pe atât e de sănătos 
fătul care s-a născut duhovniceşte, încât dacă mărturiseşte că Sfânta Treime e ceva 
necreat şi neschimbabil, apoi şi viaţa în care intri, va fi tot una neschimbabilă şi 
statornică, pe când cel care, dintr-o concepţie greşită, vede în Sfânta Treime ceva 
creat, acela şi Botezul cu care se va boteza îi va da să se nască tot într-o viaţă 
continuu supusă schimbării şi nestatornică; aceasta pentru că în mod necesar 
copilul totdeauna trebuie să aibă ceva asemănare cu firea părinților. 

Or, ce ar fi mai folositor: a intra într-o viaţă neschimbătoare sau a te lăsa din nou 
bătut de valurile unei existenţe nestatornice şi schimbătoare? Dacă e lucru limpede 
şi pentru cel cu oricât de puţină rațiune, că mult mai de preţ este statornicia decât 
nestatornicia, desăvârşirea decât nedesăvârşirea, a nu fi lipsit decât a fi lipsit şi că 
cel care nu are nevoie să progreseze, fiindcă stăruieşte continuu în desăvârşirea 
binelui, e mult mai vrednic decât cel care se înalță în etape. De aceea, cel ce judecă 
oricât de puţin, va trebui să aleagă în mod imperios una din două: ori să creadă 

că Sfânta Treime nu face parte din firea lumii create şi de aceea să o ia în naşterea 
lui duhovnicească drept izvor al propriei sale vieţi, ori (dacă nu crede că şi Fiul şi 


Duhul Sfânt sunt de aceeaşi fire cu Dumnezeu cel dintru început, cel adevărat şi 
bun, adică cu Tatăl), să nu primească aceste credinţe în clipa naşterii, dacă nu vrea 
să cadă din neatenţie, în rândul firilor celor nedesăvârşite şi care ele însele se 
doresc după un mântuitor, întorcându-se astfel oarecum iarăşi în mediul său firesc 
şi depărtându-se cu credinţa de firea cea dumnezeiască. 


Cel care se înhamă la carul făpturii, acela, fără să bage de seamă, şi-a pus nădejdea 
mântuirii în făptură, iar nu în Dumnezeu. Căci toate făpturile au o notă comună 
între ele, anume că toate ies deopotrivă din nimic la existenţă şi după cum în 
structura corpului toate mădularele cresc şi se dezvoltă deodată, fie că unele sunt în 
partea de sus, iar altele în cea de jos a corpului, tot aşa şi făpturile, toate sunt parcă 
legate laolaltă cu aceeaşi legătură a creaţiunii, iar deosebirea din ele, de mai mică 
ori mai mare desăvârşire, nu atinge deloc această unitate creaturală. Căci chiar şi 
lucrurile care au putut fi odată cugetate ca lipsite de existenţă, în această privinţă 
nu ne arată nici o diferenţă de natură, ci poate altele cu totul neînsemnate. 


Dacă, deci, omul, şi el, numai o făptură, ar crede că poate socoti ca făptură şi pe 
Duhul Sfânt şi pe Dumnezeu cel Unul-Născut, atunci nădejdea unei schimbări 
înspre mai bine ar fi deşartă, întrucât de la o făptură nu poţi aştepta mai mult decât 
are omul. 


Aceasta seamănă cu ceea ce credea şi Nicodim despre naştere. Auzind cuvântul 
Mântuitorului că trebuie să ne naştem din nou şi neputând cuprinde cu mintea 
taina acestei vorbe, s-a dus cu gândul la naşterea din nou din pântecele matern. 
Dacă, aşadar, nu ne îndreptăm spre natura cea necreată, ci spre făptura 
schimbătoare şi supusă aceloraşi legi ca şi noi, atunci nu ne naştem de sus, ci de 
Jos. Or, Evanghelia spune lămurit că cei ce vor să se mântuiască trebuie să se nască 
de sus. 


Capitolul 40 - Necesitatea convertirii 


Dar mi se pare că, mărginindu-se la ceea ce s-a spus până aici, învățătura creştină 
nu-i destul de completă. După părerea mea, va trebui luat în seamă şi ceea ce 
urmează dincolo de viata pământească şi acest lucru mulți din cei ce se apropie de 
harul Botezului îl scapă din vedere şi se înşeală, astfel, crezând că deja s-ar fi 
născut din nou, câtă vreme aceasta e numai o părere a lor. Doar e limpede, că 
schimbarea vieţii noastre dobândită piin Botez nu-i propriu-zis o schimbare, dacă 
noi rămânem tot în starea în care am fost. Despre cel ce rămâne acelaşi, nu ştiu 
cum s-ar putea crede, că a devenit alt om, câtă vreme în el nu s-a schimbat nici una 


din trăsăturile lui caracteristice. E doar limpede pentru fiecare că mântuitoarea 
naştere din nou se face în scopul înnoirii şi schimbării firii noastre. Or, luată aşa în 
starea ei văzută, omenirea nu arată nici o schimbare după ieşirea din baia 
Botezului; nici rațiunea, nici înţelegerea, nici ştiinţa şi nici o altă însuşire 
caracteristică naturii umane nu ne arată a fi suferit vreo schimbare. Ba încă 
schimbarea ar fi şi în mai rău, dacă una din aceste însuşiri ale firii ar suferi vreo 
schimbare tot în cadrul naturii. 


Dacă, deci, naşterea de sus e de fapt o plăsmuire din nou a omului, dar aceste 
însuşiri naturale nu îngăduie nici o schimbare în domeniul lor, atunci trebuie 
cercetat cu preţul cărei schimbări se dă harul deplin al înnoirii. 


E limpede că, atunci când se nimicesc însuşirile rele ale firii, firea însăşi aduce 
repede o schimbare înspre mai bine. Dacă, deci, după cum zice proorocul Isaia, 
spălându-ne în această tainică baie ne curățim gândurile şi ne îndepărtăm răutăţile 
din suflet, e semn că ne-am făcut mai buni şi înaintăm tot spre mai bine cu această 
schimbare. Dacă, însă, Botezul e dat numai pentru spălarea trupului, iar sufletul nu 
se curăţeşte de întinăciunea patimilor, ci duce şi după primirea tainei o viaţă la fel 
cu aceea dinaintea ei, atunci, oricât de îndrăzneţ ar părea, eu o spun fără înconjur: 
în acest caz apa e numai apă, pentru că nu se vede nicăieri în cel nou născut nici o 
urmă de dar al Duhului; ba încă batjocorim şi chipul lui Dumnezeu nu numai prin 
păcatul urât al mâniei, prin patima lăcomiei nesăturate, piin gânduri neînfrânate şi 
neruşinate, prin mândrie, invidie sau prin aroganță înfumurată, ci în cazul acesta 
nici câştigurile nedrepte nu-l mai părăsesc, iar femeia, pe care din curvie şi-a luat- 
o sieşi de nevastă, îi va sluji şi pe mai departe doar plăcerilor lui necurate. 


Dacă, deci, aceste vicii şi altele, ascunse, asemenea lor, au loc în viaţa celui ce s-a 
botezat tot aşa de mult după Botez, ca şi înainte de el, atunci nu văd ce s-a putut 
schimba, câtă vreme eu am sub ochi acelaşi om ca şi înainte. Omul nedreptăţit, 
omul calomniat şi cel uzurpat din bunurile proprii nu văd nici o schimbare în cel 
botezat. Ei nu l-au auzit şi pe el zicând ca şi Zaheu: "Dacă am păgubit pe cineva, 
întore împătrit". 


Și acum povestesc despre el aceleaşi lucruri pe care le spuneau înainte de Botez, 
poreclindu-l cu aceleaşi numiri când lacom, când dornic după bunurile altora, când 
îmbuibat pe spinarea nenorocului oamenilor. 


De aceea, cel care a rămas acelaşi, dar care apoi vorbeşte peste tot de schimbarea 
ce i-a adus-o Botezul, schimbare, care, spune el, l-a făcut mai bun, acela să asculte 


vorba Sfântului Pavel: dacă gândeşte cineva despre sine că este ceva, nimic fiind, 
acela se amăgeşte pe sine. 


Căci nu poţi fi, ceea ce n-ai ajuns. lară câţi L-au primit, zice Evanghelia despre cei 
născuţi din nou, acelora le-a dat putere să fie fii lui Dumnezeu . A ajunge, însă, fiu 
al cuiva înseamnă în orice caz să fii din aceeaşi natură cu cel ce te-a născut. lar 
dacă ai primit pe Dumnezeu în tine şi dacă ai ajuns fiu al Lui, atunci arată că în tine 
se află Cel ce te-a născut După care semne cunoaştem pe Dumnezeu, tot după 
aceleaşi semen trebuie să cunoaştem şi înrudirea cu El. 


Acum când ai ajuns fiu al Lui, Unul ca Acela îşi deschide mâna Sa şi satură de 
bunătăţi pe tot cel viu, trece cu vederea nedreptăţile, îi pare rău de răutăţi. 


Blând e Domnul faţă de toţi şi nu dă drumul mâniei sale în fiecare zi , drept e 
Domnul Dumnezeu şi întru El nu este nedreptate şi câte altele de acest fel nu ne 
învaţă Scriptura? 


Dacă aşa eşti şi tu, atunci cu adevărat ai ajuns fiu al lui Dumnezeu; dar dacă petreci 
şi pe mai departe în gândurile răutăţii, atunci degeaba te mai făleşti cu naşterea de 
sus. Glasul proorocului îți va spune: Fiu al omului eşti, nu fiu al Celui prea înalt. 
lubeşti deşertăciunea şi cauţi minciuna. Tu nu ştii cât de mult a fost omul prea 
mărit şi că asta nu a fost altfel cu putinţă decât dacă se sfinţeşte tot mai mult? 


Ar trebui să mai adăugăm la cele discutate până acum şi singurul lucru ce ne-a mai 
rămas, anume, că bunătăţile făgăduite celor ce vor vieţui cum se cuvine, nu sunt de 
natură să poată fi exprimate prin cuvinte. Căci cum s-ar putea descrie ceea ce 
ochiul n-a văzut, urechile n-au auzit şi la inima omului nu s-a suit? Dar tot aşa, nici 
viaţa păcătoşilor, cea plină de suferinţe de tot felul, nu se poate asemăna cu nici o 
caznă sau cu chinurile ce le rabdă omul pe pământ. De le-ai da orice nume şi de le- 
ai compara cu cele mai grele torturi din lume, diferenţa dintre ele este totuşi 
enormă. 


Când auzi că şi acolo va fi un foc, să ştii că acela are o însuşire, pe care n-o găseşti 
deloc la focul cel obişnuit; acela nu se stinge, pe când pentru focul acesta minţile 
oamenilor au descoperit multe chipuri de a-l stinge şi între ceea ce se poate stinge 
şi ceea ce nu rabdă stingerea este o mare deosebire. 


Cu ale cuvinte, acela e cu totul altceva decât focul de aici. Şi iarăşi, când vei auzi 
de viermii care nu mor, să nu ţi se ducă gândul, prin asemănarea numelor, la 


târâtoarele care trăiesc pe pământ căci adaosul "care nu mor" ne face să ne gândim 
la o altă fire decât aceea pe care o vedem în realitatea pământească. 


Dacă, deci, acestea sunt cele ce ne aşteaptă în viaţa de dincolo şi dacă ele sunt 
rezultatul comportării libere a fiecăruia din noi, după dreapta judecată a lui 
Dumnezeu, atunci cine are nițică înţelepciune nu trebuie să se îngrijească prea mult 
de viaţa prezentă, ci de cea viitoare şi să se pună numai temelia pentru fericirea de 
dincolo, care nu se poate exprima şi să se ferească de rău prin întoarcerea vrerii 
spre cele bune în această viaţă, iar mai târziu pentru răsplata de veci. 


Dialogul despre suflet şi înviere 
Preliminarii 


Pe cât de măreț a fost felul de viaţă la care s-a ridicat Macrina, cu nimic mai prejos 
constatăm a fi fost sfârşitul vieţii ei. Dorind să-l reconstituie sub formă de dialog, 
Sfântul Grigorie a realizat în această scriere una din operele lui mai deosebite. 
Dacă, în legătură cu un alt dialog, cel al lui Plato, cu care se aseamănă, s-a putut 
spune că "pentru filosoful adevărat într egul curs al vieţii ar trebui să fie o pregătire 
continuă pentru moarte" şi că această scriere a înţeleptului antic "este cartea cea 
mai mare a umanităţii” (Const. Noica), atunci cu mai mare îndreptăţire se poate 
afirma că dialogul dintre cei doi frați capadocieni, pe care îl prezentăm acum 
cititorilor noştri, depăşeşte cu mult modelul lui Plato prin fineţea exprimării şi 
adâncimea gândirii. 


Să rememorăm contextul împrejurărilor în care s-a ţinut acest dialog, folosindu-ne 
de cuvintele biografiei Macrinei: "Când s-au împlinit nouă luni sau poate ceva mai 
mult de la moartea marelui Vasile (1 ian. 379), încă înainte de sfârşitul anului, mi- 
a venit un dor mare: să caut să-mi revăd sora... Ea era de acum foarte sleită de 
puteri din pricina bolii, încât nici nu se mai odihnea pe pat, ci era întinsă jos, pe o 
scândură înfăşurată într-un sac sărăcăcios, iar sub cap îşi pusese drept pernă o 
scândură îmbrăcată în pânză, pieziş şi mai ridicată. Dar cu toate acestea era atât de 
departe de a se lăsa stăpânită de apăsările durerii şi ale patimilor, încât pornind de 
la amintirea fratelui mort (Vasile) a făcut din aceasta motiv de meditare şi de 
filosofare şi mai înaltă, antrenându-se în discuţie despre suflet, despre moarte, dar 
mai ales despre nemurire şi despre învierea omului, teme pe care le epuiza cu o 
seninătate uimitoare". 


Macrina era numită de fratele ei: "dascălul meu" sau "învăţătoarea mea" (după ce 
altădată fusese socotită cu adevărat "mamă" pentru ceilalți fraţi pe care i-a crescut 
şi i-a îndrumat), de aceea Dialogul acesta a şi fost denumit de unii cercetători 
Macrinia, desigur şi pentru motivul că acesta este mai mult un monolog, în care 


expunerile ei sunt cele mai lungi şi mai concludente. 


La începutul discuţiei, Sfântul Grigorie apără rolul diavolului atunci când descrie 
tragismul destinului sumbru al morţii. 


Macrina obiecta că a crede că omul dispare complet odată intrat în descompunere 
prin moarte ar însemna să se admită teza epicureană a celor care n-au vrut să 
asculte pe Sfântul Pavel în Areopagul Atenei. Făcând un pas mai departe 


"dascălul" conchide că din clipa în care susţinem existenţa lui Dumnezeu, susţinem 
implicit şi nemurirea sufletului, de aceea ea repetă afirmaţia din tratatul Despre 
facerea omului (cap. 16) că omul e un microcosmos, în care sufletul joacă acelaşi 
rol pe care-l are Dumnezeu în lume. Dacă suprimăm lumea, rămâne Dumnezeu; 
dacă suprimăm simţurile rămâne sufletul ceea ce nu vrea să spună că sufletul s-ar 
confunda cu Dumnezeu, al cărui chip este. 


La obiecţiunea Sfântului Grigorie că tot în suflet îşi au izvorul atât dorinţa cât şi 
curajul, Macrina îi răspunde că pentru un creştin nu-i destul să identifici pornirile 
bune şi rele ale sufletului cu nişte cai buni sau nărăvaşi prinşi la trăsura condusă de 
un vizitiu. Numai dacă recunoaştem posibilitatea unei comuniuni libere între om şi 
Dumnezeu putem asigura o lume lipsită de patimi. Acesta este şi idealul urmărit 
atât de om, cât şi de Dumnezeu. E drept că la urmă purificarea de patimi e 
explicată de cei doi frați numai prin procesul progresiv al unei "restaurări 
universale" sau prin apocatastază. 


Dacă moartea Sfintei Macrina se va fi petrecut în vara anului 380 (19 iulie), 
scrierea acestui "Dialog" va fi avut loc la puţin timp înainte de aceasta. Să urmărim 
în continuare acest dialog. 


3 ok e 


După ce marele între sfinți Vasile se mutase din viața aceasta la Dumnezeu, 
provocând jale în bisericile noastre şi pe când se mai afla încă în viaţă sora şi 
învăţătoarea mea Macrina, m-am dus în grabă la ea ca să-l împărtăşesc vestea 
despre nenorocirea întâmplată cu fiatele nostru. Sufletul îmi era adânc îndurerat şi 
de aceea căutam pe cineva la fel de întristat ca mine, ca să-l fac părtaş lacrimilor 
mele. Când ne-am văzut faţă în față, chipul învăţătoarei mi-a stârnit din nou 
durerea, căci se observa că şi pe ea o măcinase mult boala, încât acum se vedea că 
se apropie şi ea de moarte. La început mi-a îngăduit totuşi câtva timp să dau frâu 
liber grelei mele dureri, apoi, aşa cum fac călăreții cei isteţi, a început să mă 
liniştească cu vorba, alungând tulburarea din sufletul meu cu dreapta ei socotință 
ca cu un frâu, aducându-mi aminte de cuvântul Apostolului că pentru cei ce au 
adormit nu se cade să ne întristăm, căci aşa ceva fac numai cei care nu au nădejde. 


Cu inima încă înfierbântată de durere i-am zis: 

- Dar cum ar fi cu putință aşa ceva între oameni când în fiecare din noi există o 
ciudă şi o ură atât de firească faţă de moarte încât unii nu îndură uşor nici 
măcar privirea unui muribund, iar cei ce se apropie de moarte încearcă să fugă 
de ea cât mai mult? Or, dacă până şi legile stăpânitorilor văd în moarte o mare 
nelegiuire, pentru care trebuie dată cea mai mare pedeapsă, atunci, cum Să fie 


socotit lucru de nimic încetarea din viaţă a unor străini oarecare, ca să nu mai 
vorbim de cei apropiaţi nouă? Şi apoi, am mai zis eu, vedem că toate strădaniile 
omeneşti au ca scop să rămânem cât mai mult în viaţă. Doar de aceea au şi ridicat 
oamenii case pentru ca trupurile lor să fie scutite de prea mult frig sau de prea 
multă căldură. Ce altceva pregăteşte agricultorul, decât mijloace de trai? Însăşi 
grija de viaţă nu se naşte ea, oare, din frica de moarte? Ce este medicina? De unde 
vine cinstea de care se bucură ea în fața oamenilor? Oare, nu din faptul că pare a 
combate întrucâtva moartea cu ajutorul ştiinţei? Oare, de ce se fac pieptare şi 
scuturi şi pulpare şi coifuri şi arme de apărare şi ziduri de întărire şi porţi ferecate 
şi şanţuri de ascuns şi alte asemenea mijloace, dacă nu din frică față de moarte? 
Deci, dacă în chip firesc moartea este ceva atât de înfricoşător, cum poţi să te 
laşi uşor convins de acela, care ne recomandă să nu ne mâhnim la plecarea 
celor ce ne sunt apropiaţi? 


- Dar, zice învăţătoarea mea, ce anume te îndeamnă în chip deosebit să crezi, că 
în sine moartea e un lucru atât de trist? Căci faptul că aşa s-a obişnuit s-o 
creadă mulțimea nu-i un motiv suficient ca s-o ponegreşti atât de mult. 


- Cum adică? am răspuns eu. Cum? Nu-i ceva trist să-l vedem pe cel ce până cu o 
clipă mai înainte era viu şi vorbea, devenind dintr-odată neînsuflețit, mut şi 
nemișcat? Toate simţirile îi sunt stinse, văzul şi auzul îi rămân nesimţite şi toate 
celelalte simţuri prin care omul îşi dă seama de cele din jur nu mai funcţionează. 
Chiar dacă apropii de cel mort un fier înroşit, sau îi sfârteci trupul cu sabia sau îl 
azvârli fiarelor sau îl îngropi în pământ, mortul rămâne fără simţire la toate. 
Aşadar, în toate acestea noi vedem o schimbare, iar cauza aceca a vieţii, oricare ar 
fi ea, se stinge şi se face dintr-odată nevăzută ca flacăra unei lămpi aprinse până 
atunci, pe care o stingem şi care nu rămâne nici pe fitil, dar nici nu se mută 
altundeva, ci se nimiceşte de tot. Cum ar fi cu putinţă să înduri fără tristeţe o astfel 
de schimbare, când nu-ţi mai rămâne nici un punct de sprijin? 


Cu toate că ne dăm seama cumva cu ajutorul minţii despre ieşirea sufletului, totuşi 
noi nu vedem decât trupul care a rămas, iar despre sufletul care a ieşit nu ştim 
nimic, de ce natură este el şi nici unde s-a mutat; căci nici apa, nici pământul, nici 
aerul şi nici vreun alt element nu se arată a avea în sine acea forţă care a ieşit din 
trupul omului mort. lar după ce acea forță a ieşit, ceea ce rămâne este mort şi supus 
stricăciunil. 


Pe când cu îi înfăţişam toate acestea, învăţătoarea mi-a făcut semn cu mâna să tac 
ŞI mi-a zis: 


- Oare, te tulbură cumva teama şi ţi-a cuprins mintea gândul că în cazul acela 
sufletul nu mai are viaţă veşnică, ci se sfârşeşte şi el odată cu descompunerea 
trupului? 


Se vede că, întrucât nu reuşisem să mă reculeg din suferinţa îndurată, i-am dat un 
răspuns cam prea îndrăzneţ, până să-mi aleg cuvintele. Căci i-am spus că 
Scripturile dumnezeieşti par să ne silească prin porunci să credem că sufletul 
trăieşte în veci. Or, noi n-am fost aduşi la această credinţă prin vreun argument 
raţional, ci se pare că mintea noastră primeşte porunca aceasta ca o roabă, din frica 
sădită înlăuntrul ei, fără să fie de acord cu porunca, printr-o mişcare voluntară. De 
aici sporeşte şi mâhnirea noastră pentru cei plecaţi, fiindcă nu ştim dacă pricina 
aceea dătătoare de viaţă (adică sufletul, n.n.) mai dăinuieşte încă, şi unde este, şi 
cum trăieşte sau dacă a dispărut complet. Căci nesiguranța cu privire la starea reală 
a sufletului face amândouă ipotezele la fel de probabile şi unii au o anumită părere, 
alții păreri contrare. Şi sunt la greci unii filosofi cu mare vază care au crezut şi au 
susținut astfel de idei. 


- Lasă, îmi zise ea, palavrele păgâneşti, prin care tatăl minciunii împleteşte nişte 
păreri amăgitoare în chip convingător spre paguba adevărului. Vită-te şi tu mai 
bine la ei: chipul în care văd ei viaţa sufletului nu înseamnă decât înstrăinare de 
virtute şi încurajare de a nu lua în seamă decât plăcerea prezentă, viaţa veşnică 
existând numai ca nădejde, potrivit căreia numai virtutea are preț. 


- Şi cum (am întrebat eu) am putea ajunge la o credinţă tare şi neşovăitoare despre 
nemurirea sufletului, fiindcă simt şi eu că viaţa omenească ar fi lipsită de cel mai 
mare bine din toate, adică de virtute, dacă n-ar prinde rădăcini în noi o credință 
neşovăielnică. Pentru că, în ce chip şi-ar mai afla loc virtutea in acele suflete care 
presupun că existenţa este limitată la viaţa de acum, după cum nu mai nădăjduiesc 
nimic altceva? 


Învăţătoarea mea îmi răspunse: 

- Trebuie, deci, să căutăm punctul de plecare valabil al unei discuţii despre 
chestiunile acestea. Și dacă te învoieşti, ia asupra ta susţinerea părerilor 
contrare credinţei creştine. Căci văd că mintea ţi-e încă pornită spre acest fel de 
argumentaţie. În felul acesta vom putea stabili adevărul, după ce vor fi puse faţă 
în faţă şi părerile contrare. 


După ce a spus acestea eu am rugat-o să nu creadă că prin vorbele mele aş căuta 
doar s-o contrazic, ci fac acest lucru numai ca să iasă la lumină cât mai sigur 


dogma despre suflet, după ce vor fi fost înlăturate argumentele care se opun 
scopului nostru. 


"Dar cei care îmbrăţişează părerea contrară, n-ar putea ei, oare, susține în chip 
firesc cum că trupul omului, fiind un corp compus, se descompune în elementele 
din care a fost alcătuit? Nimicindu-se unirea dintre cele două stihii din trupul omu- 
lui, fiecare în chip necesar porneşte către cea înrudită cu ea, întrucât, printr-o 
atracţie neostoită firea fiecărei stihii înapoiază celeilalte ceea ce îi este propriu. 
Astfel, căldura din trupul nostru se va uni iarăşi cu căldura din lumea mare şi 
țărâna din noi cu tărâmul uscatului şi aşa fiecare din celelalte stihii va trece la cele 
înrudite lor. Şi atunci sufletul unde va fi? 


Căci dacă s-ar susţine cauza că sufletul se cuprinde în însăşi stihiile acelea, s-ar 
admite numaidecât că şi sufletul este tot o stihie asemănătoare lor. Or, stihiile de 
un fel nu se amestecă cu altele de alt fel. Dacă s-ar amesteca, atunci, desigur, 
amestecul de însuşiri contrare s-ar înfăţişa ca ceva compus. Dar un corp alcătuit 
din mai multe bucăţi nu mai este un corp simplu, ci trebuie considerat corp 
compus. Însă orice corp compus, se şi descompune în chip necesar. Iar 
descompunerea este destrămarea corpului compus. În același timp, corpul care se 
destramă nu este nemuritor, căci dacă ar fi nemuritor, atunci şi timpul s-ar numi 
nemuritor, cu toate că se ştie că el se descompune în părțile din care a fost alcătuit. 


Dacă sufletul este altceva, cu totul deosebit, atunci în ce loc ar putea presupune 
judecata noastră că se află el? Doar nu se află printre elemente, nefiind de o fire cu 
ele; iar în lume nu există nici un loc în care sufletul să se poată sălăşlui într-un mod 
corespunzător firii sale. Or, dacă spunem despre ceva că nu-i nicăieri, înseamnă că 
acel ceva nici nu există. 


Învăţătoarea mea suspină uşor la spusele mele şi apoi vorbi astfel: 

- Poate cu astfel de cuvinte sau cu altele asemănătoare au combătut stoicii şi 
epicureii pe Apostol la Atena, căci am aflat că mai ales Epicur înclină spre aceste 
păreri. Ei presupun că firea lucrurilor este întâmplătoare şi independentă şi că nici 
o Pronie nu hotărăşte lucrurile, orânduindu-le. În urma acestui fapt viaţa oamenilor 
poate fi asemănată pe drept cu nişte balonaşe de aer al căror înveliş este trupul 
nostru: o vreme oarecare învelişul e purtat încoace şi încolo de puterea vântului, 
dar în scurtă vreme acesta-l nimiceşte cu tot ce se cuprinde în el. Odată cu 
destrămarea trupului se stinge şi suflarea vie care era închisă în el. Căci mai ales 
pentru Epicur, natura se mărginea la cele ce se văd, iar, măsura cunoaşterii 
universului se mărginea pentru el la simţuri, fiindcă era cu desăvârşire orb 
sufleteşte şi cu totul neputincios să vadă cele duhovniceşti şi nematerialnice, după 


cum cel închis într-o casă nu poate privi minunăţiile de pe cei pentru că zidurile şi 
acoperişul îl împiedică să privească afară. De fapt tot ce vedem şi pipăim cu 
simţurile noastre în lume sunt ca nişte ziduri de pământ care opresc pe cei miopi la 
suflet să vadă că mai sunt multe lucruri, care numai cu puterile duhovniceşti se pot 
cunoaşte. Un astfel de om nu vede decât pământul, apa aerul şi focul. Însă, de unde 
provin fiecare din aceste stihii sau în ce constau ele, care este rostul lor, aşa ceva el 
nu poate înţelege din cauza îngustimii lui sufleteşti. 


Când vede cineva o haină îndată se şi gândeşte la ţesător, iar la vederea unei 
corăbii îi vine în minte meşterul care a alcătuit-o. Tot astfel vederea unei case 
îndreaptă mintea privitorului spre mâna unui zidar, care a zidit-o. Dar ei privesc 
doar spre lumea văzută, de aceea rămân orbi şi nu văd pe Cel ce se descoperă prin 
ea. 


De aici, cei ce susţin că sufletul este pieritor aduc şi aceste argument sfătoase şi 
şirete: că trupul este compus din anumite stihii, iar acestea provin din materie şi că 
sufletul nu poate să existe singur, de sine stătător, decât dacă unul din cele două 
principii există separat ori dacă ele s-au unit unul cu altul. Dar dacă împotrivitorii 
sunt de părere că sufletul, nefiind de o fire cu acele stihii, nu ocupă loc în spațiu, ei 
să demonstreze mai întâi că viaţa noastră pământească (în trup) este lipsită de 
suflet, iar la rândul lui, trupul nu-i decât o îmbinare de elemente. Pe de altă parte, 
ei pot zice că sufletul nu este o stihie cuprinsă în celelalte, care tocmai prin această 
unire dă viaţă trupului, întrucât, după cum cred ei, nu-i cu putinţă să existe laolaltă 
şi elemente şi suflet. De aceea, drept concluzie ei susțin doar un singur lucru: că 
viaţa noastră este o viaţă moartă. Pe de altă parte, întru-cât nu pot pune la îndoială 
existența sufletului în trup, atunci cum de susţin ei nimicirea sufletului odată cu 
descompunerea trupului? În acest caz ar avea curajul să susţină acelaşi lucru şi 
despre firea dumnezeiască! Pentru că, pe ce s-ar întemeia când ar spune că acea 
fire cugetătoare, nematerialnică şi hpsită de formă, strecurându-se în corpurile 
umede şi moi precum şi în cele fierbinţi şi tari susține universul fără ca ea să fie 
înrudită cu stihiile în care se află, şi neputându-se afla în ele din cauză că nu sunt 
înrudite cu ele? Aşadar, prin aceasta ei vor să alunge cu totul din credinţa lor pe 
Dumnezeu care susţine universul! 


La acestea eu am răspuns: "Mă mir că se mai îndoiesc unii de faptul că lumea a 
fost făcută de Dumnezeu şi că EI le susţine pe toate câte sunt sau că există în 


general o Fiinţă dumnezeiască, superioară naturii acestei lumi". 


La care ea continuă în felul următor: 


- Ar fi mai nimerit să tăcem şi să nu mai dăm răspuns la asemenea întrebări 
nebuneşti şi nelegiuite, cu atât mai mult cu cât şi un cuvânt dumnezeiesc ne opreşte 
de a răspunde nebunului după nebunia lui". 


lar, într-adevăr, nebun este, după vorba proorocului, cel ce zice că "nu este 
Dumnezeu" . Dar, fiindcă trebuie să-ţi spun acest lucru, îţi voi ţine o cuvântare, în 
care nu spun lucruri de la mine şi nici de la alt muritor, căci oricât de vestit ar fi un 
om, el este totuşi mic. Ci îţi voi repeta învăţătura pe care ne-o oferă zidirea prin 
minunile care se petrec în ea, şi pe care o urmărim cu ochiul şi o auzim răsunând în 
inimă, 0 învăţătură plină de înţelepciune şi de măiestrie, prin mijlocirea celor 
văzute în jurul nostru. 


Căci zidirea strigă cu glas mare numele Celui ce a făcut-o şi cerurile, după 
cuvântul proorocului, "spun slava lui Dumnezeu cu glasuri negrăite". Căci priveşte 
armonia universului, minunile cereşti şi pământeşti, precum şi faptul că stihiile deşi 
sunt opuse una alteia, prin firea lor, totuşi se împletesc toate într-o comuniune în 
vederea aceluiaşi scop, ajutând fiecare în parte, cu puterea lor, la dăinuirea 
întregului. 


Vezi mai departe că nici stihiile cele neamestecate şi necompuse după însuşirile lor 
particulare, nu se împotrivesc unele altora, nici nu se nimicesc unele pe altele, 
fiindcă s-au amestecat întreolaltă chiar şi însuşirile lor. Căci chiar şi cele care sunt, 
prin firea lor uşoare, sunt atrase în jos, precum se întâmplă cu căldura soarelui, care 
se scurge de sus prin raze. lar corpurile grele se uşurează, devenind mai subtile din 
cauza răsuflării pe care o scot. Vezi, apoi, cum se ridică în sus şi apa, împotriva 
naturii ei, fiind dusă prin văzduh, pe aripile vânturilor şi focul, deşi este de natură 
eterică, se leagă atât de strâns cu pământul, încât el face să se încălzească până la o 
mare adâncime. Vezi, iarăşi, cum umezeala, deşi este de o singură natură, 
odrăsleşte tot felul de plante diferite, pătrunzând în părțile de dedesubt ale 
pământului, precum trebuie. Pune, apoi, la socoteală şi rotirea rapidă a axei polilor 
ŞI mişcarea de revoluție mereu reînnoită şi traiectoriile şi întâlnirile şi fazele 
armonioase ale corpurilor cereşti. Dacă ne gândim la toate acestea cu ochiul cel 
iscusit al sufletului, oare, nu ne vom convinge de faţă, prin cele văzute, că există o 
putere dumnezeiască, meşteră şi înţeleaptă, care grăieşte prin toate câte există şi 
străbate toate, armonizându-se fiecare în cadrul întregului şi împlinind întregul din 
părţi, rămânând mereu aceeaşi în sine mişcându-se fără impuls din afară cu mişcare 
neîncetată fără să-şi schimbe locul în care se află? 


- Atunci - am întrebat-o eu - cum se pot dovedi deodată şi existenţa lui 
Dumnezeu şi existenţa sufletului omenesc? Căci sufletul nu-i totuna cu 


Dumnezeu, aşa încât, dacă admitem existenţa lui Dumnezeu, să admitem 
totodată şi existenţa sufletului? 


La acestea ea mi-a răspuns: "înţelepţi numesc pe om, un micro- cosmos sau o 
lume în mic, fiindcă, în sinea lui, omul cuprinde aceleaşi stihii din care este alcătuit 
şi universul întreg. Dacă este adevărată această definiţie - şi aşa pare a fi - poate că 
nu vom mai avea nevoie de alt ajutor, ca să dovedim concepția despre suflet. 
Părerea noastră este că sufletul are o existenţă proprie şi o natură particulară şi 
deosebită de materia cea vârtoasă. Căci noi ca unii care cunoaştem universul prin 
înţelegerea pe care ne-o dau simţurile, suntem călăuziți de însăşi puterea lucrătoare 
a simţurilor spre înţelegerea realității şi a gândirii celei mai presus de simţuri. 
Precum ochiul ne tălmăceşte atotputernicia lui Dumnezeu şi înţelepciunea care 
poate fi contemplată în univers şi dă mărturie despre Cel ce ţine în mâna Lui 
întreaga lume şi pe care această înţelepciune îl descoperă, tot aşa, când privim la 
lumea noastră lăuntrică, avem multe prilejuri de a ne da seama de cele ascunse şi 
tainice, prin mijlocirea celor văzute. Iar "ascuns" numesc eu tot ce este inteligibil şi 
fără formă în sine şi care nu poate fi cunoscut prin simţuri”. 


La care eu am întrebat: "Dar chiar dacă ajungem a cunoaşte înţelepciunea cea 
mai presus de toate prin temeiurile cele înțelepte şi meşteşugite care pot fi văzute 
în firea lucrurilor din această ordine armonioasă a lumii, la ce cunoaştere a 
sufletului ar ajunge, prin mijlocirea şi manifestările trupului, cei care urmăresc 
să descopere cele ascunse cu ajutorul celor ce se văd? 


Fecioara mi-a răspuns: "Desigur că pe cei care doresc să se cunoască pe ei înşişi, 
însuşi sufletul lor îi va învăţa potrivit îndrumării lui înțelepte: că este nematerialnic 
şi netrupesc, că lucrează şi se mişcă potrivit cu propria lui fire, făcându-şi-le 
cunoscute prin mijlocirea simţurilor. Căci alcătuirea aceasta organică a trupului se 
află şi la cei morţi, dar acolo ea rămâne în nemişcare şi în nelucrare, pentru că 
lipseşte puterea sufletească. Trapul se mişcă numai atunci când sau se produce în 
mădulare o senzaţie şi facultăţile intelectuale pătrund acea senzaţie, punând în 
mişcare organele de simţ, sau prin impuls propriu spre obiectul voinţei”. 

- Și atunci ce este sufletul? - am întrebat-o eu. Oare, poate fi el cuprins într-o 
definiţie, ca astfel să cunoaştem întrucâtva obiectul convorbirii noastre? 


Și învăţătoarea îmi răspunse: 
- Unii au grăit despre suflet într-un fel, alţii într-altfel, fiecare înfaţişându-l cum 
a crezut de cuviinţă. Dar credinţa noastră despre suflet este următoarea: 


Și zicând aceste cuvinte, îmi arată cu un deget pe medicul care stătea lângă ea ca s- 
o îngrijească, şi continuă: "Dovada spuselor mele, iat-o aici: căci după cum 
medicul luându-i bolnavului pulsul, aude, ca să zic aşa, prin simţul pipăitului 
natura, descriindu-i suferințele şi grăindu-i în aceeaşi măsură îi şi spune că 
slăbiciunea corpului este în creştere, că boala a cuprins cutare organe interne şi că 
inflamaţia înaintează spre cutare alt organ. Medicul află şi cu ochiul liber alte 
informaţii despre suferinţa bolnavului, ţinând seama de poziţia în care zace, de 
lâncezirea muşchilor şi de felul cum se înfăţişează starea organelor interne, de 
culoarea feţei, palidă sau verzuie, cât şi mişcarea ochilor, care privesc tocmai 
punctual supărător şi dureros. Tot astfel îl informează şi auzul despre alte aspecte 
ale bolii, căci el înţelege suferinţa după răsuflarea grăbită a plămânilor şi după 
geamătul care o însoţeşte. Am putea zice că pentru cunoscător, nici măcar mirosul 
nu-l uitat la examinarea bolii, căci el îşi dă seama de ea chiar şi numai după felul în 
care suflă bolnavul. 


Aşadar, dacă n-ar exista în fiecare organ de simţ o putere înţelegătoare, oare, ce ar 
putea să ne înveţe mâna singură, dacă gândirea n-ar călăuzi simţul pipăitului spre 
cunoaşterea obiectului? Cu ce ar ajuta la cunoaştere urechea sau ochiul sau nasul 
sau alt organ de simţ, despărțite de minte, dacă fiecare din ele ar fi lăsat numai în 
puterea lui? Este foarte adevărat ceea ce se pomeneşte că ar fi spus atât de nimerit 
un învăţat păgân, care a zis că: "mintea aude şi mintea vede". Căci dacă n-am 
admite că acesta-i adevărul, ia spune-mi, de ce când priveşti soarele, îl vezi aşa 
cum ai învăţat de la profesorul tău şi nu zici că mărimea lui se întinde doar atât cât 
se vede, cum zice mulțimea, bine ştiind că discul lui este cu mult mai mare decât 
pământul? Oare nu spui lucrul acesta numai fiindcă urmărind cu mintea prin cele 
văzute feluritele mişcări şi distanțe de timp şi de loc şi cunoscând cauzele 
eclipselor susținând sus şi tare că soarele este de mii de ori mai mare decât 
pământul. Şi felul în care scade şi apoi creşte luna te învaţă alte adevăruri despre 
stihiile ei, care sunt multe prin firea lor şi se învârtesc în jurul globului pământesc, 
luându-şi lumina de la razele soarelui, precum este şi firesc să se întâmple cu 
oglinzile, care după ce au primit pe suprafaţa lor razele soarelui nu le reflectă pe 
ale lor proprii, ci reflectă tot razele soarelui, care sunt răsfrânte în direcție contrară 
de corpul lui neted şi strălucitor. Celor care văd strălucirea aceasta fără să-l 
cerceteze cauza, li se pare că ea este de la lună. Dar că nu luna luminează ne-o 
dovedeşte faptul, că atunci când luna stă faţă în faţă cu Soarele, este luminată în 
diagonală toată suprafaţa întoarsă spre noi. Trebuind să parcurgă un drum mai 
scurt, luna parcurge mai repede cercul în care se mişcă: mai înainte de a-şi fi sfârşit 


soarele drumul său o singură dată, luna îşi sfârşeşte cercul mai mult decât de 12 
ori. Aşa se face că luna nu este totdeauna luminată în întregime. Căci prin 
frecvenţa revoluțiilor ei, luna nu rămâne mereu faţă în faţă cu soarele, care-şi 
parcurge înconjurul într-un interval de timp mai lung, pe când luna se învârteşte de 
mai multe ori pe circuitul ei, într-un interval dat. Dar, după cum poziţia lunii drept 
în faţa soarelui a făcut să fie luminată de razele soarelui în faţa întoarsă spre noi, 
tot aşa când luna este în poziţie înclinată faţă de soare atunci puterea razelor solare 
se împarte, aşa că partea lunii întoarsă spre soare este luminată iar cea întoarsă spre 
noi ajunge în umbră. Lumina trece de la partea din lună care este ascunsă soarelui 
la acea parte, care va fi curând întoarsă spre el, până când, trecând pe sub eclipsa 
soarelui în linie dreaptă, primeşte razele din direcţia contrară. Şi astfel, jumătatea 
de sus a lunii fiind luminată, partea dinspre noi devine nevăzută pentru că intră în 
eclipsă, luna fiind prin firea ei nestrălucitoare şi neluminoasă. Dacă însă luna în 
mişcarea ei proprie şi rapidă trece din nou în cealaltă parte a soarelui şi ia poziţie 
oblică faţă de raze, partea care cu puţin înainte era fără strălucire, începe să 
lumineze, fiindcă razele soarelui trec de la partea care fusese luminată la partea 
lunii care era lipsită de strălucire. 


Vezi, dar, ce lucruri mari te învaţă văzul? Dar n-ar putea să-ţi mijlocească numai 
singur astfel de privelişti, dacă n-ar exista o rânduială care vede cu ajutorul 
ochiului şi care făcându-se ca o călăuză de la cunoştinţele primite prin simţuri 
pătrunde la cele nevăzute prin mijlocirea celor văzute. 


Ce să mai vorbesc despre metodele geometrice, care prin mijlocirea unor semne 
văzute ne duc de mână spre cele de deasupra simţurilor şi pe lângă metodele 
geometrice ce să mai înşir mii de alte adevăruri prin care se poate demonstra că 
puterea de înţelegere ascunsă în firea noastră ni se face cunoscută prin cele ce se 
lucrează înlăuntml nostru în chip material?" 


- Da, am replicat eu, materialitatea este o însuşire comună pentru firea pe care o 
vedem la toate stihiile, însă deosebirea este mare între diferitele feluri de materie, 
după particularităile fiecărui fel. Căci cu toate că mişcarea este contrară, unele din 
elemente ridicându-se în sus, altele lăsându-se în jos, ele nu sunt totuşi de acelaşi 
fel, ci au însuşiri deosebite. 


Ar putea zice cineva că şi în aceste stihii sălăşluieşte o putere care produce 
reprezentările şi mişcările intelectuale, printr-o însuşire şi facultate naturală 
precum vedem la unele maşini făcute de mecanici. Prin felul meşteşugit în care 
materia este rânduită, maşinile imită natura şi nu imită numai forma naturală, ci şi 
mişcarea, ba chiar şi sunetul care răsună din partea sonoră a maşinii. Dar în toate 


acestea noi nu vedem cu siguranţă acea forță inteligibilă care să producă forma, 
felul, sunetul, mişcarea, potrivite fiecărui luciu imitat de maşină. 


Acelaşi lucru l-am putea spune şi despre felul în care e alcătuită firea noastră, care 
este ca o maşinărie, că este lipsită de orice substanţă inteligibilă ascunsă în el. O, 
dacă în firea noastră există o putere care pune în mişcare stihiile din noi, atunci 
toată această lucrare a ei este un rezultat sau nimic altceva decât o pornire lăuntrică 
spre cunoaşterea lucrurilor de care ne ocupăm. Prin acest argument, ce am putea să 
dovedim mai bine: că există acea substanță inteligibilă şi nematerialnică a 
sufletului, având existenţă proprie, sau că nu există suflet defel? 


Macrina răspunse: 
- Şi cugetarea ta vine în sprijinul gândirii mele, aşa încât chiar şi ceea ce ai crezut 
că e împotriva spuselor mele ajută mult la întărirea părerilor mele. 


- Ce te face să crezi acest lucru? 

- Fiindcă, răspunse ea, ştiinţa de a o mânui şi de a orândui material neînsuflețită în 
aşa fel încât să nu lipsească mult ca măiestria înjghebării maşinilor să ţină loc de 
suflet materiei, prin care sunt imitate mişcarea, sunetul, forma şi celelalte însuşiri 
ne-ar putea face să credem că există în om o putere de acest fel care a produs 
maşinăriile prin puterea de cugetare şi de descoperire a minţii omeneşti, care 
născoceşte mai întâi planul unei astfel de maşini şi apoi prin meşteşug le pune în 
lucrare, făcându-şi astfel cunoscută gândirea prin mijloace materiale. Căci mai 
întâi mintea este cea care a aflat că este nevoie de aer pentru ca să se producă un 
sunet iar apoi tot cu ajutorul minţii a studiat şi chipul în care să introducă aer în 
acea maşinărie, cercetând însuşirile stihiilor, ea a aflat că nu există loc gol în lume, 
ci este socotit ca "gol" ceea ce este de fapt mai uşor, în comparaţie cu unul mai 
greu, câtă vreme până şi cerul are însuşirea de a fi des şi plin. 


Un vas este numit gol în chip greşit, când este golit de orice substanţă lichidă, dar 
un om învăţat va zice că este plin cu aer. Dovada că un vas, care pluteşte pe 
suprafaţa unui lac nu se umple într-o clipă cu apă, ci mai întâi se ţine la suprafaţă, 
fiindcă aerul pe care-l conţine vasul îl împinge în sus. În schimb, când e împins de 
mâna celui care-l foloseşte ca să scoată apă, vasul se lasă în jos şi atunci apa intră 
pe gura vasului, ceea ce dovedeşte că el nu era gol înainte de a se fi umplut cu apă. 
Căci la gura vasului vede cum se dă luptă între cele două stihii: pe de o parte apa 
mânată de greutatea ei ca să intre în vas, iar pe de altă parte aerul care fusese închis 
în vas este împins în direcția contrară, ţâşnind în sus pe lângă apă. Aşa că apa se 
împrăştie, vâjâie şi spumegă în jurul gurii vasului din cauza presiunii aerului. Omul 
a băgat de seamă acest lucru şi a găsit calea prin care să introducă aer în maşină 


cunoscând natura elementelor. Făcând o spărtură într-un material prin care nu trece 
apa şi silind aerul din ea, fără a-i lăsa vreo răsuflătoare, introduce prin spărtura 
aceea câtă trebuie, în felul acesta făcând alături o altă deschidere din drumul 
aerului în direcţie contrară. Astfel, fiind împins de apă, care este mai grea decât el, 
se naşte un curent puternic, lovind pereţii spărturii şi provocând vârtejul acela. 


Oare, nu se vede limpede din această întâmplare că există în om o minte, care-i cu 
totul altceva decât ceea ce se vede? Mintea, în virtutea caracterului nevăzut şi 
inteligibil al naturii ei, le concepe pe acestea de aici înainte prin imaginaţie, după 
care, cu ajutorul materiei, aduce la lumina zilei gândul care a existat în interior. Or, 
dacă ar trebui să punem pe seama naturii elementelor asemenea minuni, atunci ar 
urma că şi maşinile s-ar construi de la sine, în chip automat. Nici arama n-ar mai 
trebui s-aştepte măiestria meşterului pentru a deveni statuie, ci ar fi statuie de la 
natură, în mod nemijlocit. Aerul n-ar mai avea nevoie de fluier ca să scoată cântece 
şi sunete, ci el însuşi ar răsuna pretutindeni de la sine, curgând şi mişcându-se la 
întâmplare. Nici ţâşnirea apei în sus prin ţeavă nu s-ar obține cu forţa, mijloacele 
tehnice făcând să ţâşnească în sus, împotriva firii, mişcarea prin împingere, 
ci,dimpotrivă apa ar intra de la sine în maşinăria călăuzită de propria ei fire. 


Însă dacă nimic din toate acestea nu se desfăşoară în chip automat printr-o lege 
oarbă a firii, ci pare-mi-se că fiecare lucru este produs de un meşteşug, iar 
meşteşugul este desigur un gând împlinit cu un anumit scop, cu ajutorul materiei, 
iar la rândul lui gândul este şi o mişcare şi o lucrare deosebită a minţii, atunci 
concluzia discuţiei noastre în contradictoriu dovedeşte că judecata minţii este 
altceva decât ceea ce ne spun simţurile. 


- Şi eu sunt de părere - am adăugat la rându-mi - că e mare deosebire între ceea ce 
poate fi cunoscut prin simţuri şi ceea ce trece peste puterea lor. Totuşi nu văd unde 
se află în discuţia noastră miezul întrebării pe care o cauţi. Căci încă nu ştiu 
limpede ce să cred despre partea nevăzută din om, deşi prin argumentarea ta am 
aflat că ea este nematerialnică. Totuşi încă nu ştiu ce să zic despre ea. Or, eu aş 
vrea să aflu mai curând ce este acea parte nevăzută, decât ce nu este ea. 

Iar ea a răspuns: 

- Despre multe lucruri se pot afla lămuriri dacă luăm în seamă însuşirile pe care ele 
nu le au. Am putea spune, de pildă, despre cineva că e un om bun dacă ştim că ele 
lipsit de răutate, iar despre unul lipsit de bărbăţie că este timid. Şi sunt multe 
însuşiri, am putea spune, de caractere asemănătoare, prin care ajungem la ideea 
binelui prin tăgăduirea răului sau dimpotrivă, ne întoarcem gândurile spre răutate, 
descriind răutatea prin negarea bunătăţii, aşa încât folosind această metodă aici în 
discuţia de faţă n-aş putea greşi în ideea cea dreaptă despre obiectul cercetării. 


Obiectul cercetării este următorul: în ce măsură gândirea cuiva se acoperă real cu 
adevărata lui stare sufletească? Cel ce nu se îndoieşte de existenţa a ceea ce 
discutăm din pricina activităţii care se manifestă în noi, dar care vrea să ştie ce 
este acest lucru, aceluia îi este de ajuns să afle că omul nu-i numai ceea ce zic 
simțurile; el nu-i nici culoare, nici frumuseţe, nici tărie, nici greutate, nici 
cantitate, nici nu se întinde pe cele trei dimensiuni, nici nu ocupă vreun loc în 
spaţiu, nici nu este absolut nimic din ceea ce se poate vedea în lumea 
pământească, ci este cu totul deosebit de acestea. 


În timp ce dânsa vorbea eu am întrerupt-o zicând: "Dacă din convorbirea noastră 
eliminăm toate acestea, atunci nu ştiu dacă nu va trebui să eliminăm dimpreună cu 
ele şi obiectul însuşi al convorbirii. Căci fără aceste consideraţii, dorul după 
cunoaştere nu-i pare omului nicidecum ca o pornire firească, cel puţin după părerea 
mea. Căci pe fiecare tărâm de cercetare a lumii reale cu ajutorul minţii care o 
cercetează, căutând şi pipăind după obiectul cercetării, noi suntem ca nişte orbi 
care se îndreaptă spre uşă pipăind zidurile. Astfel aflăm una din însuşirile despre 
care s-a vorbit, dând fie peste culoare, fie peste formă, fie peste alte din cele 
enumerate de tine. Dacă tăgăduim existenţa tuturor acestor însuşiri, atunci din 
deznădejde suntem siliţi să tăgăduim cu totul chiar şi existența omului în general." 


Adânc tulburată, ea mi-a luat vorba zicându-mi: ''0, ce lucruri nesocotite 
vorbeşti! Iată, la ce rezultat duce această judecată îngustă şi josnică despre 
lume! Căci dacă tot ce nu se poate cunoaşte prin simţuri va fi exclus din univers, 
atunci cel ce susţine aşa ceva n-ar admite deloc nici chiar puterea care conduce 
şi cuprinde lumea, ci aflând că Fiinţa dumnezeiască este nematerialnică şi fără 
formă, ar trage din aceasta concluzia că ea nici nu există. lar dacă în acest caz 
inexistenţa pune în primejdie orice ar mai exista, atunci cum Să nu fie tăgăduită 
chiar şi mintea omenească din clipa în care i S-ar tăgădui şi orice însuşire 
materială?" 


La acestea am răspuns: "Dacă vom continua în felul acesta vom înlocui o 
ciudăţenie cu alta. Or, discuţia noastră vrea să arate că trebuie să avem în vedere că 
în Fiinţa dumnezeiască şi în mintea noastră întâlnim ceva comun, căci şi despre 
una şi despre cealaltă ne dăm seama că le vedem a fi în afară de lucrurile care pot fi 
cunoscute prin simţuri." 


- Nu spune că sunt unul şi acelaşi lucru, zise învăţătoarea mea, căci chiar şi numai 
spunând acest lucru săvârşeşti o nelegiuire. Ci, aşa cum ai aflat, Sfânta Scriptură 
spune doar că unul a fost zidit după asemănarea cu celălalt. Căci ceea ce a fost 
făcut după chip înseamnă că se aseamănă cu modelul întru toate; ceea ce e 


cugetător se aseamănă cu modelul atotştiutor, ceea ce este nematerial cu modelul 
nematerialnic, iar ceea ce nu poate fi cântărit şi măsurat se aseamănă cu modelul 
care nu poate fi măsurat nici în greutate, nici în lungime, întocmai ca şi modelul. 
Însă este cu totul altceva decât modelul dacă ne gândim la însuşirile firii lui. Căci 
dacă mintea omenească ar fi întru totul identică cu Dumnezeu, ea n-ar mai fi chipul 
Său. Şi tocmai în însuşirile din firea nezidită din care se înfăţişează chipul, în 
aceleaşi însuşiri firea zidită arată modelul. Şi, precum într-un ciob de sticlă, când 
este în calea unei raze, se vede întreg globul solar, doar că nu apare în mărime 
naturală, ci numai cât micimea ciobului îngăduie oglindirea globului, tot astfel în 
mărimea redusă a firii noastre strălucesc chipurile acelor însuşiri nespuse ale firii 
dumnezeieşti . Aşa încât, dacă se lasă condusă de aceste străluciri, mintea nu poate 
greşi în concepția sa atunci când crede, că este de esenţă dumnezeiască, fiindcă nu 
ia în considerare în cercetarea acestui subiect numai mijloacele ei materiale şi nici 
nu aduce la acelaşi nivel cu firea nevăzută şi neamestecată a Dumnezeirii pe cea 
neînsemnată şi amestecată a minţii omeneşti. Cu raţiunea credem că sufletul poate 
fi înţeles şi cunoscut în fiinţa lui deoarece este chip al unei fiinţe cugetătoare, dar 
în acelaşi timp nu spunem că chipul şi modelul sunt unul şi acelaşi lucru. Căci, 
precum nu ne îndoim că firea şi puterea dumnezeiască, prin mijlocirea negrăitei 
înţelepciunii a lui Dumnezeu, Care vede în toată lumea, este prezent în toate 
fiinţele, cât timp există toate, tot astfel putem crede că esenţa sufletului, deşi este 
altceva, orice ar putea să fie ea, nu-l împiedică să existe, de vreme ce lumea văzută 
nu se potriveşte în nici un fel cu sufletul în felul lui de a fi. 


Dacă ai întreba despre felul de a fi al lumii, apoi esența lui Dumnezeu se 
deosebeşte de orice lucru real sau gândit din univers, dar totuşi mărturisim că 
Dumnezeu este prezent în ele, deşi EI este de altă fire. 


Nici măcar în trupurile vii, după cum am spus adineaori, a căror existență constă 
într-un amestec de elemente, nu există potrivire în modul de a fi între sufletul 
simplu şi nediversificat şi materia cea vârtoasă. Dar, totuşi este sigur că în trupurile 
vii sălăşluieşte o lucrare dătătoare de viaţă a sufletului şi anume ea e legată de un 
principiu superior puterii de înţelegere a omului. Aşadar, chiar şi după ce stihiile 
din corpul omenesc se despart unele de altele, legătura care le uneşte prin lucrarea 
cea dătătoare de viaţă nu piere. Ci, precum atunci când încă dăinuie amestecul 
dintre stihii, fiecare dintre acestea erau însuflețite şi sufletul pătrundea în egală 
măsură şi cu aceeaşi intensitate în toate părțile componente ale trupului, dar nimeni 
n-ar putea afirma, că în contact cu pământul sufletul devine tare, sau elastic, sau 
umed, sau rece sau că îşi ia însuşiri contrare acestora, deşi el este în toate acestea şi 
le insuflă putere de viaţă, tot aşa putem formula părerea că şi după destrămarea 


stihiilor, când ele se alătură fiecare la cele cu care e înrudită, natura simplă şi 
necompusă a sufletului rămâne în fiecare din părți chiar şi după despărțirea lor. 


Însuşi sufletul, odată ce a crescut în chip tainic împreună cu stihiile cu care s-a 
amestecat, rămâne în veci aşa şi odată ce a crescut împreună cu ele, nicidecum nu 
se mai rupe de amestecul acesta chiar şi când acest amestec se destramă. Fiindcă 
dacă se destramă un corp compus, nu urmează să se destrame împreună cu el şi 
ceea ce nu fusese compus. 


Eu am răspuns: "Nimeni n-ar putea tăgădui faptul că stihiile se urăsc şi se despart 
deodată şi că în asta constă existenţa şi dispariţia corpurilor. Dar deoarece vedem 
că este deosebire mare între stihii, fiecare dintre ele fiind diferite, după locul pe 
care-l ocupă în spaţiu şi după însuşirile lor particulare, când se unesc între ele 
împrejurul nucleului, această fire cugetătoare şi care nu poate fi cântărită şi 
măsurată, pe care o numim "suflet", a crescut strâns unită cu trupul. Când însă 
stihiile se despart unele de altele şi fiecare ajunge acolo unde le duce firea lor, ce se 
va întâmpla cu sufletul, când vasul în care trăiau le va fi risipit în toate direcțiile? 


Un navigator, când vasul i-a naufragiat, nu poate să se menţină la suprafață 
apucându-se de toate părţile vasului, care se împrăştie într-o parte şi în alta pe 
mare, ci, apucându-se de scândura cea mai apropiată, lasă celelalte părți în voia 
valurilor. Tot aşa, dacă sufletul, nefiind în stare să se împartă şi el în mai multe, 
atunci când va avea loc destrămarea stihiilor, fiindcă nu se poate despărți de trup, 
se va uni cu o singură stihie, despărțindu-se de celelalte. Şi astfel ajungem să 
înţelegem că este tot atât de imposibil ca sufletul să nu fie nemuritor, şi să-şi 
continue existenţa într-un singur element, cât şi să nu fie muritor, dacă s-ar afla în 
mai multe elemente. 


- Dar, mi-a zis ea, ceea ce este cugetător şi nu poate fi cântărit, aceea nici nu se 
strânge, nici nu se întinde (căci strângerea şi întinderea sunt însuşiri care se 
potrivesc doar în lumea materiei). În acelaşi fel, însă, conform firii sale lipsite de 
formă şi materie, sufletul participă atât la unirea stihiilor cât şi la despărţirea 
lor, fără să fie nici strâmtat în chip silit când se uneşte cu ele şi nici părăsit de 
ele atunci când ele se întorc fiecare la cele cu care sunt înrudite şi care sunt de 
acelaşi fel cu ele, oricât ar fi de mare deosebirea între însuşirile fiecăreia. Căci 
între un corp uşor, care pluteşte pe sus, şi unul greu ca pământul, este mare 
deosebire; de asemenea este deosebire între unul umed şi unul uscat şi între unul 
cald şi unul rece. Totuşi pentru firea cugetătoare a sufletului nu-i nici o greutate 
să participe la fiecare din stihiile cu care a fost unit prin amestec, fără să se 
împartă din pricina deosebirii lor, după cum şi în ce priveşte locul şi felul 


însuşirilor stihiile sunt socotite distanţate unele de altele, natura nedimensională 
a sufletului se uneşte şi cu cele depărtate în spaţiu. De aceea îi este îngăduit şi 
acum minţii să prea mărească cerul şi să-şi întindă dorul cunoaşterii până la 
marginile lumii, în schimb, puterea de cercetare a sufletului nostru nu se rupe în 
două, nici acum când ea se întinde pe o distanţă atât de mare. Aşa că sufletul nu 
se simte cu nimic împiedicat să participe la stihiile trupului omenesc, nici când e 
vorba să se unească cu ele şi nici când trebuie să se despartă de ele. 


Căci după cum la amestecarea aurului şi argintului cu alte metale se vădeşte 
măiestria celui ce topeşte laolaltă metalele, iar dacă s-ar pune şi această 
amestecătură la topit atunci şi metalele s-ar desface unul de altul, dar măiestria 
tehnică rămâne întreagă în fiecare metal, deşi materia amestecului se desparte, iar 
tehnica nu se desparte împreună cu materia (căci cum s-ar putea împărți ceva ce nu 
se împarte?), tot aşa se poate cunoaşte şi firea cugetătoare a sufletului atât din 
amestecul stihiilor, de care nu se desparte nici măcar când ele se desfac din 
amestec, ci rămâne în ele şi se întinde şi la stihiile cele mai depărtate, dar nu se 
rupe în bucăţi şi nici nu se fărâmiţează în părticele şi fărâme, căci firea ei este 
curgătoare şi nesupusă cântăririi, deoarece nu are nimic de suferit de pe urma 
despărțirii elementelor. 


Aşadar, sufletul rămâne în aceleaşi stihii în care a fost la început, pentru că nici 
o nevoinţă nu-l rupe din amestecul cu ele. Și atunci ce-i oare, atât de trist în 
faptul că noi dăm pe cele văzute în schimbul celor nevăzute? Şi pentru ce ţi se 
răzvrăteşte atât de mult mintea împotriva morţii? 


Aducându-mi aminte de cuvintele prin care dânsa dăduse o definiţie sufletului, eu 
i-am spus că în ea nu a lămurit de ajuns puterile lucrătoate ale sufletului, atunci 
când a zis că sufletul este o substanță cugetătoare, care dă mădularelor trupului o 
putere dătătoare de viaţă în stare să pună în lucrare simțurile. Căci lucrarea 
sufletului nu se mărgineşte numai la cunoaştere şi la cugetare prelucrând stihiile 
adunate de mintea lui şi nici nu îndrumă numai lucrarea firească a simţurilor, ci în 
fiinţa sufletului întâlnim şi o puternică pornire spre atragere şi respingere. Şi 
fiindcă în noi găsim deopotrivă amândouă aceste porniri, le vedem în fiecare, 
desfăşurându-se în multe şi felurite forme. Căci vedem multe fapte săvârşindu-se 
din poftă şi multe purced din mânie, şi nici una din ele nu sunt materie iar ceea ce 
nu e materialnic, aceea este duhovnicesc. Or, în definiţia dată ai declarat sufletul ca 
având doar însuşiri cugetătoare. Aşa că din înşiruirea de argumente îşi scoate capul 
una din următoarele absurdităţi: sau că atât mânia cât şi pofta sunt în noi nişte alte 
suflete în locul unuia singur, sau că nici puterea de cugetare nu trebuie socotită 
suflet, căci în amândouă alternativele avem de a face cu noţiuni inteligibile, aceasta 


dovedeşte fie că toate simţirile sunt suflete, fie că trebuie să excludem dintre 
însuşirile sufletului orice provine din simţuri. 


Macrina mi-a răspuns: "Mulţi alții şi-au pus aceeaşi întrebare, pe care ţi-ai pus-o 
şi tu, adică: ce trebuie să credem că sunt pofta şi mânia? Sunt ele unite cu 
sufletul şi se află în el încă din clipa în care a început să existe sau sunt altceva 
decât sufletul şi în cazul acesta sunt un adaos ulterior? 


Întrucât toţi sunt de aceeaşi părere că pofta şi mânia există în sufletul omului, dar 
mintea încă nu poate spune cu aceeaşi siguranţă ce anume trebuie să credem despre 
ele, încât să avem o concepție sigură despre aceste două simțăminte. Mulțimea stă 
încă la îndoială având păreri greşite şi contradictorii în această privinţă. Dacă 
filosofia păgână care s-a ocupat cu multă pricepere de acest subiect ne-ar fi de 
ajuns pentru dovedirea adevărului, ar fi poate de prisos să mai cercetăm această 
chestiune. Însă, fiindcă filosofii au cercetat sufletul în chip uşuratic, numai după 
ceea ce se vede, iar noi nu avem libertatea de a spune orice ne trece prin cap, căci 
folosim Sfânta Scriptura ca îndreptar al credinţei şi al alegerii, referindu-ne mereu 
la ea, noi nu primim decât ceea ce se potriveşte cu înţelesul Scripturii. 


Aşadar, să lăsăm deoparte carul platonician şi perechea de mânji înhămaţi la el şi 
care nu trag la fel de bine, să lăsăm şi pe vizitiul care-l mână, prin mijlocirea 
cărora Platon îşi exprimă în pilde învăţătura lui despre suflet. Să lăsăm la o parte şi 
pe urmaşul său în filosofie, care după ce a urmărit cu multă iscusință mai ales cele 
văzute, cercetând cu grijă lumea înconjurătoare, a declarat că sufletul este muritor. 
Să-1 lăsăm şi pe toţi cei de dinaintea acestora şi pe cei de după ei, care au făcut 
filosofie în proză sau în versuri, întrucât noi vom purcede de la Scriptura cea de 

Dumnezeu insuflată, care ne opreşte să credem că sufletul ar avea însuşiri străine 
de firea dumnezeiască. Căci Cel ce numeşte sufletul "un chip al lui Dumnezeu" a 
declarat prin aceasta că tot ce este străin de firea dumnezeiască, aceea nu ţine nici 
de suflet, deoarece nu s-ar putea păstra în întregime asemănarea dintre chip şi 
model dacă am întâlni ceva de altă natură între ele. lar întrucât în fiinţa 
dumnezeiască nu poate încăpea nici mânie, nici poftă, desigur că nu ne putem 
închipui nici că ele fac parte din fiinţa sufletului. De aceea pentru a întări credința 
noastră ne vom descotorosi de filosofie ca fiind prea puţin grăitoare şi chiar lipsită 
de argumentarea încrederii, în dovedirea adevărului, prin silogism şi analiză 
potrivit iscusinţei dialectice, căci toată lumea ştie că lupta bătăioasă de cuvinte se 
foloseşte mai ales la tăgăduirea adevărului şi la osândirea minciunii. De altfel, 
adevărul însuşi când este apărat cu iscusinţa dialecticii ne dă de bănuit, întrucât 
dibăcia folosită la aceste argumentări ne abate mintea şi o face să alunece de la 
adevăr. Dacă ar vrea cineva să înfățişeze adevărul în chip nemeşteşugit şi lipsit de 


orice înfloritură, să se ştie că noi suntem din cei care vom vorbi fără podoabe, 
arătând învăţătura despre suflet, aşa cum ne-o istoriseşte Sfânta Scriptură. 


În fond, ce susţinem noi? Că omul, această fiinţă cugetătoare este în stare să 
gândească şi să cunoască - lucru pe care îl mărturisesc şi cei de alte religii - dar 
că ființa noastră omenească nu S-ar putea totuşi defini numai prin aceste 
noțiuni, dacă am admite că mânia şi pofta şi toate patimile de acest fel ar fi 
înnăscute în noi de la bun început (căci în nici o definiţie nu redăm acele 
caractere ale obiectului definit care sunt commune mai multor feluri de obiecte, 
ci exprimăm pe cele particulare şi specifice), întrucât însă mânia şi pofta sunt 
patimi comune atât firii necugetătoare cât şi celei cugetătoare, n-ar fi lucru 
cuminte Să caracterizăm pe fiecare în parte, plecând de la însuşirile comune 
amânduror naturi. Dar ceea ce este de prisos pentru descrierea unui lucru şi de 
care, aşadar, ne putem lipsi, cum să mai trebuiască şi să-l definească? De aceea, la 
orice definiţie se ia în consideraţie obiectul definit în trăsăturile lui particulare. Tot 
ce are trăsături străine şi care e de altă natură, este trecut cu vederea în definiție, în 
schimb, toți cercetătorii sunt de părere că acțiunea mâniei şi a poftei o întâlnim în 
toată lumea vieţuitoarelor necugetătoare. 


Însuşirile obşteşti nu sunt acelaşi lucru cu cele particulare. În chip special urmează 
că nu trebuie să socotim mânia şi pofta printre sentimentele prin care se 
caracterizează în primul rând firea omenească, ci după cum vedem în noi lucrând 
mădulare deosebite pentru pipăit, pentru hrană şi pentru creştere, nimeni nu va 
tăgădui din pricina lor definiţia amintită despre suflet căci existenţa în suflet a unor 
însuşiri anumite nu presupune inexistenţa în trup a acelor lucrări şi mădulare, tot 
aşa după ce a observant cineva că pornirile firii noastre spre mânie şi spre poftă 
există, el s-ar opune pe nedrept definiției sufletului, sub cuvânt că ea nu e 
completă. 


- Ce idee trebuie să ne facem despre acestea? - am întrebat-o pe învăţătoarea mea. 
Căci nu sunt în stare să înţeleg cum pot fi mânia şi pofta înlăturate pentru motivul 
că sunt străine de firea noastră, când aceste porniri se află totuşi în noi. 


Ea mi-a răspuns: "Să nu uiţi că împotriva lor cugetul nostru duce o adevărată luptă 
şi că sufletul se străduieşte să scape cât mai mult de înrâurirea lor. Şi sunt unii a 
căror strădanie s-a dovedit biruitoare, aşa cum aflăm despre Moise că îşi stăpânea 
mânia şi pofta, fiindcă Scriptura adduce mărturie pentru amândouă cazurile, că era 
blând mai mult decât toți oamenii. lar prin blândeţe ştim că se înţelege fuga şi 
înstrăinarea de mânie. Moise n-a pofitit nici unul din lucrurile pe care vedem că le 
pofteşte mulțimea. Acest lucru nu s-ar fi putut întâmpla dacă mânia şi pofta ar fi 


fost înnăscută în fire şi dacă ar fi ţinut de fiinţa ei. Căci e cu neputinţă să rămână în 
fiinţă ceva ce nu este în fire. Însă în fiinţa lui Moise nu era loc pentru mânie şi 
pentru pofte, care sunt cu totul altceva decât firea şi de aceea ele nu sunt nicidecum 
proprii firii. Căci în adevăratul înţeles, firea este aceea, în care se văd însuşirile de 
bază ale cuiva. De noi depinde să ne luptăm cu aceste porniri, în aşa fel încât 
nimicirea lor să nu fie numai fără pagube pentru suflet, ci să fie chiar aducătoare de 
câştig. 


Este limpede aşadar, că mânia şi poftele trebuie socotite ca fiind în afara firii, 
scăderi ale firii, iar nu însăşi fiinţa ei. Cu alte cuvinte fiinţa este ceea ce există prin 
sine (în mod independent). Cei mai mulți cercetători sunt de părere că mânia este 
înfierbântare a sângelui din jurul inimii, alții spun că este pornirea de a face rău la 
rândul nostru celui ce ne-a făcut rău mai întâi. 


După părerea noastră, mânia este pornirea de a face rău celui ce ne-a ațâţat cu ceva. 
Or, nici una din toate acestea nu se potrivesc cu definiția sufletului. Pe de altă 
parte, dacă e vorba să definim poftele, vom zice că ele sunt doruri după cele ce ne 
lipsesc, dorinţă de a trăi în plăcere sau durerea după plăcerea la care nu putem 
ajunge, sau strădanie după o plăcere care nu se poate îndeplini. Toate aceste 
însuşiri şi altele asemănătoare sunt în strânsă legătură cu poftele, dar ele nu ne pot 
descoperi toată definiția sufletului. 


Sunt şi alte simţăminte pe care le întâlnim în suflet şi care sunt uneori potrivnice 
întreolaltă, precum sunt laşitatea şi cutezanța, durerea şi plăcerea, frica şi 
nepăsarea, şi toate câte li se aseamănă, care chiar dacă fiecare în parte s-ar părea a 
fi rânduite cu mânia şi pofta, îşi arată fiinţa proprie printr-o definiție specială. Căci 
cutezanţa şi nepăsarea arată o ţinută de un anumit fel a pornirii spre mânie, iar 
starea de laşitate şi de frică sunt o micşorare şi o slăbire a aceleiaşi porniri. La 
rândul ei, durerea îşi are şi ea pricinile fie în mânie, fie în pofte, căci atunci când 
omul nu poate să se răzbune împotriva celor ce mai înainte l-au supărat, patima 
mâniei se schimbă în durere. Şi deznădejdea de-a dobândi cele dorite şi lipsa de 
acele obiecte pentru care avem o slăbiciune, ne aduce în minte o stare sufletească 
tristă. 


Dar şi potrivnica durerii, adică boala plăcerii îşi are originea parte în mânie, parte 
în pofte, căci plăcerea le stăpâneşte pe amândouă în aceeaşi măsură. Toate acestea 
au legătură cu sufletul, dar nu sunt hotărâtoare pentru suflet, ci sunt ca nişte răni cu 
mâncărime, care apar în cămara gânditoare a sufletului. Întrucât rădăcinile lor se 
află în suflet, ele pot fi socotite nişte părţi ale sufletului, dar nu fac parte din însăşi 
fiinţa lui". 


Iată, atunci, ce i-am răspuns fecioarei: "Se vede, aşadar, că şi aceste simţăminte 
trag mult în cumpănă la scorul în bine al celor virtuoşi. Căci Daniel a cules laudă 
de pe urma poftei lui" şi prin mânie Fineas L-a făcut pe Dumnezeu să se 
milostivească. Şi de la Pavel aflăm că "întristarea cea după Dumnezeu aduce 
pocăință spre mântuire, iar - Evanghelia ne porunceşte să nu ne temem de 
primejdii, întrucât lipsa de frică nu-l altceva decât îndrăzneală, pe care 
înţelepciunea o pune între virtuţi. Deci prin aceste exemple raţiunea dumnezeiască 
dovedeşte că astfel de simţăminte nu ajută cu nimic la săvârşirea virtuţii”. 


Învăţătoarea mi-a răspuns: "O, poate că eu însămi am fost pricina unei nelămuriri, 
căci n-am vorbit destul de limpede ca să pun în cercetarea noastră ordinea cea mai 
firească. Acum să păstrăm o oarecare ordine, oricare ar fi ea, în desfăşurarea 
gândirii noastre, înaintând printr-o înlănţuire firească de idei care să nu mai dea loc 
unor astfel de neînţelegeri între noi. Căci suntem de părere că puterea de cugetare 
de a deosebi şi a cerceta lumea sunt înnăscute în sufletul omului şi sunt potrivite 
firii lui întrucât prin aceste însuşiri se păstrează în el chipul frumuseții 
dumnezeieşti, deoarece despre Dumnezeu, oricare ar fi firea Lui, mintea ne spune 
că cercetează tot universul şi deosebeşte binele de rău. În schimb, cele ce se ivesc 
în unele unghere lăturalnice ale sufletului şi se înclină când într-o parte, când într- 
alta, a căror întrebuințare e felurită, când spre bine, când spre rău, precum este 
mânia sau frica, sau altă pornire de acest fel din suflet, fără de care nu putem să ne 
închipuim firea omenească, noi socotim că acestea i-au fost adăugate sufletului din 
afară, fundcă în frumuseţea originalului nu se vedea nici o trăsătură de acest fel. Iar 
de aici înainte discuţia va fi dusă şcolăreşte, ca să ocolim răutăţile celor care-şi 
pleacă urechea la tălmăciri pizmaşe. 


Scriptura istoriseşte că în legătură cu facerea omului Dumnezeu a folosit o anumită 
cale şi a urmat o anumită ordine. Căci, după ce a fost alcătuit universul fizic - ne 
spune Scriptura - omul nu s-a ivit îndată pe pământ, ci înainte de el au fost create 
fiinţele necuvântătoare, iar înainte de acestea au fost aduse la viaţă plantele. Prin 
această ordine cred că Scriptura a vrut să ne arate că puterea dătătoare de viaţă s-a 
amestecat cu natura materială într-o oarecare ordine: mai întâi s-a îmbrăcat cu cele 
lipsite de simţuri, apoi înaintează spre fiinţele simţitoare şi la urmă se înalță spre 
firea cugetătoare şi cuvântătoare. 


Aşdar, dintre toate câte există în lume, o parte este materială şi simţitoare, iar alta e 
cugetătoare. Dintre cele materiale, o parte sunt neînsuflețite, altă parte sunt 
însufleţite, iar însuflețite numesc vietățile, adică pe cele care au suflare de viaţă. 
Dintre vietăţi, o parte au simţire, cealaltă parte sunt lipsite de simţire. lar dintre 
ființele înzestrate cu simţire unele sunt cugetătoare, altele necugetătoare. Dar, 


fiindcă viaţa înzestrată cu simţire n-ar putea să existe fără materie şi nici firea 
cugetătoare n-ar putea să fie altundeva în trup decât înnăscută şi amestecată cu 
partea sensibilă, de aceea crearea omului este istorisită la sfârşit fiindcă el 
recapitulează şi cuprinde în sine toate însuşirile specific de viaţă atât ale plantelor, 
cât şi ale necuvântătoarelor. Căci şi omul se hrăneşte şi creşte ca şi plantele (la ele 
putându-se vedea cum îşi sug hrana prin rădăcini şi o elimină prin fructe şi frunze), 
dar în acelaşi timp el se lasă slujit şi de simţuri, ca şi vietăţile necuvântătoare. În 
schimb însă, gândirea şi raţiunea sunt însuşiri speciale, neamestecate cu cele ale 
firii văzute, putându-se cerceta ele pe ele însele. 


Dar, după cum firea are puterea de a atrage cele necesare vieţii materiale care la 
noi oamenii se numeşte instinct nutritiv - iar eu cred că acesta ţine de felul de viaţă 
al plantelor, căci şi la ele putem vedea în lucrare nişte instincte fireşti pentru 
săturarea cu hrană potrivită şi pentru înmulțire - tot aşa au fost amestecate cu 
sufletul cugetător şi câteva însuşiri specifice firii necugetătoare. 


Printre ele - continuă ea - este mânia, frica, precum şi toate celelalte patimi care 
lucrează în noi uneori spre ţinte potrivnice, afară de vorbire şi de gândire care, ele 
singure cele mai proprii vieţii noastre, având în ele, precum am mai spus, chipul 
trăsăturilor dumnezeieşti. Numai că, după cum ne-am lămurit mai înainte, puterea 
cugetătoare a sufletului nu se poate desfăşura în viaţa trupească decât numai prin 
mijlocirea simţurilor. Dar, fiindcă simţurile au existat mai înainte în natura fiinţelor 
necugetătoare, în mod necesar sufletul nostru unindu-se cu trupul, se uneşte şi cu 
cele legate de trup, adică cu simţurile. Din aceste dezvăluiri lăuntrice ale noastre, 
pe care le numim patimi sau simțăminte, nu toate au fost date vieţii omeneşti ca un 
rău de obşte (căci în cazul acesta Ziditorul ar fi Cel care ar purta vina relelor, dacă 
nevoia de a păcătui ar fi fost sădită de EI în însăşi firea noastră), ci, după felul după 
cum întrebuințăm voinţa noastră liberă, astfel de porniri ale sufletului devin nişte 
unelte fie ale virtuţii, fie ale răutăţii, după cum tot aşa şi fierul când este turnat 
după cum vrea fierarul, ia forma dorită de meşter şi imaginată în gândul său, 
devenind fie sabie, fie vreo unealtă oarecare de plugărie. 


Deci dacă gândirea, care este cea mai aleasă parte a firii noastre, ar pune stăpânire 
peste toate aceste simțăminte strecurate una câte una în noi - precum a arătat-o sub 
formă tainică atunci când Cuvântul Scripturii a poruncit ca judecata omului să 
împărăţească peste toate făpturile necugetătoare - atunci nici una din aceste porniri 
nu ne-ar sluji spre păcat. Căci frica ar da naştere ascultării, iar mânia curajului; 
laşitatea, ignoranței; dorinţa ne-ar pricinui bucuria cea după Dumnezeu şi plăcerea 

cea curativă. Dacă, dimpotrivă, cugetarea, ca un vizitiu aşezat în car, scapă frâiele 
din mâini şi este târât ori încotro l-ar mâna pornirea nesocotită a cailor înhămaţi , 


atunci instinctele se prefac în patimă aşa cum se poate observa la vietăţile 
necuvântătoare. Căci în măsura în care gândirea nu stăpâneşte pornirile firii, unele 
vietăţi sălbatice ajung să se şi sfâşie întreolaltă mânate la luptă de furie şi de mânie, 
după cum unora din ele cu multă carne pe ele şi celor cu muşchi puternici nu le 
este puterea de nici un folos, între altele şi pentru că fiind lipsite de cugetare, ele 
ajung în mâna ființelor cugetătoare. În sfârşit patimile legate de dorinţe şi de 
plăceri nu stau în legătură cu nici o lucrare netrecătoare şi sublimă, după cum iarăşi 
nimic din ceea ce se vede la vietăţile necuvântătoare nu duce în nici un fel la ceva 
de folos. Aşa şi în noi oamenii, dacă aceste patimi nu sunt îndrumate de 
înţelepciune şi de rațiune acolo unde trebuie, ele pun stăpânire pe puterea minţii, 
iar omul se preschimbă într-un dobitoc lipsit de cugetare, fiindcă nu mai dă dovadă 
de minte şi de asemănarea cu Dumnezeu". 


Foarte mişcat de spusele ei, am zis: 

- Pentru orice om cu mintea întreagă sunt de ajuns aceste mărturii înfăţişate atât 
de simplu şi fără înflorituri, doar cu judecata sănătoasă ca să-şi formeze o 
părere dreaptă şi să nu se rătăcească de la adevăr - întrucât însă, cei dornici de 
mărturii se sprijină doar pe vorbe meşteşugite, singur ele în care ei cred că află 
adevărul, pe care noi mărturisim că mai convingătoare decât orice măiestrie 
logică este descoperirea din Sfintele învățături ale Scripturii, sunt de părere că 
trebuie să cercetăm dacă spusele tale consună întru totul cu învăţătura noastră 
sfântă. 


- Şi cine tăgăduieşte că adevărul constă numai în spusele care poartă pecetea 
Scripturii? zise ea. Dacă-i vorba ca în apărarea acestei păreri să adăugăm ceva şi 
din învăţătura Evangheliei cred că n-ar fi fără rost pentru noi să adâncim puţin 
pilda neghinelor. În ea ni se spune că stăpânul a semănat sămânţa cea bună și că 
țarina suntem desigur noi, oamenii. Aşteptând ca oamenii să adoarmă vrăjmaşul a 
aruncat sămânță rea peste sămănătura cea bună, amestecând astfel neghinele cu 
grâul aşa încât seminţele au răsărit de-a valma, căci nu se putea ca sămânţa 
neghinei, o dată amestecată cu grâul, să nu răsară deodată cu el. Paznicul a oprit pe 
lucrători să smulgă buruiana - pentru că ea crescuse de la rădăcină împreună cu 
grâul - ca nu cumva să smulgă şi grâul împreună cu neghina. 


Părerea noastră este că prin seminţele cele bune Cuvântul arată acele porniri ale 
sufletului nostru, care, dacă ar fi plugărite spre bine, ar odrăsli fiecare din ele rodul 
virtuţii. Dar, fundcă pe lângă acestea, a mai fost semănată şi judecata falsă despre 
bine, chiar şi acel unic bine, care este bine din propria sa fire, şi-a pierdut 
strălucirea din pricina mugurelui înşelăciunii, care a răsărit împreună cu binele. 
Căci dorinţa nu se mai naşte şi nu se mai ridică spre acel bine firesc, ci şi-a 


schimbat odrăslirea spre ceea ce este animalic şi dobitocesc, fiindcă neputinţa de-a 
deosebi binele de rău mână într-acolo pornirea dorinţei. Tot aşa sămânţa mâniei nu 
s-a mai călit nici ea, ca să le vină curaj, ci a înarmat pentru luptă pe cei de aceeaşi 
fire cu noi. lar puterea de-a iubi s-a îndepărtat de cele ale dreptei judecăţi fiind 
înnăbuşită de buruiana deasă a plăcerilor trupeşti şi astfel şi celelalte simţăminte au 
lăsat să crească muguri răi în locul celor buni. De aceea plugarul cel înţelept a lăsat 
plantele răsărite în locul lor, desigur din grija de a nu ne opri pe noi de la cele bune 
dacă împreună cu buruienile ar fi dezrădăcinat cu totul pofta. Căci dacă natura 
omenească ar fi pățit aşa (dacă ar fi fost dezrădăcinată cu totul pofta din firea 
omenească), ce ne-ar mai înălța spre unirea cu cerul? Şi dacă dragostea ne-ar fi 
luată de tot, în ce chip ne-am mai putea uni cu Dumnezeu? Şi dacă s-ar fi stins cu 
totul focul mâniei din noi, ce armă am mai avea împotriva vrăjmaşului? Aşadar 
plugarul lasă în noi seminţele buruienilor, nu ca să covârşească pe vecie 
sămănătura cea de mult preţ, ci ca să usuce țarina (căci aşa numeşte Scriptura în 
chip figurat şi inima), prin puterea care este în buruiană, adică gândirea, pentru ca 
apoi să curețe țarina de buruieni şi să cultive numai seminţe roditoare şi 
înfloritoare. 


Dacă acest rezultat nu-i atins (în viaţa aceasta) plugarul lasă focul să despartă 
plantele cele bune de buruieni. Aşadar, dacă cineva se foloseşte de simţuri în chip 
cuviincios, fără a se lăsa în voia lor - ci ca un împărat, care se foloseşte de 
colaborarea miilor de mâini ale slujitorilor săi, îşi va înfăptui cu uşurinţă râvna spre 
virtute. Dar dacă se lasă în voia simţurilor, ca şi când ar fi nişte robi răzvrătiți 
împotriva stăpânului, se lasă dus în robie, plecându-se în chip josnic sub jugul 
pornirilor slugarnice şi ajungând robul celor pe care ar fi trebuit, în chip firesc, să-i 
țină el sub jugul său, va fi dus neapărat în direcţia în care îl sileşte să meargă 
puterea vizitiilor lui. Dacă aşa stau lucrurile, declarăm că nu sunt nici virtuţi nici 
nelegiuiri aceste porniri ale sufletului care depind de libertatea celui ce le foloseşte: 
dacă sunt pornite spre bine, ele se fac temei de laudă, precum e cazul cu pofta lui 
Daniel, cu mânia lui Fineas şi cu durerea la cei ce plâng plânsul cel bun. Iar dacă 
sunt pornite spre rău, ele sunt şi se numesc patimi sau boli. 


După ce sora şi-a sfârşit vorbirea şi întrucât a făcut o întrerupere de câteva clipe, eu 
mi-am repetat în minte cele zise şi m-am întors iarăşi la cea dintâi concluzie a 
convorbirii noastre, în care stabiliserăm că se poate ca sufletul să rămână în stihiuile 
trupului şi după descompunerea lui şi am pus următoarea întrebare: 

- De unde acel faimos iad foarte des pomenit, atât în viaţa de toate zilele, cât şi în 
scrierile păgâne şi creştine, în care vor fi mutate ca într-un vas sufletele ieşite 
din viaţa aceasta, după cum cred toţi? Căci doar nu vei vrea să spui că sub 
cuvântul "iad" am înţelege tocmai aceste stihii? 


Învăţătoarea mea răspunse: "Se vede de departe că n-ai prea luat seamă la cuvintele 
mele. Căci altfel, atunci când am vorbit despre trecerea sufletului din viaţa văzută 
la cea nevăzută, nu cred că ai fi uitat nimic din cele privitoare la iad, dacă ai fi fost 
atent, căci mi se pare că acest nume prin care este desemnat locul unde vor merge 
sufletele, e pomenit atât de păgâni, cât şi de Sfânta Scriptură. Iadul n-are alt înţeles 
decât acela de loc de mutare în lumea tainică şi nevăzută". 


La aceasta, eu am întrebat: "'Pe ce temei se sprijină cei ce cred că acel tărâm (de 
sub pământ) se numeşte iad sau Hades, despre care se spune că găzduieşte în el 
sufletele de curând plecate în zbor din viaţa omenească?” 


Învăţătoarea îmi răspunse: 

- Prin această tâlcuire învăţătura noastră nu-i zdruncinată întru nimic, chiar dacă ar 
fi adevărat ceea ce spui tu. Căci prin aceea că bolta cerească este continuă şi 
neîntreruptă, cuprinzând în sfera ei totul şi că pământul şi zonele dimprejurul lui se 
mişcă circular în jurul unui punct fix şi dens, în chip necesar toate stihiile care se 
află pe partea de deasupra a pământului se află şi pe partea de dedesubt (adică la 
antipod, n. n.) şi aceasta fiindcă numai una şi aceeaşi substanţă circulă de jur- 
împrejuml globului întreg al pământului. Căci precum, când soarele se iveşte 
deasupra pământului, umbra se întoarce spre partea de dedesubt (la antipod, n.n.), 
fiindcă forma sferică a pământului face ca razele solare să nu poată lumina în 
acelaşi timp peste tot ci, atunci când pe o parte a pământului soarele îşi revarsă 
razele, în oricare punct al sferei pământeşti s-ar afla peste cealaltă parte (la antipod) 
va fi întuneric şi astfel în diurnul neîntrerupt al soarelui, la nadir va fi mereu 
întuneric. Aşa că, atât partea de deasupra (cea luminată), cât şi cea de dedesubtul 
pământului (acoperită de noapte) vor trece pe rând de la lumină la întuneric în 
aceeaşi măsură. Tot aşa n-avem motive să ne îndoim că aceleaşi stihii, pe care le 
vedem în emisfera noastră se află şi la antipod. Căci nu există decât una şi aceeaşi 
totalitate a stihiilor în orice parte a pământului ar fi. 


De aceea cred că nu trebuie nici să tăgăduim nici să ne sprijinim pe cei cunoscători 
în astfel de lucruri, dacă 

trebuie să atribuim sufletelor lipsite de trupuri un locaş deasupra sau dedesubtul 
pământului. Căci atâta timp cât tăgăduirea existenţei sufletului după plecarea lui 
din trup nu răstoarnă învăţătura noastră fundamentală, părerea mea despre locul în 
care sufletul continuă să existe nu se deosebeşte de fel de cea generală şi anume: că 
a ocupa un loc în spaţiu este o însuşire a corpurilor materiale, pe când sufletul fiind 
ceva nematerial nu are nevoie prin firea lui, de vreun loc în spațiu”. 


"Dar, am zis eu, ce se va întâmpla dacă cineva vrând să contrazică (cele de mai sus, 
n.n.) ar cita pe Apostol, care se referă la nişte lucruri subpământene când zice în 
Epistola către Filipeni că în vremea stabilirii din nou a lumii, “toate fiinţele 
cuvântătoare vor privi spre conducătorul lumii: înaintea Lui tot genunchiul să se 
plece, al celor cereşti şi al celor pământeşti şi al celor de dedesubt?" . 


"Noi rămânem la părerea noastră, răspunse învăţătoarea mea, chiar dacă auzim 
spunându-ni-se aşa ceva, fiind de acord cu învăţătura potrivnică în ce priveşte 
existenţa sufletului, dar nu vom fi de aceeaşi părere când e vorba de locul în care 
sufletul petrece, precum s-a spus mai înainte”. 


Atunci am întrebat-o: "Ce poate să spună cineva celor care vor să afle înţelesul 
dat de Apostol acestei expresii, dacă înlăturăm din cuvinte înţelesul spaţial?” 


lar ea îmi răspunse: "Sunt de părere că Apostolul nu a întrebuințat numirile 
"ceresc", "pământesc" şi "subpământesc", gândindu-se la o împărţire spațială a 
fiinţelor cugetătoare. În schimb, există trei categorii de ființe cugetătoare. Prima, 
numită îngerească, este sortită de la bun început unei vieţuiri nematerialnice. A 
doua, pe care o numim omenească, este unită strâns cu trupul. A treia, cea care a 
fost dezlegată de trupuri prin moarte. De aceea cred eu că Apostolul, luând în 
socotinţă aceste lucruri despre suflete, cu adânca lui înţelepciune a înfățişat mai 
întâi unitatea în bine a întregii firi cuvântătoare, care a existat în trecut, numind 
cerească acea categorie îngerească lipsită de trupuri, pământească, pe cea unită cu 
trupul, subpământeană pe cea care este despărțită de trup sau pe oricare altă ființă 
cugetătoare, pe care am putea-o numi fie demon, fie duh, fie orice altceva 
asemănător; noi nu discutăm despre asta. Căci, pe temeiul credinţei obşteşti şi a 
predaniei Scripturilor, cei mai mulţi cred că, în afară de cele trei categorii de fiinţe, 
există şi o fire cu porniri potrivnice binelui, care vrea să păgubească omenirea vie 
şi care dinadins se împotriveşte unei viețuiri mai bune. Această ceată de fiinţe a 
lăsat să crească în ea rădăcina răului prin lepădarea binelui. Pe aceasta Apostolul 

o pune în rândul "celor de dedesubt", înțelegând lucrurile în felul următor: Că 
odată, într-o vreme de veacuri îndepărtate, pierind răutatea, nu va mai rămâne 
nimic în afară de bine. Atunci şi acele fiinţe vor mărturisi într-un glas că Hristos 
este Domn. Aşa stând în realitate lucrurile, nimeni nu ne va mai putea sili să 
înţelegem prin numirea de "subpământesc" locul de sub pământ, dat fiind că 
văzduhul înconjoară la fel tot pământul, aşa că nu rămâne nici un loc pe pământ 
care să nu fie acoperit cu acest veşmânt aerian”. 


După ce învăţătoarea mea termină cu aceste vorbe, am luat eu iarăşi cuvântul şi am 
zis: "Tot nu sunt încă destul de mulţumit de rezultatul discuţiei şi mai stăruie încă 


în mintea mea o îndoială. Te rog să-mi repeţi argumentaţia din care reiese această 
concluzie, înlăturând din ea ideile care au fost odată demonstrate de noi. Căci cu 
nu prea cred, că, prin cele spuse de noi, cei ce sunt împotriva noastră pot fi 
convinşi să admită că, după descompunerea trupurilor, sufletul nu este redus la 
nimicire şi la inexistenţă, dar nu pot nici să stabilească viaţa sufletească printre cele 
existente, sufletul fiind de altă natură decât substanţa elementelor. Oricâtă 
nepotrivire este între firea cugetătoare nematerialnică şi stihiile trupului, ea se află 
totuşi în ele. 


Despre faptul acesta avem asigurări din două părți: mai întâi că în această viaţă 
sufletul se află în trupuri, cu toate că firea lui e deosebită de cea a trupului, iar în al 
doilea rând prin aceea că, aşa cum s-a dovedit, ființa duhovnicească, cu totul 
deosebită de lumea simţurilor - şi a materiei, străbate totuşi tot ce există şi, fiind 
strâns unită cu universul, ţine în viaţă toate câte există, aşa încât nici despre suflet 
nu trebuie să spunem că s-ar nimici atunci când se mută dintr-o viaţă cu înfăţişare 
văzută într-una lipsită de orice forme văzute. 


Dar, am mai întrebat eu, dacă prin unire şi întrepătrundere reciprocă stihiile au luat 
o altă formă cu care sufletul a intrat într-o strânsă legătură, însă deodată cu 
despărţirea stihiilor a pierit şi forma trupului, atunci cum şi după ce semn se va lua 
sufletul în alegerea sa, când nu-i va mai rămâne aici un semn pe care l-ar putea 
recunoaşte?". 


După o scurtă reflecţie, ea mi-a răspuns aşa: "Îngăduie-mi să mă folosesc de o 
pildă cu care să lămurim această întrebare cu toate că ceea ce spun pare un lucru cu 
neputinţă. Să zicem că destoinicia zugravilor e în stare numai să amestece, unele cu 
altele, culori din cele mai diferite, după cum le este obiceiul ca să poată înfățişa 
tocmai forma şi statura pe care o doresc, ci pot şi să despartă aceste culori după ce 
odată le-au amestecat lăsând fiecărei culori nuanţa ei firească. Dacă se amestecă de 
pildă auriul cu negrul sau roşul cu auriul sau oricare altă nuanţă, pentru ca pictura 
să redea ceea ce se cere, şi dacă pe urmă una din ele nu mai este amestecată cu altă 
culoare, ci se foloseşte numai ea singură, eu zic că nici într-un caz nici în altul 
zugravul nu va recunoaşte mai puţin felul culorii şi nu va da uitării nici roşul şi nici 
negrul, dacă una din aceste culori, după ce a fost amestecată cu altele, intră la locul 
ei firesc pentru ca amintindu-și chipul în care a amestecat culorile între ele, 
zugravul ştie cât să pună din fiecare culoare şi tot aşa ştie şi pe ce cale se poate 
întoarce la culoarea de la început, după ce nuanţa cealaltă a fost scoasă din 
amestec. lar dacă zugravului i se cere să ajungă prin amestecarea culorilor la o 
anumită nuanţă, pregătirea amestecului nu-i va mai da nici o bătaie de cap întrucât 
a deprins-o în pregătirile de dinainte . 


Dacă pilda aceasta a fost bine înţeleasă, atunci să căutăm cum trebuie înţeles lucrul 
şi când e vorba de învăţătura noastră creştină. Să punem dar, în locul meşteşugului 
zugrăvitului sufletul, iar în locul culorilor să ne gândim la elementele trupeşti. 
Amestecul de vopsele de diferite culori şi întoarcerea la culoarea firească de la 
început, de care am vorbit în pilda noastră, să închipuiască unirea şi despărțirea 
elementelor trupeşti, după cum spuneam că zugravul amintit cunoaşte felul fiecărei 
culori, atât când ea e amestecată cu altele, cât şi atunci când e întrebuințată numai 
ea singură, cu însuşirile ei fireşti, aşa încât recunoaşte roşul sau negrul sau orice 
altă culoare, care, amestecată cu alta; ne dă nuanţa dorită, recunoscând-o şi în 
amestec, dar şi când e folosită singură în starea ei tot astfel recunoaşte şi sufletul 
însuşirile fireşti ale elementelor trupului în care a trăit chiar şi după ce acestea se 
despart unele de altele. Cu toate că firea ţine uneori elementele materiale despărțite 
din pricina însuşirilor deosebite ale fiecăruia, ţinându-le pe fiecare în altă parte, 
totuşi sufletul se află în fiecare, ţinându-se, prin puterea de cunoaştere în 
elementele trupeşti care îi sunt proprii, stăruind în acestea până când se va face din 
nou unirea acestor elemente împrăştiate în vederea unei reînnoiri a trupurilor 
descompuse. Şi aceasta este propriu-zis ceea ce numim noi înviere”. 


La care eu am răspuns: "Mi se pare că ai apărat foarte bine învăţătura despre 
nemurire, căci în felul acesta s-ar putea ca prin aceste argument duşmanii credinţei 
noastre să fie aduşi să înţeleagă că nu-i chiar cu neputinţă ca elementele trupeşti, 
stihiile să se unească din nou şi să alcătuiască iarăşi acelaşi om”. 


"Da, zise învăţătoarea mea, aici ai dreptate. Căci putem auzi pe potrivnicii acestei 
învățături zicând următoarele: După ce deja elementele din trupul nostru s-au 
despărțit împrăştiindu-se, fiecare din ele întorcându-se iarăşi spre cele de un fel cu 
ele, prin ce mijloc se va allege din nou la un loc căldura de acum, care se va afla 
împrăştiată în toate părțile? Căldura a fost scoasă din amestec şi acum trebuie să fie 
adunată iarăşi ca să alcătuiască omul firesc. Căci dacă n-ar veni din nou în lume 
tocmai aceeaşi alcătuire şi ar primi în amestec doar elemente înrudite în locul celor 
care-i sunt proprii, se va reconstitui un alt om, în locul celui autentic, lucru care n- 
ar mai fi o înviere, ci o creare pe cale obişnuită a unui alt om. Dar dacă trebuie să 
se întoarcă iarăşi acelaşi om în sine însuşi, trebuie să fie în întregime acelaşi şi în 
toate părțile sale elementele să-şi capete din nou locul lor în firea lor de la început". 


Aşadar, am spus cu, ca să îndepărtăm această rătăcire ne-ar fi de ajuns dacă am 
crede despre suflet că el petrece în elementele trupului şi după despărțirea lui de 
trupul în care a crescut şi a trăit încă de la început, rămânând de acum ca un fel de 
paznic peste ceea ce avea şi nelăsându-le să se amestece cu alte elemente de acelaşi 
fel. Agerimea şi trezia puterii cugetătoare nu îngăduie nici o rătăcire în realcătuirea 


elementelor trupeşti. Şi împreună cu materia proprie care este amestecată în 
elementele apropiate se încorporează şi sufletul şi nu le lasă să slăbească legătura 
care le ţine pe toate în univers, ci rămâne pururea în aceste elemente ori în ce loc şi 
ori în ce chip le-o cere firea. 


Iar când Cârmaciul lumii va face începutul unirii din nou a elementelor împrăştiate 
prin lumea văzută, atunci se va întâmpla ca şi când mai multe funii de diferite 
lungimi sunt prinse într-un singur punct, toate împreună şi fiecare în parte urmând 
să fie trase la Sine: tot astfel prin una şi aceeaşi putere a sufletului, feluritele 
elemente sunt atrase şi toată alcătuirea trupului nostru va fi în întregime întreţesută 
cu puterile sufletului. Cu ajutorul sufletului elementele proprii se vor uni din nou, 
fiecare intrând iarăşi în alcătuirea veche şi obişnuită. 


"Dar şi pilda următoare, zise învăţătoarea, poate veni în sprijinul celor cercetate de 
noi, ca dovadă că sufletul deosebeşte foarte uşor elementele care-i sunt proprii de 
cele străine. 


Să presupunem că în faţa olarului se află o grămadă mare de lut frământat, din care 
o parte a fost pregătită pentru facerea vaselor, cealaltă urmează abia de acum să fie 
pregătită. Să mai adăugăm că nici vasele nu au toate aceeaşi formă, ci fiecare e în 
altfel: unul o oală, altul ulcior, altul amforă, altul blid sau farfurie sau alt vas de 
folos casnic, oricare ar fi el. Să ne închipuim că nu una şi aceeaşi persoană va 
cumpăra toate aceste vase, ci fiecare va ajunge în mâna unui alt stăpân. Aşadar, cât 
timp vasele sunt întregi meşterul lor le cunoaşte şi chiar după ce se vor sparge, 
proprietarii lor vor recunoaşte tot atât de uşor care ciob este din ulcior şi care din 
ceaşcă. Dacă cioburile vor fi amestecate cu lutul modelat alegerea lutului modelat 
din lut nemodelat va fi cu mult mai uşoară şi sigură. 


Tot aşa şi omul este ca un vas modelat, alcătuit dintr-o grămadă de materii prin 
amestecarea anumitor elemente dar prin conformaţia lui proprie el e cu totul 
deosebit de materia înrudită a firii. Când amestecul acesta se desface, sufletul care 
e proprietarul vasului îşi va recunoaşte la fel de bine chiar şi după cioburi ceea ce 
ține de el, de aceea nu vrea să renunţe la al său nici când cioburile sunt grămadă şi 
nici când ele s-ar amesteca cu materia cea nemodelată. Sufletul cunoaşte 
întotdeauna ceea ce ţine de el şi după împrăştierea elementelor trupului său, 
recunoscându-le chiar şi numai după semnele care rămân în cioburi”. 


Em am încuviinţat cele spuse ca fiind în strânsă legătură şi apropiate de țelul 
propus şi am zis: “Este bine să spui şi să crezi că lucrurile stau aşa. Dacă însă 
cineva ţi-ar pune în faţă cuvântul Domnului din Evanghelie despre felul cum 


stau lucrurile în iad, care sunt cu totul altfel decât spusele tale, atunci în ce chip 
trebuie să răspundem?" 


Ea a zis: "Cuvântul Scripturii prezintă lucrurile şi ne oferă multe prilejuri prin care 
cheamă la o înţelegere mai adâncă pe cel care se apropie de ea cu gând de cercetare 
mai deplină. Căci Evanghelia deosebind binele de rău printr-o prăpastie mare şi 
făcând pe cel aflat în chinuri să simtă nevoia unei picături de apă adusă pe vârful 
unui deget şi apoi zicând că sânul patriarhului Avraam este locul de odihnă al celui 
care a suferit rele în viaţa aceasta - după ce mai înainte a spus că bogatul şi săracul 
au murit şi au fost îngropaţi - zguduie puternic pe cel ce urmăreşte cu atenţie 
istorisirea, cu o înţelegere mai adâncă, de la înţelesul simplu şi la îndemâna tuturor. 
Căci ce fel de "ochi" mai poate ridica bogatul din iad după ce pe ochii cei trupeşti 
i-a pus în pământ? Şi cum de simte "văpaia" arzându-l câtă vreme el nu mai avea 
trup? Şi ce fel de "limbă" vrea să-şi răcorească cu picătura de apă, pe câtă vreme pe 
cea de carne n-o mai are? 


Ce fel de "deget" să-i aducă picătura de apă? Şi însuşi "sânul" de odihnă ce 
înseamnă? Căci după ce trupurile sunt în mormânt, iar sufletul nu este nici în trup 
şi nici nu este compus din părți, ar fi foarte greu să se potrivească amănuntele 
pildei în înţelesul lor simplu cu adevărul, dacă nu ia cineva aceste cuvinte unul câte 
unul, într-o înţelegere mai adâncă. 


De aceea prin "prăpastie" să se înţeleagă ceva ce desparte cele ce nu se pot 
amesteca, şi care nu le lasă să fie împreună, iar nu o oarecare crăpătură a 
pământului. Căci ce greutate ar fi pentru o fiinţă nematerială şi cugetătoare să 
zboare peste o prăpastie, oricât ar fi ea de mare, deoarece fiinţele inteligibile prin 
însăşi natura lor, se află într-o clipită oriunde doresc să fie?" 


"Şi atunci - am întrebat-o eu - ce-ar putea să însemneze focul şi prăpastia şi 
celelalte lucruri, despre care este vorba, dacă ele nu sunt ceea ce le arată numele 
că sunt?” 


Ea mi-a răspuns: "Cred că prin fiecare din acestea Evanghelia subînţelege nişte 
învățături privitoare la viaţa sufletească. Pentru că, după ce mai înainte patriarhul i- 
a spus bogatului: "Tu ţi-ai primit partea de bunătăţi în viaţa pământească", şi după 
ce zice la fel şi despre sărac, că şi el şi-a îndeplinit în viaţă menirea de a suferi rele, 
patriarhul ne împărtăşeşte în cuvintele lui o adâncă învăţătură atunci când vorbeşte, 
apoi, despre prăpastia care-i desparte pe cei doi. 


Iar, învăţătura, după părerea mea, este următoarea: la început viaţa oamenilor 
era Simplă. Simplă, adică petrecută numai în bine şi neamestecată cu nici un 
rău. lar despre faptul că viaţa omenească era de acest fel stă mărturie prima 
legiuire a lui Dumnezeu, care făcea omului parte îmbelşugată din toate 
bunătăţile Raiului, oprindu-l numai de la acele lucruri, a căror fire era un 
amestec de însuşiri potrivnice, adică un amestec de bine şi de rău, de aceea 
moartea i-a fost dată omului ca pedeapsă după ce a încălcat legea. Dar omul de 
bună voia lui, printr-o pornire liber hotărâtă, părăsind soarta lui cea 
neamestecată cu răul, a ales viaţa stăpânită de porniri potrivnice. Dar Pronia 
cea dumnezeiască n-a lăsat de capul ei nesocotinţa noastră. Totuşi fiindcă 
moartea trebuia să urmeze neapărat călcării legii, ca un judecător, Dumnezeu a 
împărțit viaţa omenească în două: cea petrecută în trup şi cea de după aceasta, 
în afară de trup, lungimea lor nefiind la amândouă la fel. Pe cea în trup a 
mărginit-o Dumnezeu la un interval de timp foarte scurt, pe cealaltă a prelungit- 
o la nesfârşit; din iubire de oameni, Dumnezeu le-a dat oamenilor libertatea, să- 
şi aleagă fiecare ce vrea: adică binele sau răul, fie în această viaţă scurtă şi 
degrab trecătoare, fie în acele veacuri nesfărşite al căror capăt este necunoscut 
Atât binele cât şi răul sunt simple cuvinte, în schimb fiecare din ele au câte două 
înţelesuri: unul în legătură cu mintea, celălalt în legătură cu simţurile. Unii 
oameni pun în locul binelui ceea ce-i plăcut pentru simţuri, iar alţii cred că este 
şi se numeşte bine numai ceea ce poate fi socotit bine după cum ne-o spune 
cugetul. 

Cugetul unora n-a trecut prin încercări, de aceea ei nu bagă de seamă ce este cu 
adevărat bine, aşa încât din lăcomie, îşi cheltuiesc în viaţa aceasta trupească 
partea de bine, pe care-l au din fire, nepunând deoparte pentru viaţa viitoare 
nimic. În schimb, ceilalți, economisindu-şi viaţa cu o minte plină de înţelepciune 
şi de pricepere, chiar dacă sunt chinuiţi în viaţa aceasta de lucruri neplăcute 
simţurilor, şi-au pus binele deoparte pentru veacul viitor, aşa încât pentru ei 
"partea cea bună” va dura cât veşnicia. 


Aceasta este, după părerea mea, prăpastia, care nu-i o despicare a pământului, ci e 
pricinuită de deosebirea pe care o face omul în viaţa aceasta prin alegerea unor căi 
potrivnice. Căci cel ce şi-a ales pentru viaţa aceasta numai plăcerea şi nici nu vrea 
să-şi vindece nesocotinţa prin pocăință, acela îşi face locul celor buni din veacul 
viitor de neajuns pentru el, săpându-şi împotrivă, ca pe o prăpastie de netrecut, 
trebuinţele trupeşti. Cred că de aceea şi înţelege Scriptura prin "sânul lui Avraam" 

starea cea fericită a sufletului, în care el pune pe luptătorul răzbătător să se 
odihnească. Căci Scriptura zice că acest dintâi patriarh a ales în locul plăcerii față 
de lucrurile de acum nădejdea în bucuriile viitoare şi lepădând toate bunurile în 


care trăise la început, şi-a dus viaţa printre străini. Şi prin mijlocirea patimilor 
prezente şi-a neguţătorit fericirea în care nădăjduia. 


Aşadar, după cum numim prin asemănare, "sân de mare", o anumită formă a 
malului mării, tot aşa mi se pare că poate fi înţeles, în sensul unor bunătăţi 
nemăsurate, şi termenul de "sân" (din Evanghelie) în care cei ce au trecut prin viaţa 
aceasta, petrecându-şi-o în virtute, îşi vor adăposti sufletele anume în sânul cel 
bun, ca într-un liman fără valuri. 


Pentru ceilalți suferința pentru pierderea bunătăţilor avute li se va părea asemenea 
cu o văpaie, care e în stare să ardă în întregime sufletul, care doreşte, spre 
mângâiere, măcar o picătură din marea de bunătăţi ce înconjoară pe sfinți, dar nici 
pe aceea n-o primeşte. 


Iar când citim despre limbă şi ochi şi deget şi celelalte numiri ale trupului, într-o 
convorbire dintre fiinţe nemateriale, trebuie să înţelegem că aceste numiri stau în 
legătură cu credința noastră despre suflet, tălmăcită mai mult în pilde prin 
asemănarea înţelesului cuvintelor. Căci precum unirea diferitelor elemente 
formează alcătuirea trupului întreg, credem că pe aceeaşi cale îşi vor găsi 
împlinirea şi părțile trupului, una câte una. Aşadar, pentru că sufletul este de faţă în 
elementele trupului atunci când trupul este întreg şi astfel cunoaşte trupul în 
întregimea lui aşa cum este alcătuit din unirea elementelor care se leagă împreună 
şi se află în ele, prin aceasta el va recunoaşte după ce trupul se va descompune, 
fiecare parte a trupului cu însuşirile sale, din ce fel de părticele a fost compusă. Nu 
este deloc cu neputinţă ca sufletul să existe, atât în unirea deplină a elementelor cât 
şi în fiecare element în parte. Şi dacă cineva, socotind în felul acesta elementele şi 
gândindu-se că în ele se află rădăcina mădularelor trupului, una câte una, îşi 
închipuie că Scriptura învaţă că sufletul cuprinde în sine şi degete şi ochi şi limbă 
şi toate celelalte mădulare după ce acestea s-au despărțit de trup, acela nu va fi 
departe de adevăr. 


Deci, dacă toate lucrurile acestea îndepărtează mintea de la o tălmăcire materială a 
pildei, atunci nici iadul mai sus pomenit nu trebuie să fie socotit un loc în spaţiu 
care poartă acest nume, ci ca ceva nevăzut şi nematerialnic, în care sufletul îşi duce 
mai departe viaţa, după cum ne învaţă Scriptura. 


Dar, din istorisirea despre bogatul nemilostiv şi săracul Lazăr mai aflăm o 
învăţătură strâns legată de discuţiile noastre. Scriptura ne spune despre acel om că 
era împătimit şi iubitor de trup, întrucât după ce a înţeles că nu poate să scape de 
nefericirea lui, îşi făcea griji pentra rudele lui după trup rămase încă în viața 


pământească. Şi după ce Avraam i-a spus că viaţa celor care trăiesc în trup este în 
grija lui Dumnezeu şi că ei au libertatea de a se lăsa conduşi de Lege şi Prooroci, 
bogatul tot mai stăruia că doar-doar le va fi mai vrednică de crezare o solie dusă de 
cineva înviat din morţi”. 


"Dar ce învăţătură - am întrebat eu - putem trage de aici?". 


Ea mi-a răspuns: "Vedem pe de o parte că sufletul lui Lazăr nu se îngrijorează de 
cele ale vieţii acesteia şi nu se mai întoarce spre nici unul din lucrurile lăsate în 
urmă. Pe de altă parte însă, bogatul şi după moarte se lipeşte de viaţa trupească, 
parcă ar fi folosit în acest scop un clei, fiindcă nu s-a dezbărat de ea cu totul, nici 
după ce a încetat de a trăi pe pământ, ci îşi face încă mereu griji de trup şi de sânge. 
Din aceea că bogatul se roagă să-i fie scăpate rudele de la rele, reiese limpede că el 
nu este încă dezlegat de împătimirea trupească, de aceea - continuă ea - sunt de 
părere că Domnul ne învaţă următoarele: cei ce trăiesc în trup trebuie să se dezlege 
de legătura cu viaţa, mai ales printr-o viaţă virtuoasă, pentru ca după moarte să nu 
mai aibă nevoie de altă moarte, care să dezlege lanţurile rămase; ci rupând definitiv 
lanţurile, moartea să-i lase sufletului cale uşoară şi neîmpiedicată spre bine; fiindcă 
acum nu-l mai trage în jos nici o povară materială. Dacă cineva îşi formează o 
minte cu totul trupească, punându-și toată pornirea şi lucrarea sufletului în slujirea 
dorințelor trupeşti, un astfel de om nici după ce a ieşit din trup nu se desparte cu 
totul de patimile trupeşti. După cum cei ce-şi petrec cea mai mare parte a vieţii în 
locuri rău mirositoare, nici dacă s-ar muta în aer curat n-ar putea să se curăţească 
de putoarea aceea, care a intrat în ei prin petrecerea lor îndelungată în mirosul greu, 
tot aşa şi cei iubitori de trup n-ar fi cu putinţă să nu ducă cu ei, după mutarea în 
viaţa cea nevăzută, măcar cât de puţin din putoarea trupului; iar din pricina aceasta, 
suferinţa le sporeşte, fiindcă sufletul lor a ajuns şi mai legat de cele materiale. Cu 
aceasta se potriveşte şi părerea celor spuse de unii că în jurul mormintelor se arată 
adesea, ca nişte umbre, nălucile celor adormiţi. Dacă aceasta este adevărat, atunci 
prin asta se dovedeşte că unele suflete sunt foarte alipite de viaţa trupească, alipire 
care trece, în cazul acesta, dincolo de marginile fireşti şi aceasta fiindcă sufletul n-a 
putut să iasă din trup şi să zboare din el curat şi fără materie, nici să îngăduie 
chipului său să se transforme cu totul într-unul nevăzut, ci zăboveşte încă lângă 
forma trupului, chiar şi după ce forma s-a destrămat şi, deşi el a ieşit din trup, el 
cutreieră cu dor locurile în care se afla materia trapului şi se întoarce mereu la ele”. 


După o mică pauză, în care mi-am repetat în gând înţelesul spuselor ei, am zis: "Mi 
se pare că, din cele spuse ar fi o contrazicere faţă de cercetările noastre de mai 
înainte despre sentimente, dacă credem că anumite porniri ale sufletului reînvie în 
noi din pricina înrudirii noastre cu fiinţele necugetătoare aşa cum le-am înşirat mai 


înainte, adică mânia şi frica şi dorinţa şi plăcerea şi altele de acest fel. Dar dacă am 
spus că întrebuinţarea lor bună duce la virtute iar cea greşită dă naştere la păcat, 

iar cugetul ne-a asigurat mai înainte că şi una şi alta ajută la viaţa virtuoasă, 
întrucât prin dorinţă ne înălțăm spre Dumnezeu, ca şi cum am fi traşi de Jos în sus 
cu o frânghie, în acest caz mi se pare, că oarecum aceste lucruri nu se potrivesc cu 
învăţătura noastră”. 


- Cum înţelegi asta? De ce zici aşa? 


- Fiindcă - am răspuns eu - după curăţire, când se va stinge în noi acea pornire 
necugetată, nu va mai fi în noi nici o dorinţă, în nici un chip. lar fără dorinţă n-ar 
mai exista nici avântul spre mai bine, fiindcă sufletului nu i-ar mai rămâne nici o 
pornire care să trezească în el dorinţa de bine. 


"La acestea noi răspundem - zice Macrina - că puterea de a cugeta şi de a 
deosebi lucrurile sunt însuşiri ale sufletului prin care sufletul se aseamănă cu 
Dumnezeu, fiindcă şi pe Dumnezeu numai cu ajutorul acestor puteri sufleteşti îl 
putem cunoaşte. Deci, dacă, fie printr-o grijă în prezent, fie printr-o curăţire 
viitoare, sufletul se eliberează de legătura cu patimile proprii fiinţelor 
necugetătoare, atunci nimic nu-l va mai împiedica de la contemplarea Binelui. 
Or, Binele are prin însăşi firea lui puterea de-a atrage oarecum la sine pe oricine 
îl caută. Aşadar, dacă sufletul este curăţit de acea răutate, el petrece desigur în 
bunătate. 


Dumnezeu este prin firea Sa bunătate şi de EI se va alipi sufletul unindu-se cu 
fiinţa cu care este înrudit prin bunătate. Când acest lucra se împlineşte, nu mai 
este nevoie de pornire din poftă, care să ne călăuzească sufletul spre bunătate. 
Căci cel ce îşi duce viaţa în întuneric, acela duce dorul luminii, iar când ajunge 
la lumină, locul dorinţei îl ia desfătarea. Iarăşi dacă putem să ne desfătăm la 
nesfârşit, atunci pofta se dovedeşte de prisos şi chiar supărătoare. Aşadar, din 
unirea cu binele şi din eliberarea de astfel de porniri sufletul nu va resimţi nici o 
pierdere: căci se întoarce în sine şi se vede limpede în sine de ce natură este, 
privind prin mijlocirea propriei sale frumuseți ca într-o oglindă, ca într-o icoană, 
modelul lui de la început. 


Căci într-adevăr am putea spune, că adevărata asemănare cu Dumnezeu constă în 
aceea că sufletul nostru imită oarecum natura cea mai presus de fire; iar aceasta 
fiind neajunsă de nici o gândire şi înălțându-se cu mult peste tot ce putem noi 
pricepe, îşi duce viaţa într-alt chip, iar nu cum ne-o trăim noi aici pe pământ. Căci 
fiind firea noastră în continuă schimbare, noi oamenii suntem împinşi într-acolo, 


încotro ne duce libera noastră alegere, fiindcă sufletul nu tinde aşa zicând să 
înainteze cam atât pe cât dă şi înapoi. Nădejdea dă sufletului o mişcare în direcție 
contrară. Dar dacă nădejdea dă sufletului un îndemn spre bine, mişcarea voinţei 
libere se imprimă în memorie ca un fel de dâră luminoasă, pe când, dimpotrivă, 
dacă nădejdea s-a înşelat în privinţa binelui amăgind sufletul cu o icoană falsă a 
mai binelui, atunci amintirea trecutului se schimbă în ruşine. Şi aşa se iscă acel 
război lăuntric în suflet, în care amintirea se luptă cu nădejdea, fiindcă aceasta a 
călăuzit spre bine voinţa liberă. 


E limpede că în acest înţeles trebuie tălmăcit simţământul ruşinii, când sufletul se 
mâhneşte din pricina trecutului său, biciuindu-şi prin căinţă pasiunea nebuloasă şi 
chemând în ajutor uitarea, ca să-i treacă necazul. Dar, fiindcă firea ne este săracă în 
bunătate, ea se avântă mereu spre ceea ce-i lipseşte. Şi tocmai dorința după ceea ce 
ne lipseşte este pornirea pofticioasă a firii noastre, care fie că se înşeală printr-o 
preţuire greşită (şi atunci se lipseşte de binele adevărat), fie că dobândeşte binele, 
care cu adevărat trebuie dobândit. 


Dimpotrivă, firea dumnezeiască cea mai presus de cuget şi care întrece orice putere 
şi nu are nevoie de nici una din bunătăţile care s-ar putea închipui fiindcă ea însăşi 
este plinătatea bunătăţilor, fiind bună nu numai prin participare la bunătate, ci fiind 
ea însăşi esenţa binelui, orice concepţie şi-ar forma cugetul nostru despre bine, 
această fire nu are sentimentul nădejdii. Fiindcă nădejdea tinde înainte spre ceva 
care în prezent nu există încă. 

lar Apostolul zice: "Cum ar nădăjdui cineva ceea ce vede?" . Ea nu are nevoie nici 
de lucrarea aducerii aminte pentru a şti tot ce există, căci pentru a putea vedea ceva 
nu-i nevoie să ne reamintim de acel ceva. 


Aşadar, fiindcă firea dumnezeiască este mai presus de toată bunătatea, iar 
bunătatea iubeşte desigur binele, de aceea Dumnezeirea se vede pe sine însăşi şi 
vrea ceea ce are şi are ceea ce vrea, iar de la altcineva nu primeşte nimic. În afară 
de Dumnezeire nu există nimic decât poate răutatea singură, care, oricât ar părea 
acest lucru de ciudat, îşi are existenţa în neființă, fiindcă originea răului este lipsa a 
ceea ce există. lar natura binelui este existenţa absolută. Ceea ce nu este în 
realitate, nici nu există defel. 


Aşadar, după ce sufletul a lepădat toate acele felurite porniri ale firii şi s-a făcut 
asemenea cu Dumnezeu, el se ridică deasupra poftelor şi ajunge acolo unde era 
mânat până atunci de dorinţele lui, după care nu mai voia să ştie nimic nici despre 
nădejde, nici despre amintire, acum a ajuns la ceea ce a nădăjduit şi fiind acum 
ocupat cu gustarea bunătăților le înlătură din minte amintirea. Şi astfel el imită 


viaţa din cer, modelându-şi fiinţa după chipul lui Dumnezeu, aşa încât nu-i mai 
rămâne nici o altă pornire, afară de dispoziția spre iubire care este din fire 
contopită cu binele. Căci iubirea nu-i decât legătura lăuntrică cu obiectul doririi. 


Aşadar, când sufletul, devenit simplu şi curat şi cu totul asemenea cu Dumnezeu, 
află acel bine curat şi nematerial, care singur este vrednic de iubire şi cu 
adevărat de dorit, se uneşte şi se amestecă cu el prin pornirea şi acţiunea înfierii, 
întipărindu-se în forma acelui bine pe care l-a conceput mereu cu mintea şi pe 
care acum l-a aflat. Prin asemănarea sa cu binele, sufletul se împărtăşeşte din 
bunătate. El nu mai are nici o dorinţă, căci nu simte în sine nevoia nici unui 
bun. Am putea trage concluzia că sufletul nemaiavând trebuinţă de nimic 
leapădă de la sine pornirea şi înclinarea spre pofte, care se nasc numai atunci 
când obiectul dorinţei 

lipseşte. 


Spre aceeaşi concluzie ne duce şi dumnezeiescul Apostol (Pavel) când vesteşte 
încetarea şi întreruperea tuturor faptelor noastre de acum, chiar şi a celor mai bune; 
numai iubirii Apostolul nu i-a aflat sfârşit. Căci zice: "Proorociile se vor desfiinţa, 
darul limbilor va înceta, dar dragostea nu cade niciodată" . Ceea ce înseamnă că ea 
rămâne mereu aceeaşi (iubire). 


Dar zicând că credinţa şi nădejdea dăinuiesc împreună cu iubirea, Apostolul a pus- 
o pe aceasta mai presus decât acelea. Că nădejdea durează cât timp nu avem obiect 
nădăjduit şi credinţa este asemenea unui sprijin, pentru că nu avem siguranţa că 
cele nădăjduite se vor împlini. Pavel a şi definit-o zicând: "lar credinţa este 
încredințarea celor nădăjduite” . Când nădejdea s-a împlinit, rămâne numai 
lucrarea iubirii, care nu poate să fie înlocuită chiar dacă toate celelalte încetează. 
De aceea şi este iubirea cea dintâi dintre virtuţi şi dintre poruncile Legii. Sufletul o 
dată ajuns la această stare nu mai are nevoie de celelalte simţiri finale, a atins 
plinătatea existenţei şi pare că păstrează oarecum în sine tiparul fericirii 
dumnezeieşti. Căci viaţa cerească este iubirea, deoarece binele este vrednic de 
iubirea celor ce-l cunosc şi Dumnezeu se cunoaşte pe Sine. lar cunoaşterea dă 
naştere iubirii, fiindcă obiectul cunoaşterii este prin excelenţă bun. lar de 
adevăratul bine nu te saturi niciodată. 


Dacă însă nici îmbuibarea sau dezgustul zburdalnic nu prinde rădăcini cu ajutorul 

iubirii, urmează că a intrat în acţiune viața dumnezeiască, întrucât prin însăşi firea 
ei, bună şi iubitoare de bine, n-are margini, fiindcă graniţa binelui nici măcar n-o 
putem întrezări, aşa că iubirea nu se sfârşeşte decât o dată cu binele. La urma urmei 
marginea binelui este numai contrariul binelui (răul). Cel a cărui fire nu acceptă 


răul, va înainta mereu spre binele nelimitat şi nesfârşit. Deoarece, însă, orice ființă 
atrage la sine fiinţa înrudită cu ea, iar omenirea este întrucâtva înrudită cu 
Dumnezeu, fiindcă poartă într-însa asemănarea cu modelul, sufletul este atras în 
chip necesar spre Dumnezeu ca spre o fiinţă înrudită cu EI. Căci Dumnezeu în 
orice caz păstrează ce este al Său. Dacă sufletul este uşor şi simplu şi nu-l 
împovărează nici o grijă a trupului, calea către Cel ce îl atrage este plăcută şi 
uşoară. Dacă însă sufletul este străpuns de cuiele alipirii către materie, atunci se 
întâmplă ceea ce se petrece de obicei în vreme de cutremur cu trupurile acoperite 
de movile de pământ; aceste trupuri nu sunt strivite numai de ruine, ca să dăm un 
exemplu, ci sunt străpunse şi de beţele ascuţite sau de lemnele care se află în 
pământ. Tot aşa trupurile când sunt sub puterea forței de comprimare pălesc de tot 
şi sunt sfâşiate şi suferă cel mai greu chin când le apasă pământul şi când cuiele le 
străpung prin forţa de atracție. 


Mi se pare că la fel suferă şi sufletul, când Dumnezeirea îşi scoate, cu iubirea de 
oameni, din dărâmături ceea ce este al Ei. Căci Dumnezeu, după părerea mea, dă 
celor păcătoşi o viaţă chinuitoare, nu doar- pentru că îi urăşte sau că vrea să-i 
pedepsească pentru viaţa lor vicioasă, căci EI stăpâneşte şi atrage la Sine tot ce 
există de dragul Său. Dar EI atrage sufletul la Sine cu un scop mai bun. Fiindcă EI 
este izvorul a toată fericirea. El nu dă sufletului când îl atrage la Sine, decât 
durerea necesară. Şi precum cei ce vor să obțină aur curat dintr-o materie brută, 
topind-o în foc, nu topesc numai materia de rând, ci în orice caz se topeşte şi aurul 
curat împreună cu materia cea obişnuită, în mod absolut necesar şi sufletul, care 
este unit cu materia, ajunge în foc, până ce va fi înlăturat toată acea materie de rând 
şi falsă care este mistuită de foc. 


Și mai amintesc şi altă pildă: dacă ar unge cineva o funie cu lut gros pe toată 
lungimea ei şi apoi i-ar băga capătul printr-o gaură mică şi ar trage la sine cu forță 
mare funia înlăuntru, toată funia urmează tracţiunii iar lutul cu care a fost unsă 
rămâne dincolo de orificiu, fiindcă funia se curăţă de el. De aceea funia nici nu 
trece cu uşurinţă prin gaură, ci aşteaptă să se depună o foiţă mai mare din partea 
celui ce o trage. Cam fot aşa să ne închipuim că Sufletul fiind prins de 
îndeletniciri materiale şi pământeşti se chinuieşte şi se întinde când Dumnezeu 
atrage spre Sine partea Sa şi când îl subţiază forțat de elementele străine, care s- 
au lipit de el, iar această lucrare pricinuieşte sufletului chinuri amare şi de 
nesuferit. 


Eu am zis: "Aşadar, din cele spuse înainte, s-ar părea că nu judecata dumnezeiască 
ar fi cea care vesteşte păcătoşilor pedeapsa, ci rolul ei constă, precum a dovedit 
demonstraţia, numai în despărțirea binelui de rău şi în atragerea spre participarea la 


fericire a celui mai bun. lar aceasta produce smulgerea celui bun din legătura cu cel 
rău, precum şi atragerea lui spre Dumnezeu îi produce durere mare”. 


- Da, zise învăţătoarea mea. Aceasta este şi părerea mea. Şi mai cred că pe cât de 
multă răutate este în fiecare, pe atât este de mare şi durerea. Căci nu se cuvine 
ca celor ajunşi la ultimul grad de răutate şi la săvârşirea a tot felul de fapte 
nelegiuite să li se dea aceeaşi pedeapsă de îndreptare ca şi celor care s-au 
împovărat doar cu câteva greşeli mai mărunte, ci acea flacără chinuitoare va 
arde mai mult sau mai puţin, după cantitatea de combustibil cu care va fi 
hrănită. Aşadar, pe cine-l însoţeşte o povară mai mare de materie, pe acela îl 
arde o flacără mare şi continuă, iar dacă la un altul se găseşte mai puţin 
combustibil, acolo acţiunea pedepsei îşi micşorează tăria şi întinderea, pe 
măsură ce se împuţinează obiectul răutăţii. Căci odată şi odată răul trebuie să fie 
înlăturat cu totul din existenţă. Şi, precum S-a mai Spus, ceea ce nu are existenţă, 
nu există defel. Şi fiindcă răutatea din fire nu are existenţă, ci există numai în 
liberul arbitra, când toţi vor vrea ce vrea Dumnezeu, răutatea va pieri definitiv, 
fiindcă nu-i rămâne nimic care s-o conţină. 


- Dar ce câştigă din această nădejde bună - am zis eu - cel ce se gândeşte cât de 
greu este să suporţi o durere, fie şi un singur an, iar dacă se transpune acel chin 
în veşnicie, ce mângâiere rămâne până la urmă din nădejdea în viitor pentru cel 
căruia i se dă pedeapsa veşnică? 


Învăţătoarea mea îmi răspunse: 

- Trebuie să ne îngrijim în aşa măsură, ori să ne păzim sufletul neamestecat şi 
despărțit de petele răutăţii, ori dacă acest lucru nu-i cu putință din cauza firii 
noastre pătimaşe, căderile virtuţii noastre să fie cât mai mici cu putinţă şi lesne de 
îndreptat. 


Căci învăţătura Evangheliei vorbeşte despre un om care era dator cu 10.000 de 
talanţi , apoi despre un altul care datora 500 de dinari şi iarăşi despre altul datorând 
50 de dinari, precum şi altul dator cu un singur bănuţ din cel mai mic. Scriptura 
mai zice că dreapta judecată a lui Dumnezeu trece prin toate şi măsoară plata după 
mărimea datoriei, netrecând cu vederea nici cea mai mică datorie. lar plata datoriei, 
zice Evanghelia, nu se face prin achitarea banilor, ci datornicul este dat chi- 
nuitorilor "până-şi va plăti toată datoria”. 


Și asta nu înseamnă altceva decât să achite prin chinuri toată datoria cea silnică 
contractată prin participarea la ceea ce cauzează dureri. Omul s-a îndatorat în viață 
fiindcă, din prostie, şi-a ales numai un trai de plăceri lipsit de orice necazuri; şi 


după ce va lepăda tot ce este străin, adică păcatul, şi se va spăla de ruşinea care 
vine de pe urma datoriilor, va devein iarăşi liber şi îndrăzneţ. lar libertatea este 
asemănarea cu acea neatârnare şi autodeterminare, care ne-a fost dăruită dintru 
început de Dumnezeu dar a fost apoi acoperită de ruşine din pricina datoriilor cu 
care ne-am încărcat față de El. După natură, libertatea este una singură şi se 
înrudeşte numai cu ea însăşi; prin urmare tot ce este liber are legături de prietenie, 
deci ceea ce se aseamănă lui. Or, însăşi virtutea este independentă, de aceea în ea 
totul este liber. În acelaşi timp, Dumnezeirea este izvorul a toată virtutea. Aşadar, 
în Dumnezeire vor fi cei ce s-au eliberat de răutate pentru ca, după cum zice 
Apostolul, "Dumnezeu să fie totul în toate" . 


Căci acest citat mi se pare a confirma limpede ideea cercetată de noi mai înainte, 
că, adică, Dumnezeu este atât totul, cât şi în toate. Dar, fiindcă în viaţa aceasta 
faptele pe car e le săvârşim sunt variate şi de diferite feluri, tot astfel sunt şi 
împrejurările la care luăm noi parte, aşa e cazul cu timpul, cu văzduhul, cu spaţiul, 
mâncarea şi băutura, îmbrăcămintea, mişcarea şi la lumină, precum şi alte multe 
lucruri necesare vieţii. Dar nici unul din acestea nu este Dumnezeu. Nici chiar 
fericirea viitoare nu are nevoie de nimic din toate acestea, căci Dumnezeu va fi 
atunci pentru noi de toate şi ne va ţine loc de toate, fiindcă EI ni se va împărți după 
trebuinţele acelei vieţi viitoare. Şi din cuvintele dumnezeieştii Scripturi reiese clar 
că Dumnezeu se face celor vrednici şi lăcaş, şi casă, şi veşmânt, şi hrană, şi 
băutură şi lumină, şi bogăţie şi împărăție, şi orice lucru despre care gândim sau 
afirmăm că ar contribui la îmbunătăţirea vieţii. 

Scriptura ne mai învaţă şi aceea că dispariția definitivă a răului constă în faptul că 
întrucât Dumnezeu se află pretutindeni, în tot ce există, atunci e clar că răul nu 
există. De aceea dacă ar presupune cineva că Dumnezeu este numai într-un anume 
loc, cum ar mai menţine afirmaţia că EI este în toate? Dacă facem o excepţie, 
zicând că răutatea există paralel cu Dumnezeu, această excepție infirmă întreaga 
demonstraţie. Căci cel ce se află în toate, nu poate să se afle în cele ce nu există. 


- Cum trebuie să le vorbim, am întrebat-o eu, celor care-şi pierd curajul în 
nenorociri? 


Învăţătoarea îmi răspunse: 

- Să le spunem aşa: în zadar vă pierdeţi răbdarea şi abia înduraţi înşirarea ordinii 
necesare a lucrurilor, pentru că nu ştiţi spre ce scop se îndreaptă iconomia celor 
rânduite pentru fiecare. Căci se cade ca toate să se potrivească naturii divine după 
ordine şi rânduială stabilită, potrivit înţelepciunii neîntrecute a Ocârmuitorului. 
Căci tocmai de aceea a luat naştere firea raţională, ca să nu rămână nefolosit 
belşugul de bunătăţi dumnezeieşti. Însă, înţelepciunea care ţine lumea, a pregătit 


un fel de vase şi încăperi, ca locuri de găzduire pentru bunătăţi, în care ele să 
încapă şi care să crească mereu pe măsura adaosului ce se revarsă în acele încăperi, 
şi vase. Căci participarea la bunătatea dumnezeiască îl face pe participant mai mare 
şi mai primitor de bunătăţi, fiindcă îi dă spor în forță şi mărime, aşa încât cel ce 
este hrănit cu bunătatea dumnezeiască creşte mereu şi niciodată nu încetează de-a 
creşte. 


Deoarece izvorul de bunătăţi curge fără încetare, firea primitorului devine mai 
capabilă să-l primească şi să-l cuprindă, fiindcă nimic din ce primeşte nu este aici 
de prisos, nici fără folos, tot ceea ce curge în sufletul primitor apărându-i propria-i 
mărime. Căci amândouă cresc împreună: puterea hrănitoare sporeşte şi mai mult 
belşugul de bunătăţi, iar izvorul de hrană curge şi mai îmbelşugat prin lărgirea 
sufletului, care se face din ce în ce mai mare. Aşadar sufletul trebuie să se ridice la 
atâta sporire, încât nimeni să nu-i mai poată stăvili creşterea. lar apoi fiindcă aşa 
stau lucrurile cu noi oamenii, te mai superi că natura înaintează spre scopul ei, pe 
calea care a fost croită pentru noi? Căci noi n-avem altă cale de a ajunge la 
bunătățile de dincolo, decât dacă, după ce sufletul se va fi uşurat de această povară 
pământească grea şi apăsătoare, precum şi de ataşamentul faţă de povară pe care I- 
am avut în viaţa aceasta, după ce am fost curăţiți  printt-o rânduială mai bună, să 
ne putem uni cu Cel curat, făcându-ne şi noi curaţi. 


Dacă ai legături de rudenie cu mortul şi te doare despărţirea de cel pe care-l 
iubeşti, nici atunci să nu-ţi pierzi nădejdea; căci acest înveliş material, acum 
descompus prin moarte, îți va apărea din nou ţesut din aceleaşi elemente, nu cu 
această alcătuire grea şi grosolană, ci ţesut din nou subtil şi eteric, aşa încât 
obiectul iubirii tale va fi tot lângă tine, dar refăcut mai frumos şi mai vrednic de 
a fi iubit de tine. 


- Dar, am zis eu, mi se pare că prin înlănţuirea argumentelor am ajuns la învăţătura 
despre nemurire, care după cât ne învaţă Scriptura, mi se pare adevărată şi 
convingătoare, încât nu mă îndoiesc de ea. Dar, fiindcă neputinţa minţii omeneşti 
ne face să ne sprijinim oarecum mai mult pe argumente uşor de înţeles pentru a 
crede în nemurire, ar fi bine să nu trecem peste acest punct, fără să-l cercetăm. Să 
vedem ce trebuie să afirmăm despre acestea. 


La care învăţătoarea mea răspunse: 

- Şi cei străini de noi, adică filosofu păgâni au atins parţial, unii într-un fel, alții 
într-altul, după diferitele lor concepţii, credinţa în înviere. Desigur, ei nu sunt în 
totul de acord cu ideile noastre, dar nici nu renunţă de tot la nădejdea învierii. 


— Unii defaimă omenirea propunând ideea unei comuniuni a omenirii cu 
universul, zicând că sufletul este parte omenesc, parte animalic, uneori 
îmbrăcând un trup, alteori trecându-l în alte ființe după plac, ajungând 
după ce a fost om, să se facă o dată pasăre, altă dată peşte, altă dată animal 
de uscat, şi se întoarce după acestea iarăşi în firea omenească. 

— Alții, merg cu prostia lor până la a susţine că sufletele intră şi în tufișuri, 
încât socotesc că şi viaţa copacilor ar fi potrivită pentru suflet şi înrudită cu 
el. 

— Alții, în fine, sunt de părere că sufletul trece mereu dintr-un om în altul şi că 
viața omenească se petrece mereu cu aceleaşi suflete, ele aflându-se 
necontenit aci în unii, aici apoi în alții. 


Noi însă pornind de la învăţătura Bisericii, zicem că e bine să preluăm de la 
filosofii care s-au ocupat de aceste chestiuni numai atât, cât se dovedeşte a fi de 
acord cu învăţătura despre înviere. Când ei afirmă că sufletul se strecoară iarăşi 
în nişte trupuri, după ce s-au despărţit de cele pământeşti, ei nu se deosebesc 
prea mult de noi, creştinii, care nădăjduim în înviere. Căci şi învăţătura noastră 
susţine că trupul este compus, atât în prezent cât şi în viitor, din elementele din 
care este compusă şi lumea, şi tot aşa spun şi filosofii păgâni. Căci ei nu-şi pot 
închipui pentru trupuri o altă modalitate de naştere decât unirea pe mai departe 
tot cu nişte elemente existente de la început. 


— Dar între noi şi ei intervine o deosebire, în faptul că noi susţinem că acelaşi 
trup va învia şi împreună cu acelaşi suflet, numai o singură dată, fiind 
alcătuit din aceleaşi elemente, pe când ei cred că sufletul decade mereu, 
ajungând în alte trupuri, fie de ființe raţionale fie iraționale, ca şi în 
lucrurile lipsite de simţire despre care ei zic că sunt compuse din aceleaşi 
părți ca şi lumea întreagă. 

— Se mai deosebesc de noi şi prin faptul că ei nu cred că aceleaşi elemente se 
unesc cu sufletul şi cresc împreună cu el de la începutul vieţii trupeşti până 
la sfârşitul ei. 


Recunoaştem, dar, că şi după mărturia filosofiei păgâne este posibil ca sufletul să 
vină iarăşi în trup. 


În schimb, însă, ar fi momentul potrivit să cercetăm netemeinicia doctrinei păgâne 
şi să arătăm adevărul pe cât putem, într-o înlănţuire raţională de argumente. Şi cum 
să vorbim despre acest lucru? Mi se pare că cei ce cred că sufletul rătăceşte în 
fiinţe cu natură diferită, confundă proprietăţile naturii, amestecând şi încurcând 


lucrurile între ele: iraţionalul cu raționalul, sensibilul cu insensibilul, care dacă vin 
în contact unul cu altul, nu sunt despărțite între ele de nici o ordine firească. Or, să 
zicem că acelaşi suflet este acum cuvântător şi gânditor, purtând haina trupească 
corespunzătoare, iar apoi acelaşi suflet alunecă, vârându-se în găuri ca şerpii sau se 
adună în stoluri ca păsările sau se face vită de povară sau carnivor acvatic sau 
decade până la insensibilitate şi face rădăcini, devenind copac şi odrăslind ramuri 
care cresc şi pe ele apar fie o floare, fie un fruct comestibil, fie unul otrăvitor. Dar 
asta nu e altceva decât să credem că toate sunt la fel şi că în toate câte sunt există o 
singură fire, topită într-o generalizare confuză şi nedistinctă, de vreme ce nici o 
proprietate nu desparte corpurile unul de altul. Căci cel ce afirmă că în tot 
universul nu este decât o singură natură, prin aceasta susţine că toate sunt una, 
pentru că diferenţa înnăscută în lucruri nu le împiedică să aibă ceva comun cu ele. 
Aşa încât, când un filosof păgân vede vreun animal veninos sau o fiară sălbatică o 
socoteşte în chip necesar de acelaşi soi cu sine însuşi, înrudită cu propria lui fiinţă. 
Ba nici cucuta n-o socoteşte a fi de altă natură decât a lui proprie, întrucât vede şi 
în plante tot oameni, ba va bănui că este om chiar şi strugurele cultivat pentru 
hrană. Căci şi strugurele este plantă şi tot plante sunt şi spicele care ne hrănesc. 
Cum să taie el spicele? Cum să zdrobească strugurii? Cum să culeagă floarea sau 
să vâneze păsările ori să facă focul cu lemne? Căci nu-i sigur dacă nu cumva îşi 
ridică mâna împotriva rudelor sale, a strămoşilor, sau a conaţionalilor săi şi din 
trupurile lor aprinde foc sau drege vin sau găteşte mâncare? 


Prin credinţa că sufletul omului devine plantă sau animal şi nu sunt semne care să 
arate care anume plantă sau animal are suflet omenesc în el şi care plantă sau 
animal are suflet de la natură, cel care are o astfel de concepţie este îmboldit să se 
poarte cu aceeaşi inimă faţă de toate trupurile. Aşa că el, numaidecât, fie că va fi 
crud față de oamenii care sunt oameni din fire, fie, dacă se înduplecă spre egalii săi 
din iubire firească, el se poartă în acelaşi fel cu orice om sau lucru. În felul acesta 
el va fi cu aceeaşi purtare faţă de toate animalele, fie târâtoare, fie cu patru 
picioare. Ba chiar dacă s-ar duce într-o pădure, ar considera copacii un neam de 
oameni. Cum poate fi viaţa unui astfel de om, care se poartă cu acelaşi respect faţă 
de toate lucrurile din cauza înrudirii lui închipuite cu ele? Sau se poartă cu cruzime 
faţă de oameni, fiindcă nu-i deosebeşte de celelalte lucruri. 


Aşadar, din cele ce am spus mai înainte rezultă că ar trebui respinsă această 
doctrină fiindcă şi alte multe argumente ne depărtează de concepţiile ei. 


Căci am auzit de la adepţii acestei filosofii, că ei presupun că multe soiuri de 
suflete trăiesc mai înainte de viaţa lor în trup într-o anumită stare şi din cauza 
naturii lor subtile şi mobile se învârtesc mereu împreună cu mişcarea de rotație a 


universului. Înclinând spre răutate, sufletele îşi pierd starea de fericire şi se 
întrupează, mai întâi în trupuri omeneşti, apoi, când ies din viaţa omenească, prin 
alipirea de patimile iraționale, se prefac în animale. Din viaţa animalelor decad 
până la viaţa vegetală, lipsită de simţuri, aşa că sufletul care este de la fire subtil şi 
mobil se face mai întâi greu şi este tras în jos, sălăşluindu-se în trupuri omeneşti 
din pricina răutăţii. Apoi, după ce i s-a stins şi intelectul, sufletul se mută în 
animale, iar de acolo, după ce i-a fost luat harul simţirii intră în viaţa lipsită de 
simţire a plantelor. După aceea se suie iarăşi la aceeaşi treaptă şi este aşezat iarăşi 
la locul lui în cer. 


Dar o astfel de învăţătură a fost născocită de oameni care nu judecă, pentru că se 
vede limpede că o astfel de învăţătură sau gândire este cu totul lipsită de conţinut: 
căci dacă din pricina răutăţii sufletul este tras de la viaţa cerească în Jos, la viaţa 
vegetală, iar de la aceasta prin virtute, se ridică iarăşi la cea cerească, atunci mintea 
lor nu ştie nici măcar pe care viaţă să pună mai mult preţ, pe cea vegetală sau pe 
cea cerească? 


Ajungem astfel la un cerc vicios în care se cuprind în neorânduială atât fiinţe, cât şi 
lucruri de acelaşi fel, dar pe care sufletul nu le poate reţine, fiind mereu în mişcare, 
ori în care trup s-ar afla el. Căci dacă sufletul decade, schimbându-se din netrupesc 
în ceva trupesc pentru ca s-ajungă chiar în nesimţire, iar după aceea să devină 
iarăşi netrupesc înseamnă că cel ce adoptă aceste învățături confundă fără nici o 
socoteală răul şi binele. Căci nici în ceruri viaţa sufletului nu rămâne mereu fericită 
fiindcă răutatea îi atinge şi pe vieţuitorii cereşti, după cum, de altfel, şi copacii îşi 
pierd virtutea, fiindcă după părerea acestor gânditori după ce a petrecut un timp în 
copaci sufletul se întoarce iarăşi la o stare bună, pentru ca din nou să decadă la 
viaţa de răutate. Or, dacă şi în existenţa lui cerească sufletul nu-i ferit cu totul de 
răutate, ci este tras în jos spre materie iar apoi se înalță de acolo la o viaţă sublimă, 
reiese limpede din acestea că chiar şi în condiţiile ei materiale viaţa se poate elibera 
de păcat, pe când dimpotrivă existenţa nerătăcită din cer poate fi pentru suflete 
început şi cauză a relelor. Căci datorită virtuţii, sufletelor le cresc aripi în timpul 
vieţii materiale şi se ridică spre înălțimi, dar chiar şi acolo pierzându-și aripile, prin 
păcat, cad pe pământ şi devin pământeşti, asemănându-se prin densitate cu natura 
cea materială. 


Or, absurditatea acestei învățături nu constă numai în a întoarce ideile pe dos, dar 
nici înţelesul lor nu e întotdeauna statornic. Căci dacă ei susţin că natura cerească 
este neschimbătoare, cum ar mai putea avea loc patima în astfel de împrejurări? Şi 
dacă firea pământească este pătimaşă, cum ar fi cu putinţă să ajungă la nepătimire 
o fire pătimaşă? Dar aceşti oameni confundă idei care nu se pot amesteca şi în 


schimb contopesc pe cele care nu au nimic comun, fiindcă văd în patimi ne- 
schimbare şi se schimbă în nepătimire. Mai mult, ei nici măcar nu stăruiesc în 
aceste idei; ci chiar în acel loc, unde susțin că sufletul se mută din pricina răutăţii, 
îl aşează iarăşi pentru o viaţă sigură şi neprihănită la ieşirea din viaţa materială, ca 
şi cum ar fi uitat ce au susținut mai înainte, că sufletul îngreunat de răutatea de 
acolo s-a amestecat cu firea cea de jos. 


Aşadar, ei confundă şi amestecă întreolaltă ponegrirea vieţii de aici şi lauda vieţii 
cereşti, fiindcă după părerea lor tocmai ceea ce este de osândit în viaţa pă- 
mântească duce sufletul spre bine; iar ceea ce am acceptat ca bun dă sufletului 
prilej să alunece în răutate. 


Să alungăm aşadar dintre învăţăturile adevărate orice concepţie rătăcită şi 
netemeinică despre nemurire. 


—> Nu ne vom lua însă nici după cei ce susţin părerea că sufletele se mută din 
trupuri de femei în trupuri de bărbaţi sau invers, că sufletele ieşite din 
trupuri bărbăteşti devin femei sau din bărbaţi se mută în bărbaţi şi din femei 
în femei, fiindcă ei s-au înşelat în privinţa adevărului. 


Căci părerea de mai sus este de nesusţinut, nu numai prin caracterul ei instabil, 
învârtindu-se mereu în ea însăşi ca în fine să ajungă la idea contrară, ce este cu 
totul nelegiuită, care susţine că nici unul din lucrurile existente nu poate exista 
decât dacă răutatea 1-a făcut un început existenţei. 

Dacă oamenii, animalele şi plantele nu se nasc decât atunci când sufletul vine în 
ele de sus, iar venirea pe lume a unui suflet se face din pricina răutăţii, căci după 
cum se spune, ei cred că răul este principiul existenţei universale. Şi cum e cu 
putinţă să aibă loc în aceeaşi clipă şi naşterea unui om printr-o căsătorie şi căderea 
sufletului în aceeaşi clipă în care are loc împreunarea dintre bărbat şi femeie? 


Mai reiese o prostie şi mai mare: dacă primăvara, cele mai multe din fiinţele 
materiale se împerechează, oare, trebuie să presupunem că încercările cele mai de 
sus primăvara face să se nască răutatea, ca să coincidă căderea sufletelor pline de 
răutate cu luarea în pântece din partea animalelor necuvântătoare? 


Ce-ai zice despre plugarul care ar înfige în pământ tulpinile plantelor? Cum să 
îngroape mâna lui deodată cu planta şi sufletul omenesc, coincizând căderea 
sufletului cu grija omului pentru vegetale? 


La fel de neghioabă este şi cealaltă părere, după care sufletul ţine seamă de unirea 
celor căsătoriți, pândind clipa naşterii ca să intre în trupurile abia născute. Dar, 
oare, dacă bărbatul ar renunţa la însurătoare, iar femeia s-ar lepăda de inevitabilele 
chinuri ale naşterii, atunci păcatul n-ar mai împovăra sufletele? Cu alte cuvinte, să 
fie oare împreunarea dintre soți cea care dă răutăţii existente încă în Rai libertate 
împotriva sufletelor, sau şi fără nuntă, unirea cu răul cuprinde sufletul? Lipsit de 
locuinţă şi pribeag, sufletul va rătăci prin lume fiindcă s-a înstrăinat de cer şi n-a 
avut noroc de lăcaşul unui trup. 


Dar cum se mai poate presupune că Dumnezeirea guvernează lumea, dacă ei pun 
originile vieţii pe seama acelei căderi întâmplătoare şi iraționale a sufletelor, câtă 
vreme neapărat trebuie să existe armonie între începutul unui lucru şi desfăşurarea 
lui ulterioară? 


Dacă viaţa omenească a început dintr-o întâlnire întâmplătoare, desigur că toată 
desfăşurarea ulterioară este şi ea întâmplătoare. Şi zadarnic adepţii acestei doctrine 
leagă existenţa lumii de puterea divină, când ei nu recunosc că lumea a fost creată 
prin voinţa lui Dumnezeu, ci pun începuturile lumii pe seama unei întâmplări 
nefericite, ca şi cum n-ar exista viaţă omenească, dacă răul nu i-ar fi dat prilejul de 
a exista. Şi dacă acesta este începutul vieţii, atunci e limpede că şi urmarea ei se va 
desfăşura conform cu originea. Căci nu susţine nimeni că din rău se naşte binele şi 
nici din bine răul. După felul sămânţei aşteptăm şi rodul. 


Aceşti gânditori cred că lumea e guvernată de o mişcare întâmplătoare şi 
necontrolată, fără ca vreo Pronie să străbată universul. Gândurile prevăzătoare ar fi 
fără nici un rost, din virtute n-ar avea nici un câştig iar depărtarea de vreun păcat n- 
ar fi răsplătită nicicum. Căci toate ar depinde în întregime de întâmplare şi viaţa nu 
s-ar deosebi deloc de corăbiile fără încărcătură, care sunt duse ca de niște valuri, de 
întâmplarea oarbă, aici spre o soartă bună, aici spre una rea. Căci cei a căror fire 
are la bază contradicția nu pot realiza un câştig în virtute. 


Dacă însă viaţa noastră este condusă de Dumnezeu, atunci trebuie să admitem că 
ea nu-şi are începutul în răutate. Dacă ar fi un produs al răutăţii, am trăi mereu şi 
exclusiv în ea. Prin această concepţie se poate admite că temniţa de după moarte nu 
este răsplată după merit şi toate câte se spun şi se cred că sunt spre înlăturarea 
răutăţii n-ar fi decât vorbărie goală! Căci cum ar putea omul să rămână în afară de 
ele, când este zămislit în răutate? Cum s-ar putea produce vreo pornire liberă spre 
viaţa virtuoasă în om, dacă firea lui, aşa precum spun aceia, îşi are originea în rău? 
Căci precum nici un animal nu încearcă să vorbească aşa cum vorbeşte omul, ci 
folosindu-se de vocea lui obişnuită şi naturală nu socoteşte că a fi lipsit de cuvânt 


este o pagubă, tot aşa şi cei ce socotesc că răutatea este originea şi cauza vieţii nu 
pot ajunge să dorească virtutea, ea fiind în afară de natura lor. Prin aceasta se 
dovedeşte clar că răul nu-i mai vechi decât viaţa şi nu în el îşi are originea firea, 
ci viața noastră îşi are începutul în înţelepciunea lui Dumnezeu, Care conduce 
toată lumea prin iconomia sau purtarea Lui de grijă. Dar după ce sufletul a fost 
adus la viaţă în modul în care I-a bineplăcut Ziditorului, atunci îşi alege în 
libertate, după judecata lui proprie, prin facultatea liberului arbitru, orice vrea 
el, aceea să şi devină. 


Acest adevăr îl aflăm şi din exemplul ochiului, care din firea lui vede, dar din 
voinţa lui liberă sau din cauză de boală, poate să nu vadă. Căci se poate întâmpla 
câteodată şi un fenomen contrar naturii la un ochi natural, fie că omul îşi închide 
ochiul de bunăvoie, fie că o boală I-a lipsit de vedere. 


Acelaşi lucru trebuie spus şi despre suflet: anume că originea lui este de la 
Dumnezeu, dar fiindcă nu ne putem închipui nimic rău în legătură cu Dumne- 
zeirea, sufletul este în afară de constrângere şi aşa fiind este dus la propria lui 
judecată spre ceea ce i se pare bun, fie închizându-şi înadins ochiul în faţa binelui, 
fie că are ochiul vătămat de uneltirea vrăjmaşului care trăieşte cu noi, şi-şi duce 
viaţa în bezna amăgirii. Dar tot aşa se poate întâmpla şi situaţia inversă: că sufletul 
priveşte limpede spre adevăr şi se depărtează de patimile cele întunecate. 


Dar s-ar putea întreba cineva: de unde a apărut şi cum S-a născut sufletul? 
Chestiunea modului în care au fost făcute toate pe rând, trebuie s-o lăsăm la o 
parte, căci nici despre lucrurile mai uşor de înţeles, pe care le pricepem cu 
simţurile, nu s-ar putea pricepe uşor chipul în care au fost aduse la viaţă, aşa că 
trebuie să socotim acest lucru ca neînțeles până şi de Sfinţii cei deprinşi cu con- 
templaţia. Căci după cum zice Apostolul, doar prin credință pricepem că s-au 
întemeiat cu cuvântul lui Dumnezeu, de s-au făcut din nimic cele ce se văd. După 
părerea mea, Apostolul, afirmă fecioara, n-ar zice aşa ceva dacă ar fi socotit că 
această chestiune poate fi cunoscută prin rațiune. Dar Apostolul zice că el crede că 
atât lumea, cât şi cele ce sunt în lume, au fost întemeiate de voia lui Dumnezeu, 
indifferent de înţelesul pe care l-a dat el cuvântului "lume", în care se cuprinde 
indirect toată zidirea văzută şi nevăzută. Însă Apostolul a lăsat neexplicat chipul 
întemeierii. Cred că acest chip nu-i uşor de înţeles pentru cercetători, fiindcă 
întâlnim mari greutăţi când vrem să ştim cum a luat început mişcarea din ceva care 
stă pe loc? Apoi cum se explică deosebirile dintre lucruri precum şi compunerea 
lor într-o ființă simplă şi nediversificată? Oare din însăşi Fiinţa supremă? Dar acest 
lucru nu-i admisibil fiindcă realitatea înconjurătoare este de altă natură decât Fiinţa 
supremă. 


Şi nu cred că cercetătorii pot ajunge să soluţioneze astfel de chestiuni, fiindcă este 
foarte spinoasă întrebarea: cum s-a produs mişcarea din natura fixă şi din cea 
simplă şi nediversificată, cum s-a produs diversitatea şi compoziţia? Oare chiar 
prin ajutorul Fiinţei supreme? Însă nu suntem de acord nici cu faptul că lumea ar fi 
cu totul străină de Fiinţa dumnezeiască. Atunci, de unde, de altundeva, au apărut 
mişcarea şi diversitatea? Până la urmă mintea nu vede nimic din care ar putea să fi 
provenit ele în afară de Firea dumnezeiască, pentru că ar trebui să concepem 
diverse principii şi să ne împărțim în mai multe păreri asupra lor, chiar dacă ne 
închipuim ceva în afară de cauza eficientă şi de la ea îşi cerşeşte înţelepciunea 
creatoare mijloacele de creaţie. 


Deci, fiindcă una singură este cauza a tot ce există, dar cele pe care Fiinţa supremă 
le-a adus la existență sunt de altă natură decât Ea, este la fel de absurd să 
presupunem atât că toată zidirea este de aceeaşi ființă cu Dumnezeu, cât şi că 
lumea a fost alcătuită dintr-o altă substanţă oarecare în afară de Dumnezeu. În caz 
că presupunem că Dumnezeirea este una din proprietățile zidirii lumii, atunci tot ce 
există ar trebui să fie de aceeaşi natură cu Dumnezeu sau trebuie să introducem, 
paralel cu natura dumnezeiască şi în afară de ea, o substanță materială care, fiind 
necreată, să dureze veşnic, ca şi lumea. 


Acest lucru şi-l închipuie şi maniheii; şi fiindcă unii filosofi greci au avut aceeaşi 
părere, această fantezie a fost ridicată la rang de dogmă. 


Ca să evităm cât mai mult absurditatea din ambele ipoteze în cercetarea lumii 
existente, după pilda Apostolului, vom lăsa nebăgată în seamă chestiunea pro- 
videnţei fiecărui lucru, menţionând numai că dorinţa şi voia lui Dumnezeu devin 
realitate şi se fac faptă, intenţia devenind imediat realitate fiindcă orice voieşte 
să facă voinţa dumnezeiască în înţelepciunea şi măiestria Ei, aceea şi împlineşte. 
Căci dacă există la Dumnezeu voinţă, ea este totodată şi împlinire. Și fiindcă 
lumea întreagă este împărţită în două, o lume a fiinţelor înţelegătoare şi alta, cea 
materială, iar zidirea cea inteligibilă nu pare străină de firea nematerială, ci este 
aproape de ea, fiindcă se dovedeşte nevăzută, nepipăibilă şi fără mărime, de 
aceea cel ce aplică aceste însuşiri Fiinţei supreme nu se înşală deloc. Dar fiindcă 
noi socotim zidirea materială ca având nişte însuşiri care nu sunt aceleaşi cu ale 
Dumnezeirii, tocmai de aceea îi dă mult de furcă raţiunii, care nu poate să 
explice cum a ieşit din ceva nevăzut ceva văzut, din ceva nepipăit ceva tare sau 
moale, din ceva nesfârşit ceva sfârşit, din ceva nemăsurat şi fără întindere ceva 
ce poate fi măsurat şi aşa una câte una din proprietăţile naturii materiale. 
Despre acestea nu spunem decât că nici una dintre însuşirile materiei nu 
formează materia însăşi, nici forma, nici culoarea, nici greutatea, nici poziţia în 


spaţiu, nici cantitatea, nici altceva din cele ce determină materia, ci fiecare din 
aceste însuşiri îşi au rostul lor; abia alcătuirea şi unirea lor laolaltă spunem că 
formează trupul. Deci fiindcă acele însuşiri, care hotărăsc trupul, pot fi înţelese 
numai cu mintea fără să poată fi pricepute cu simţurile, în vreme ce firea 
dumnezeiască este cugetătoare, atunci ce greutăţi ar reprezenta pentru o astfel 
de fiinţă să creeze acele însuşiri inteligibile, a căror unire reciprocă dă naştere 
pentru noi firii trupeşti? Însă acest adevăr l-am lămurit doar pe scurt, fără să-l 
adâncim mai mult. 


Vom căuta să răspundem acum la întrebarea: cum şi când se nasc sufletele şi dacă 
nu cumva ele existau înainte de naşterea trupurilor? Până acum convorbirea 
noastră a lăsat necercetată această întrebare nefiind acolo locul ei. Acum problema 
despre momentul în care sufletele îşi încep existenţa, fiind totuşi în legătură cu 
ceea ce am discutat până acum, rămâne să o examinăm aici. Căci dacă nu admitem 
că sufletul trăieşte într-o situație aparte, înainte de a se îmbrăca în trup, atunci ar 
trebui să socotim cu totul valabile acele învățături rătăcite , după care sufletele sunt 
întemnițate în trupuri din pricina faptelor rele pe care le-au făcut într-o viaţă 
anterioară. Pe de altă parte nici un om întreg la minte nu poate presupune că 
sufletele s-ar naşte mai târziu decât trupurile, fiind astfel o făptură mai tânără decât 
cea a trupurilor, fiindcă e limpede pentru toți că nici unul din obiectele ne- 
însuflețite nu are puterea de a se mişca de la sine, lucrul pe care nu-l tăgăduiesc 
NICI vieţuitoarele pe care le hrănesc pântecele mamelor lor şi nici faptul că acestea 
se mişcă singure. 

Deci rămâne să admitem că naşterea sufletului şi a trupului au unul şi acelaşi 
început. Şi precum pământul după ce a primit de la plugar un răsad, produce un 
pom, fără să-i dea răsadului pe care-l hrăneşte şi puterea de dezvoltare, ci îi dă 
doar posibilitatea de dezvoltare, tot aşa zicem că ceea ce a fost luat din om, ca să 
fie sădit în alt om, este tot o fiinţă vie, fiinţă însuflețită şi nutrită provenind din altă 
ființă însufleţită şi nutrită. lar că în acel mic răsad nu încap toate lucrările şi 
pornirile sufletului, nu-i de mirare. 


Căci nici grâul semănat nu are îndată aparenţa de spic (cum ar putea să încapă 
întreg spicul într-un singur bob de grâu?), ci pământul hrănind la sânul său grâul cu 
hrana potrivită, bobul se face spic, fără să-şi schimbe în pământ firea lui, ci 
rămânând acelaşi, răsare şi se coace, datorită lucrării sale nutritive. 


Deci în ce chip înaintează creşterea la seminţele plantelor, puţin câte puţin, până 
la coacere, în acelaşi chip şi în viaţa omenească, pe măsură ce trupul creşte, se 
descoperă şi puterea sufletului. Mai întâi sufletul intră în trupul care se 
plămădeşte în trupul mamei, iar apoi prin nutriţie şi creştere dă sensibilitate 


celor ieşite din pântece la lumina zilei; pe urmă, după ce trupul a crescut ca o 
plantă, Sufletul îi arată, ca pe un rod, puterea de a gândi, în măsura 
corespunzătoare, nu pe toate deodată, ci crescând împreună şi proporțional cu 
creşterea plantei trupului. Aşadar, fiindcă germenul unei fiinţe însufleţite, care 
este luat din ea în vederea naşterii unei alte fiinţe, nu poate fi mort (căci a fi 
mort înseamnă a fi lipsit de suflet şi nu poți fi lipsit de ceva decât după ce ai avut 
acel ceva), de aceea putem să ne dăm seama că intrarea în viaţă a acestor duble 
alcătuiri este simultană pentru amândouă părți ale ei, căci nici sufletul, nici 
trupul nu sunt nici în avans, nici în întârziere unul faţă de celălalt. 


Dar cugetarea ne spune că trebuie să existe cândva neapărat şi o oprire a creşterii 
numărului de suflete, pentru ca scurgerea firii, care prin transformare succesivă 
merge mereu înainte şi nu încetează de a se mişca, să nu fie fără sfârşit. Cauza 
pentru care firea noastră va să devină cândva fixă şi nemişcată, credem că este 
următoarea: dacă toată firea inteligibilă este stabilă în plinătatea ei, atunci poate va 
ajunge odată şi omenirea la ţinta ei, căci ţinta omenirii este foarte aproape de firea 
inteligibilă. Deci să nu ni se pară că omenirii i-ar fi lipsit mereu câte ceva, fiindcă 
natura omenească ar putea fi învinuită că mereu simte o lipsă, din faptul că i se 

fac mereu adăugiri. Aşadar atunci când omenirea va ajunge la cea mai mare 
deplinătate a ei, mişcarea aceasta de evoluţie naturală se va opri de tot, căci firea 
omenească va ajunge la măsura la care trebuie să ajungă şi existenţa va continua 
într-o altă stare, deosebită de cea prezentă, care, aceasta, constă din naştere şi 
distrugere. De vreme ce nu va mai fi naştere, nu va mai fi nimic de distrus; căci 
dacă sinteza trebuie să premeargă descompunerii - iar sinteză numesc naşterea - 
atunci desigur că nu va mai avea loc sinteza, nu va mai urma nici descompunerea. 
Aşadar viaţa viitoare se dovedeşte stabilă şi nepieritoare şi nu-şi schimbă starea 
prin nici o naştere şi nici o distrugere. 


Întrucât, însă, cei mai mulţi din cei prezenţi credeau că învăţătoarea mea a terminat 
de expus aceste idei, fiindcă se părea că a ajuns cu argumentarea la sfârşitul celor 
mai multe dintre întrebările puse, eu temându-mă ca nu cumva să nu mai poată 
nimeni răsturna învinuirile pe care ni le aduc cei de altă credinţă, în cazul în care i 
s-ar întâmpla învăţătoarei mele o nenorocire din pricina bolii - precum i s-a 
întâmplat - am zis: "Dar încă n-am ajuns să vorbim despre punctul principal al 
învăţăturii privitoare la dogma învierii, despre care Scriptura cea insuflată de 
Dumnezeu pomeneşte în învăţătura Vechiului şi a Noului Testament. Deci odată 
şi odată, după ce firea noastră va fi trecut într-o oarecare ordine şi înşiruire prin 
schimbarea periodică a anilor, se va opri şi trecerea aceasta care merge mereu 
înainte prin înşiruirea evenimentelor. lar faptul că lumea întreagă va fi ajuns la 
desăvârşita ei dezvoltare nu-i va mai îngădui să crească mai departe. Atunci 


toată mulţimea de suflete se va întoarce iarăşi din Starea ei de creştere şi 
răspândire nevăzută într-o Stare văzută şi Statornică, elementele de acelaşi fel 
unindu-se între ele iarăşi în aceeaşi ordine. Acest mod de viaţă este numit 
învăţătura sfântă a Scripturilor: înviere, cuvânt prin care se arată în acelaşi timp 
şi mişcarea de trezire şi de reînviorare a tuturor elementelor legate de viaţa 
pământească”. 


Ea mă întrebă: "Şi ce a mai rămas neatins în convorbirea noastră de până acum?" 
- Dogma despre învierea însăşi, am răspuns eu. 


- Şi totuşi - zise ea - multe din lucrările discutate până aici, pe larg, duc la acest 
rezultat al învierii. 


- Nu ştii, am întrebat-o eu, ce roi de contraziceri stârnesc împotriva nădejdii în 
înviere cei de alte păreri? Şi deodată cu aceasta am început să-l spun tot ce au 
născocit iubitorii de gâlcevi spre răsturnarea credinţei în înviere. 


Ea mi-a zis: Mi se pare că trebuie să parcurgem pe scurt cele spuse ici-colo de 
Sfânta Scriptură despre dogma aceasta, ca de acolo să putem scoate încheierea 
convorbirii noastre. Aşa am aflat de la David, care a cântat imnuri sfinte, că şi-a 
luat obiectul Psalmului 103 din organizarea universului şi zice la sfârşitul 
cântării: "Lua-vei duhul lor şi se vor sfârşi şi în ţărână se vor întoarce; trimite- 
vei Duhul Tău şi iarăşi se vor zidi şi vei înnoi faţa pământului” . Psalmistul vrea 
deci să spună că puterea Duhului este cea care lucrează totul în toţi, care dă 
viață celor în care intră şi care lipseşte de viaţă pe cei din care iese. Aşadar, 
fiindcă zice că prin retragerea Duhului tot ce-i viu încetează, iar prin prezenţa 
Duhului se înnoiesc cele 

ce au dispărut, şi fiindcă în ordinea cuvintelor pieirea este pusă înainte de 
înnoire, eu susţin că taina învierii a fost prevestită Bisericii de Duhul proorocesc 
al lui David, care a vorbit mai înainte despre acest har. 


Acelaşi Prooroc zice în alt loc că: "Dumnezeu este Domnul şi S-a arătat nouă. 
Tocmiţi sărbătoare întru cele frumoase, până la coama altarului". Prin cuvântul 
"coamă" psalmistul înţelege Sărbătoarea corturilor care, după tradiţie, fusese 
aşezată în vechime de către Moise. Cred că, în chip de profeție, legiuitorul vorbeşte 
despre viitor ca şi cum s-ar fi împlinit Sărbătoarea corturilor trebuia să urmeze, 
dar- în clipa în care Moise vorbeşte despre ea, încă nu era în ființă. Adevărul este 
arătat în asemănarea cu faptele în chip figurat Cortul cel adevărat încă nu fusese 
statornicit. Dar pentru aceea "ni S-a arătat nouă Dumnezeu şi Domnul tuturor”, ca 
să fie întocmită pentru omenire locuinţa cortului nostrum descompus, care şi-a 


dobândit iarăşi tăria prin unirea elementelor alcătuitoare. Căci cuvântul "coamă", în 
înţeles propriu, înseamnă haina şi podoaba ei. lar citatul din Psalmi este aşa: 
"Dumnezeu este Domnul şi S-a arătat nouă, ca să tocmească sărbătoare în cele 
acoperite până la coama altarului” . 


Aceasta mi se pare că exprimă mai înainte printr-o figură de stil, că Dumnezeu 
avea să întocmească o singură sărbătoare pentru toate făpturile inteligibile, când în 
adunarea celor buni vor dănţui împreună cei mici cu cei mari. Căci în alcătuirea 
rituală a templului nu le era tuturor îngăduită intrarea în lăcaşurile cel mai 
dinlăuntru, ci era oprit să intre orice păgân şi străin. ȘI iarăşi nu toţi aveau voie să 
intre în curțile interioare, ci numai cei sfinţiți printr-o viață mai curată şi prin 
stropirea cu apă sfinţită. Dar şi dintre aceştia, nu tuturor le era îngăduită intrarea în 
interiorul templului, ci numai preoților le îngăduia Legea să stea înlăuntrul 
catapetesmei, când slujba lor cerea acest lucra. Dar în partea cea mai ascunsă şi 
mai tainică a templului, în care era zidit altarul împodobit cu nişte vârfuri ca o 
coamă nu era voie să intre nici măcar preoţii, ci doar întâistătătorul tagmei 
preoţeşti, odată pe an, într-o anumită zi rânduită de Lege: intra să oficieze o slujbă 
mai tainică şi mai deosebită, aşa pătrundea în partea cea mai dinlăuntru. 


Diferitele categorii de oameni de la intrarea în acel templu sunt chiar şi asemănare 
a unei anumite stări duhovniceşti, care prin mijlocirea observaţiilor trupeşti ar vrea 
să ne înveţe că nu toate fiinţele cugetătoare au voie să se apropie de Templul lui 
Dumnezeu, adică de mărturisirea adevăratului Dumnezeu, ci cei rătăciți în 
învățături false sunt în afara curţii dumnezeieşti, iar cei ce au intrat înăuntru prin 
mărturisirea lui Dumnezeu, sunt cei care s-au curățit mai înainte prin stropire şi 
prin viaţa neîntinată. De aceea ei se bucură de cinste mai mare decât ceilalți. 


Dintre aceştia cea mai deplină cinste o au cei care şi-au închinat viaţa total lui 
Dumnezeu, aşa încât s-au învrednicit să guste din tainele cele mai adânci. 


Dar pentru ca să explicăm şi mai limpede înţelesul figurat din acest cuvânt de 
învăţătură, putem afla că şi printre puterile cugetătoare unele sunt aşezate ca un 
sfânt altar în locaşul de necuprins al Dumnezeirii, altele pot fi văzute în 
contemplaţie ieşind în afară în chip de coamă de altar şi iarăşi altele într-o ordine 
stabilă sunt rânduite în jurul acestora. Cu alte cuvinte, unele iau loc în primul rând, 
iar altele în al doilea rând. Cât despre neamul omenesc, el fusese scos în afara 
curților din pricina răutății de care a dat dovadă, însă, fiind curăţit prin apa 
botezului, intră iarăşi înlăuntru. Întrucât însă odată totuşi vor dispare îngrăditurile 
acelea din mijloc, prin care răutatea ne desparte ca printr-un zid de cei aflați 
înlăuntrul catapetesmei, atunci când, prin înviere, firea noastră îşi va înfige iarăşi 


cortul şi va pieri din lume toată stricăciunea provocată de noi, prin răutate, o 
sărbătoare obştească va rândui Dumnezeu în jurul lui pentru cei ce şi-au dobândit 
prin înviere o "coamă" sau un acoperământ de apărare, încât în faţa tuturor va sta 
una şi aceeaşi bucurie şi nu va mai fi nici o deosebire, ci toată firea cuvântătoare va 
avea parte egală la bucurie. lar cei ce acum sunt lipsiți de răutate şi ajung în 
locurile cele de taină ale fericirii dumnezeieşti, se vor ţine de "coama" altarului, 
adică de cele mai înalte dintre puterile cereşti. 


Chiar acest lucra îl spune Apostolul mai de-a dreptul, dând un înţeles bun armoniei 
universale când zice că "tot genunchiul să se plece, al celor cereşti, al celor 
pământeşti şi al celor de sub pământ, să mărturisească toată limba că Domn este 
Iisus Hristos întru slava lui Dumnezeu- Tatăl" . 


În locul "coamei” altarului, Apostolul vorbeşte despre firea cea îngerească şi 
cerească, iar prin celelalte numiri înţelege celelalte făpturi, la care ne gândim în 
afară de îngeri, adică de noi, care toţi împreună vom prăznui una şi aceeaşi 
sărbătoare. lar sărbătoarea înseamnă mărturisirea şi cunoașterea Celui cu viaţa mai 
presus de fire. 


Sunt, adaugă Maciina, şi multe alte locuri din Sfânta Scriptură, care se pot cita în 
sprijinul dogmei despre înviere, căci şi lezechiel, prin duhul profetic, străbătând 
toată vremea care era la mijloc şi ajungând la epoca prezentă, se transferă, prin 
facultatea vederii înainte chiar în vremea învierii şi, văzând viitorul, ca şi cum ar fi 
prezent, ni-l pune înaintea ochilor printr-o istorisire. 


EI a văzut un câmp mare care se întindea la nesfârşit şi pe el o grămadă mare de 
oase risipite la întâmplare, ici-colo. Apoi mişcându-se toate împreună şi unindu-se 
cu cele înrudite şi proprii şi crescând împreună în încheieturile lor potrivite, apoi 
învelindu-se în nervi, cu muşchi şi cu piele, acest lucru Psalmul îl numeşte 
"acoperământ". Un duh le dă oaselor- viaţă şi au înviat toate care zăceau acolo. 


Ce s-ar putea spune despre descrierea amănunţită a minunilor din vremea învierii, 
care se află în cartea Apostolului şi care este la îndemâna cititorilor? Citatul zice că 
la poruncă şi cu sunet de trâmbiţă, într-o clipită, tot ce zace mort va fi schimbat în 
stare de fiinţă nemuritoare. 


Dar vom cita şi cuvintele Evangheliei care sunt cunoscute de toți. Căci Domnul nu 
zice numai cu cuvântul că vor- învia morţii, ci săvârşeşte într-adevăr şi unele 
învieri, începându-Şi minunea de la cele apropiate de noi şi făcând-o astfel uşor de 
crezut. Mai întâi EI îşi arată puterea dătătoare de viaţă, lucrând împotriva bolilor 


mortale, alungând suferinţele prin porunca şi prin cuvântul Său. Apoi înviază o 
fetiță moartă de curând, pe urmă ridică din moarte un tânăr care era dus la groapă 
şi îl redă mamei lui. După aceea scoate viu din mormântul de piatră trupul lui 
Lazăr care începuse deja a putrezi, fiind îngropat de patru zile. A dat viaţă celui ce 
zăcea, printr-o poruncă făcută cu glas tare. Apoi înviază din morţi partea ome- 
nească a persoanei Sale care fusese străpunsă de cuie şi de suliță şi purta ca 
mărturie a învierii semnele cuielor şi rana făcută de suliță . Dar cred că despre 
acestea nu trebuie să mai vorbim deloc, fiindcă cei ce admit Scriptura nu au nici o 
îndoială în privinţa lor. 


Totuşi, am zis eu, nu aceasta era întrebarea care trebuia lămurită. Căci în urma 
descrierilor scripturistice şi a cercetărilor noastre de până acum, majoritatea 
ascultătorilor va admite că va fi odată o înviere şi că oamenii vor fi supuşi unei 
judecăţi nemitarnice. Rămâne să vedem dacă existenţa în care noi nădăjduim 
este la fel cu cea de acum. Dacă aşa este, aş zice că oamenii ar trebui să fugă de 
nădejdea învierii, Căci dacă trupurile oamenilor vor fi redate vieţii, din care 
încetaseră să mai facă parte, atunci oamenii şi-ar pune nădejdea doar într-o 
nefericire fără sfârşit. Căci ce privelişte ar putea fi mai jalnică decât trupurile 
ajunse în ultimul hal de bătrâneţe şi urâţite, care ar fi refăcute în hidoşenia şi 
diformitatea lor, cu carnea putredă de vechime, cu pielea încreţită şi uscată pe 
oase? Şi vinele se contractă, fiindcă nu le mai umflă sângele, cum e natural, şi 
tot trupul este şi el contractat, ceea ce formează o privelişte urâtă şi jalnică. Căci 
capul se apleacă spre genunchi iar mâna care nu-şi mai face lucrarea firească 
tremură mereu fără să vrea. Cum arată trupurile celor care au suferit de boli 
îndelungate şi se deosebesc de scheletele goale numai prin aceea că sunt 
acoperite de o piele subţire şi roasă şi trupurile celor care au murit de 
hidropizie? Dar ce cuvânt ar putea să înfăţişeze violenţa cu neorânduială a celor 
Stăpâniţi de boala rea aşa încât toate mădularele lor şi organele de simţ le 
mistuie putreziciunea care avansează pe încetul? Ce-ar mai putea zice omul 
despre cei ce au fost mutilaţi în cutremure sau în războaie sau din alte pricini şi 
au trăit înainte de moartea lor în această stare nenorocită? Sau de cei care au 
trăit mutilaţi încă de la naştere? Şi ce să mai credem despre copiii nou-născuţi, 
care au fost părăsiţi Sau sugrumațţi, Sau au murit de moarte firească? Oare, vor 
rămâne tot la vârsta copilăriei?. Şi ce-ar fi mai trist decât asta? Oare, vor mai 
ajunge ei la maturitate? Și cu ce fel de lapte îi va hrăni natura? 


Aşa că, dacă trupul nostru va trece din nou prin toate aceste împrejurări, noi nu 
aşteptăm decât nenorocire. lar dacă nu este identic, atunci trapul înviat va fi diferit 
de cel care a murit. Căci dacă a murit un copil şi înviază o persoană matură sau 
invers, cum se poate susține că a înviat mortul? Doar a intervenit o diferenţă de 


vârstă în persoana mortului. Căci cine vede un om matur în locul unui copil, un om 
tânăr în locul unui bătrân, un om întreg în locul celui mutilat, un om gras în locul 
celui slăbit, şi aşa mai departe, ca să nu mai adaug, înşiruindu-le unul câte unul, 
vede două persoane diferite. Dacă trupul nu învie la viaţă în starea în care era când 
a fost amestecat cu ţărâna, atunci nu va mai învia cel care a murit, ci pământul va 
fi modelat din nou şi se va forma alt om. 


Şi ce mă priveşte pe mine învierea, dacă va reveni la viaţă un altul în locul meu? 
Căci în ce fel aş putea să mă recunosc eu însumi pe mine nevăzându-mă pe mine 
în mine însumi? Pentru că n-ar fi cu adevărat eul meu, dacă, n-ar fi în întregime 
identic cu mine însumi. Căci dacă în această viață mi-aş aminti de o persoană şi 
aceasta ar avea, să zicem, părul rar, buzele cărnoase, nasul cam cârn, faţa cam albă, 
ochii albaştri, trupul cam veşted şi părul cărunt; iar apoi căutând acea persoană aş 
întâlni-o iar, cu părul des, cu nas de vultur, brun la faţă şi schimbat la toate 
trăsăturile, când l-aş vedea, zic, aş mai putea crede că este tot el? 


Și mai cu seamă de ce să mă opresc la contrazicerile mici şi să le las la o parte pe 
cele mari? Căci cine nu ştie că ființa omenească merge înainte într-o curgere 
continuă, trecând mereu de la naştere la moarte prin mişcarea de progres şi că o 
dată cu mişcarea încetează şi existența omului? Mişcarea aceasta nu constă într-o 
mutare din loc (căci firea nu poate ieşi din ea însăşi), ci înaintează prin schimbare. 
Iar schimbarea niciodată nu rămâne în acelaşi punct, căci în ce fel şi-ar putea păstra 
identitatea un obiect care se schimbă? Şi precum focul de pe fitilul lămpii este 
mereu acelaşi la aparenţă (căci continuitatea mişcării îl face să pară neschimbat) 
dar în realitate se înlocuieşte mereu pe sine şi nu rămâne niciodată acelaşi. Căci 
umezeala provocată de căldură se face flacără, şi arzând se preface în fum, şi 
activează mişcarea flăcării. Nu-i cu putinţă să atingi de două ori aceeaşi flacără, 
deşi arde în acelaşi loc, căci viteza schimbării ei nu-ţi îngăduie să atingi de două 
ori flacăra, oricât de repede ai face-o. Ci flacăra este mereu în devenire, nouă şi 
proaspătă, înlocuindu-se mereu singură pe sine şi niciodată nerămânând în ceea ce 
era. Cam aşa este şi cu firea trapului nostru. Refacerea şi desfacerea firii noastre 
care mereu înaintează şi se mişcă prin transformare şi mobilitate doar atunci se va 
opri, când noi vom înceta din viaţă. Dar cât timp noi vom rămâne în viaţă, ea nu se 
va opri. Căci firea noastră ori creşte ori scade, ori trece pe rând prin acomodarea 
acestei stări. Aşadar dacă omul de ieri nu este acelaşi ca cel de azi, ci devine altul 
prin schimbare, atunci când învierea va readuce la viaţă trapul nostru, urmează că 
fiecare individ va deveni un popor întreg, pentru că nu-i va lipsi nici unul din 
trupuri nici trupul de făt, nici cel de prunc, nici cel de copil, nici cel de flăcău, nici 
cel de bărbat, nici cel de tată, nici cel de moşneag, nici cele care sunt între aceste 
vârste. 


Dar dacă atât cuminţenia cât şi neînfrânarea au loc prin mijlocirea trupului şi atât 
cel ce rabdă durerile pedepselor pentru dreapta credinţă, cât şi cel căldicel în 
credinţă se manifestă prin mijlocirea organelor de simţ ale trupului, cum se va 
mântui cel drept la judecată? Sau dacă acelaşi om, o vreme a păcătuit, dar apoi prin 
pocăință s-a curăţit şi, chiar aşa curat cum este, ajunge să cadă din nou în păcat 
prin schimbare şi întinare potrivit firii sale, fie el chiar şi neîntinat fiindcă nici 
pocăinţa, nici păcătoşenia nu i-au fost continue, care dintre trupuri va fi pedepsit 
pentru neînfrânare? 


Cel covârşit de bătrâneţe şi care se apropie de moarte? Dar trupul aceluia este altul 
decât cel care a săvârşit păcatul. Va urma oare să fie pedepsit cel ce s-a întinat prin 
patimi? Şi atunci ce se întâmplă cu trupul din bătrâneţe? Căci ori nu va învia acela 
şi în acest caz învierea nu este efectivă, ori va învia acelaşi, dar persoana respectivă 
scapă de pedeapsă. 


Dar să spun ceva şi despre cei care nu admit dogma despre înviere. Firea, zic ei, n- 
a lăsat nici o părticică din trup în nelucrare întrucât mădularele trupului sunt cauza 
şi forţa vieţii noastre. Fără ele nu putem trăi în trup: aşa sunt ficatul, plămânii, 
creierul, stomacul şi celelalte mădulare interne. Unele din acestea sunt sortite 
simţirii, altele ne ajută în muncă ori în mişcare, pe când altele asigură înmulţirea 
seminţiei. Aşadar, dacă viaţa viitoare va consta doar din aceleaşi funcțiuni trupeşti, 
atunci trecerea în veşnicie nu ne asigură nici un folos. 


În schimb, dacă cuvântul este adevărat - precum şi este - că în viaţa de după 
înviere nu va avea însemnătate nici căsătoria şi nici mâncarea, nici băutura nu 
vor fi cele prin care se prelungeşte această viaţă, atunci la ce vor folosi 
mădularele trupeşti? Fiindcă în viaţa de acolo nu mai putem nădăjdui acele 
lucruri care nu mai au rost întrucât nemaiexistând căsătorie, nu vor mai exista 
nici mădularele în vederea împreunării dintre bărbaţi şi femeie. Tot aşa va fi 
cazul şi cu mâinile pentru lucru, cu picioarele pentru mers, cu gura pentru 
primirea hranei, cu dinţii pentru nutriţie, cu intestinele pentru digestie şi cu 
orificiile prin care sunt eliminate materiile nefolositoare. Deci dacă funcţiile 
acestea încetează atunci, în folosul cui şi pentru ce să mai existe astfel de 
mădulare, care au fost create în vederea acestor funcţii? 


În chip necesar dacă nu vor mai exista acele funcţii, care să mai continue cumva la 
viaţa viitoare, atunci nu va mai exista nici unul din mădularele care alcătuiesc 
trupul nostru. Căci după înviere viaţa noastră va consta în cu totul altceva, fără de 
care nici nu s-ar putea vorbi cu adevărat de înviere, dacă fiecare mădular în parte n- 
ar învia sub altă formă, în forma actuală dovedindu-se nefolositor pentru viaţa 


aceea. Or, dacă învierea se dovedeşte schimbătoare şi acestor mădulare, atunci Cel 
ce ne-a dat învierea, ne-a dovedit că vechile mădulare sunt zadarnice şi nepotrivite 
pentru viaţa aceea. 


Noi însă trebuie să credem că învierea există şi că nu este zadarnică. Deci să luăm 
seama cum vorbim, ca să putem menţine prin toate argumentele valabilitatea 
învăţăturii despre înviere. 


După ce am ajuns la capătul acestor argumente, învăţătoarea mea zise: "Tu ai 
atacat dogma învierii cu multă dibăcie şi după aşa-numita artă oratorică, ocolind 
adevărul de jur-împrejur, prin argumente care inspiră încredere. Aşa că cei ce n-au 
cercetat taina adevăiului ar admite, după aparenţe, ceva împotriva doctrinei, 
socotind că au temei să se îndoiască de spusele mele. Aşadar, deşi nu suntem în 
stare să ne împotrivim demonstraţiei tale, cu dovezi la fel de puternice, adevărul 
este aşa: În această chestiune adevărul este depus în comorile cele ascunse ale 
înţelepciunii şi va fi dat pe faţă numai atunci când vom afla chiar din faptul însuşi 
al învierii taina ei. Atunci nu vom mai avea nevoie de cuvinte pentru a exprima 
cele pe care acum le nădăjduim; şi precum cei care au călătorit mult vorbesc multe 
despre cât este de mare strălucirea soarelui, dar frumuseţea unei singure raze face 
zadarnică orice descriere prin cuvinte, tot astfel se va dovedi fără rost orice gând 
care vrea să adâncească situaţia noastră viitoare, atunci când vom trăi noi înşine 
cele acceptate. 


Dar pentru că nu trebuie să lăsăm de tot neexaminate obiecţiunile care ni se aduc, 
vom continua convorbirea după cum urmează. 


Mai întâi uebuie să înţelegem care este scopul dogmei despre înviere şi de ce 
vorbeşte despre ea glasul lui Dumnezeu, Sfânta Scriptură - şi de ce credem noi în 
ea. Aşadar ca să cuprindem într-o definiţie această noţiune şi s-o rezumăm, vom 
zice că sub înviere înţelegem restaurarea sau reîntoarcerea firii noastre la starea ei 
de la început şi anume în acea primă viaţă, al cărei ziditor - a fost însuşi Dumnezeu 
şi în care fireşte n-a existat nici bătrâneţe, nici pruncie, nici suferință, de pe urma 
feluritelor boli, nici oricare alta din mizeriile trupului, poate pentru că n-a fost cu 
putinţă ca Dumnezeu să fi creat vreun lucra rău de acest fel. Ci dimpotrivă, înainte 

de a fi ajuns să încline spre rău, firea omenească aşa cum a fost ea plăsmuită de 
Creator era aproape dumnezeiască. Toate aceste nenorociri au dat peste noi o dată 
cu începerea răutăţii. Aşadar, nu va trebui deloc să aibă consecinţele răutății viaţa 
lipsită de răutate. Căci precum e lucru firesc să îngheţe tripul celui care călătoreşte 

prin locuri geroase, iar- celui care umblă în bătaia razelor fierbinţi urmează să 1 se 
înnegrească faţa, dar dacă călătorul iese din frig sau din căldură, îndată încetează 


înghețarea trupului şi respectiv înnegrirea feţei, căci nimeni nu ar avea motiv să 
caute urmările unei cauze când cauza nu există, tot aşa firea noastră după ce a căzut 
în patimi a fost silită să sufere urmările vieții împătimite. Dar după ce se va 
întoarce iarăşi la starea de fericire nepătimaşă, va scăpa şi de urmările răutăţii. 


După cum, aşadar, nici una din însuşirile vieţii nesocotite, care s-au amestecat în 
firea omenească, n-a existat la început în noi, până când prin păcat omul a căzut 
pradă patimilor, tot aşa, de îndată ce vom părăsi patima, vom părăsi şi toate 
urmările ei. 


De aceea nimeni nu este îndreptățit să caute în viaţa de dincolo ceea ce ni s-a 
întâmplat nouă aici pe pământ, ca urmare a patimilor. Căci precum un om care are 
pe el o haină ruptă, după ce s-a dezbrăcat de acel veşmânt, nu mai vede că poartă 
urâţenia zdrenţelor pe care le-a aruncat, tot aşa şi noi, după ce ne vom fi dezbrăcat 
de haina cea moartă şi rău mirositoare care a fost pusă pe noi şi care este făcută din 
nişte piei fără socoteală - iar când zic piei, înțeleg trăsăturile firii rătăcite cu care 
ne-am îmbrăcat după ce ne-am unit strâns cu patimile - de toate zdrenţele de piei 
lipsite de socoteală, care au fost pe noi, ne vom dezbrăca odată cu dezbrăcarea de 
haină. 


Și iată câte se leagă de aceste piei lipsite de socoteală: împreunarea trupească, 
zămislirea, naşterea, murdăria, alăptarea, hrănirea, darea pruncului la doică, 
creşterea încetul cu încetul, până la maturitate; vârsta de mijloc, bătrâneţea, boala, 
moartea. Or, dacă nu vom mai fi înveliţi în piele, cum va mai rămâne vreo urmă a 
ei pe noi? 


Aşa că dacă este nădejde să existe vreodată altă stare în viaţa viitoare, este zadarnic 
să faci obiecțiuni împotriva dogmei despre înviere, folosind nişte idei care nu au 
Nici în clin nici în mânecă cu viaţa viitoare. 


Căci ce legătură este între faptul că cineva e slab ori e gras, că are în el puţin sânge 
ori are mult - precum şi alte întâmplări ale naturii schimbătoare a trupurilor - şi 
viaţa de dincolo, care cu totul este străină de cursul cel trecător al vieţii acesteia? 


Dogma învierii cercetează numai o singură chestiune şi anume că omul a venit în 
lume prin naştere, sau mai bine, cum zice Evanghelia, "că s-a născut un om pe 
lume" . A mai cerceta apoi lungimea sau scurtimea vieţii, sau felul morţii, dacă a 
fost într-un fel sau în altul, este cu totul nefolositor pentru credinţa în înviere. 


Oricum am admite că stau lucrurile, situația rămâne totuşi aceeaşi, pentru că din 
astfel de deosebire nu rezultă nici o dificultate, nici o uşurare pentru înviere. Căci 
cel ce şi-a început odată viaţa trebuie, oricum, să trăiască mai departe, pentru că 
sfârşitul adus de moarte îşi primeşte adevăratul înţeles abia prin înviere. Dar cum şi 
când se întâmplă acel sfârşit, ce are a face asta cu învierea? Cercetarea despre 
înviere are alt scop, şi anume: Cine a trăit în plăceri şi cine în necazuri, cine în 
virtute şi cine în păcat, vrednic de laudă sau vinovat, vrednic de mustrare sau 
fericit. Toate acestea şi altele asemănătoare rezultă din măsura trăirii şi modul de 
viaţă. 


Şi pentru a judeca pe cei morți, judecătorul ar trebui să ţină seama de patimă, de 
năpraznă, de boală, de bătrâneţe, de maturitate şi de tinereţe, de bogăţie şi de 
sărăcie numai în măsura în care omul venind în contact cu fiecare din aceste 
împrejurări şi-a petrecut bine sau rău viaţa ce i-a fost sortită şi a adunat multe fapte 
bune sau rele în timpul vieţii, ori dacă a rămas cu totul nepăsător atât față de bine 
cât şi faţă de rău, încetând de a trăi cu adevărat, ca şi cum mintea lui n-ar fi fost 
dezvoltată deplin. lar atunci când, prin înviere, Dumnezeu va readuce firea 
omenească la starea ei de la început, ar fi zadarnic să vorbim despre astfel de 
lucruri şi să credem că prin astfel de întrebări puterea lui Dumnezeu poate fi 
împiedicată de la scopul ei. 


Scopul lui Dumnezeu este că după ce toată firea noastră în întregimea ei va ajunge 
la desăvârşire prin fiecare om în parte, unii fiind de acum gata curățiți de păcat în 
timpul vieţii, alții urmând să fie vindecaţi prin foc într-un anumit timp după aceea, 
iar alţii nerecunoscând prin faptele lor nici binele nici răul în viaţa aceasta, li se va 
oferi tuturor participarea la bunătăţile care se află în Dumnezeu. Despre acestea 
Scriptura zice că nici ochiul nu le-a văzut, nici urechea nu le-a auzit, nici gândul 
omului n-a ajuns la ele. Or, după părerea mea, aceasta nu-i altceva decât a ajunge 
până la Dumnezeu, Căci binele care nu poate fi cuprins nici cu auzul, nici cu văzul, 
NICI cu inima, ar putea fi numai Binele suprem. lar deosebirea dintre viaţa în virtute 
şi în păcat se va manifesta în viaţa de apoi prin participarea mai devreme sau mai 
târziu la fericirea nădăjduită. Căci pe măsura răutății care este în fiecare, 1 se va 
potrivi şi lungimea purificării sau a îndreptării. lar această curățire a sufletului se 
face prin purificarea de răutate. Curăţirea la rândul ei nu este cu putinţă să se facă 
fără durere, precum s-a stabilit mai înainte. 


Ar putea constata cineva şi mai mult caracterul de prisos şi nepotrivit al pretextelor 
când examinează temeinic adâncimea înţelepciunii apostoleşti. Căci lămurindu-le 
taina aceasta corintenilor, care şi ei, poate, îi opuneau aceleaşi argumente care şi 
astăzi sunt întrebuințate de cei ce atacă credinţa în înviere, spre sminteala 


credincioşilor, Apostolul mustră prin propria ştiinţă îndrăzneala lor cea din prostie, 
zicând aşa: "Dar, va zice cineva: Cum învie morţii şi cu ce trup au să vină? 
Nebun ce eşti! Ceea ce tu semeni nu dă viaţă, dacă nu va fi murit mai întâi. Şi 
ceea ce semeni nu este trupul ce va să fie, ci un bob gol, poate de grâu sau de 
altceva din celelalte, iar Dumnezeu îi dă un trup precum a voit EL." Mi se pare că 
aici Apostolul vrea să închidă gura celor care tăgăduiesc măsurile proprii ale firii 
omeneşti şi, comparând forţa lor cu puterea dumnezeiască, cred că Dumnezeu nu 
poate mai mult decât poate concepe omul, iar ceea ce este mai presus de noi întrece 
şi puterea lui Dumnezeu. Căci cel ce întreabă pe Apostol cum învie morţii, arată că 
ar fi ceva cu neputinţă revenirea elementelor la unire după împrăştierea lor, fiindcă 
nu recunosc alt trup în afară de cel format prin unirea elementelor. 


EI trage din ipotezele sale o concluzie ca un dialectician iscusit. Şi zice aşa: Dacă 
trupul este format prin unirea elementelor şi dacă este imposibil ca elementele să se 
unească a doua oară exact în aceeaşi coeziune, ce fel de trup vor avea cei înviaţi? 
Dar tocmai faptul că aparenţa a fost împletită de ei cu oarecare înţelepciune 
meşteşugită, Apostolul l-a numit "nebunie" a celor care nu văd în toată creația 
puterea supremă a lui Dumnezeu. Căci Pavel lasă la o parte minunile cele mai mari 
ale lui Dumnezeu prin care putea să-şi pună la încurcătură auditoriul precum sunt: 
din ce fel de materie este cerul şi de unde provine materia aceea? Dar materia 
solară sau cea lunară? Sau materia din stele? Ce este eterul, aerul, apa, pământul? 
EI mustră uşurătatea celor ce i se împotrivesc pornind de la lucruri comune. 


Nu te învaţă chiar plugăria, zice el, că este un prost cel ce măsoară cu măsura sa de 
om măreţia puterii dumnezeieşti? De unde au seminţele trupurile care cresc în jurul 
lor? Prin ce începe odrăslirea lor? Nu prin moarte, dacă moartea este cauză de 
descompunere a unui corp compus? Căci sămânţa n-ar ajunge să încolțească dacă 
n-ar fi pusă mai întâi în pământ devenind moale şi poroasă, aşa încât umezeala 
înconjurătoare să se amestece cu propriile ei însuşiri şi aşa să se transforme în 
rădăcină şi mlădiţă. Or, sămânţa nu rămâne mereu în aceeaşi stare, ci se schimbă în 
paiul, în care este din loc în loc câte un nod ca un fel de încheietură ca să poată 
purta prin poziţia lui dreaptă spicul îngreunat de rod. Aşadar, unde erau toate 
aceste componente ale grâului mai înainte de a fi putrezit bobul în pământ? În 
adevăr, toate provin numai din grăuntele de grâu. Căci, dacă n-ar fi fost mai întâi 
aceasta, nu s-ar fi format nici spicul. Deci precum trupul spicului creşte din 
sămânță, puterea dumnezeiască lucrându-l cu măiestrie, dintr-un bob şi spicul nici 
nu este identic în toate privinţele cu sămânţa, nici cu totul identic lui, tot astfel, 
zice Apostolul, şi taina învierii îţi este de mai înainte tălmăcită prin minunea făcută 
cu seminţele. 


Căci puterea dumnezeiască are deplină libertate nu numai să-ţi înapoieze acel trup 
care s-a descompus, ci îți dă pe deasupra şi alte calități mari şi excelente prin care 
firea ta va fi pregătită pentru o stare mai măreaţă, căci zice: "Se seamănă întru 
stricăciune, înviază întru nestricăciune; se seamănă în slăbiciune, înviază în putere; 
se seamănă în necinste, înviază în slavă; se seamănă trup firesc, înviază trup 
duhovnicesc”. Căci precum după descompunere bobul de grâu din pământ nu-şi 
pierde nici micimea, nici forma, nici celelalte însuşiri, ci rămânând tot grâu, devine 
un spic care diferă total de bob în mărime şi frumuseţe, în varietate şi în formă, în 
acelaşi fel şi firea omenească, după ce-şi va fi pierdut prin moarte toate acele 
însuşiri care 1 s-au adăugat din pricina înclinării spre patimă, adică: necinstea, 
stricăciunea, neputinţa, diferitele vârste cu deosebirile dintre ele, fără a ieşi din sine 
se preschimbă în nemurire ca într-un spic, întru mărire, în cinste şi în putere şi în 
toată desăvârşirea. lar viaţa omului nu mai este orânduită după înclinările fireşti, ci 
se schimbă într-o stare duhovnicească şi nepătimaşă. Căci natura trupului firesc are 
proprietatea de a se schimba din starea în care se află şi se preface în altceva printr- 
o curgere şi mişcare neîntreruptă. Din acele calităţi fizice pe care acum le vedem 
nu numai la oameni, ci şi la plante şi la animale, nu va mai rămâne nici una în viaţa 
de apoi. 


Mi se pare că cuvântul apostolic consumă întru totul cu concepția noastră 
despre înviere şi exprimă ceea ce conţine şi definiţia dată de noi: că învierea nu 
este nimic altceva decât restaurarea firii noastre în starea ei de la început. Căci 
citim în Scriptură la începutul facerii lumii, că pământul a odrăslit mai întâi diferite 
ierburi, apoi, din fiecare plantă a crescut sămânţa; după ce aceasta a căzut în 
pământ din ea a crescut iarăşi acelaşi soi de plantă cum a fost la început. Şi zice 
slăvitul Apostol că acelaşi lucru se petrece şi la înviere. Dar aflăm de la el nu 
numai că firea omenească se va schimba în ceva foarte mărit, ci că ceea ce 
nădăjduim noi este altceva decât starea noastră primordială. Căci la început spicul 
n-a răsărit din sămânță, ci sămânţa a crescut din spic; iar după aceea spicul a răsărit 
din sămânță. Învățătura care se poate trage în chip firesc din acest exemplu arată că 
toată fericirea care ne va odrăsli din înviere, ne va adduce înapoi la starea fericită şi 
plină de har de la început. Căci fiind şi noi la început ca un spic, ne-am uscat de 
arşița păcatului, iar pământul primindu-ne pe noi ca pe nişte descompuşi prin 
moarte, în primăvara învierii va face ca grăuntele cel gol al trupului să fie un spic 
mare şi rodnic, şi drept şi tinzând spre înălțimea cerului, în loc de paie şi de mustăţi 
înfrumusețat cu nestricăciunea şi cu celelalte semne ale măreției dumnezeiești. 


Căci "trebuie, zice Apostolul, ca acest trup stricăcios să fie îmbrăcat în 
nestricăciune". Or, nestricăciunea şi mărirea şi cinstea şi puterea, mărturisim că 
sunt însuşiri ale firii dumnezeieşti, dar au devenit şi însuşiri ale celui făcut după 


chipul lui Dumnezeu şi în felul acesta, nădăjduim, i se vor da iarăşi celui după 
chip. Primul spic a fost primul om, Adam. Dar după ce prin ivirea păcatului, firea 
s-a dezbinat într-o mulţime de părticele, ca boabele de grâu dintr-un spic, fiecare 
din noi, după ce ne-am dezbrăcat de chipul acelui spic şi ne-am amestecat cu 
pământul, vom fi prin înviere ridicaţi iarăşi la frumuseţea de la început şi vom lua 

locul acelui prim şi unic spic, făcându-ne dintr-unul mii nesfârşite de ţarini de grâu. 


De fapt adevărata deosebire dintre viaţa virtuoasă şi cea păcătoasă constă în aceea 
că cei buni plugărindu-şi propriul eu aici, prin virtute, ajung curând la coacere cu 
spicul lor. lar pentru ceilalți puterea seminţei sufleteşti piere şi este scuturată de 
vânt din cauza păcatelor în viaţa de aici, precum zic botaniştii că se întâmplă cu 
legumele care au coaja tare: deşi sunt şi ei răsădiţi prin înviere, vor- avea parte de 
multă asprime din partea Judecătorului fiindcă nu pot să se ridice la chipul spicului 
să se facă ceea ce eram cu toţii înainte de a cădea pe pământ. lar conducătorul 
însămânţărilor are grijă să strângă neghinele şi spinii care cresc împreună cu 
sămânţa, fiindcă toată seva hrănitoare din rădăcină se scurge spre buruieni şi de 
aceea sămânţa cea bună rămâne fără sevă şi se usucă înnăbuşită de plantele 
crescute împotriva firii. După ce va fi smuls din mijlocul plantelor hrănitoare tot 
ceea ce e buruiană de alt soi şi va fi nimicit de focul care va mistui ierburile 
crescute împotriva firii, atunci şi firea lor va primi hrană şi se va umple de rod prin 
purtarea de grijă a Marelui Grădinar, ceea ce vrea să spună că după multă vreme îşi 
va relua iarăşi acel chip care ne-a fost dat de Dumnezeu tuturor la început. Fericiţi 
cei care, atunci când vor fi răsăriți prin înviere, vor ajunge îndată la frumuseţea 
desăvârşită a spicelor! 


Asta o spun nu că ar apărea la înviere vreo deosebire trupească între cei virtuoşi şi 
cei răi, aşa ca să crezi că unii sunt cu trupul desăvârşit, iar ceilalți îl au 
nedesăvârşit, ci precum în această viaţă trupul unui om întemnițat este la fel cu al 
unui om slobod, dar deosebirea dintre ei în ce priveşte plăcerea sau durerea pe care 
o resimt ei este mare, tot aşa cred că trebuie socotită şi deosebirea dintre cei buni şi 
cei răi în veacul ce va veni. 


Căci desăvârşirea trupurilor care s-au născut din sămânță, va fi întru nestricăciune, 
în mărire, în cinste şi putere, zice Apostolul, iar nedesăvârşirea nu înseamnă 
schilodire trupească pentru cel ce creşte, ci înstrăinarea de tot binele pe care ni-l 
putem închipui. Deci, fiindcă de noi depinde fie binele, fie răul, care de altfel sunt 
cu totul străine unul de altul, e limpede că, dacă cineva nu prezintă dovezi că este 
bun, acela este rău. Or, cel rău nu va avea nici cinste, nici mărire, nici nestri- 
căciune, nici putere. 


Deci, în chip necesar nu trebuie să ne îndoim că unde nu se află nimic din toate 
acestea, acolo se află contrarele lor: neputinţa, necinstea, stricăciunea şi tot ce este 
asemenea cu ele, care, după cum am spus mai înainte, sunt patimi ruşinoase. 


Sufletul anevoie se poate elibera de acestea, fiindcă ele au pus stăpânire pe el, au 
crescut împreună cu el şi s-au făcut una cu el. Deci,după ce unii ca aceştia au fost 
curățiți şi sfinții printr-un fel de curăţire, toată bunătatea va intra în ei: 
nestricăciunea, viaţa, cinstea, harul, slava, puterea şi toate celelalte însuşiri pe care 
de obicei le atribuim lui Dumnezeu şi celor ce I se aseamănă, adică oamenilor. 


Despre pruncii morţi prematur, către Hristos 


Puterea graiului ţi-au recunoscut-o, prea bunul meu prieten, nu numai toţi oratorii 
ŞI scriitorii, ci ţi-ar putea-o dovedi, dacă sunt atenţi la mărimea talentelor tale, până 
şi cei care ţin cuvântări într-un stadion oarecare, întrucât eşti în stare să răspunzi 
chiar şi cerinţelor celor mai înalte, dar în acelaşi timp ştii şi să rosteşti un cuvânt 
mai măreț, mai pompos şi mai bogat decât s-ar aştepta cineva. 


În ce mă priveşte, asemenea unor cai mai bătrâni, rămaşi în afara arenei cuvintelor, 
abia dacă mai ciulesc urechea spre lupta de întrecere a discuţiilor la care iei tu 
parte, urmărind să vadă dacă pătrunde şi până la mine vreun ecou despre 
vioiciunea avântului şi despre urnitul carului de curse al cuvântărilor tale. Dar, 
după cum se întâmplă ca din cauza bătrâneţii să rămână mai în urmă până şi câte 
unuia din caii de curse, i se mai administrează adeseori câte o lovitură de bici 
pentru a-i trezi bunăvoința, şi atunci poţi vedea cum mai ridică odată capul, părând 
că-l tot cal de curse, în care scop mai freamătă odată curajos şi o iuţeşte, izbind 
pământul cu copita, dar totuşi rămânând bunăvoința numai de formă, întrucât în 
scurt timp 1 se epuizează puterea, tot aşa e cazul şi cu cuvântul meu ieşit din 
competiție din cauza bătrâneții şi retras din arenă tocmai când s-ar fi simţit mai 
mare nevoie de el în educaţie, arătând doar bunăvoința de-a se lua la întrecere cu 
frăția ta, care te afli în floare şi încă în cea mai bună etapă a vieţii. 


Dar cât de mare e dovada bunăvoinţei pe care ţi-o port, n-aş vrea să reiasă numai 
din cele istorisite despre tine. Căci aşa ceva abia dacă ar putea-o cuprinde o 
cuvântare bogată şi abundentă, pe când cele mai multe vor rămâne pe dinafară, mai 
ales când e vorba de a tălmăci armonia morală cu neputinţă de explicat, când ne 
gândim că ea constă din unirea contradicțiilor. După cum prin perii genelor natura 
protejează în chip firesc puritatea vederii, umbrind, dar şi aducând în câmpul 
privirilor o lumină potrivită, aşa cum e cea din razele soarelui, pe care ştie s-o 
rânduiască omul prin umbra genelor, tot aşa, dozând demnitatea şi curăţenia 
moravurilor cu smerenia cuviincioasă a sentimentelor, tu reuşeşti să nu fugi de 
privirile cunoscuţilor, ci să le arăţi mereu o căutătură veselă în aşa fel încât nici 
frumuseţea smereniei să nu se compromită, dar nici să nu cadă în cealaltă extremă, 
ci să fie potolite amândouă deopotrivă, blândeţea şi supunerea prin demnitate, iar 
asprimea şi smerenia prin seriozitate. Dar pe acestea să le laude altcineva şi acela 
să prea mărească bogăţia cea cu mulţi ochi a sufletului Tău. 


De altfel nici unui guvernator nu-i strică să aibă "ochi mulți”. Căci poate că pe cât 
sunt de numeroase firele de păr din cap, tot atât de mulţi sunt şi ochii sufletului, 
care pot privi sigur şi cu agerime în toate direcțiile oricât de departe ar fi câmpul 


vizual, dar nici în apropiere să nu-i scape nimic ascuns ba nici din experienţă să nu 
piardă vreo învăţătură de folos, ci ori să prevadă cu ochii nădejdii celei viitoare, ori 
să treacă în revistă cu ajutorul memoriei toate cele trecute şi apoi să observe cu 
mare grijă tot ce se întâmplă în prezent, pentru toate aceste lucrări cugetul având să 
se împartă pentru fiecare deopotrivă de treaz şi de pătrunzător. 


Dar în acelaşi timp la tine trebuie admirate mai ales comorile sfinte ale modestiei şi 
ale sărăciei, dacă peste tot se mai găseşte în vremea noastră cineva care să ştie 
cinsti cu destule laude şi preţuire o astfel de vieţuire. Căci, chiar dacă înainte nu 
exista aşa ceva, poate că acum datorită ţie va înflori şi dorinţa după sărăcie şi 
atunci cumpătarea ta va preţui mai mult decât grămezile de aur - agonisite de 
Cresus - şi averile tale vor fi socotite mai fericitoare decât aurul aceluia. Căci pe 
care dintre muritori l-au dovedit pământul sau marea atât de fericit prin înfruptarea 
din amândouă aceste tărâmuri, cum te-au dovedit pe tine atunci când ai disprețuit 
în viaţă bunurile şi averile pământeşti? Căci după cum cei care şterg rugina de pe 
fier şi-l fac lucitor şi alb ca argintul, tot aşa şi pentru tine luminozitatea vieţii tale a 
devenit tot mai străhrcitoare din clipa în care ea s-a curăţat cu sârguinţă de veninul 
banilor. 


Dar să lăsăm şi acestea pe seama celor care au darul de a grăi mai convingător. Mai 
bine sârguieşte-te să-mi spui cum se face că prin renunţarea la câştig dobândeşti 
ceva mai de preţ decât orice încasări? Să mi se îngăduie, aşadar, cu voia ta să spun 
că tu nu nesocoteşti şi nu dispreţuieşti orice fel de câştiguri, ci doar pe cele de care 
nimeni încă nu s-a atins, şi pe care tu le-ai îmbrăţişat cu amândouă mâinile. În loc 
de haine scumpe, de robi şi de bani, tu câştigi suflete, pe care le păstrezi în vistieria 
dragostei tale. 


Despre aceste lucruri să ne vorbească scriitorii şi sofiştii, a căror preocupare o 
formează tocmai descrierea împodobită a acestui fel de lucrări, graiul meu 
bătrânesc doar atât să facă: să urmărească conştiincios întrebarea pusă de 
înțelepciunea ta şi anume ce trebuie să ştim despre pruncii răpiți din viaţă 
înainte de vreme şi la care viaţa Stă gata să se unească cu moartea? 


Astfel de întrebări le-a lăsat nelămurite şi acel înţelept profan Platon, care 
discutând în dialogurile sale filosofice lasă să se înţeleagă prin gura unuia, după ce 
a trecut prin tribunalele zeilor, ar fi revenit la viaţă, ceea ce desigur nu poate sta în 
picioare în faţa puterii de judecată a minţii omeneşti. Dacă pe baza discuţiilor ar fi 
cu putinţă să se resolve nelămuririle legate de întrebarea pusă, tu vei fi în măsură 
să o apreciezi (desigur dacă temeiul aflat va fi logic, dacă nu, atunci pune totul pe 
seama bătrâneţii mele), dar recunoaşte măcar buna credinţă a cugetului meu, prin 


care am vrut să-ţi fac o bucurie. Căci şi despre împăratul Xerxes, care din aproape 
toată lumea câtă exista sub soare a făcut un singur teatru de război şi aşa a pornit la 
drum atunci când s-a războit cu grecii, ni se istoriseşte c-a primit cu bucurie darul 
unui om sărac. Şi acest dar era apa, care nici măcar nu i-a fost oferită într-un pahar 
de porțelan, ci doar în căuşul palmelor acelui sărman om. Tot aşa şi tu, pentru 
cuvenita-ţi înălțime sufletească, imită doar pe cel căruia i-a fost sortit să ofere acel 
dar, chiar dacă acesta ar fi tot atât de mărunt, poate cât un pahar de apă. 


Căci după cum frumuseţile pe care ni le oferă minunile cerului înstelat 
impresionează deopotrivă pe oricine priveşte spre el, fie învăţat, fie simplu şi fără 
şcoală, în schimb altfel va judeca lucrurile cel care meditează ca un filosof şi iarăşi 
cu totul altfel cel care judecă cele văzute doar după datele simţurilor. Acesta din 
urmă va spune că se bucură de razele soarelui socotind adevărată minune 
frumuseţea stelelor şi cel mult ajunge să cunoască şi cele patru etape ale cursului 
lunar. În schimb omul cu minte pătrunzătoare şi care se înalță sufletește prin 
cunoaşterea tot mai adâncă a tainelor cereşti, unul ca acela părăsind cele fără rost 
ale lumii şi care bucură doar simţurile, priveşte cu sufletul deschis spre armonia 
întregului univers şi se lasă pătruns de buna orânduială a contrariilor, aşa cum 
reiese ca din plecarea şi reîntoarcerea repetată a astrelor, aşa cum vedem în cadrul 
mişcării de revoluție mersul variat, parcă lipit de cer, al stelelor rătăcitoare, unele 
apropiindu-se, altele îndepărtându-se, unele dispărând, altele pierzându-și stră- 
lucirea, toată această mişcare de pe întinsul boltei cereşti desfăşurându-se într-o 
armonie neîntreruptă, dar repetată veşnic la fel. lar la toate acestea poziţia şi 
mişcarea astrelor nu se desfăşoară fără rost, căci pentru cel care prin înţelepciune 
şi-a mutat mintea la cele de sus, ele nu sunt deloc întâmplătoare. 


De aceea şi tu, scumpul meu, vei lua în considerare cât de mare este purtarea de 
grijă a lui Dumnezeu faţă de întreg universul, şi vei lăsa deoparte cele ce 
pasionează doar mintea oamenilor de rând (vorbesc de bogății, de plăceri şi de 
măriri deşarte care vrăjesc în aşa măsură inima celor nesocotiţi ca şi cum ar fi 
străfulgerate de sus) încât nu vei lăsa necercetate nici cele mai mărunte lucruri din 
câte sunt pe lume, ci vei cântări şi te vei ridica deasupra tuturor contradicțiilor din 
viaţa omenească, fie că-i vorba de bogăţie ori de sărăcie, de diferenţele privitoare 
la rangul dregătoriilor ori ale neamului din care ne tragem. Ca unul care ştii că 
astfel de lucruri sunt fără însemnătate, miezul lor cu adevărat firesc nefiind cel care 
se vede prin simţuri şi izvorând din părerile deşarte ale unora care s-au deschis 
sufleteşte spre cele inexistente, ca şi cum ele ar fi adevărate realităţi ale vieţii, căci 
chiar dacă s-ar împopoţona cineva cu tot felul de găteli şi i-ar plăcea să se umfle 
mereu în astfel de măriri, să ştii că din părerea şi prețuirea celor care au obiceiul să 


caute numai astfel de lucruri, până la urmă nu-i va rămâne nimic celui care se lasă 
târât spre astfel de patimi chiar dacă ar aduna grămezi de bani oricât de mari. 


Dar, pe de altă parte să mai ai grijă că dacă ştim ce se petrece în lume e rânduit 
de Providența cea dumnezeiască. Ea este cea care ne spune de ce viaţa unor 
oameni se prelungeşte până la adânci bătrâneţi, pe când unii se bucură de viaţă 
numai atât cât trag aer în piept, după care îndată li se şi termină viaţa. Căci dacă 
nimic din câte sunt pe lume nu se poate să nu provină de la Dumnezeu, ci toate 
depind de voia Lui cea dumnezeiască, atunci urmează că totul pleacă de la 
înțelepciunea cea prevăzătoare a lui Dumnezeu, Care e totodată şi temeiul a tot 
ce există, purtând semnele înţeleptei Lui purtări de grijă. Căci nimic din ceea ce 
pare a se petrece la întâmplare şi fără temei nu poate fi opera lui Dumnezeu, 
pentru că, după cum spune Scriptura, una din însuşirile cele mai fireşti, ale lui 
Dumnezeu este aceea că El pe "toate cu înţelepciune le-a făcut". 


Și în ce constă această înţelepciune? Omul a intrat în viaţă prin naştere; îndată 
după aceea el a tras aer în plămâni şi printr-un scâncet s-a inaugurat viaţa, prima 
jertfă adusă firii au fost lacrimile, iar drept pârgă dăruită vieţii a fost plânsul. Şi 
aceasta, încă înainte de a se fi împărtăşit din vreuna din plăcerile vieţii şi înainte de 
a se fi înstăpânit în el deplin puterea simţurilor, înainte de a fi cunoscut conlucrarea 
armonică a mădularelor din trupul omenesc, oricât de tânăr şi fără formă ar fi fost, 
ca să spunem pe scurt, înainte de a fi ajuns om deplin (bine ştiind că însuşirea de 
căpetenie a omului este harul cugetării, care încă nu se putuse sălăşlui în el). Iar 
această fiinţă, care nu era încă în Stare să cugete şi care n-avea încă nimic în 
plus faţă de ceea ce avusese în pântecele mamei şi afară de ceea ce a putut găsi 
deja în aer, pentru acea vârstă, zic, la care se afla atunci era oare logic ca viaţa 
pruncului să fie plătită deja prin moarte, el să fie lepădat, înăbuşit sau să 
înceteze de a mai trăi cumva, prin vreo boală, ei bine, ce-ar trebui să cugetăm 
despre astfel de lucruri? Și tot aşa, ce trebuie judecat despre cei care o sfârşesc 
în chipul acesta? Oare îi va fi dat şi unui astfel de suflet să se înfăţişeze înaintea 
Judecătorului lumii? Oare va sta şi el împreună cu alţii la scaunul de judecată? 
Va fi judecat şi el pentru greşeli? Va primi răsplată pentru vrednicie sau va fi 
aruncat în foc, după cuvântul Evangheliei, ori va fi răcorit de roua bin- 
ecuvântării şi iertării? 


Este limpede că, potrivit pildei evanghelice (despre bogatul nemilostiv şi Lazăr cel 
sărac), după moartea fiecărui păcătos, care n-a ajuns să se pocăiască înainte de a-şi 
fi dat duhul, e logic să treacă prin suferinţe şi chinuri. Căci despre un astfel de om a 
fost vorba când ni se spune că se chinuie în văpaia aceasta" , (despre bogatul cel 
nemilostiv), după cum ni se spune şi despre cel sărac (adică despre Lazăr) că se 


stâmpără în răcoarea binecuvântării. De aceea şi hotărârea Dreptului Judecător că 
vor merge aceştia (păcătoşii) la osânda veşnică, iar drepţii la viață veşnică" , s-a dat 
încă înainte de a fi avut loc traiul fiecăruia. 


Însă, nu mă pot dumiri deplin cum trebuie judecat sufletul unor astfel de făpturi 
care mor înainte de vreme. Căci cuvântul prin care se exprimă răsplătirea ne dă să 
înţelegem că trebuie să ne gândim la ceea ce presupune o pregătire anterioară, câtă 
vreme celui care încă n-a trăit, 1 se răpeşte şi această ocazie. Dacă n-ai încredinţat 
cuiva ceva, aceluia nu-i poţi cere nimic. lar dacă nu se face nici o răsplătire, atunci 
nu poate fi vorba nici de bine, nici de rău, spre care să nădăjduim ori să ne temem 
potrivit aşteptării. Doar prin cuvântul "răsplătire" se are în vedere o apreciere în 
amândouă sensurile (spre bine ori spre rău), pe câtă vreme dacă el nu are în vedere 
nici o apreciere, de bine ori de rău, atunci urmează că nici una, nici alta din aceste 
eventualităţi, nu există, căci nemijlocit trebuie să se afirme o opoziţie sau alta față 
de antiteza pusă înainte, fie că aceasta era bună sau rea, din care nici una nu există 
dacă cealaltă n-a început să existe. Dacă cineva ar putea spune din capul locului că 
nu există una, atunci nici cealaltă nu se poate concepe . 


Dacă, aşadar, cineva afirmă că ceva există şi că acel ceva face parte din lucrurile 
bune, oare Dumnezeu, Căruia îi atribuim numai lucruri bune, ce cauză găseşte 
pentru a-şi justifica o astfel de afirmaţie? Cum se va împăca atribuirea Sa cu 
învăţătura Sa? Cum se poate dovedi că aceasta e conform cu spusele Evangheliei? 


Poate că va zice cineva că în cazul respectiv s-ar fi luat după exemplul acelui 
negustor bun care a făcut târguială ca să dobândească "împărăția" . Căci va zice: 
dacă aţi făcut cutare şi cutare faptă, atunci sunteți îndreptățiți să dobândiţi şi 
împărăţia. În schimb, pruncul care n-are nici o faptă şi nici voinţă, pe ce temei şi cu 
ce îndreptăţire poate obține o astfel de răsplătire de la Dumnezeu? 


Pe de altă parte, dacă cineva îmbrăţişează părerea potrivit căreia în viitor viaţa 
celor buni se va desfăşura aşa cum le-a fost trecutul, din această părere ar reieşi că 
cel care nici măcar n-a avut parte de viaţă, va fi mai fericit şi într-o situație mai 
bună decât dacă ar fi trăit, pentru că, fără nici o îndoială, se va împărtăşi din acele 
bunuri chiar dacă părinţii lui ar fi fost nişte barbari ori s-ar fi născut dintr-o 
căsnicie legitimă, în schimb pentru cel care a vieţuit după plăcerile firii (singurele 
porniri şi plăceri în care a crezut) acela nu-i cu putinţă să nu se fi întinat în viaţă 
mai mult sau mai puţin de necurăția păcatului: un astfel de om chiar dacă n-ar avea 
deloc părtăşie cu păcatul, acela totuşi va avea nevoie să treacă prin multe munci 

şi sudori, căci fără strădanii nu se poate concepe viaţă virtuoasă şi nici nu-l cu 
putință oamenilor să părăsească viaţa de huzur, aşa încât unul care a avut parte de o 


viaţă mai îndelungată va trebui să facă faţă măcar unui fel de neplăceri, ori să se 
lupte din greu şi cu răbdare aici, pe pământ, pentru o viaţă cât mai virtuoasă, ori 
dacă nu, să se chinuiască în suferinţe, dincolo, drept răsplată pentru o viaţă dusă în 
păcat. 


Or, la cei care mor prematur nici una din aceste două eventualități nu este cu 
putință, pentru că, după credinţa celor mai mulți, dat fund faptul că se duc din viaţă 
la o vârstă atât de fragedă, când cugetul le-a fost nevinovat şi bun, de aceea ei vor 
avea parte de o soartă şi de o stare din cele mai bune. 


Se vede, aşadar, că chiar şi numai pe temeiul judecății logice, în această problemă 
incertitudinea e cu mult mai de preferat decât ceea ce se spune de către unul sau 
altul, aşa încât nici ideea de virtute nu se poate aplica aici. Şi aceasta pentru că, 
dacă cel care n-a dus viaţă virtuoasă nu suferă nici de o osândire şi nici o pierdere 
când e vorba de a se împărtăşi din bunuri şi din fericiri veşnice, atunci zadarnică şi 
absurdă e toată strădania omului, pentru că în situația aceasta el ar câştiga pe 
nedrept îngăduinţă la judecata cea înfricoşătoare. 


Poate că la toate acestea te-ai gândit când m-ai îndemnat să aflu răspuns la o 
problemă controversată ca aceasta, pentru ca, în urma unei analize logice fireşti, 
judecata noastră să se oprească la o soluție mai hotărâtă. Gândindu-mă, însă, la 
greutatea de a afla un răspuns clar la problema pusă, cred că-i potrivit să ţinem 
seamă şi de spusa Apostolului, care în faţa unor adevăruri mai presus de puterea de 
înţelegere a omului exclamă: "O! Adâncul bogăției şi al înţelepciunii şi al ştiinţei 
lui Dumnezeu ! Cât sunt de necercetate judecăţile Lui , şi cât de nepătrunse căile 
Lui! Căci cine a cunoscut gândul Domnului?"' Dar, întrucât acelaşi Apostol 
spune că e specific Duhului "să judece toate" şi să aprecieze pe cei îmbogăţiţi prin 
harul dumnezeiesc în toată cugetarea şi cunoaşterea, ar fi bine, zic, să nu las 
nepreţuite, pe cât se poate, cercetarea şi examinarea celor amintite şi nici să 
dispreţuiesc sau să trec prea uşor peste ceea ce se caută, pentru ca, după pilda celor 
discutate, cercetarea respectivă să nu se dovedească incompletă şi neputincioasă în 
aflarea adevărului, asemeni copiilor răpiți din viaţă înainte de vreme, care, înainte 
de a veni pe lume sau înainte de a fi ajuns să crească, dispar- printr-o istovire de 
moarte. 


Cred, aşadar, c-ar fi bine să se atace problema încă de la început şi nu doar din gură 
şi prin cuvinte, ci punând mai multă ordine în expunere, să aducem în chip logic o 
oarecare lămurire a problemei în cauză. În fond, în ce constă această ordine? Să se 
facă cunoscut, mai întâi de unde provine omul şi în ce scop a fost el adus la 
existență! Căci dacă nu ne înşelăm pe noi înşine, nu ne vom rătăci nici în 


comentariile privitoare la această problemă, fiindcă e cu totul de prisos să mai 
căutăm argumente şi dovezi în expunerea noastră, când constatăm că fiecare din 
lucrurile pe care le cugetăm sau le vedem că ar fi normale provine de la Dumnezeu, 
aşa încât nimeni din cei care contemplă adevărul acestor lucruri nu va putea fi de 
altă părere. Căci e adevăr mărturisit de oricine, că toate lucrurile din lume atârnă de 
o singură cauză şi nici unul din ele nu-şi poate avea cauza sau începutul decât în 
una şi aceeaşi cauză necreată şi veşnică, egală cu sine însăşi, în chip neîntrerupt şi 
în acelaşi mod, care-l mai presus de orice putere de cugetare, nefiind supusă 
creşterii sau scăderii şi care trebuie văzută şi înţeleasă ca fiind dincolo de orice 
margini, din mâna căreia au ieşit şi timpul şi locul, precum şi tot ce se poate 
cuprinde cu mintea, fie că spunem despre ea că abia dacă ne-o putem închipui în 
judecata noastră, fie că ne mulțumim să zicem că-i mai presus de lume. 


Una dintre făpturile create spunem că este şi omul, după cum deducem din 
îndrumarea pe care ne-o dă învăţătura creştină, care ne aminteşte că atunci când - 
după ce au fost create toate celelalte vieţuitoare, fiecare după neamul lor - a fost 
creat şi omul ca "să stăpânească tot pământul” , iar firea lui a fost alcătuită din 
elemente diferite şi anume, din unul dumnezeiesc şi cugetător, unit cu altul 
omenesc şi pământesc în aşa fel încât fiecare îşi păstrează menirea proprie. Şi 
această creare a omului s-a făcut în aşa fel ca să reflecteze o asemănare vie cu 
puterea cea suprafirească a lui Dumnezeu. Dar mai bine ar fi să redăm chiar 
rostirea sfântă care spune aşa: "Și a făcut Dumnezeu pe om, după chipul lui 
Dumnezeu l-a făcut pe el”. 


Iar despre cauza creării unei astfel de vietăţi, cineva din cei care au trăit înainte de 
noi a redat-o în înţelesul că întreaga lume se împarte în două, după cum zice 
Apostolul, adică în lumea văzută şi în lumea nevăzută, prin cea nevăzută 
înţelegându-se ceea ce numai cu mintea se poate cuprinde, deci lumea netrupească, 
iar prin lumea văzută înţelegându-se cea trupească, pe care o cunoaştem prin 
simţuri. 


Aşadar, toate câte există, sunt, cum am zis, constituite dintr-o lume cunoscută prin 
simţuri şi o alta, pe care o poate sesiza numai cugetul sau mintea. La această lume 
din urmă aparține şi firea îngerească, fără de trup, care nu poate fi văzută cu ochi 
trupeşti, iar sălaşul îngerilor este în ţinuturile cele mai presus de lume şi de ceruri, 
pentru că unei astfel de firi şi sălaşul trebuie să-i fie corespunzător (căci fiinţele 
cugetătoare sunt ceva fin, curat, fără greutate şi uşor mobil, o ființă cerească 
neputând fi decât fină, uşoară şi veşnic mobilă). În acelaşi timp pe pământ, care e 
tărâmul propriu al vieţii conduse de simţuri, e firesc şi de la sine înţeles ca pe el să 


nu sălăşluiască fiinţele conduse de rațiune (căci, ce fel de legătură poate fi între 
ceea ce-i uşor şi care tinde mereu în sus, şi ceea ce-i greu şi care tinde în jos?). 
Pentru ca nu cumva să rămână pământul cu totul lipsit şi văduvit de orice legătură 
cu lumea cugetătoare şi netrupească, de aceea, printr-o mai bună purtare de grijă în 
vederea creării omului, structura firii pământeşti a fost cumva adaptată la firea cea 
cugetătoare şi dumnezeiască, pentru ca prin unirea dintre cele două firi sufletul să 
vieţuiască trupeşte în mod cât mai vrednic şi să fie cât mai înrudit şi mai apropiat 
de condiţia trupească. 


Ținta ultimă a tuturor acestora este ca, prin contemplarea întregii creaţii, mintea 
omului să prea mărească peste întreaga lume creată din cer şi de pe pământ puterea 
cea mai presus de fire a Dumnezeirii celei veşnic lucrătoare (căci spre ea ţintesc 
toate acum, după ce au fost legate laolaltă în acest sens). Iar înclinarea ori 
îndreptarea omului spre Dumnezeu nu-l altceva decât viaţa cea mai proprie şi mai 
potrivită unei fiinţe cugetătoare. 


Căci, după cum trupurile pământenilor se menţin cu ajutorul hranei materiale şi 
prin aceasta şi deducem că e vorba de o vieţuire în trup şi o astfel de viaţă se 
întâlneşte atât la fiinţele necuvântătoare cât şi la cele dotate cu rațiune, tot aşa 
trebuie să presupunem că se petrec lucrurile şi în viaţa cea nevăzută şi sesizabilă 
doar cu mintea şi că prin aceasta îşi păstrează însuşirile şi firea celor netrupeşti. Şi 
chiar dacă intrând şi ieşind din trup hrana aduce o oarecare întărire corpului prin 
care a trecut, cu atât mai mare va fi participarea acelei hrane care rămâne şi se 
păstrează în veci neschimbată şi care ţine viu şi pe cel împreună cu care trăieşte. 


De fapt, aceasta şi este viaţa cea indicată şi potrivită unei fiinţe cugetătoare: să stea 
în legătură cu Dumnezeu, iar nu să umble după lucruri stiăine de firea ei. Căci după 
cum îi este dat ochiului să guste şi să se bucure de lumină prin aceea că are în el, în 
chip firesc, o astfel de alcătuire de a putea percepe lumina cu care e înrudit, 
întrucât nici degetul şi nici un alt mădular trupesc nu poate ajuta vederii, nefiindu- 
le dată în chip natural această însuşire înrudită , tot aşa, şi când e vorba de părtăşia 
cu Dumnezeu, trebuie să presupunem că e cu putinţă doar atunci când cel ce gustă 
din ea şi se împărtăşeşte din ea are în fiinţa lui ceva înrudit. 


De aceea şi spune Scriptura că omul a fost "făcut după chipul lui Dumnezeu", 
pentra că - după cum cred - numai dacă ai în tine ceva asemănător poţi vedea pe cel 
asemenea ţie . Or, după cum s-a spus în cele de până acum, viaţa sufletului constă 
în a căuta să vezi pe Dumnezeu. Dar necunoaşterea a ceea ce este cu adevărat bine 
aşterne un fel de ceaţă în faţa viitorului şi negura aceasta se tot îndeseşte cu 
vremea, devenind ca un fel de nor. Iar din pricina acestei necunoaşteri adânci nu 


mai pot pătrunde în suflet iazele adevărului. Lipsindu-i lumina, însăşi viaţa se 
slăbănogeşte, după cum s-a şi spus, că adevărata viaţă a sufletului se dezvoltă prin 
participarea la bine, pe câtă vreme piedicile aduse de necunoaşterea lui Dumnezeu 
aduc căderea sufletească a celui ce nu stă în legătură cu EI, cu lumina Lui. 


Nimeni însă să nu-mi ceară să spun numaidecât care-i pricina neştiinţei şi nici să 
mă întrebe de unde şi din ce izvorăşte ea, ci să înţeleagă chiar şi numai din 
însemnarea acestui cuvânt că gândul ne duce la felul în care sufletul simte sau nu 
simte vreo dorinţă de a cunoaşte. 


Nimic din ceea ce se înțelege sau se spune despre ceva nu exprimă şi nu 
demonstrează esenţa lor. Căci una e ceea ce se spune despre ceva şi alta e esenţa 
luciului însuşi. Or, dacă cunoaşterea nu pătrunde până în miezul lucrurilor, ci e 
abia o încercare a minţii în legătură cu lămurirea unui adevăr oarecare, atunci cu 
atât mai mult e o dovadă că suntem departe de miezul lucrurilor. Oricum, simpla 
încercare care nu pătrunde până la rădăcina lor nu poate fi numită în nici un caz 
cunoaştere. Drept aceea, ar fi o nebunie să încercăm a explica mai mult decât ar 
putea izvorul a ceea ce nu există. 


Întrucât, aşadar, învăţătura noastră ne spune că viaţa sufletului constă din 
"participarea lui la Dumnezeu", în acest caz cunoaşterea însăşi depinde de măsura 
cu care ne împărtăşim din Dumnezeu, iar neştiinţa dovedeşte, dimpotrivă, lipsa 
oricărei dorinţe de a cunoaşte, sau mai curând negarea însăşi a acestei dorinţe. Căci 
dacă nu simţim nici o dorinţă de a ne apropia de Dumnezeu, fără îndoială că ne-am 
îndepărtat de EI (ceea ce constituie răul cel mai mare), aşa încât e logic până la 
urmă de ce chiar şi un om, care până la un moment dat săvârşea binele, va ajunge 
să deschidă uşa răului, care să intre în sufletul lui. Săvârşirea binelui constituie un 
fel de leac pentru suflet, în schimb cine nu tinde mereu spre tainele Evangheliei, 
unul ca acela nu se va putea vindeca. 


Convingându-ne, aşadar, că răul provine din îndepărtarea de Dumnezeu, Care este 
viaţa noastră, e limpede că numai dacă ne-am împăca din nou cu Dumnezeu am 
putea ajunge iarăşi la viaţă. 


Dacă n-am putea spune că o astfel de viaţă se clădeşte numai pe nădejdea într-o 
vieţuire curată, după cum nu s-ar putea spune nici contrarul, atunci poate că 
răsplata se va orienta după pilda celor văzute cu ochii noştri. Căci nici despre cel 
cu privirea curățată nu spunem că plata sau răsplata pe care o primeşte e dictată 
numai de cele ce se văd şi, iarăşi, dimpotrivă, nici despre cel a cărui privire e 
bolnavă nu spunem că neapărat e osândit la o pedeapsă oarecare pentru pricina că 


ochii nu-l ajută să vadă aşa ceva. Ci, după cum îi este dat în chip firesc unuia să 
vadă, altuia să nu poată vedea, din pricină că puterea de a vedea i-a fost întunecată 
şi împuţinată, tot aşa stau lucrurile şi la cei cu viaţa fericită: ea e asemenea cu a 
celor care au simţurile sufletului curățate, pe câtă vreme la ceilalți s-a pus un fel de 
albeaţă pe ochii lor din pricina acestei boli a necunoaşterii, care nu le îngăduie să 
guste din bucuria luminii, de unde urmează că, neputându-se împărtăşi din ea, 
spunem că un astfel de om a ajuns să nu mai aibă parte de viaţă. 


După ce am făcut această precizare, e vremea acum să ne întoarcem şi să cercetăm 
problema care ne-a fost pusă şi care era următoarea: dacă pentru ceea ce-i drept se 
dau răsplăţi bune, atunci ce se va alege de cel care aflându-se încă în vârstă 
fragedă, îşi sfârşeşte viaţa la o vârstă atât de tânără şi care n-a cunoscut până 
atunci nici ce e rău şi nici ce e bine, încât răsplata să-i fie atribuită pe bună 
dreptate pe baza acestor factori? 


Judecând drept, dacă ţinem seama de cele spuse până acum, vom răspunde că 
binele pe care-l aşteptăm în cazul acesta este ceva firesc în viaţa neamului 
omenesc, deoarece acestuia i se şi spune cu un alt cuvânt răsplată, lucru pe care îl 
vom putea explica mai uşor printr-o pildă. 


Căci să zicem că în discuţia noastră e vorba de doi oameni, care au dat într-o boală 
de ochi oarecare, dintre care unul s-a îngrijit mai serios să se vindece, încercând cu 
grijă toate tratamentele oricât ar fi fost ele de neplăcute, pe când celălalt nu numai 
că nu s-a lăsat de petreceri pe la băi publice şi de beţii fără capăt, ci nici măcar n-a 
vrut să audă de vreun sfat al medicului, care să-i ajute la vindecare. Drept aceea 
putem trage concluzia în amândouă aceste cazuri, că pe bună dreptate îşi primesc 
fiecare din ei roadele pe care şi le-au ales după voia lor, căci se vede că acesta din 
urmă a vrut să se lipsească de lumină, pe când cel dintâi a ajuns să se bucure de 

ea, deşi am putea spune în chip figurant, că în amândouă cazurile e vorba tot de un 
fel de "răsplătire”. 


Acelaşi lucra se poate spune şi în legătură cu cele discutate despre pruncii răpiți 
din viaţă înainte de vreme, căci gustarea din viaţă e un lucru firesc naturii 
omeneşti; dar, fiindcă aproape toţi cei ce trăiesc sunt stăpâniţi şi răpiți de boala 
necunoaşterii, cei care dintre aceştia, se purifică prin tratamentele cuvenite şi-şi 
spală aşa-zicând albeaţa de pe vederea sufletului se face vrednic de a primi răsplata 
strădaniei sale şi de a intra în calea firească a vieţii, pe când cel care nu vrea să ştie 
de căile de curățire prin virtute, ci prin plăceri înşelătoare s-a lăsat molipsit de 
boala greu de vindecat a necunoaşterii, apucă astfel pe o cale nefirească, 


înstrăinându-se de menirea lui prin aceea că n-a vrut să mai fie părtaş vieţii la care 
fusese chemat şi care i se potrivea. 


În schimb, pruncul, care n-a cunoscut răutatea şi ai cărui ochi sufleteşti n-au fost 
împiedicaţi de boala nici unei albeţe de a gusta dm bucuriile luminii, acela petrece 
în sălaşurile lui fireşti întrucât nu simte să-i lipsească nimic, nici în sănătate, pentru 
că încă de la bun început el n-a îngăduit bolii să prindă rădăcini în sufletul său. 


De altfel mi se pare că într-o anumită măsură felul în care decurge viaţa prezentă se 
apropie de cel al vieţii pe care o aşteptăm. Căci, după cum cea dintâi creştere a 
pruncilor se datoreşte sânului de mamă şi legănării doicii, după care urmează 
cealaltă hrană potrivită cu vârsta spre a-i fi de folos celui care trebuie să crească şi 
în chipul acesta continuă lucrurile până la deplinătatea vârstei, cred că tot aşa se 
împărtăşeşte şi sufletul, după putere, din fericirea legată de viaţa care 1-a fost 
rânduită în chip firesc, după cum am învăţat acest lucru de la Apostolul Pavel, căci 
într-un fel hrănim pe cel care a crescut în putere şi în alt fel pe prunc şi pe cel 
nedeplin dezvoltat. Doar despre ei vorbeşte Apostolul atunci când zice: "Cu lapte 
v-am hrănit, nu cu bucate, căci încă nu puteţi mânca", iar despre cei care au 
îndeplinit măsura vârstei celei înţelegătoare: "hrana tare este pentru cei de- 
săvârşiţi”, ca unii care au, prin obişnuinţă, simţurile deprinse (să deosebească 
binele de rău). 


Aşadar, întrucât nu se poate spune că atât bărbatul cât şi pruncul se află în aceeaşi 
situaţie, chiar dacă nici o boală nu s-ar lega de nici unul din ei (căci cum ar putea 
trăi cineva în desfrâu dacă nici măcar n-a cunoscut o astfel de viaţă?), trebuie să 
spunem că nici unul, nici celălalt nu ajung să sufere ceva, pentru motivul că atât 
unul, cât şi celălat sunt liberi de patimi, dat fiind că roadele acestor plăceri nu se 
mai percep la amândoi în acelaşi fel, întrucât oamenii în vârstă se lasă ademeniţi 
uneori chiar şi de nişte cuvinte sunătoare, altora le stă gândul numai cum să 
întreprindă isprăvi nepotrivite chemării lor, unora le place să fie lăudați şi prea 
măriți pentru te miri ce slujbe înalte, altora le place să-şi facă renume prin 
ajutorarea celor lipsiţi, altuia îi stă la inimă să-şi ia o soţie de neam mare, prin care 
să ajungă la o casă falnică sau câte şi mai câte plăceri la care poate să-i ducă o viaţă 
uşuratică, fie că e vorba de plăceri care gâdilă urechile, fie din cele care aţâţă pofta 
ochilor, cum sunt: vânătoarea, bălăcirea în râuri ori în lacuri balneare, participarea 
la întreceri de gimnastică, la banchete şi petreceri ori alte şi alte prilejuri de acest 
fel. În schimb, ceea ce farmecă mai mult închipuirea pruncilor este laptele, braţul 
doicei, umbletul şi legănarea liniştită care ştiu îndemna şi îmbia la somn, căci e 
tipic pentru vârsta aceasta să nu priceapă ceea ce-i dincolo de plăcerile copilăreşti. 


De aceea şi cei care până trăiesc îşi hrănesc sufletele cu virtute şi care, după cum 
grăieşte Apostolul, "şi-au deprins simţurile cugetului” cu cele plăcute Domnului, 
ar fi şi ei nevinovaţi ca pruncii dacă i-ar muta la acea viaţă netrupească, drept temei 
că în ei nu există astfel de pofte decât plăceri şi gânduri duhovniceşti, de care s-au 
împărtăşit mai mult sau mai puţin după măsura care le-a fost dată până acum în 
viaţă. 


Tot aşa, sufletul unui copil, care n-a ajuns încă să guste din virtute, rămâne liber de 
relele care izvorăsc din necinste şi din nelegiuire, întrucât el n-a ajuns să se 
întineze de boala răutăţii, iar din viaţa lui, pe care o învăţătură mai înaltă a definit-o 
fie "cunoaştere", fie "împărtăşire" din Dumnezeu, un astfel de ucenic ajunge să 
înţeleagă atât pe cât e în stare să-l ajute educaţia lui, pentru ca să ajungă apoi, la 
timpul potrivit, la hrană vârtoasă pe măsură ce poate primi în el învăţătură tot mai 
deplină şi mai bogată. 


Privind, aşadar, la acele răutăţi care decurg din neciste şi din lene, vom spune că în 
afară de faptul că sufletul este lipsit acum de ceea ce numim "înaintare în virtute”, 
cât şi de ceea ce înseamnă "a nu se împărtăşi deloc din viaţa propriu-zisă", prin 
aceasta nu vrem să spunem că amândouă aceste comportări s-ar petrece la fel. Căci 
la unul s-au auzit - zice proverbul - "grăiturile cerurilor” , prin care se vesteşte 
mărirea lui Dumnezeu şi prin mijlocirea celor create se îndrumă la cunoaşterea 
Celui care le-a făcut pe toate, iar cu ajutorul celei care e într-adevăr înţelepciunea, 
trebuie să vedem cu adevărat Dascăl, pe care-l ascultă toate creaturile lumii, 
înțelegând, prin asemănare cu frumuseţea acestei lumini văzute, frumuseţea luminii 
celei adevărate, iar din tăria pământului deducând tăria de neclintit a Celui care l-a 
făcut, precum din mărimea fără măsură a cerului trebuind să deducem pe Cel ce are 
în Sine puterea nesfârşită şi fără margini. 


În sfârşit, credem că privind la razele soarelui, care coboară de la înălţimi atât de 
mari şi care ajung până la noi, trebuie să înţelegem că n-a slăbit deloc puterea 
lucrătoare a Proniei dumnezeieşti, Care de acolo, de sus, din înălțimea 
Dumnezeirii, coboară la fiecare din noi. Căci dacă acest singur luminător (care este 
soarele) cuprinde totul cu puterea lui strălucitoare, împărtăşindu-se pe sine însuşi 
tuturor celor care vor să se folosească de el şi care vor să guste din el (căci deşi se 
dăruieşte întreg pe seama fiecăruia, el a rămas totuşi nedespărțit), cu atât mai mult 
vom zice despre Făcătorul luminii, că "s-a făcut tuturor toate , cum a zis Apostolul, 
împărțindu-se şi dăruindu-se fiecăruia pe atât pe cât de supus era. Căci şi cel care 
vede un spic dintr-un lan de grâu, sau un vlăstar oarecare dintr-un pom, ori un 
strugure dat în pârgă dintr-o vie, sau în general frumuseţea toamnei timpurii, fie că 
privind mai devreme merii în floare, ori mai apoi plini de rod, sau chiar- şi numai 


iarba înflorită şi crescând parcă singură, ori muntele care se înalță cu piscurile lui 
până la înălţimea stelelor şi izvoarele de la poalele munţilor curgând, asemenea 
unor ciorchini, din coastele sau din despicăturile munţilor şi apoi formându-se 
adevărate râuri pe ţinuturi tot mai joase; în sfârşit, privind mările care primesc 
apele râurilor din toate direcțiile, dar care rămân şi pe mai departe la nivelul lor, 
valurile care se izbesc puternic de ţărmuri, dar care totuşi rămân şi ele pe mai 
departe înghiţite în mare, fără să treacă însă dincolo de tărâmurile rânduite, luând 
deci în considerare toate acestea şi altele de acest fel, cum să nu-ţi dea să înţelegi 
că nu numai învăţătura despre Dumnezeu izvorăşte de la "Cel ce este” , ci că, într- 
un fel oarecare, El ne-a rânduit şi puterea de a gusta din plăcerile acelea? 


ŞI apoi să luăm în consideraţie disciplinele ştiinţifice, prin care cugetul omului se 
agereşte, promovând virtutea, cum sunt geometria şi astronomia, cunoaşterea 
adevărului cu ajutorul cifrelor (aritmetica) precum şi întreg temeiul şi metoda de a 
demonstra pe cale rațională a celor pe care nu le cunoşteam ca şi calea confirmării 
celor pe care le înţelegem şi, desigur, mai presus de toate, filosofia Sfintei 
Scripturi, toate acestea sunt tot atâtea căi pe care cei care au fost instruiți în tainele 
creştine îşi dobândesc deplin purificarea. 


În schimb, cel care n-a ajuns să cunoască nimic din toate acestea şi nici n-a fost, 
aşa-zicând, dus de mână prin lumea aceasta ca să cunoască lucrurile suprafireşti, ci, 
trecând prin viaţă, a rămas fraged, nevinovat şi lipsit cu totul de experienţă şi cu 
mintea netulburată de nici o viclenie, un astfel de "om" n-a ajuns la nici una din 
stările, pe care le-a cunoscut cel despre care am vorbit adineaori, dar pentru aceasta 
s-a dovedit, că deşi nu s-a împărtăşit din nici una din plăcerile vieţii, totuşi n-a fost 
cu nimic mai puţin fericit, în comparaţie cu cel aflat în situaţia opusă, căci, în felul 
lui, şi el a "participat" totuşi. Mai fericit decât cel care a trăit numai în răutăţi se 
dovedeşte a fi fost nu numai cel care n-a cunoscut niciodată răutatea, ci chiar şi cel 
care nici măcar n-a ajuns să guste bine din viaţă. 


Acest lucru ni-l spune Evanghelia atunci când, vorbind despre Iuda, zice că 
oameni de felul acestora "ar fi fost mai bine de nu s-ar fi născut" . Căci, câtă vreme 
la Iuda din pricina mărimii unei astfel de nelegiuiri, pedeapsa prin care s-ar ispăşi 
ar trebui să se întindă până la nesfârşit, cum s-ar putea prescrie o durere unde 
temeiul ei nu există? 


A face deci comparaţie între viaţa sfârşită în hpsă de virtute şi cea a unui prunc 
fraged, care n-a ajuns la maturitate, a raporta, deci la realitate astfel de lucruri e o 
dovadă că judecăm nematur. 


Şi iarăşi te poţi întreba, în cazul că un prunc e răpit din viaţă la o vârstă atât de 
crudă, se mai împacă acest lucru cu înţelepciunea dumnezeiască a Providenţei? 


Vorbind apoi despre pruncii născuţi dintr-o căsnicie nelegitimă, care, poate, ar fi 
fost în interesul părinţilor ca aceşti prunci să dispară cu totul din viaţă, s-ar imputa 
pe nedrept lui Dumnezeu o astfel de faptă nelegiuită, acuzându-L la judecată că aşa 
ceva n-a fost săvârşit pe cale dreaptă. 


Dar dacă un prunc, deşi a fost crescut şi îngrijit cu dragoste de către părinţii lui, 
care l-au primit ca pe un dar al lui Dumnezeu, n-ajunge totuşi să se bucure de viaţă, 
fiindcă a fost răpus de o boală nevindecabilă (a cărei cauză nici nu se cunoaşte), un 
astfel de caz, credem fără îndoială, că se încadrează în cele prevăzute cu totul de 
Providenţă şi trebuie nu numai să tratăm cu răbdare astfel de suferinţe, dar chiar 
nici măcar n-avem dreptul să presupunem că încă din copilărie n-ar fi putut fi 
prevăzut ceva de acest fel. Căci se poate ca Cel care a cunoscut mai dinainte 
viitorul să oprească dezvoltarea până la desăvârşire a pruncului pentru ca nu cumva 
răul cunoscut prin puterea Preştiinţei să se dovedească biruitor şi copleşitor peste 
viaţa tânărului şi astfel, pe temeiul deplinei libertăţi, restul vieţii să devină izvor 
nesecat de nenorociri. 


Dar ca să înţelegem mai limpede lucrurile, mai bine să dăm un exemplu. Să 
presupunem la un ospăț o bogăţie variată de mâncăruri şi să ne închipuim că între 
toți oaspeţii veniţi acolo era unul care cunoştea exact gusturile şi înclinările 
tuturor invitaţilor din întreaga mulțime, ştiind şi ce-l place fiecăruia şi ce nu. 
Acestui om i s-a încredinţat atâta putere şi răspundere, încât putea să rânduiască, 
singur, pe seama fiecăruia, ceea ce credea el că le convine sau nu, având 
libertatea să rânduiască lucrurile în aşa fel încât nici să nu-i îmbolnăvească cu 
mâncărurile, dar şi să pregătească mâncări cât mai hrănitoare fără să provoace 
tulburări în stomacul oaspeţilor prin mulțimea bucatelor. Pe lângă acesta se mai 
afla acolo, ales din mulțimea pivnicerilor, şi unul mai mare peste băuturi, care era 
şi căpetenia petrecerii, care trebuia să servească băuturile trebuind să fie 
încontinuu, de la început până la sfârşit, în bună dispoziţie, înveselind pe toți, dar 
ferindu-se curat de orice beţii şi alte nebunii. După cum unuia nu-i place mirosul 
unor bucate, în care lipseşte — zice altul - ce-i mai de dorit, acuzând pe căpetenie 
de nepricepere, care ar face aşa ceva din invidie, iar nu ca pe unul care lucrează 
în numele Providenţei dumnezeieşti. Dacă ne gândim la cei care în urma băuturii 
au o ţinută necuviincioasă dedându-se la vomitări, gesturi urâte şi la rostirea unor 
cuvinte nepotrivite, aceştia mulțumesc celui care i-a certat mai înainte, încât acum 
s-a putut stăpâni de la astfel de fapte lipsite de măsură. 


Dacă am înţeles bine pilda spusă adineaori, ne va fi uşor s-o aplicăm la înţelesul 
temei propuse. Şi care-i această temă? Cărei cauze se datoreşte faptul că în 
strădania lor părinţii care pun cel mai mare preţ pe faptul de a-şi asigura după ei un 
urmaş vrednic, Dumnezeu răpeşte totuşi adeseori fără vreme, la o vârstă prea puţin 
dezvoltată, pe unele din fiinţele pe care le-a plăsmuit? Celor care pun astfel de 
întrebări le amintim pilda cu banchetul, căci la masa vieţii sunt multe şi variate 
bucate (să mă înţelegi bine când ţi-am vorbit de destoinicia pregătirii bucatelor şi 
de pregătirea lor după diferite gusturi, căci nu toţi caută să-şi îndulcească viaţa cu 
mierea plăcerilor, ci pentru ei undeva viața e condimentată după gusturi mai 
piperate, cum născocesc, de pildă, cei ce aleargă după plăceri şi după dresuri de tot 
felul încât să le gâdile stomacul cu mai multă acreală, cu mai multă sare şi cu mai 
mult piper), pentru că nu toate îndeletnicirile cer să ne îndulcim viaţa, făcându-ne- 
o mereu plăcută şi veselă, ci în unele cazuri viaţa ne-a adus prea multă sărătură în 
bucate, alteori ea are gust piperat, oţetit, cu gust amar şi uneori acru, adeseori 
rămânându-ne hrana nemistuită şi greu de acceptat multe din întâmplările vieţii, 
multe din vasele din care mâncăm fiind pline de falsitate şi de înşelăciune, mulţi 
din oaspeți punând să fiarbă în aceeaşi oală păcatul îngâmfării la un loc cu 
înşelăciunea gătelii, alții prăjesc şi beau laolaltă neruşinarea cu rătăcirea beţiilor 
nesfârşite, pe când alții pun alături vomitarea greşitei lor judecăţi cu insinuările 
cele mai ruşinoase ale desfrânării. Ca să nu întârzie prea mult cu pregătirea unui 
astfel de banchet, cel care nu-i în stare să se poarte cinstit şi cuviincios la masă e 
scos mai devreme din ceata comesenilor ca să nu facă ceva ce nu se cade în astfel 
de întâlniri, apucături care se potrivesc mai mult pornirilor dobitoacelor. 


Aceasta e ceea ce numesc eu lucrarea desăvârşită a Providenţei, care nu vindecă 
numai bolile declarate, ci fereşte şi de cele care încă nu au apărut Aşa am înţeles eu 
lucrurile şi în legătură cu moartea prematură a pruncilor. Cel care toate le lucrează 
cu rânduială prin iubirea Sa de oameni, Acela nimiceşte până şi fiinţa răutăţii fără 
ca prin puterea preştiinţei Sale să îngrădească libertatea voii, aceasta ca să arate 
chiar prin fapte că sprijină mai mult binele decât răul ori de câte ori porneşte la 
luptă împotriva răului. 


Dar şi prin cazuri de felul acesta a combătut adeseori păruta necesitate a zgârceniei 
Cel care a organizat banchetul vieţii pentru ca - mă gândesc - lipsit de pretexte 
înşelătoare, boala iubirii de argint să apară umbrită, de vreun văl închipuit Căci cei 
mai mulți spun pe faţă, că de aceea şi-au sporit şi mai mult pofta lăcomiei, pentru 
ca pe urmaşii lor să-i facă şi mai bogaţi, boală specifică lor şi de neiertat 
argumentând că de nevoie nu-şi căsătoresc copiii, ba unii nici copii nu vor să aibă, 
tocmai din cauza acestei lăcomii condamnabile. Căci întrucât mulţi nu-şi doresc 
urmaşi sănătoşi din pricina greutăților aduse de naşteri mai numeroase şi nici nu 


nădăjduiesc să mai aibă cândva, în loc de mai mulți copii se dezvoltă în ei multe şi 
diferite alte pofte, între altele şi aceea ca să nu cumva să se îmbolnăvească din nou. 


Iar dacă unii din cei care o duc rău în viaţă sunt cruzi şi mereu cu gânduri negre, 
robiți tuturor poftelor, porniţi spre mânie, nedându-se în lături de la nici o 
nelegiuire, hoţi, ucigaşi, trădători de patrie sau chiar şi la ceva mai detestabil decât 
toate acestea (cum sunt cei ce-şi ucid părinţii sau care-şi maltratează mamele, cei 
ce-şi ucid copiii sau care trăiesc în chip nelegiuit în căsnicii mixte), dacă, aşa cum 
sunt, toţi aceştia îmbătrânesc în răutăţile lor, atunci cum se împacă faptele lor cu 
cele spuse înainte? 


Căci dacă cel răpit prematur din viaţă, pentru ca nu cumva după exemplul celor 
chemaţi la banchet să se îndoape până la sfârşitul vieţii numai din plăceri şi să cadă 
pradă mâniei, e scos de la banchet, printr-o prevăzătoare purtare de grijă şi 
bunăvoință pe când era încă viu, atunci din ce cauză să se zbuciume el până la 
bătrâneţe într-o benchetuire continuă răspândind atât sieşi, cât şi celorlalți 
comeseni, mirosul rău al beției patimilor? 


În cazul acesta de ce se susține întruna că tocmai prin marea ei iubire de oameni 
Providența Dumnezeiască scoate din viaţă pe prunci înainte de a ajunge ei să 
săvârşească rele, dând a se înţelege că mai bine ar fi fost omului să nu se fi 
născut deloc? 


Vom răspunde şi la această întrebare la fel, anume că de multe ori viaţa celor care 
au trăit cinstit este ea însăşi pentru cei pe care i-au adus pe lume o cauză de mai 
bine. 


Se pot culege din Sfintele Scripturi nenumărate mărturii, din care deducem 
limpede că Dumnezeu ocroteşte pe cei drepţi şi pe cei din neamul lor. Şi ar fi cel 
mai mare bine dacă, gândindu-ne la această ocrotire de sus, ar putea fi împiedicat 
cineva de a ajunge în viitor la rele. 


Dar întrucât în astfel de cazuri nesigure se pot face numai presupuneri, nimeni nu 
poate fi făcut răspunzător de ce ţi se duce mintea la astfel de presupuneri. Căci nu 
numai din pricina întemeietorilor neamului, ar spera cineva, că Dumnezeu cel 
binevoitor îl scoate dintr-o viaţă ticăloasă cel care ar fi trăit o astfel de viaţă, dar 
chiar şi dacă nu ar fi aşa ceva cu cei răpiți din viaţă înainte de vreme, nici în astfel 
de caz n-ar fi deloc absurd să se creadă că pentru ei ar fi mai chinuitor şi mai 
primejdios să ducă o viaţă necinstită, decât să fie lipsiţi de aceasta. 


Doar am înţeles din multe fapte că nimic nu se întâmplă fără ştirea lui Dumnezeu, 
ci de fiecare dată vedem că nimic nu decurge la întâmplare şi nu-i fără rost nici o 
faptă din cele prin care Dumnezeu conduce lumea; nimeni n-ar putea tăgădui 
faptul că Dumnezeu e temeiul a toate, EI este înţelepciunea, bunătatea şi adevărul. 
Căci se ştie doar că ceea ce nu-i bun, nu-i nici adevărat 


Aşadar, fie că, potrivit pricinilor amintite, unii din prunci sunt răpiți din viaţă 
înainte de vreme, fie că e vorba de altceva, în afara celor spuse se cade să 
mărturisim că din capul locului toate se petrec cu un anumit scop şi încă cu un scop 
superior. Cunosc şi am auzit şi de un alt temei decât cel izvorât din înţelepciunea 
Apostolului, prin care unora din cei care se făcuseră vestiți prin nelegiuirile lor li s- 
a îngăduit să-şi ducă traiul după cum le era voia. Meditând mai pe larg la 
Explicarea epistolei către Romani şi căutând să scot concluziile logice la problema 
libertăţii, de la un moment dat am găsit că nu trebuie să mai învinuim pe 
Dumnezeu de rău, ca şi cum acesta ar proveni de la Dumnezeu, întrucât din capul 
locului răul nu există şi nu scapă nici controlului Celui care a creat toate; de aceea 
răspund întrebării puse eliminând contradicţia pornită dintr-o oarecare cugetare 
mai adâncă. Pentru că zice: "Dumnezeu răsplăteşte pe fiecare după faptele lui”, de 
aceea e cazul ca de dragul mai binelui să se dea şi răutăţii un răspuns cuvenit. Căci 
doar de aceea a şi răbdat să se nască, adică să vină pe lume, un astfel de tiran 
egiptean”, pentru ca prin suferința cauzată de el să se îndrepteze Israel, să se adune 
la un loc şi să se închege acest mare popor cu tot neamul lui. Căci după cum 
puterea dumnezeiască se făcea mereu tot mai cunoscută, arătând că-i în stare să 
răsplătească cu bine pe cei care se arătau vrednici, iar pentru pedepsirea fărădelegii 
nu-i lipsea nici puterea - întrucât, până la urmă, poporul acela trebuia scos din 
Egipt, pentru ca să nu se molipsească şi el de fărădelegile izvorâte din învăţăturile 
rătăcite ale egiptenilor - tot aşa şi acel duşman al lui Dumnezeu, care din pricina 
marii lui nelegiuiri a fost numit "faraon", s-a amestecat şi a înflorit tocmai în viaţa 
acestui popor cu viaţă cinstită, pentru ca poporul Israel să ajungă la o îndoită 
cunoaştere a puterii lui Dumnezeu, arătată pe bună dreptate fiecăruia, adică pe 
iudei învăţându-l să se facă mai buni, iar pe egipteni biciuindu-i şi mai tare din 
pricina răutăților lor şi astfel să se vadă că, în desăvârşirea înţelepciunii Sale, 
Dumnezeu ştie să se folosească şi de rău pentru promovarea binelui. 


Căci - trebuie să subliniem dacă mai era necesar ca şi cuvintele noastre să 
întărească spusa Apostolului - se simţea nevoia ca, uneori, unealta de fier (adică 
omul n.n.) să fie călită de meşter (adică de Dumnezeu n.n.) în foc spre a o face şi 
mai potrivită trebuinţelor vieţii şi, nu numai atunci când fierul a ajuns să se 
înmoaie în chip aproape firesc, oricât de refractar ar fi fost şi oricât n-ar fi vrut să 
se schimbe bucuros cu ajutorul focului, să fie totuşi modelat spre colaborare şi spre 


a se face de folos. Căci de aceea se şi utilizează nicovala, pentru ca fierul înmuiat 
în foc prin loviturile primite, să poată fi făurit şi format după cum ne este de folos. 


Dar vei zice, poate, că în decursul vieţii nu toţi oamenii au avut parte de 
suferinţe, după cum nici cei care au dus viaţă cinstită n-au ajuns să culeagă 
roadele sudorilor lor. Cum se explică, vei zice Tu, cum se explică faptul că unii 
care au trăit în nelegiuiri au reuşit să scape nepedepsiţi? Am să-ţi dau răspuns şi 
la această întrebare omenească şi încă un răspuns ceva mai presus decât cugetarea 
obişnuită. Căci zice undeva în prorociile sale marele David că o părticică oarecare 
de bucurie au totuşi şi cei care se dedică virtuţii, dacă punem faţă în faţă bunătăţile 
lor cu pieirea celor osândiţi: "veseli-se-va dreptul când va vedea răzbunarea 
împotriva necredincioşilor; mâinile sale îşi va spăla în "sângele" păcătosului”. Şi 
spune aceasta nu ca şi cum s-ar bucura de răul altuia, ci pentru că abia în astfel de 
clipe ajung ei să înțeleagă cât de sănătoasă este viaţa virtuoasă a celor drepţi, 
întrucât prin cuvintele spuse ni se dă să înţelegem că deosebirea dintre oamenii 
cinstiți şi cei răi ne aduce un spor de bucurie şi de putere. De aceea vorbele 
"mâinile sale îşi va spăla în sângele păcătosului" tocmai acest înţeles îl arată, că 
viaţa şi faptele lui curate sunt puse în lumină îndeosebi prin pierzania păcătosului. 
Doar însuşi cuvântul "a spăla" ne duce cu gândul la o lucrare de curățire. Pe de altă 
parte, nimeni nu are obicei să se spele în sânge, pentru că atunci se pătează mai 
tare, aşa încât se vădeşte şi mai limpede că aici se înfăţişează tocmai deosebirea 
dintre opusul virtuţii şi al fericirii. 


Să rezumăm, dar, cuvântul nostru pentru ca înţelesul celor examinate să poată fi 
uşor de ţinut minte. Nici moartea prematură a pruncilor nu ne dă drept să înţelegem 
că dacă ei au sfârşit-o în chinuri, ar urma neapărat să credem că acest lucru numai 
aşa se putea întâmpla, dar nici să spunem că soarta lor ar fi egală cu a celor care 
viaţa întreagă s-au curățit prin virtuţi, dat fiindcă purtarea de grijă a lui Dumnezeu 
n-ar fi îngăduit ca răul să copleşească dorinţa de mai bine a celor care se nevoiau 
să trăiască în felul acesta. 


Biruirea unora dintre rele nu schimbă cele ce am spus. Prin ajutorul harului, răul a 
fost biruit de unii dintre părinții şi strămoşii noştri, dar la cei care n-au (ei sau 
părinţii lor), o astfel de îndrăzneală de a se apropia de Dumnezeu, aceia nu se 
bucură de o astfel de binefacere. Cu mult mai nenorocit decât cei vestiți prin 
fărădelegi şi de-a dreptul monstruos pare cel pe care numai moartea îl opreşte să 
ajungă nelegiuit şi a cărui răutate fără de margini a fost săvârşită liber şi nesilit de 
nimeni. 


Dar poate că şi pentru unii din cei care au ajuns pe treapta cea mai de jos a 
nedreptăţii cugetarea apostolică găseşte totuşi un răspuns mângâietor, căci Cel 
Care "toate cu înţelepciune le-a făcut" va şti să săvârşească ceva bun şi prin 
mijlocirea răului. Căci chiar dacă cineva ar fi ajuns la culmea nelegiuirilor şi 
potrivit asemănării pe care am pomenit-o, ar fi ispitit să creadă că n-ar fi fost 
plăsmuit de mâna măiastră a lui Dumnezeu pentru un scop superior, chiar şi în acel 
caz pentru cei care viețuiesc creştineşte, tot mai există o rezervă îmbucurătoare, 
după cum ne-a dat proorocul să înţelegem, căci când e vorba de bine, oricât de mic 
ar fi acest bine, el nu-şi pierde valoarea şi nici nu-i fără de preţ în faţa Providenţei 
lui Dumnezeu. 


Epistola despre Sfânta Treime ! către mai marele doctorilor, Eustathe 


I 
Toţi cei care vă îndeletniciţi cu medicina ştiţi că chemarea voastră înseamnă grija 
față de om. Şi mi se pare că cel care pune ştiinţa aceasta înaintea tuturor celorlalte 
îndeletniciri, cărora îşi poate închina omul râvna, şi-a găsit judecata cuvenită şi nu 
s-a depărtat de ceea ce trebuie crezut, în schimb e tot atât de adevărat că de lucrul 
cel mai preţios dintre toate, care este viaţa, îţi vine greu să fugi ca de ceva dureros 
atunci când nu poţi reda cuiva sănătatea. 


Or, iscusinţa voastră are drept scop să redea sănătatea. În mod special, pentru tine 
această ştiinţă se dovedeşte plină de rezerve, căci tu lărgeşti şi mai mult graniţele 
filosofiei, nelimitând doar la trupuri binefacerile acestei măiestrii, ci te preocupă şi 
gândul să vindeci şi bolile sufletului. 


Și când zic aceasta nu mă iau după zvonurile celor mulți, ci pentru că am învăţat 
din propria mea experiență şi anume, în multe alte împrejurări, dar mai cu 
deosebire acum de curând când am ajuns într-o stare foarte grea din pricina 
negrăitei răutăţi a vrăjmaşilor noştri: parcă ar fi fost un curent rău, aşa s-a năpustit 
ea peste viaţa mea, dar tu l-ai îndepărtat cu curent rău, aşa s-a năpustit ea peste 


1 Între cei care în decursul controverselor ariene au dovedit mare interes pentru problema 
religioasă, întâlnim adeseori şi persoane laice aşa cum a fost cazul cu guvernatorul Hierios şi 
mai marele peste doctori (arhiiatros) Eustathe, cel dintâi preocupându-se de situaţia pruncilor 
decedați prematur, iar al doilea fiind dornic de a preciza taina de nepătruns a Sfintei Treimi. 
Către amândoi aceşti distinşi laici, Sfântul Grigorie de Nyssa a scris două tratate scurte, dar 
pline de o caldă simţire creştină. Între anii 379-385, frământările teologice legate de 
dumnezeirea Duhului Sfânt se răsfrâng şi în alte scrieri ale Sfântului Grigorie, fie sub formă de 
combatere a pnevmatomahilor (care credeau că Duhul Sfânt este doar o creatură a Tatălui), fie 
sub formă de învăţătură plenară despre însăşi Sfânta Treime, una în fiinţă, întreită în Persoane. 
În acest al doilea caz merită pomenit încă un laic provenit din înalta societate a vremii, tribunul 
Simpliciu, căruia îi adresează Sfântului Grigorie un tratat scurt, intitulat "Despre Tatăl, Fiul şi 
Duhul Sfânt". Multă vreme s-a crezut că "Epistola către Eustathe" ar fi fost scrisă de Sfântul 
Vasile cel mare, pentru motivul că textul ei figura în unele copii în colecția epistolelor 
episcopului din Cezareea Capadochiei, unde şi purta numărul 189. Cercetări mai recente, 
îndeosebi cele realizate de Fr. Mueller (în ediţia critică din Leiden 1958, în vol. III, 1), au 
recunoscut Sfântului Giigorie paternitatea acestei scrieri. De fapt în majoritatea surselor 
manuscrise acest tratat poartă titlul: Despre Sfânta Treime” şi aparține Sfântului Grigorie, a 
cărui formulare ( identitatea de lucrare în Tatăl, în Fiul şi în Duhul Sfânt arată absoluta 
asemănare de natură ) o întâlnim de fapt şi în alte scrieri ale acestuia. 


viaţa mea, dar tu l-ai îndepărtat cu dibăcie, scoțând această nesuferită rană de la 
inima mea şi revărsând în locul ei apa mângâietoarelor tale cuvinte. 


Cât despre mine, pe măsură ce mă gândeam la uneltirile neîntrerupte şi variate ale 
vrăjmaşilor îndreptate una împotriva mea, am socotit că ar trebui să tac şi să 
primesc în linişte ceea ce unelteau, fără să mă împotrivesc acelor oameni înarmaţi 
cu minciuna, această armă nelegiuită, care adeseori se foloseşte şi de adevăr ca să- 
şi înfigă mai adânc colții. Dar tu m-ai îndemnat, pe bună dreptate, să nu trădez 
adevărul, ci să combat calomnia, din teamă că nu multă vreme am mai putea răbda, 
dacă minciuna ar tot progresa în paguba adevărului. 


II 
Aceşti oameni, care au prins ură pe mine, mi se părea că fac cu mine ceea ce se 
spune într-o fabulă de Esop, unde lupul a ajuns să învinuiască pe miel, pretextând 
că îi este ruşine, aşa-zicând, să-l mănânce fără vreun motiv temeinic, deşi acesta 
niciodată nu 1-a putut face nici un rău, dar cu toate că mielul a înlăturat orice 
învinuire calomnioasă, lupul nu-şi pierdu deloc pofta, aşa că, dacă a pierdut din 
punctul de vedere al dreptului, în schimb s-a arătat biruitor prin dinţii săi. 


Tot aşa se întâmplă şi cu cei care-şi dau silinţa să aţâţe ură împotriva mea şi 
socotesc că acest lucru ar fi o cauză nobilă, dar pentru că se ruşinează să mă urască 
fără motiv, scornesc împotriva mea tot felul de motive şi de acuzaţii. De fapt ei nu 
duc până la capăt nici una din afirmaţiile lor, ci acum spun una, mai târziu spun 
alta, şi până la urmă cine ştie ce încă altă pricină o socotesc a fi izvorul urii pe care 
mi-o poartă. Răutatea lor nu se mărgineşte la un fapt precis, iar când îi iei la 
cercetări mai serioase, întrebându-i despre una din învinuiri, îndată trec la alta, şi 
chiar- dacă toate acuzaţiile le sunt respinse, ei tot nu se lasă de ură! Ne învinuiesc 
că ne închinăm la trei dumnezei, fac să răsune de minciunile lor urechile multora şi 
nu încetează să scornească orice altă calomnie, numai să poată câştiga oarecum 
încrederea. 


Or, adevărul e de partea noastră: arătăm în public tuturor- şi îndeosebi celor cu care 

ne întâlnim, că am dat anatemei pe oricine vorbeşte de trei dumnezei şi că nici 
= . . ich .2 

măcar nu-i socotim creştini pe astfel de oameni -. 


Când aud aşa ceva, îndată ridică pe Sabelius împotriva noastră, iar în legătură cu 


? Se vede că hotărârea luată în anul 362 la Sinodul din Alexandria (o singură fiinţă, dar trei 
persoane) era încă departe de a fi acceptată de toţi. Cf. A. Grillmeier, Le Christ dans la tradition 
chrestienne: de l'age apostolique a Chalcedoine, Paris, 1973, p.242 ş.u. 


această învăţătură se vorbeşte tot mai des despre o boală a cărei cauză e tocmai 
acest om. Impotriva acestei învinuiri, noi recurgem la arma obişnuită, arătându-le 
că împotriva unei astfel de erezii simţim acelaşi dezgust ca şi pentru iudaism. 


Însă, ce? Credeţi, oare, că după atâtea confruntări se descurajează şi se liniştesc 
cumva? Deloc! Ne învinuiesc că am introduce alte înnoiri în ale credinţei, şi dacă 
uneltesc în felul acesta împotriva noastră e pentru că noi recunoaştem existenţa a 
trei ipostasuri şi totuşi vorbim de o singură bunătate, o singură putere, o singură 
Dumnezeire. într-un fel, observaţia lor nu-i departe de adevăr, spunem şi noi, dar 
atunci când ne aduc această învinuire ei fac obiecţiunea că felul nostru de a vorbi 
nu se potriveşte cu cel obişnuit în Scriptură, care îl contrazice. 


Și noi, ce răspundem la această observaţie? Că nu socotim că ar fi drept să facem 
din obiceiul în vigoare la ei legea şi canonul dreptei credinţe. Căci dacă obiceiul 
este o dovadă de credinţă dreaptă, în schimb şi noi ne putem împotrivi cumva 
obiceiului aflat în vigoare. lar dacă aceşti oameni îl resping, aceasta nu înseamnă 
că şi noi am fi siliți să facem ca ei, întrucât pentru noi arbitru e Scriptura cea 
insuflată de Duhul Sfânt, de aceea, cei la care dogmele sunt de acord cu cuvintele 
Scripturii, vor câştiga de partea lor votul adevărului. 


Şi atunci, în ce constă vina noastră? În învinuirea care ni s-a adus ni s-au reproşat 
două lucruri: 

e cel dintâi ar fi că despărțim ipostasurile; 

e al doilea, să nu mai punem la plural nici una din numirile pe care le atribuim 
lui Dumnezeu, ci, după cum s-a mai spus, să vorbim la singular, să spunem 
că e vorba de o singură bunătate, o singură putere, o singură Dumnezeire şi 
tot aşa şi cu oricare dintre desăvârşirile de acest fel. 


Cât priveşte separarea ipostasurilor, ei n-ar putea să spună că sunt străini de cei 
care afirmă o diversitate de substanţă în natura divină. 


Intr-adevăr, nu-i logic ca aceia care vorbesc de trei substanţe să vorbească şi de trei 
ipostasuri. Prin urmare, învinuirea se concentrează numai pe faptul că pronunțăm 
la singular numirile care sunt atribuite Fiinţei- dumnezeieşti unice. 


III 
Pe de altă parte, putem aduce aici şi alt temei la îndemână şi clar. Omul care 
osândeşte pe cei care vorbesc de o singură Dumnezeire va fi neapărat de aceeaşi 
părere cu cei care vorbesc de mai multe dumnezeiri, ori chiar de nici una. Căci nu 
se poate închipui o altă atitudine în afară de cea exprimată. Or, învăţătura cea 


inspirată nu ne îngăduie să vorbim de mai multe dumnezeiri, căci de fiecare dată 
când aminteşte despre Dumnezeire o citează la singular "căci în El locuieşte 
trupeşte toată plinătatea Dumnezeirii” . lar în alt loc: "Cele nevăzute ale Lui se văd 
de la facerea lumii înțelegându-se din făpturi, adică veşnica Lui putere şi 
Dumnezeire" . Dacă înmulţirea numărului dumnezeilor e un obicei al celor atinşi 
de răul rătăcirii politeiste şi dacă negarea Dumnezeirii e o caracteristică a ateilor, 
care poate fi temeiul pe baza căruia suntem învinuiți că credem într-o singură 
Dumnezeire? Vrăjmaşii noştri ne descoperă şi mai deschis scopul argumentării lor: 
despre Tatăl, ei admit că e Dumnezeu; despre Fiul admit la fel că se cuvine ca şi El 
să fie cinstit cu nume de Dumnezeire; cât despre Duhul Sfânt, deşi e alături de 
Tatăl şi de Fiul, totuşi ei nu voi să-L mai cuprindă sub numirea de Dumnezeire, ci 
socotesc că puterea Dumnezeirii începe de la Tatăl şi se termină la Fiul, excluzând 
de la mărirea dumnezeiască natura Duhului. Drept aceea, vorbind foarte pe scurt, 
suntem datori să ne apărăm adevărul împotriva acestei învățături. 


IV 


Cum judecăm noi lucrurile? Împărtăşind credința mântuitoare celor pe care i-a 
crescut, Domnul pune şi pe Duhul Sfânt în strânsă legătură cu Tatăl şi cu Fiul. Or, 
ceea ce o dată a fost unit, spunem că această unire rămâne sub toate formele, căci 
nu s-a unit într-un punct ca să se despartă unul de altul. Puterea dătătoare de viaţă, 
prin care firea noastră se schimbă şi din viaţa pieritoare trece la nemurire, puterea 
Duhului, dacă o înţelegem alături de Tatăl şi de Fiul, rămâne nedespărțită de Ei în 
multe alte privinţe, de pildă când e vorba de noţiunea de bine, de cea de sfinţenie şi 
de veşnicie, de înţelepciune, de dreptate, de tărie, de putere şi desigur de ubicuitate 
(pretutindenitate), deci în toate numirile folosite în înţelesul cel mai înalt. 


Ne gândim deci - aşa e Just să credem - că Cel Care S-a unit cu Tatăl şi cu Duhul în 
atâtea înţelesuri, care sunt în acelaşi timp şi sublime şi vrednice de Dumnezeu, 
Acela nu poate fi întru nimic despărţit de El. Într-adevăr, nu cunoaştem între 
numirile atribuite firii divine să existe vreo deosebire în înţelesul de mai bine sau 
mai puţin bine şi nici nu ne putem închipui c-ar fi corect să atribuim Duhului 
însuşiri mai mărunte, pe care le-am socoti inferioare față de celelalte persoane 
dumnezeieşti. Toate noţiunile ca şi toate conceptele care se potrivesc lui 
Dumnezeu sunt între ele de o egală vrednicie, pentru că nu se deosebesc în nici o 
privinţă pentru specificarea obiectului lor. Noţiunea de bun nu ne duce gândul la 
un anumit obiect, pe când cea de înţelept, de puternic şi de drept la alte obiecte, ci, 
oricare ar fi numirile care li se dau, ele nu descriu toate decât pe unul singur. 


Dacă Acestuia Îi zicem "Dumnezeu", descriem aceeaşi fiinţă ca şi cea la care ne 
duce gândul oricare dintre celelalte numiri. Dar dacă toate numirile 
întrebuințate pentru fiinţa divină au între ele aceeaşi valoare pentru a designa 
acelaşi obiect şi dacă ele ne duc gândul spre aceeaşi Fiinţă, cu toate că o descriu 
şi unele şi altele sub aspecte diferite, atunci pentru ce motiv să dăm Duhului alte 
numiri în comuniunea cu Tatăl şi cu Fiul şi să-L excludem numai de la 
Dumnezeire? Într-adevăr, trebuie ori să-l recunoaştem însuşiri comune în orice 
privinţă, ori să nu 1 le recunoaştem în nici o privinţă. Dacă-i îndreptăţit la unele, 

nu poate: fi nedreptăţit la celelalte. Dacă-i prea mic, după cum susțin ei, ca să se 
poată împărtăşi împreună cu Tatăl şi cu Fiul de numirea de Dumnezeire, atunci nu- 
i drept să fie părtaş la nici un alt nume potrivit lui Dumnezeu. Dovada constă în 
aceea că ne servim de aceasta din urmă ca să numim multe altele chiar inferioare. 


Mai mult, Sfânta Scriptură nu cruţă astfel de numiri echivoce chiar când ele ni s-ar 
părea neprobabile atunci când designăm idolii sub nume dumnezeiesc. Astfel: 
“dumnezeii, care n-au făcut cerul şi pământul, vor pieri de pe pământ şi de sub 
ceruri." Toţi dumnezeii neamurilor sunt idoli. Când vrăjitoarea în vraja ei cheamă 
pentru Saul sufletele pe care le dorea, ea zice că a văzut dumnezei urcând din 
pământ . 


De ce să nu vorbim la fel şi despre Valaam, care era un fel de prooroc şi de 
vrăjitor, care avea profeţiile în palmă, cum zice Scriptura, şi care se asemuise 
diavolilor, prin curiozitatea proorocirilor lui, dar care a primit, zice Scriptura, 
sfaturile lui Dumnezeu? 


Din Scriptură se pot aduna multe mărturii de felul acesta, dovedindu-se prin ele că 
acest nume nu-i deloc mai mare decât celelalte care 1 se aplică lui Dumnezeu, 
întrucât, după cum s-a spus, îl aflăm întrebuințat cu două înţelesuri, chiar şi pentru 
unele neverosimile. Cât despre numirile de Sfânt, de Nestricăcios, de Drept, de 
bun, nicăieri n-au legătură cu ceea ce nu li se cuvine, aşa cum am desprins din 
Sfânta Scriptură. Aşadar, dacă nu se neagă că Duhul Sfânt are comune cu Fiul şi cu 
Tatăl însuşiri pe care credinţa le atribuie numai naturii divine, ce rost are să spui că 
EI e exclus din această comunitate din pricina unei singure expresii pe care, după 
cum am văzut, până şi demonii şi idolii o au comună cu Tatăl şi cu Fiul din pricina 
că adeseori s-au folosit şi pentru ele numiri asemănătoare? 


V 
Dar, spun vrăjmaşii, această numire desemnează natura. Or, pentru Duhul nu există 
comunitate de natură cu Tatăl şi cu Fiul şi de aceea EI nu are acest nume în părtăşie 
cu Ei. Dar să ne arate după ce fel de semne au recunoscut deosebirea de natură şi 


au descoperit, cu ajutorul evidenţelor, ceea ce-i propriu şi ceea ce-i străin de EI, 
căci noi nu avem nici o nevoie de cuvinte sau de alte semne ca să precizăm ceea ce 
căutăm, însă întrucât această natură e prea înaltă pentru ca să poată fi înţeleasă de 
cei ce o caută şi întrucât noi judecăm după anumite semne privitoare la lucruri care 
scapă cunoaşterii noastre, va trebui neapărat să fim duşi de mână, prin aceste 
lucrări dumnezeieşti, la căutarea naturii divine. 


Dacă am vedea, deci, că lucrările săvârşite de Tatăl, de Fiul şi de Duhul Sfânt 
diferă unele de altele, vom trage concluzia că naturile care le produc sunt şi ele 
diferite, după diferenţa lucrărilor. Or, nu-i cu putinţă ca fiinţele care diferă în 
privinţa naturii să se acorde între ele din pricina caracterului specific al lucrărilor. 
Nici focul nu răceşte, nici gheaţa nu încălzeşte, ci, cu diferența naturilor, 
activităţile care pleacă din ele se deosebesc unele de altele. Dacă acceptăm ca unică 
lucrarea Tatălui, a Fiului şi a Duhului Sfânt, fără nici o deosebire, nici varietate 
faţă de oricine ar fi, va trebui să deducem din unitatea de acţiune o unitate de 
natură . 


VI 

Tatăl, Fiul şi Sfântul Duh împreună sfinţesc, împreună dau viaţă, luminează, 
mângâie şi desăvârşesc în acelaşi fel toate lucrările asemănătoare. Deci nimeni 
să nu atribuie în chip special acţiunii Duhului puterea de a sfinţi, după ce am 
auzit în Evanghelie pe Mântuitorul spunând Tatălui Său în legătură cu ucenicii 
Săi: "Părinte, sfinţeşte-i întru numele Tău” . Aşadar, pentru ce-i care-s vrednici 
trebuie să credem că tot ce se lucrează în ei e în comun lucrarea Tatălui, a 
Fiului şi a Duhului Sfânt: orice har, orice putere, orice înaintare morală, viaţa, 
mângâierea, schimbarea care duce la nemurire, trecerea la libertate, precum şi 
toate celelalte bunuri care ajung până la noi. În schimb, până şi în privinţa 
noastră, planul dumnezeiesc care ne conduce, indiferent că el se realizează în 
făptura noastră tainică, duhovnicească sau în făptura noastră sensibilă (dacă 
trebuie, cu ajutorul a ceea ce cunoaştem, să facă unele presupuneri în legătură 
cu ceea ce ne este superior), nici el nu s-a realizat în afara acţiunii şi puterii 
Duhului Sfânt, întrucât fiecare om de la EI primeşte ajutorul potrivit vredniciei 
lui personale şi potrivit trebuinţei lui. 


Într-adevăr, chiar dacă orânduirea şi purtarea de grijă a acestei lumi întrec puterea 
noastră de înţelegere, fiind mai presus decât puterea simţurilor noastre, s-ar putea 
afirma totuşi cu ajutorul a ceea ce ne este cunoscut nouă, ca o consecinţă logică, 
cum că puterea Duhului e lucrătoare în ambele domenii şi că nu poate fi străină de 
guvernarea lucrurilor superioare. Într-adevăr, cel ce susţine o astfel de bârfeală 
comite o blasfemie goală şi nu-şi sprijină absurditatea pe nici un temei. 


Dimpotrivă, cel care recunoaşte că şi lucrurile de deasupra noastră sunt guvernate 
de puterea Duhului Sfânt, împreună cu Fiul şi cu Tatăl, face în această problemă o 
afirmaţie sprijinită pe o dovadă evidentă, care-i luată din însăşi viaţa noastră 
personală. Deci identitatea de acţiune în Tatăl, în Fiul şi în Duhul Sfânt arată 
limpede absoluta asemănare de natură. lată de ce, chiar şi dacă numele divinității 
indică natura, totuşi comunitatea de substanță permite acestei numiri să se aplice în 
sens propriu şi Duhului Sfânt. 


VII 
Dar nu înţeleg de ce prin această numire, vrăjmaşii noştri vor să denigreze natura 
Dumnezeirii, aceşti oameni care aranjează toate lucrurile, ca şi cum n-ar fi citit în 
Scriptură că natura nu-i rezultatul alegerii. 


Moise a fost ales rege al egiptenilor atunci când proorocirea l-a numit, zicând: 
“Tată, Eu fac din tine un dumnezeu pentru Faraon" . 


Această numire ne ajută deci să credem că e vorba de o putere oarecare, fie de 
supraveghere, fie de lucrare. Dar natura divină sub toate numirile câte s-ar putea 
imagina, nu poate fi exprimată, în esenţa ei, aşa cum ar vrea-o învăţătura noastră. 
Când însă am atribuit lui Dumnezeu numirile de "binefăcător”, de judecător", de 
"bun", de "drept" şi toate celelalte de acelaşi fel, la deosebitele Lui lucrări ne-am 
gândit, dar natura Celui Care lucrează prin ele noi n-o mai putem descoperi prin 
cunoaşterea intuitivă a faptelor Lui. 


Într-adevăr, când se va da o definiţie a fiecăreia din aceste numiri şi a naturii însăşi 
care designează aceste numiri, se va da aceeaşi definiţie a acestora şi a aceleia. Or, 
lucrările a căror definiţie e contrară vor avea şi ele o natură diferită. Deci altceva e 
substanța Sau fiinţa, pentru care nu S-a aflat termenul în Stare să o facă 
cunoscută, şi altceva e şi semnificaţia numirilor pe care le poartă şi care Li se dă 
pe temeiul unei activităţi ori a unei vrednicii oarecare. Că n-ar fi nici o diferenţă 
în acte, vom descoperi-o noi în comunitatea numirilor. 


Cât despre diferenţa de natură, noi nu i-am aflat nici o dovadă evidentă pentru că, 
după cum s-a spus, identitatea actelor lasă să se vadă comunitatea de natură. Deci, 
dacă divinitatea e un nume care designează un act, după cum zicem şi noi că nu 
există decât un singur act pentru Tatăl, Fiul şi Duhul, tot aşa zicem că nu există 
decât o singură Dumnezeire şi dacă, aşa cum cred cei mai mulţi, numele 
Dumnezeirii indică natura, întrucât nu găsim în natură nici o diferenţă, nu greşim 
dacă spunem limpede că Sfânta Treime nu formează decât o singură Dumnezeire. 


Despre înţelesul numelui de creştin 3 către Armoniu 


După cum oamenii stăpânirii puşi să încaseze zilnic dările, dacă li s-au adunat 
debite neîncasate de mai multe zile, strâng într-o rubrică toate datoriile unui singur 
datornic şi-i taie o chitanţă pentru toate, dacă se întâmplă ca acesta să facă rost de 
bani, tot aşa am să fac şi eu cu cucernicia ta, frate Armoniu. Căci fiind dator să-ţi 
scriu mai des (întrucât la creştini făgăduinţa înseamnă datorie), acum aş vrea să 
suplinesc lipsa, fără voia mea, a scrisorilor de până acum, trimiţându-ţi una atât de 
lungă, încât să poată fi socotită - în privinţa literelor - egală cu toate cele ce au fost 
lipsă. 


Ca să nu mai întind vorba despre lungimea scrisorii, cred că ar fi bine să imităm 
măcar prin cuvânt scris, întâlnirile noastre de altădată faţă către faţă. Căci de bună 
seamă îți mai aminteşti, că, de fiecare dată, când aveam prilej să stăm de vorbă 
întreolaltă, problemele ce ne preocupau erau meditaţiile despre virtute şi ex- 
perienţele din viaţa duhovnicească, tu replicând totdeauna cu competenţă şi 
neacceptând nimic, dacă nu era destul de bine argumentat, iar eu, ca mai în vârstă, 
căutând de regulă să scot concluziile, la care ducea şirul discuţiilor. Dac-ar mai fi 
posibil şi acum, ca şi atunci, să se dea ocazia înţelepciunii tale de a lua cuvântul - 
nimic n-ar fi mai frumos! Ar fi pentru amândoi dublu câştigul, dacă ne-am revedea 
(şi ce-ar fi mai plăcut pentru mine în viață?), iar prin ciupirea plectrului* 
înţelepciunii tale s-ar pune din nou în mişcare bătrâna noastră liră. 


* În anul 1952, când W. Jaeger tipărea textul critic al acestei scrieri (Gregorii Nysseni Opera, 
prescurtat G.N.O., voi. VIII, 1, p. 93-142), a fost o adevărată revelaţie, căci alături de restituirea 
integrală a tratatului De instituto christiano, marele savant controla şi textul original al celor 38 
de variante manuscrise, care cuprind operele "ascetice" ale Sfântului Grigorie, între ele şi cel pe 
care-l traducem şi-l publicăm aici. Cine citeşte cu atenţie acest tratat precum şi pe cel Despre 
desăvârşire (adresat călugărului Olimpiu) înţelege curând că aceste două scrieri par a fi între 
cele din urmă scrieri ale autorului nostru (a.390-394), şi aceasta, nu atât pentru motivul că 
autorul lor aminteşte de bătrâneţea sa (afirmaţie pe care o mai repetă şi în prefața altor opere), 
cât mai ales pentru tonul calm şi plin de înţelepciune al ambelor scrieri în care se tratează 
despre progresul de înduhovnicire continuă a creştinului, aşa cum ni s-a descris acest progres în 
Viaţa lui Moise. Armoniu, cel căruia i se adresează Sfântului Grigorie, e asemănat cu dirijorul 
care a ştiut atinge cu plectrul său "corzile bătrânei mele lire”, zice el, pentru "imitarea firii 
divine”, cuvinte în care se cuprinde idealul moral şi tainic al desăvârşirii creştine. * plectru = 
placă mică de metal, de os, de celuloid sau de alt material, cu care se ciupesc coardele unui 
instrument muzical. El e amintit adeseori de Sfântul Grigorie, mai ales în scrierea Despre 
titlurile psalmilor. 


Întrucât, însă, destinul a vrut să ne despărţim trupeşte - cu toate că sufleteşte 
suntem legaţi pentru totdeauna - va trebui ca, dacă reiau vreo controversă, în chip 
firesc să se prezinte de faţă, pentru critică, din nou şi persoana ta. Şi frumos ar fi şi 
de astă dată să ridicăm o problemă ziditoare de suflet drept temă literară, de care să 
ne ocupăm apoi ca de un subiect de discuţie. 


De pildă, să încercăm să dăm răspuns la întrebarea: Ce înseamnă numele de 
"creştin ” şi ce îndatoriri decurg din el? 


Sunt sigur că nu va fi fără de folos o astfel de cercetare. Pentru că dacă ne-am da 
seama de ceea ce se ascunde sub numele de "creştin", atunci am avea un mai mare 
spor în viaţa duhovnicească, silindu-ne să facem cu adevărat din el ceea ce numim, 
adică o strădanie spre progres şi desăvârşire. Căci dac-ar dori cineva să i se spună 
doctor sau avocat sau inginer, acela n-ar primi un astfel de titlu, riscând să 1 se 
reproşeze că n-ar fi pregătit pentru aşa ceva, ci ar dori cu adevărat să poată 
corespunde unor astfel de titluri spre a nu fi învinuit de titulatură mincinoasă, 
dovedind că într-adevăr e pregătit pentru ele. 


Tot aşa stau lucrurile şi cu noi creștinii, dacă vom cerceta care este adevărata 
noastră chemare. Atunci n-am lua asupră-ne ceea ce nu suntem, ceea ce însăşi 
numirea noastră nu ne-o spune, căci dac-am îndrăzni s-o facem, am păţi şi noi ca şi 
maimuța dintr-o poveste care circulă printre necredincioşi: Se spune, adică, despre 
un comediant ambulant din Alexandria Egiptului că a îmblânzit şi a dresat o 
maimuţă să se mişte şi să danseze atât de frumos, încât imita exact persoana care 
o însoțea, mai ales că era îmbrăcată ca pentru dans, iar, când i-au mai adăugat 
şi acompaniament muzical, mlădierea maimuţei urma aşa de bine ritmul 
melodiei, încât prin toate mişcările pe care le făcea şi le schiţa, dovedea că le-ar 
executa în chip “firesc”, parcă ar fi fost un om adevărat. Văzând cât e de 
captivat publicul de noutatea priveliştii, câţiva tineri mai obraznici au strigat 
către cei care priveau ţintă la spectacol că "maimuţa-i tot maimuţă! ”. De aceea, 
în timp ce lumea striga şi aplauda mişcările atât de cadenţate ale acesteia - oricât 
de legate de tact şi de melodie ar fi fost ele - ei au aruncat asupra orchestrei şi a 
cântăreților tot felul de momeli, scoțând într-una sunete care trezesc şi aţâţă 
instinctual acestui soi de animal. Și ce să vezi? Fără să mai aştepte nimic, când a 
văzut alunele şi nucile împrăştiate pe jos, înaintea orchestrei, uitând de dans, de 
aplauze şi de podoabele hainei, maimuța s-a aruncat pe ele şi a adunat cu labele 
tot ce găsea, iar ca să n-o mai împiedice nimic în împlinirea poftei ei, “ şi-a dat 
jos masca de pe bot, aruncându-şi de-o parte dresajul, zdrobindu-şi cojile şi 
mâncând fructele, cum numai maimuţele obişnuiesc. În loc de aplauze şi 
admiraţie, s-a pornit atunci o adevărată explozie de râs între spectatori din 


pricina hidoşeniei şi caraghioslâcului în care apărea animalul dintre zdrenţele 
măştii sale. 


După cum, deci, nu i-a fost de ajuns maimuţei masca, pe care şi-a pus-o spre a fi 
crezută că-i om, recăpătându-şi firea când a auzit răcnet de sălbăticiune, tot aşa şi 
cei ce nu şi-au îmbunătățit deplin firea lor prin credinţă, la momelile diavolului 
repede dovedesc că sunt altceva decât ceea ce par. Căci în locul smochinei, al 
alunei ori a altor ispite de acest fel, diavolul momeşte pe om cu măriri deşarte, cu 
fuga după ranguri, cu dor după câştig, după plăceri, şi câte altele de felul lor, 
oferindu-le ca pe nişte zbierete celor cu suflete de maimuţă şi care simulează 
creştinismul printr-o imitație falsă, dar- care, în vremuri de încercare, dovedesc în 
loc de înţelepciune, de blândeţe ori de alte virtuţi, numai o mască a lor. 


De aceea este foarte necesar să ne lămurim ce înseamnă Să te numeşti creştin: 
înseamnă a fi ceea ce-ţi spune numele, iar nu, folosindu-l pe acesta drept pretext 
printr-o mărturisire deşartă, să fii altceva la arătare, decât ceea ce eşti în ascuns. 


Să examinăm, aşadar, mai întâi ce înţeles are cuvântul"'creştinism". Poate că 
oameni mai înţelepţi decât mine vor găsi imagini mai înalte şi mai nobile, care să 
se potrivească mai deplin vredniciei acestui cuvânt. 


După câte pricep eu despre acest termen ar trebui spus următoarele: în înţelesul cel 
mai limpede şi mai grăitor, cuvântul "Hristos" — din care provine termenul: 
"creştinism" - înseamnă împărat, căci, printr-o accepţiune deosebită, Sfânta 
Scriptură tocmai prin această expresie designează vrednicia împărătească (xpteo = 
ung, aşa cum se ungeau împărații). Deoarece, însă, potrivit aceleiaşi Scripturi, 
Dumnezeirea nu poate fi înţeleasă şi exprimată în cuvinte, pentru că depăşeşte 
orice putere de înţelegere, a fost necesar ca proorocii şi apostolii să ne îndrume, 
parcă ducându-ne de mână, în Duh Sfânt, la înţelegerea fiinţei nematerialnice a 
Dumnezeirii tocmai prin mijlocirea acestor nume şi noțiuni împărăteşti, con- 
ducându-ne din una în alta spre noţiuni adecvate şi potrivite divinității, evidențiind 
astfel că prin cuvântul "împărătesc" ne gândim la cea mai înaltă demnitate posibilă. 
În acelaşi timp, ceea ce-l liber de orice patimi şi nu-i atins de nici o răutate se 
designează prin cuvintele "virtuţi", fiecare din ele părându-ne una mai înaltă decât 
cealaltă. În fond, însă, ori că o numim "dreptate", ori "înţelepciune" , "putere", ori 
"adevăr", "bunătate", ori "viaţă", "mântuire", ori "nemurire", "neschimbare", ori 
"nemutare”, piin toate aceste cuvinte ne gândim la aceeaşi ființă sublimă, care este 
şi se numeşte Hristos. 


Dacă, deci, noţiunea a tot ce poate fi mai sublim se cuprinde în cuvântul Hristos 
(căci într-o noţiune mai înaltă se cuprind toate celelalte, după cum şi în noţiunea de 
"împărat" se subînţelege şi aceea a supuşilor lui), atunci urmează în chip firesc ca 
tot aşa să ajungem să înţelegem şi ce înseamnă cuvintele "creştin" şi "creştinism". 
Căci dacă cei legaţi de EI prin credinţa în EI purtăm acelaşi nume ca Cel ce 
depăşeşte orice stricăciune a firii, atunci trebuie ca şi tot atâtea însuşiri câte le 
denotă firea cea nestricăcioasă a lui Hristos, să ni le apropriem şi noi cei ce ne 
numim cu numele lui. Dacă avem părtăşie cu numele lui Hristos numindu-ne 
"creştini", urmează în chip firesc să ne facem părtaşi de asemenea la toate acele 
însuşiri ale Lui. Căci ca şi la un lanţ, unde veriga din cap leagă după ea toate 
celelalte formând la un loc o unitate, tot aşa trebuie să fim şi noi strâns uniţi prin 
numele lui Hristos, ca unii care ne împărtăşim şi de multe feluri şi suntem chemaţi 
să conlucrăm spre acelaşi scop şi ne lăsăm traşi toţi, laolaltă. 


Dacă, aşadar, va purta cineva numele de creştin, dar nu va traduce în viaţă toate 
cele legate de acest nume, unul ca acela îşi va renega numele după exemplul 
amintit, schimbând caracterul uman cu o mască neînsuflețită, transformându-se în 
maimuţă. Căci nici Hristos nu-i altceva decât întruchiparea dreptăţii, a curăției, a 
adevărului şi a fugii de orice răutate, după cum nici creştinul nu poate fi ceea ce îi 
spune numele (desigur, vorbim de creştinul adevărat) dacă nu-şi arată prin fapte 
participarea la aceleaşi însuşiri. 


Cu alte cuvinte, dacă am vrea să explicăm creştinismul după numirea ce i se dă, 
atunci vom spune că el e o imitare a firii dumnezeieşti. Şi nimeni să nu se tulbure 
pentru modestia firii noastre, pe motiv că-i atât de departe de cea fără de margini şi 
desăvârşită a lui Dumnezeu, căci numirea nu depăşeşte firea. Căci, dacă ne gândim 
la starea primordială a omului, aflăm din mărturiile Scripturii că noţiunea de om nu 
a ieşit din graniţele firii lui. Doar şi prima creare a omului a fost o imitare după 
chipul lui Dumnezeu, aşa cum a filozofat Moise când a scris că "a făcut Dumnezeu 
pe om, după chipul lui Dumnezeu l-a făcut pe el" . Tor aşa şi făgăduinţa noastră 
de a fi creştini înseamnă readucerea omului la starea lui fericită de la început. 


Acum, dacă omul era vechea asemănare cu Dumnezeu, apoi nu-i vom da altă 
definiție, străină de rostul lui, ci vom spune că a fi creştin înseamnă să urmăm sau 
să imităm pe Dumnezeu. Desigur, însă, că acest nume de creştin implică o mare 
făgăduinţă şi, dacă am avea vreme, am putea cerceta dacă nu cumva e chiar 
primejdios să ai un astfel de nume. 


Să lămurim mai bine problema printr-o pildă. Să ne închipuim că unui om 
deprins cu meşteşugul picturii i-ar da poruncă Stăpânirea să zugrăvească un 


portret al împăratului pe seama unor locuitori dintr-o provincie îndepărtată. 
Dac-ar schița pe planşetă un chip hidos şi urât şi ar spune că această pictură 
urâtă e chipul împăratului, oare, n-ar trebui să se indigneze stăpânirea pentru că 
şi-a bătut joc, în faţa unor neştiutori, de frumuseţea originalului printr-un 
tablou atât de slab? Doar chipul cuiva trebuie să se asemene întru totul cu 
originalul şi să reproducă frumuseţea atribuită lui. 


Acum, dacă definiţia spune că creştinismul e imitarea firii lui Dumnezeu, cel ce 
încă n-a primit cuvântul tainic al mântuirii e încredinţat că vede realizată în noi 
o viaţă aidoma aceleia din Dumnezeu. Atunci abia, dacă ar vedea la noi peste tot 
numai exemple bune, ar crede că Dumnezeu, căruia ne închinăm, este într- 
adevăr bun. Dacă, însă, vom fi împătimiţi şi brutali ca fiarele, iar altă dată am fi 
plini de răutăţi ori am îmbrăca în firea noastră apucături sălbatice (pentru că în 
rătăcirile firii adeseori vedem chipuri de fiare) şi încă ne-am denumi "creştini" 
doar pentru pricina că acest nume înseamnă imitarea lui Dumnezeu, desigur că 
atunci am blama, prin viaţa noastră, în faţa necredincioşilor, însuşi numele de 
"creştin ” pe care-l credem ceva dumnezeiesc. 


De aceea şi Sfânta Scriptură se arată mai amenințătoare şi mai neîndurată faţă de 
unii ca aceştia atunci când zice: "Vai de cei din pricina cărora se huleşte numele 
Domnului între neamuri" . Dar mi se pare că spre acelaşi înţeles ne îndrumă.şi 
Domnul lisus când zice către cei ce puteau să-l asculte: "fiţi desăvârşiţi, precum şi 
Tatăl vostru din ceruri desăvârşit este" , căci cel ce a numit tată adevărat pe Tatăl 
celor ce au crezut în El, vrea ca şi cei pe care EI i-a născut să se împărtăşească din 
aceeași desăvârşire a bunătăţilor ca şi EI. 


Îmi vei zice: dar cum va putea să se înalțe puţinătatea omenească până la 
desăvârşirea şi sfinţenia pe care le ştim în Dumnezeu, ridicându-se parcă cu de 
la sine putere până la aşa ceva extraordinar? Cum să se asemene ceea ce-i 
pământesc cu ceea ce-i ceresc, câtă vreme deosebirea firilor nu indică o întâlnire 
ori o apropiere a lor? Ştiut este doar că e cu neputinţă să stea alături ceva din 
lumea aceasta faţă de imensitatea cerului şi de frumuseţea lui, de aceea nici omul 
pământesc" nu poate fi asemenea lui Dumnezeu din cer. 


În această privinţă, e limpede, însă, că Evanghelia nu poruncește să comparăm 
firile întreolaltă, cea omenească cu cea dumnezeiască, ci doar lucrările şi faptele 
bune să se imite, pe cât e cu putinţă, în viaţă. Și care sunt aceste lucrări pe care 
trebuie să le avem asemănătoare cu ale lui Dumnezeu? Întâi şi întâi înstrăi- 
narea pe cat posibil - de orice răutate cu fapta şi cu cuvântul, cât şi cu gândul, 
curăţindu-ne de orice întinăciune a păcatului. În aceasta constă, în fond, 


imitarea cu adevărat a desăvârşirii divine şi a tot ce stă în legătură cu urmarea 
lui Dumnezeu. 


Căci mi se pare că Evanghelia nu înţelege Împărăţia Cerului ca un comportament 
aparte al lui Dumnezeu, prin care ne-ar cere să ne facem desăvârşiţi şi noi, după 
pilda Tatălui ceresc. Dumnezeirea e doar una şi aceeaşi peste tot şi cuprinde toată 
făptura fără să mai rămână vreun petic de loc unde să nu fie EI, îmbrăţişând 
deopotrivă toate vietăţile, susținând şi stăpânind cu puterea lui atotcuprinzătoare tot 
ce există, cum ne învaţă şi proorocul când zice că şi de m-aş duce în cer cu gândul 
ori aş pătrunde şi aş scruta cu mintea toate adâncurile pământului sau de-aş întinde 
puterea de înţelegere a judecății până la marginea ultimă a lucrurilor, pe toate le 
văd ţinute cu dreapta Lui. Cuvânt cu cuvânt, Scriptura spune aşa: "De mă voi sui 
la cer, Tu acolo eşti; de mă voi cobori la iad, Tu de faţă eşti; de ... mă voi sălăşlui 
la marginile mării, şi acolo mâna Ta mă va povăţui şi mă va ţine dreapta Ta”. 


Din toate acestea se poate conchide că nu trebue să limităm cu totul aparte 
lăcaşurile cereşti de fiinţa lui Dumnezeu. Însă, "lumea de sus” se cade să fie curată 
de orice răutăţi (ceea ce se subliniază, în pilde, în mai multe locuri din Scriptură) 
iar la rădăcina vieţii pământeşti - care e izvodită dintr-o materie mai fragilă decât 
cea de sus - rod patimile răutăţii. Căci aici urzitorul răutăţii, şarpele, se târăşte şi se 
încolăceşte în jurul vieţii de pe pământ, după cum vorbeşte despre el în pilde 
Sfânta Scriptură , că “pe piept şi pe pântece se târăşte" şi din pământ "muşcă toată 
viaţa lui”. 


De aici înţelegem - din modul mişcării şi din felul mâncării - că viaţa de aici e 
pământească şi josnică, întrucât se admite să fie încolăcită de tot felul de răutăți şi 
până la urmă s-ajungă hrană acestei fiare târâtoare. Tot aşa, cel ce ne îndeamnă să 
urmăm Tatălui ceresc, ne îndeamnă şi să ne curățim, de patimile cele pământeşti, 
în care nu distanţarea spaţială contează, ci în primul rând alegerea liberă a 
cugetului nostru. 


Dacă, deci, înstrăinarea de rău a ajuns să se realizeze prin încordarea cugetului 
nostru, atunci cuvântul evanghelic nu ne cere ceva peste măsură de obositor. La 
acest avânt al cugetului nu se înjugă nici măcar prea grea oboseală, doar că nu se 
cade să ne închipuim c-am putea dobândi tot ce dorim fără să ne fi străduit în acest 
sens şi noi. Încât, pentru cel ce vrea, e destul de uşoară trăirea unei vieţi cereşti, 
încă de aici de pe pământ, după cum ne învaţă şi Scriptura când ne îndeamnă să 
cugetăm la cele cereşti şi în vistieriile de acolo să depunem toată comoara virtuților 
noastre, căci zice: "Nu vă adunaţi comori pe pământ, ci adunaţi-vă comori în cer, 
unde nici molia şi nici rugina nu le strică, şi unde furii nu le sapă, nici le fură”. 


Prin aceste cuvinte ni se arată că nici o putere trecătoare nu poate atinge fericirea 
vieţii de dincolo. 


În schimb, cel ce ajunge să-şi întineze viaţa prin tot felul de răutăţi, săvârşindu-le 
parcă împotriva scopului vieţii omeneşti, unul ca acela zămisleşte în cuget un fel 
de jivină otrăvitoare în stare nu numai să oprească pe loc orice progres moral prin 
puterea ei de distrugere, ci, dacă nu va fi extirpată, s-ar întinde ca o cangrenă, 
încolăcindu-se cu mişcările sale de şarpe peste toată ființa noastră, semănând 
adevărate focare de stricăciune. Căci din clipa când acest rău s-a încuibat în noi, el 
ne momeşte cu tot soiul de ispite, împrăştiind, prin plăceri deşarte, comoara inimii 
noastre ori vărsând şi zădărnicind - prin alte patimi, potirul virtuţilor- sufleteşti, iar 
prin mânie, prin întristare ori prin alte patimi de acest fel, ne întunecă şi puterea de 
judecată. 


Întrucât, aşadar, Domnul nu-l nici mâncare, nici băutură , cum am spus mai 
înainte, în viaţa cu Dumnezeu nu mai e vorba nici de hoţi, nici de răutăţi. De aceea 
urmează ca acolo, la EI, să ne mutăm preocupările, căci acolo, nu numai că rămân 
comorile neatinse şi neîmpuţinate pentru totdeauna, ci au putere să şi crească şi să 
sporească însutit ca o sămânță spre viaţa de veci. 


Se cade aşadar, să întoarcem sporită comoara, pe care am primit-o când am venit 
pe lume. Şi pentru că toți avem aceeaşi fire - chiar dacă nu avem la fel măsura 
darurilor- ce ni s-au încredinţat - toţi trebuie să aducem Domnului, unul mai mult, 
altul mai puţin, pe potriva daturilor, sporul nostru. Nimeni să nu se descurajeze că 
trebuie să adauge şi el ceva la comorile cereşti, pe cât se poate, cât de puţin la ceea 
ce a primit. Căci aşa se va împlini făgăduinţa celui ce a zis că pentru puţin, mult se 
va da, răsplătind cu cele cereşti în locul celor pământeşti, cu cele veşnice în locul 
celor vremelnice, care sunt de aşa natură, încât nici mintea nu le poate cuprinde, 
nici în tâlcuirea cuvântului nu încap, căci despre ele învaţă Scriptura cea insuflată 
de Dumnezeu că "cele ce nici ochiul n-a văzut şi urechea n-a auzit şi la inima 
omului nu s-au suit, acelea le-a gătit Dumnezeu celor ce-L iubesc pe EI". 


Iată, aşadar, cinstite frate, cum am împlinit lipsa scrisorilor, ba încă am anticipat 
oarecum, prin lungime, şi pe altele care vor mai lipsi. Nevoieşte-te mereu întru 
Domnul! Fie-ţi acestea vii în minte, pentru totdeauna, căci aşa a plăcut Domnului, 
iar eu nu te voi uita. 


Despre iubirea faţă de săraci şi despre facerea de bine 


Cei ce stau în fruntea acestei Biserici precum şi dascălii credinţei celei nerătăcite şi 
ai vieţuirii virtuoase se aseamănă mult cu gramăticii şi cu pedagogii care deprind 
pe copii cu cele dintâi elemente ale învăţăturii. Căci, după cum aceştia atunci când 
primesc de la părinţii lor pe pruncii încă necopţi şi care abia ştiu să vorbească nu-i 
pun, dintr-o dată, în faţa celor - mai desăvârşite dintre învățături, ci îi deprind mai 
întâi să zgârie pe tăblițe primele litere şi numai după aceea îi învaţă să cunoască 
numele lor, deprinzându-le mâna cu scrierea acestor litere şi abia după aceea îi trec 
la silabisire şi la pronunţarea acestor nume, tot aşa şi cei aflaţi în fruntea Bisericii 
pun mai întâi pe ascultătorii lor în faţa celor mai simple lucruri şi abia cu timpul îi 
duc la cunoaşterea învățăturilor mai desăvârşite. 


Întrucât, aşadar, în cele două zile de mai înainte, v-am vorbit despre plăcerea, care 
provine din înfrânarea gâtului şi a stomacului, să nu vă închipuiți că şi astăzi vă voi 
vorbi tot despre astfel de treburi, arătându-vă de ce se cuvine să dispreţuim 
cărnurile şi că trebuie să ne oprim de la vinul provocator de râsete şi de îmbătare, 
potolind astfel hărnicia bucătarilor şi lăsând să se mai odihnească mâna pahar- 
nicului. Cred că despre aceste lucruri v-am vorbit destul, după cum şi voi aţi 
dovedit-o prin fapte, dând ascultare sfaturilor mele. După ce, aşadar, aţi înţeles 
aceste lucruri, acum ar fi bine să vă fac părtaşi unor învățături mai înalte şi care 

cer din partea voastră bărbăţie mai multă. 


Căci există şi un post netrupesc şi o înfrânare nematerialnică şi aceasta constă în 
îndepărtarea sufletească de la cele rele, căci numai în vederea acesteia ni s-a 
rânduit şi înfrânarea de la mâncări. Îndepărtaţi-vă, aşadar, de la rele. Înfrânaţi-vă de 
a mai pofti bunuri străine! Fugiţi de câştig nedrept! Omorâţi în voi drăceasca iubire 
de argint! În casele voastre să nu se găsească nici un lucru dobândit prin silă sau 
prin răpire! 


— Căci ce folos ai, omule, dacă gura nu ţi se atinge de carne, dar în schimb 
tu Sapi cu răutate pe fratele tău? 

— Sau ce câştigi dacă nu mănânci din ale tale, dar răpeşti pe nedrept din cele 
ale săracilor? 

— Ce credinţă mai e şi aceea, dacă atunci când nu bei apă unelteşti cu 
vicleşug şi însetezi din răutate după sânge? 


A postit doar şi luda, alături de ceilalți unsprezece, dar, neputându-şi stăpâni 
patima cu iubirea de argint, n-a putut agonisi nimic spre mântuire cu tot postul lui. 
Doar nici diavolul nu mănâncă întrucât e duh şi ca atare e lipsit de trup, dar din 


pricina răutăţii s-a prăvălit în prăpastie, oricât de sus a fost, înainte. Şi tot aşa nici 
unuia dintre demoni nu-i dăm de mâncare, nici de băut şi nici unul dintre ei nu 
poate fi osândit pentru beție, căci iarăşi firea lor îi depărtează de participarea la 
mâncări; în schimb atât noaptea, cât şi ziua, rătăcesc prin văzduh şi născocesc 
mereu şi pun la cale noi şi noi răutăţi şi ne însoțesc cu toată râvna când vrem să 
punem la cale ceva rău. Se topesc de invidie şi de vrăji; de aceea dacă vrem să 
rămânem oameni şi să ne păstrăm înrudirea cu Dumnezeu, atunci să fugim de unii 
ca aceştia care au căzut de la orice părtăşie cu binele. 


Aşadar o purtare înţeleaptă să călăuzească viaţa creştinilor, iar sufletul să se 
ferească de orice pagubă izvorâtă din răutate. Căci dacă ne îndepărtăm de vin şi 
de carne, dar în schimb ne facem totuşi vinovaţi de păcate sufleteşti, vă spun din 
capul locului şi vă asigur că apa, verdeţurile şi hrana lipsită de carne nu vă va 
folosi la nimic, câtă vreme starea sufletească nu vă va fi la fel cu înfăţişarea cea 
din afară. 


Postul a fost rânduit prin lege tocmai ca să slujească curăţirii sufletului. Or, dacă 
sufletul e întinat în înclinări şi în alte fapte rele, de ce ne zbatem în zadar după 
apa pe care am băut-o, când ne rămâne atâta noroi în suflet? Ce folos poate 
avea cineva pe urma postului trupesc, câtă vreme nu-şi curăţă şi sufletul? Căci 
nu-i de nici un folos să fereci cât de tare căruţa şi să înhami la ea cai oricât de 
vijelioşi, dacă vizitiul care s-o conducă va fi el însuşi un om nestăpânit. Ce folos că 
o corabie e bine încheiată dacă cel care o cârmuieşte umblă mereu beat? Postul e 
temelia virtuţii. Și după cum temelia unei case şi talpa unei corăbii nu-s de nici o 
ispravă şi de nici un folos, oricât de cu anevoie au fost lucrate, atâta vreme cât 
celelalte părţi care se construiesc pe ele nu sunt aşezate cu destulă pricepere, tot 
aşa nici de pe urma înfrânării prin post trupesc nu se trage nici un folos dacă el nu 
va fi însoţit şi de cealaltă îndreptare, a postului sufletesc din care postul trupesc şi 
decurge, de altfel, în chip firesc. 


Aşadar frica de Dumnezeu să înveţe limba să grăiască numai ce se cuvine, iar nu să 
vorbească lucruri deşarte, să țină timpul potrivit şi măsura potrivită, cuvântul 
trebuitor şi răspunsul bine socotit, să grăiască atunci când se cuvine, să nu lovească 
pe neaşteptate şi cu repezeală ca o grindină, pe cei din jur. De aceea şi legătura 
aceea fină care leagă limba de partea de jos a bărbiei se numeşte "frâu" tocmai 
pentru ca limba să nu grăiască lucruri nepotrivite şi nesocotite. Să binecuvânteze, 
iar nu să ocărască; să cânte, iar nu să defăimeze, să laude, iar nu să grăiască de rău. 
Mâna cea îndrăzneață să fie legată ca şi cu un lanţ de cugetarea la Dumnezeu. 


Iată pentru ce postim: pentru că pe Mielul (Hristos) înainte de a-L răstigni cu 
piroane pe cruce, iudeii L-au batjocorit cu ocări şi cu pălmuiri. Aşadar, noi, 
ucenicii lui Hristos, Să nu urmăm purtarea cea nesocotită a vrăjmaşilor 
Domnului. Căci dacă vom fi ca ei, Isaia ne va grăi şi nouă: "Voi postiți, oare, 
numai ca Să vă certaţi şi să vă sfădiți şi să izbiţi furioşi cu pumnul în cel smerit”, 
Învață, omule, de la acelaşi prooroc în ce constă postul cel curat şi fără de viclenie. 
El ne-o spune aşa: "Dezleagă orice legătură a nedreptăţii! Desfă strânsoarea 
zapiselor celor făcute cu de-a sila! Frânge pâinea ta şi dă celui flămând şi adu 
sub acoperământul tău pe săracii cei fără adăpost”. 


Mulţime multă de oameni goi şi fără de adăpost a adus vremile de azi. Mulţime de 
oameni luaţi în robie stau în faţa uşilor fiecăruia. Nu lipsesc nici cel străin nici cel 
dezmoştenit; pretutindeni nu vezi altceva decât mâini întinse spre cerşit. Casa unor 
astfel de oameni e doar bolta cerească, locul lor de adăpost sunt porticele, 
dramurile şi locurile mai ferite de prin pieţe. Se cuibăresc prin peşteri, ca nişte 
corbi de noapte şi ca nişte păsări de mare. Îmbrăcămintea lor sunt zdrenţele abia 
prinse unele de altele, ogorul lor e bunăvoința celor milostivi; hrana, orice le pică 
la îndemână, băutura, aceeaşi ca şi a necuvântătoarelor adică izvoarele; paharul lor, 
cupa palmelor; cămara lor sunt buzunarele şi surtucul, şi acesta doar dacă n-a fost 
destul de zdrenţuit, ci în stare să mai adăpostească ceea ce s-a adunat în el; masa 
lor, genunchii adunaţi laolaltă; patul lor, pământul; baia lor, râul sau lacul, pe care 
Dumnezeu le-a dat tuturor deopotrivă fără să mai fie nevoie de a se mai construi 
ceva. Viaţa lor e rătăcitoare şi sălbatică, dar nu pentru că aşa va fi fost ea încă de la 
început, ci ca una care a ajuns aşa în urma nenorocirilor şi a lipsurilor. 


Mulţumeşte-te dar cu acestea, tu care posteşti! Arată-te plin de bunăvoință faţă de 
fraţii tăi căzuţi în nenorocire! Ceea ce opreşti stomacului tău dăruieşte celui lipsit! 
Fie ca frica de Dumnezeu să ducă la o dreaptă miluire pe toate zilele! Tămăduieşte 
cu înfrânarea ta înţeleaptă două patimi potrivnice una alteia: îmbuibarea şi foamea 
fratelui tău! Căci şi doctorii fac aşa: unora le prescriu curăţire, altora hrănire, 
pentru ca prin ceea ce adaugă unuia să ia de la celălalt şi să se rânduiască sănătatea 
şi a unora şi a altora. 


Lasă-te convins de îndemnul cel bun! Deschidă învăţătura cea bună uşile celor cu 
bunăstare! Gândul cel bun să conducă pe cel sărac către cel ce are! 


Să nu crezi că printr-un cuvânt oarecare ai putea îmbogăţi pe cel sărac! Deie-le şi 
casă şi pat şi masă, Cuvântul cel mai înainte de veci printr-un cuvânt potrivit! lar 
tu, cultivă cele ce sunt necesare pe care trebuie să le priveşti ca pe nişte bunuri ale 
tale! 


Pe lângă acestea, gândeşte-te că mai sunt şi alţi mulţi bolnavi şi nenorociţi. Fiecare 
să poarte de grijă de cei din apropierea lui. Nu lăsa pe cei din jurul tău să fie 
îngrijiţi de altcineva! Să nu cumva să ia altul comoara care se află lângă tine! 
Îmbrăţişează pe cel căzut în suferinţă ca şi cum ai îndrăgi aurul. lubeşte, pe cel 
împovărat ca şi cum îți iubeşti propria sănătate, ca şi cum îți iubeşti sănătatea 
soţiei, a copiilor, a casnicilor şi a întregii tale familii. 


Cel lipsit şi bolnav este de două ori sărac; dacă îl ajută sănătatea, cel lipsit merge 
din uşă în uşă, îndreptându-se către cei avuţi, iar dacă stau la încrucişarea 
drumurilor - cer mila tuturor trecătorilor — cum o cerea şi Daniil în groapă; în 
schimb cei chinuiţi de boală te aşteaptă pe tine cel evlavios şi iubitor de săraci ca şi 
cum ar aştepta pe Avacum. Fii, dar, şi tu următor acestui prooroc prin milostivirea 
ta. Grabnic şi fără zăbavă să te arăţi când e vorba de a hrăni pe cel nevoiaş! 


Să nu crezi că vei păgubi dacă dai. Nu-ţi fie teamă: roada milosteniei tale va creşte 
bogat, iar dacă dai, îţi vei umple casa de rodul bunătăţilor. 


Dar- poate că vei zice: şi eu sunt sărac. Fie! Dă, totuşi cât ai căci Dumnezeu nu-ţi 
cere ceva ce-i peste puteri. Tu să dai pâine, altul un pahar cu vin, iar altul o haină şi 
astfel suferinţa în care se zbate un om poate fi înlăturată. Nici Moise n-a primit de 
la un singur om tot ce avea nevoie pentru terminarea cortului mărturiei, ci a adunat 
de la tot poporul. Căci aurul l-a dat unul, argintul altul, un altul mai sărac a dăruit 
pielea, iar altul care era cel mai sărac dintre toţi a dăruit doar câteva fire de lână. 


Oare, nu ştii că şi banul văduvei a ajuns să întreacă până şi daniiile celor bogaţi? 
Căci ea a dat tot ce avea, pe când ceilalţi doar o mică parte. 


Nu fi nepăsător faţă de cei ce zac ca şi cum n-ar fi vrednici de nimic! Gândeşte-te 
bine cine sunt ei şi vei afla valoarea lor ca unii care şi ei sunt îmbrăcaţi cu chipul 
Mântuitorului. Căci iubitorul de oameni Dumnezeu i-a uns cu chipul Său propriu 
ca prin el să îmblânzească pe cei nesimţiţi şi urători de săraci, după cum şi cei care 
se năpustesc asupra lor îşi pun în față chipul împăratului, pentru ca avându-și 
înainte chipul celui ce stăpâneşte peste tot, să potolească şi să astâmpere pe cel 
nepăsător. 


Săracu sunt vistiernicii bunurilor făgăduite, ei sunt paznicii împărăției, cei care 
deschid uşile celor buni şi care le închid pentru cei învârtoşaţi la inimă şi care urăsc 
pe oameni. Dar în acelaşi timp ei sunt atât acuzatori de temut, cât şi buni apărători. 
Ei apără sau învinuiesc, dar nu prin cuvinte, ci aşa cum sunt văzuţi ei de Domnul şi 


Judecătorul lumii. Căci felul cum ne purtăm cu ei strigă înaintea Cunoscătorului de 
inimi mai puternic decât orice crainic. 


Pentru aceştia ni s-a pus nouă înainte, prin îngerii lui Dumnezeu, şi scaunul acela 
înfricoşător, despre care aţi auzit de atâtea ori. Căci am văzut acolo pe Fiul 
Omului venind din ceruri, călcând prin văzduh ca şi cum ar păşi pe pământ, 
înconjurat de mulțime nesfârşită de îngeri. Am văzut apoi tronul măririi înălțându- 
se iar pe el am văzut şezând pe Împăratul cerurilor urmat de întreg neamul 
omenesc cât s-a născut pe pământ şi câţi au trăit vreodată sub soare smulşi cu toții 
în văzduh şi împărţiţi în două părţi şi venind cu toţii la scaunul de judecată. Cei din 
dreapta erau numiţi oi, iar cei din stânga capre, primind fiecare numirea după cum 
le-a fost felul purtării lor în viaţă. Şi se puneau acolo întrebări celor judecaţi de 
către Judecător şi se dădeau răspunsuri de către aceştia Împăratului. Şi fiecare 
primea răsplata cuvenită: cei care au trăit în chip virtuos să guste din bucuriile 
împărăției, iar cei care au urât pe oameni şi s-au dovedit răi, pedeapsa focului, şi 
încă pe veci. 


Toate acestea ne-au fost descrise cu multă grijă şi în chip amănunțit, iar dacă 
scaunul de judecată ne-a fost zugrăvit de însuşi Cuvântul lui Dumnezeu, aceasta 
nu s-a făcut din altă pricină, ci doar ca să ne înveţe cât de bună e facerea de bine. 
Căci acesta şi este propriu-zis preţul vieţii: această facere de bine e mama săracilor, 
învăţătoarea bogaţilor, hrănitoarea cea bună a copiilor, ocrotitoarea bătrânilor, 
cămara cu bunătăţi a celor lipsiţi, limanul de obşte al dezmoşteniţilor, împărțind 
tuturor, oricare le-ar fi vârsta şi nenorocirea, purtarea ei de grijă. Căci aşa cei care 
pun la cale fel de fel de întreceri trâmbiţează tuturor răsplătirea celor care iau parte 
la ele făgăduindu-le premii, tot aşa cheamă la sine şi facerea de bine pe toţi cei 
aflaţi în greutăţi şi în nevoi, dând celor ce vin la ea nu premii pentru că au putut 
birui pe alţii, ci tămăduire de nenorociri. Căci ceea ce-i mai presus decât orice faptă 
de laudă a cuiva este prietenia cu Dumnezeu, iubirea cu orice preţ a binelui, de 
împărtăşirea căruia nu te saturi niciodată. Căci în primul rând Dumnezeu însuşi ne 
arată care sunt adevăratele fapte bune şi pline de iubire față de oameni, la care ne 
cheamă să fim părtaşi. 


Aşa sunt zidirea pământului, împodobirea cerului, rânduirea atât de minunată a 
anotimpurilor, căldura soarelui, înghețarea ca un cristal a apei precum şi toate 
celelalte pe care EI le săvârşeşte în parte, Dumnezeu nu le face de dragul Lui 
însuşi, căci El n-are nevoie de nici una din toate acestea, ci le lucrează fără 
întrerupere în folosul nostru. El e lucrătorul cel nevăzut al hranei oamenilor, e 
semănătorul la vreme şi dătător priceput al ploilor, căci după cum ne spune Isaia 
proorocul, El dă sămânţa semănătorului şi apă din nori, uneori abia stropind 


pământul, alteori vărsând din belşug ploaie peste ogoare. Iar, când rodurile ajung la 
coacere şi verdeața câmpului se maturizează, împrăştiind norii pe tot întinsul 
cerului, lasă soarele slobod, fără nici un acoperământ răspândindu-şi razele sale 
calde şi arzătoare pentru ca spicele să se rumenească şi să se poată secera. Tot el 
hrăneşte şi viţa de vie, pregătind la vreme potrivită băutură celui însetat. La fel dă 
de mâncare şi vietăţilor de tot felul pentru ca şi oamenii să aibă mâncare din 
belşug, iar lucrând lâna de pe pieile altora să-şi croiască încălțăminte. 


Vezi, dar, în ce chip cel dintâi care a iubit facerea de bine este Dumnezeu: EI e 
hrănitorul celor flămânzi, care adapă pe cel însetat, care îmbracă pe cei goi, aşa 
cum am arătat mai înainte. 


lar dacă vrei să auzi şi cum tămăduieşte pe cel bolnav, atunci ţine minte: cine a 
învăţat pe albină să fabrice ceara? Împreună cu ea şi mierea? Cine a făcut ca pinul, 
terebintul şi arborele de mastică să picure sucul acela lipicios? Cine a zidit ținutul 
Inzilor, care-i mama fructelor şi bine mirositoare? Cine a sădit măslinul care 
potoleşte durerile şi oboselile trupeşti? Cine ne-a dat cunoaşterea rădăcinilor şi a 
plantelor precum şi învăţătura leacurilor care se găsesc în ele? Cine a recomandat 
oamenilor doftoria cea dătătoare de sănătate? Cine a scos din pământ izvoarele 
calde vindecătoare de răceli şi de năduşeli şi care alungă umflăturile şi uscăciunile? 
S-ar cuveni să spunem împreună cu înțeleptul Baruh: "EI este Cel care a descoperit 
toată calea ştiinţei şi a dat-o lui Iacob, slugii Sale şi lui Israel, iubitului Său”. 


Pentru aceea au fost născocite meşteşugurile care folosesc focul, precum şi cele 
fără de foc, ca şi cele care folosesc apa şi toate celelalte îndeletniciri nenumărate, 
pentru ca împlinirea nevoilor vieţii să fie deplină. În felul acesta Dumnezeu este 
cel dintâi descoperitor al facerii de bine şi dătătorul bogat şi plin de mângâieri al 
tuturor celor de care avem nevoie. 


lar noi, care suntem învăţaţi mereu de Sfânta Scriptură să păşim pe urmele 
Domnului şi Ziditorului nostru, atât cât e cu putinţă unui muritor, întrucât numai 
acest lucru fericeşte şi poate birui şi moartea, pe toate le adunăm spre bucuria 
noastră, pe unele rânduindu-le numai pentru viaţa noastră proprie, iar pe altele le 
păstrăm pentru moştenitorii noştri. 


În schimb, n-avem de spus nici un cuvânt pentru cei aflaţi în nenorociri, nici o grijă 
față de săraci. Nu te uiţi la semenul tău cum aleargă pentru o pâine şi cum se 
înflăcărează după strictul necesar vieţii, pe care nu-l are dar nu te înduri să-i dai de 
bunăvoie şi nici nu-ţi pasă de izbăvirea lui din nevoi, ci-l treci cu vederea ca pe o 
plantă înfloritoare care se usucă îngrozitor din lipsă de apă. Şi faci acest lucru cu 


tot belşugul bogăției, deşi ai putea mângâia pe mulți din prisosul bunătăţilor tale. 
Căci după cum apa unui singur izvor revărsându-se şi în dreapta şi în stânga peste 
câmpii le face roditoare pe toate, tot aşa şi bunăstarea unei singure case e în stare 
să izbăvească din nenorociri mulţimi întregi de săraci numai dacă cugetul cel 
zeârcit şi plin de sine căzând ca o piatră în mijlocul uşii n-ar stăvili drumul care 
merge spre cei săraci. 


Să nu trăim numai pentm trup! Să trăim cât de cât şi pentru Dumnezeu! Simţul şi 
plăcerea mâncării satisfac numai o mică parte a trupului: gâtul, după ce trece de el 
şi ajunge în stomac, în cele din urmă materiile acestea sunt date afară în chip 
nevrednic. În schimb, mila şi facerea de bine sunt lucruri iubite de Dumnezeu şi în 
timp ce ele se fac sălaş în om, îl indumnezeiesc şi-l fac întru totul următor binelui 
aşa încât omul este de acum chip al fiinţei celei dintâi şi preacurate care e mai 
presus decât orice minte. 


Și vreţi să ştiţi cumva şi care-i ţinta şi garanţia din urmă pentru toate strădaniile 
noastre? lată-le: nădejdea cea bună şi aşteptarea cea plină de bucurie, iar în 
cele de dincolo, după ce vom dezbrăca această haină trecătoare şi ne vom 
îmbrăca în nestricăciune viaţa cea fericită, cea nesfârşită şi neschimbată pe- 
trecută în bucurii minunate, care acum ne sunt cu totul necunoscute. 


Aşadar voi care aţi fost chemaţi la viaţă ca fiinţe cu judecată şi care aveţi putinţa de 
a tâlcui şi a învăţa lucrurile dumnezeieşti, nu vă lăsaţi înşelaţi de cele trecătoare! 
Dobândiţi numai bunuri care nu părăsesc niciodată pe cel ce le are! Puneţi măsură 
dreaptă atunci când folosiți bunurile vieţii, căci nu toate sunt ale noastre; lăsaţi să 
fie o parte pe seama săracilor cei îndrăgiţi de Dumnezeu. La urma urmelor toate 
sunt ale lui Dumnezeu, Părintele comun al tuturor. Voi, întreolaltă sunteţi ca fraţi 
din aceeaşi seminţie, iar lucrul cel mai bun şi cel mai drept este ca fraţii să se 
împărtăşească deopotrivă din moştenirea Tatălui. 


În al doilea rând, chiar dacă unul sau altul ar apuca, în dauna celorlalţi, vreo parte 
mai mare de moştenire, să-şi dobândească totuşi şi ceilalți câte ceva. Dacă însă 
cineva vrea să fie numai el singur stăpân al întregii moşteniri, îndepărtând pe 
ceilalți fraţi chiar şi de la a patra sau a cincea parte de moştenire, unul ca acela este 
intr-adevăr tiran amarnic, păgân neîmpăcat, fiară nesătulă, muşcând cu plăcere 
numai el din pradă. Ba mai mult, acela e mai crud şi decât fiarele sălbatice, căci 
lupul primeşte lângă sine şi pe alt lup la pradă, iar câinii se năpustesc deopotrivă 
mai mulţi deodată asupra unui trup sfâşiindu-l. În schimb, omul nesătul nu 
primeşte pe nimeni din cei de un neam cu el ca părtaşi la bogăţia lui. 


Pentru tine e de ajuns o masă mai modestă. Vezi, să nu cazi în oceanul fără fund al 
îmbuibării! Naufragiul care te ameninţă este şi aşa destul de greu: nu vei fi numai 
sfâşiat de stâncile de sub apă, ci te vei rostogoli în întunericul cel mai adânc, de 
unde niciodată nu se mai poate ridica cel care a căzut o dată. 


De toate te poţi folosi, dar nu abuza de ele! Aşa te-a învăţat şi Pavel. Sileşte-te să 
fii cât mai măsurat în desfătarea ta. Nu te îmbăta de plăceri. Nu fi mai îngrozitor 
decât orice vietate fie ea cu patru picioare mari sau mici, fie păsări ori peşti uşor de 
găsit ori greu de găsit, ieftine sau scumpe! Nu-ţi umple pântecele cu sudoarea 
multor vânători, fiind ca o fântână adâncă, săpată de multele mâini ale fântânarilor, 
dar care niciodată nu se umple de apă! Pentru cine nu se simte niciodată sătul, nici 
măcar adâncul mării nu rămâne necercetat. 


Şi nu sunt vânaţi numai peştii care înoată în apă, ci şi celelalte vieţuitoare care se 
târăsc pe sub apă, şi pe acestea le scot la uscat şi la aer. Aşa e cazul cu scoicile de 
tot soiul, aricii de mare, sepia care se târăşte ca un şarpe, şi ea e prinsă, la fel şi 
caracatița ascunsă pe sub pietre, şi ea e apucată şi smulsă ca şi scoicile din 
adâncurile cele mai mari. 


Şi toate vieţuitoarele din apă, fie că înoată pe valuri, fie că stau prin adâncurile 
mărilor, toate sunt prinse cu diferite mijloace de vânătoare născocite de mintea cea 
mai dornică de plăceri. 


Și vrei să ştii cumva şi ce urmează după ce aceşti înfierbântați după plăceri îşi 
adună atâtea pentru hrană? După cum acolo unde se încuibă vreo boală, răutatea 
ei aduce după sine tot felul de urmări rele, tot aşa stau lucrurile şi aici. Căci cei 
obişnuiţi să aibă mereu mese încărcate de bunătăţi şi să trăiască numai în bunătăţi 
simt nevoia să-şi construiască palate măreţe şi cheltuiesc mare parte din avere cu 
zidirea de case mari pe care le împodobesc în chipul cel mai ciudat. De multe ori ei 
cheamă la ospeţe grupuri întregi de oameni, pe care-i îmbracă în haine înflorate şi 
încărcate de podoabe. În acest scop ei se îngrijesc să aibă mese grele de argint, 
lucioase ca sticla, altele împodobite cu sculpturi în aşa fel încât, deodată cu 
mâncarea, să-i ațâţe şi băutura, şi vederea lor. Să ne gândim şi la ceea ce urmează 
după aceasta: cupe, măsuţe cu trei picioare, vase pentru mâncare şi altele pentru 
băuturi, tăvile şi sticlele de tot felul, glumeţi care ştiu să provoace râsul, artiştii, 
chitariştii, cântăreții din instrumente, declamatorii, cântăreții şi cântăreţele, 
orchestrele precum şi tot convoiul desfrâului, băieţi îmbrăcaţi în haine femeiești şi 
cu părul lung, fete lipsite de înşine, un fel de surori ale Irodiadei celei neruşinate, 
care ucid pe loan cel cu cuget înţelept şi dumnezeiesc din fiecare om. 


Iar în timp ce în casă au loc astfel de petreceri, la poartă stau mii de Lazări, unii din 
ei înaintați în vârstă, alţii având câte un ochi scos, alţii cu picioarele tăiate, iar alții 
abia târandu-se ori lipsindu-le cu totul picioarele şi pătimind cumplit. Ei, strigă, dar 
nimeni nu-i aude căci îi asurzeşte sunetul flautelor, melodia instrumentelor ori 
râsetele şi hohotele de pe verandă. 


Dacă, însă, vor deschide puţin uşa, paznicul cel aspru al stăpânului celui nemilostiv 
sărind de undeva, îi va alunga cu toiagul asmuţind câinii cei răi asupra lor şi lovind 
peste ranele lor cu biciul. Şi astfel prietenii lui Hristos sunt nevoiţi să se 
îndepărteze, cu toate că pentru ei erau sortite aceste bunătăţi, fără să fi ajuns să 
guste măcar o fărâmitură de pâine şi fără să se fi ales cu nici un fel de hrană, ci 
numai cu ocări şi bube. 


În vremea aceasta, în acest atelier al Mamonei unii ajung să semene cu nişte 
corăbii înnecate de valurile venite din afară, pe când alţii dorm pe mese cu paharele 
alături de ei. Într-o astfel de casă se săvârşesc două păcate deodată: unul din pricina 
îmbuibării celor ce s-au îmbătat, iar al doilea din pricina săracilor înfometați care 
au fost alungați. 


Dacă Dumnezeu vede astfel de lucruri - şi desigur că le şi vede3 - care, credeţi, că 
va fi sfârşitul vieţii voastre, voi, cei care urâţi pe săraci? Oare, veţi mai zice cumva 
că nu ştiţi că toate pildele îngrozitoare şi înspăimântătoare pentru unii ca aceştia le 
pune înainte şi le mărturiseşte Sfânta Evanghelie? Desigur că acestea au fost scrise 
pentru bogatul care trăia în porfiră şi vison, şi care a căzut în adâncul răutăţilor şi 
care după moarte a ajuns la mare strâmtorare şi apăsare. Căci tot aşa a fost osândit 
la o moarte năprasnică şi un altul asemenea lui în timp ce de cu seara se gândea ce 
să facă cu atâta hrană pe care o avea încât n-a mai ajuns să vadă dimineaţa răsăritul 
soarelui. 





Ă, Căci cam în felul acesta avem iii să miei cei care vrem să 
fiii cin totul numai plăcerilor trupeşti; suntem ca nişte stăpâni fără de urmaşi 
şi care nu urmărim altceva decât să dobândim mereu numai bunătăţi trecătoare. 


Când secerăm ne gândim numai la însămânţat, iar când semănăm nădăjduim 
totdeauna recoltă bogată. Sădind un copac, noi ne şi gândim la umbra lui deasă pe 
când el va fi mare, iar când punem în pământ un palmier, îndată şi aşteptăm să ne 
şi înfruptăm din roadele lui dulci. Şi facem aşa ceva adeseori chiar la bătrâneţe 
când toamna vieţii a trecut şi iarna morţii se apropie, când mai avem de trăit nu 
şiruri de ani, ci doar trei sau patru zile. 


Să ne gândim, dar, ca oameni cugetători, că viaţa noastră este trecătoare, că vremea 
curge , fără să stea pe loc şi fără să poată fi oprită şi că întocmai ca un curent de 
apă duce la sfârşitul comun tot ce este în atingere cu el. Dar oricât ar fi de scurtă şi 
de trecătoare, viaţa noastră nu este fără răspundere! Or, primejdia cea mare care ne 
aşteaptă în fiecare clipă constă tocmai în faptul că suntem datori să dăm socoteală 
înaintea nemitamicului scaun de judecată nu numai de faptele noastre, ci chiar şi 

de cuvintele pe care le rostim. 


De aceea şi fericitul psalmist, pus în faţa gândurilor de care am pomenit, dorea să 
cunoască sfârşitul care-l aşteaptă, în care scop se roagă cu toată căldura să-i arate 
numărul zilelor care i-au mai rămas pentru ca să se poată pregăti în vederea plecării 
din această viaţă; să nu se tulbure pe neaşteptate ca un călător nepregătit care 
călătoreşte împreună cu alții şi care în zadar caută cele necesare fără să le aibă cu 
sine. El zice aşa: ”Fă-mi cunoscut, Doamne, sfârşitul meu şi care este numărul 
zilelor mele, ca să cunosc ceea ce-mi lipseşte. lată cu palma ai urzit zilele mele şi 
viața mea este ca un nimic înaintea Ta”. 


Vezi, dar, care trebuie să-ţi fie grija cea înţeleaptă, grija de bunătatea sufletului, aşa 
cum 0 găsim sălăşluindu-se într-o inimă împărătească cum este cea a lui David. O 
astfel de inimă oglindeşte pe Împăratul împăraţilor şi pe Judecătorul judecătorilor. 
Sileşte-te aşa fel încât ducând cu tine podoaba desăvârşită a poruncilor să pleci 
întreg din viaţă, ca un cetăţean adevărat al vieţii de dincolo, de care, fie ca toţi să 
ne învrednicim cu harul şi cu iubirea de oameni a Domnului nostru lisus Hristos, 
Căruia se cuvine slava în vecii vecilor. Amin. 


Despre desăvârşire, către monahul Olimpiu 


Râvna ta de a cunoaşte cum cineva, printr-o viaţă virtuoasă, poate să ajunga la 
desăvârşire, mi se pare vrednică de dorinţa pe care o ai ca întotdeauna să duci o 
viaţă lipsită de cusururi. Aş fi voit, desigur, mai presus de toate, să găsesc chiar în 
viaţa mea exemplul celor râvnite de tine, astfel ca, mai înainte de a-ţi fi dat în 
cuvinte învăţătura cerută, să ţi-o fi putut da în fapte, căci povăţuirea cuiva către 
cele bune numai atunci poate fi vrednică de crezare, când viaţa acestuia este întru 
totul în armonie cu faptele lui. Cât de mult aş dori să mi se poată întâmpla aceasta 
vreodată! 


Acum, însă, fiindcă nu mă simt în stare să-ţi pot pune în faţă, în loc de cuvinte, 
viaţa mea, ca nu cumva aceasta să ţi se pară că este cu totul departe de desăvârşire 
şi deci o adevărată nebunie față de scopul pe care ţi l-ai hotărât, m-am gândit că n- 
ar fi cu totul fără de folos să-ţi arăt deocamdată numai ţinta către care trebuie să se 
îndrepte viaţa cuiva. Şi am făcut aceasta pornind de la un lucru destul de bine 
cunoscut de toată lumea. 


Este îndeobşte ştiut că bunul nostru Stăpân, Mântuitorul lisus Hristos, ne-a dat 
dreptul să ne facem cu toţii părtaşi ai preacinstitului Său nume. Din clipa în care 
Mântuitorul nostru a făcut aceasta, noi nu mai primim numirea noastră de la nimic 
altceva din jurul nostru, chiar dacă cineva dintre noi ar fi bogat, chiar dacă ar fi 
sărac sau s-ar putea cunoaşte după vreo îndeletnicire oarecare. El a lăsat toate 
aceste numiri la o parte şi a binevoit ca numirea de seamă a celor ce cred în EI să 
fie una singură şi anume aceea de creştini. Fiindcă bunăvoința aceasta ni s-a 
adeverit de sus, ar trebui, mai întâi, să înţelegem cât de mare este darul care ni s-a 
făcut prin aceasta, ca să putem mulțumi după vrednicie lui Dumnezeu, care ne-a 
dăruit un lucru atât de mare. Apoi, în viaţa noastră de toate zilele să ne arătăm aşa 
cum cere ceea ce voieşte să arate acest nume mare, fiindcă numai în chipul acesta, 
adică cunoscând însemnarea adevărată a numelui Hristos, vom putea înţelege 
măreția darului de care ne-am învrednicit prin aceea că ne numim la fel cu 
Stăpânul vieţii noastre, şi numai astfel atunci când chemăm, în rugăciunile noastre 
cu numele acesta pe Dumnezeul tuturor vom putea avea în sufletele noastre de mai 
înainte, întruchiparea a ceea ce voim să primim în noi, adică imaginea Aceluia pe 
care-L înţelegem piin numele acesta şi pe care credem că-L rugăm cu evlavie. 


După ce vom înţelege aceasta, atunci negreşit vom pricepe în chip clar şi felul cum 
trebuie să ne arătăm prin râvna noastră în viaţă, căci ne vom folosi de numele 
acesta ca de un adevărat învăţător şi conducător pe cărările vieţii. 


Dacă pentru lămurirea celor căutate de noi vom încerca să luăm sfătuitor pe Sfântul 
Apostol Pavel, atunci vom avea o îndrumare cât se poate de sigură. Căci Sfântul 
Apostol Pavel nu numai că a înţeles cu adevărat ceea ce este Hristos, ci el, prin 
faptele sale, a arătat totodată şi cum trebuie să fie cel supranumit cu numele acesta. 
Ba, ceva mai mult, el a căutat să se poarte la fel ca Hristos, ca să arate întruchipat 
în sine pe însuşi Stăpânul său, iar prin purtarea sa întru totul la fel cu Acesta el şi-a 
schimbat chipul sufletului său, după modelul cu care voia să se poarte la fel, aşa ca 
să nu se mai pară că el, cel viu, care grăia, era Pavel, ci că Hristos trăia în el, după 
cum el însuşi, având simţământul bunurilor sale proprii, a grăit zicând: "Dacă 
cereți dovada lui Hristos, EI este cel care vorbeşte întru mine" (II Cor., 13, 3) şi 
"viez, dar nu eu, ci Hristos viază întru mine" (Gal. 2, 20). 


Sfântul Apostol Pavel, deci, ne-a făcut nouă cunoscut ce însemnează a purta cineva 
numele lui Hristos, zicând că Hristos este puterea lui Dumnezeu şi înţelepciunea 
lui Dumnezeu. Tot el însă L-a numit şi pace, lumină neapropiată în care locuieşte 
Dumnezeu, sfinţenie şi răscumpărare, arhiereu mare şi Paşte, jertfă de ispăşire a 
sufletelor, oglindă a slavei şi icoană a ipostasei, făcător al veacurilor, mâncare şi 
băutură duhovnicească, piatră, apă, temelie a credinţei, piatră din capul unghiului, 
chip al lui Dumnezeu celui nevăzut, Dumnezeu mare, cap al trupului Bisericii, întâi 
născut al lumii celei noi, începătură a celor adormiţi, întâi născut din morţi, întâi 
născut între mulţi fraţi, mijlocitor între Dumnezeu şi oameni, Fiu Unul Născut, 
încoronat cu slavă şi cu cinste, Dumnezeu al slavei, început al tuturor celor ce sunt, 
iar pe lângă acestea, împărat al dreptății şi împărat al tuturor, având stăpânirea 
împărăției ce nu se poate zugrăvi în cuvinte. Şi multe altele de felul acesta, a căror 
mulţime nu este nicidecum uşor de arătat. "Toate aceste numiri însă, adunate la un 
loc, iar sensul fiecărei dintre numirile acestea aducând cu sine totodată şi 
caracteristica sa în dovedirea a ceea ce înseamnă, ne pot da o înfăţişare oarecare de 
ceea ce trebuie să se înțeleagă prin numele "Hristos". 


Cu toate acestea, dovezile nespusei Sale măreţii nu ne sunt cu putință să le 
înţelegem decât în măsura în care îi este dată această putere sufletului nostru de la 
natură. Deci, întrucât demnitatea împărătească stă mai presus de orice alt merit şi 
de orice altă putere sau stăpânire, iar numele Hristos însemnează în primul rând şi 
mai cu seamă puterea împărătească (fiindcă Hristos" se tâlcuieşte "uns", iar din 
istorie aflăm că mai înainte a fi cineva împărat trebuia să fie uns) şi deoarece în 
demnitatea împărătească se cuprinde toată puterea celorlalte demnități, pentru 
aceasta cel care a înţeles ceea ce se cuprinde în numele "Hristos" a înţeles totodată 
şi ceea ce se cuprinde în fiecare în parte dintre numirile de mai sus. 


Aceasta este împărăţia care are drept nume numele lui Hristos. Fiindcă bunul 
nostru Stăpân ne-a făcut şi pe noi părtaşi celui mai mare, mai sfânt şi celui dintâi 
dintre toate numele, astfel ca toţi cei cinstiți cu numele lui Hristos să se numească 
creştini, este nevoie negreşit ca toate numirile, care am văzut că explică un astfel 
de nume, să se poată vedea şi în noi, pentru ca să nu purtăm în chip mincinos un 
astfel de nume, ci ca el să se poată adeveri întru totul în viaţa noastră. Căci nimic 
nu devine ceva din simplul fapt că se numeşte în vreun fel oarecare, ci firea unui 
lucru oarecare, oricum ar fi aceasta, se poate cunoaşte cu ajutorul unui nume legat 
în chip firesc de lucrul acela. 


Dacă, bunăoară, ar da cineva unui arbore sau unei bucăţi de piatră numele de om, 
ar fi, oare, planta sau piatra aceea om pentru simplul faptul acesta? Desigur că nu. 
Dimpotrivă, va trebui cineva mai întâi să fie om şi numai în urmă să primească 
numirea aceasta, care este proprie firii sale. 


Numirile nu au semnificația lor proprie nici măcar asupra lucrurilor asemănătoare. 
Astfel, bunăoară, se întâmplă când zicem unei statui om, sau unei asemănări 
oarecare cal. Numirile pe care le dăm acestora nu sunt nicidecum nişte numiri 
proprii. Dacă voim însă să numim ceva în adevăratul sens al cuvântului şi fără 
greşeală, atunci desigur că numai firea unui lucru poate să arate numirea lui cea 
adevărată. Materia însă, care primeşte asupra ei forma de asemănare a vreunui 
lucru, rămâne aceeaşi care a fost şi mai înainte şi se numeşte sau bronz, sau piatră 
sau altceva de felul acesta, adică aşa cum era atunci când artistul i-a dat înfăţişarea, 
care a făcut-o să ia forma luciului cu care se aseamănă. 


Deci, cei care poartă numele lui Hristos ar trebui mai întâi să fie ceea ce voieşte să 
arate numele acesta şi numai după aceea să se împodobească cu un astfel de nume. 
ŞI după cum cineva, atunci când ar face deosebirea între un om adevărat şi unul 
cioplit în piatră, nu ar putea să facă această deosebire decât pornind de la însuşirile 
proprii ale omului (căci omului îi va zice fiinţă cu judecată şi cu înţelegere, iar 
statuii îi va zice materie neînsuflețită, care a luat forma omului prin asemănare), tot 
astfel şi pe creştinul adevărat îl vom putea cunoaşte şi deosebi uşor de cel care 
numai se arată că este astfel, prin însuşirile proprii care se văd săpate în firea 
lăuntrică a fiecăruia. 


În firea lăuntrică a creştinului adevărat trebuie să se găsească săpate acele 
însuşiri frumoase pe care le-am înţeles când a fost vorba de numele "Hristos". 
Dintre aceste însuşiri, pe acelea care ne Sunt cu putinţă noi trebuie să le 
îndeplinim întocmai în viaţă. Pe celelalte însă, pe care firea noastră nu le poate 
îndeplini întocmai în viaţă, noi trebuie să le respectăm şi să le cinstim. 


De aceea, în viaţa creştinului trebuie să strălucească toate numirile acelea care 
lămuresc sensul numelui "Hristos", şi anume unele din ele prin îndeplinirea lor 
întocmai de către noi, iar celelalte prin cinstirea lor, căci numai astfel poate să fie 
întreg omul lui Dumnezeu, neciuntindu-şi întru nimic întregimea sa prin răutate, 
după cum zice Sfântul Apostol Pavel. 


Într-adevăr, după cum cei ce născocesc basmele acelea pline de întâmplări 
minunate, cu bucefali, centauri, balauri sau altceva de felul acesta - fie că le 
povestesc, fie că le istorisesc în scris ajung să creeze făpturile acestea prin îmbinări 
de fiinţe cu totul diferite între ele şi nu dau la iveală nicidecum asemănarea vreunui 
model din natură, ci numai înfăţişează natura în născocirea aceasta nebună şi 
creează cu totul o altă făptură decât omul, prin aceea că ne înfăţişează ceea ce nu 
există în forma aceasta în care ni se arată înaintea ochilor, şi după cum făptura 
aceasta provenită dintr-o împerechere atât de ciudată nu poate fi numită de cineva 
om, chiar dacă vreo parte a ei ar fi o parte a trupului omenesc, tot astfel nu se va 
putea numi, pe bună dreptate, creştin nici acela care va avea un cap fără judecată, 
adică acela care, în ceea ce priveşte credinţa sa, nu va avea mai presus de toate pe 
Cuvântul, care este capul a toate, chiar dacă în ceea ce priveşte celelalte părți va fi 
întreg. 


Tot astfel nu se va putea numi creştin, pe bună dreptate, nici acela care va arăta 
trapul vieţuirii sale nepotrivit cu Capul credinţei sale, ca şi acela care se va lăsa 
cuprins de mâini diavoleşti şi se va înfuria întocmai ca dobitoacele, sau va lăsa să i 
se furişeze în suflet zvăpăiala nebună a patimilor - şi va deveni întocmai ca un 
centaur - alcătuit din două firi: una cu judecată şi cealaltă lipsită de judecată. 


Mulţi dintre aceştia, izbutind să ducă o viaţă oarecum frumoasă la suprafaţă, din 
cauza credinţei lor în idoli sunt însă întocmai ca nişte oameni cu capul de vițel 
(adică întocmai aşa cum sunt descrişi minotaurii). Alţii, în persoana omului creştin 
fiind, dar supunându-şi trupurile lor unei vieți cu totul materiale, la fel cu 
animalele, se arată întocmai ca nişte centauri sau ca nişte balauri din poveşti. 


Deci, deoarece creştinul adevărat se poate cunoaşte în primul rând după viaţa în 
trup a omului, este nevoie ca acela care este cu adevărat credincios să se 
împodobească în viaţă cu toate însuşirile acelea frumoase, care se înţeleg prin 
numele "Hristos". Căci dacă este cineva numai în unele privinţe aşa cum voieşte 
numele acesta, iar în altele a alunecat spre cele potrivnice, nu însemnează 
altceva decât să se sfâşie în două părţi vrăjmaşe una alteia, simțind în sine 
continuu revolta virtuţii împotriva răutăţii şi fiind el însuşi sieşi un duşman 
neîmpăcat şi neîmblânzit în viaţă. 


Căci, după cum zice Sfântul Apostol Pavel “ce legătură poate fi între lumină şi 
întuneric?" (II Corint. 14-6). Întrucât ceea ce se împotriveşte luminii nu are nici 
un amestec cu lumina şi nici nu o poate măcar mijloci, cel ce ţine şi de lumină şi 
de întuneric şi nu se poate elibera de una din ele, acesta în chip necesar se sfâşie 
şi el în două, din cauza împotrivirii ce există între două părți contrarii, adică 
întree lumină şi întuneric, devenind în acelaşi timp atât lumină cât şi întuneric, 
cu alte cuvinte, într-o viaţă amestecată, din cauza credinţei lui purtând în sine 
lumina, iar din cauza vieţii celei întunecate înnegrindu-şi strălucirea judecății 
lui. 


Deoarece lumina nu ar e nici un amestec şi nici nu se poate împăca cu întunericul, 
cel stăpânit de amândouă aceste lucruri potrivnice unul altuia devine el însuşi 
vrăjmaş sieşi, sfâşiindu-se în două părţi, una pentru virtute, iar cealaltă penuu 
răutate şi prefăcând fiinţa sa lăuntrică într-un adevărat câmp de bătaie, în care atât 
unul dintre duşmani cât şi celălalt este el însuşi. Deci, după cum nu este cu putință 
ca într-o luptă doi duşmani să iasă fiecare învingător asupra celuilalt (căci biruinţa 
unuia aduce de obicei moartea celuilalt), tot astfel şi în lupta aceasta lăuntrică, ce 
are loc din cauza vieţii amestecate, nu este cu putinţă ca linia cea mai bună de 
bătaie să învingă fără ca cealaltă să fie nimicită cu desăvârşire. Dar cum, oare, ar 
putea fi mai puternică armata bunei credinţe decât răutatea, atunci când împotriva 
ei vine toată falanga cea rea a celor potrivnice? 


Dacă, însă, ceea ce este mai bun trebuie să învingă, atunci negreşit că duşmanul va 
fi ucis. Virtutea va avea biruință sigură împotriva răutății numai atunci când 
vrăjmaşul ei, prin ajutorul pe care îl vor da acesteia gândurile cele mai bune, va 
dispărea pentru totdeauna întru neființă; iar atunci se va împlini şi ceea ce s-a zis 
de Dumnezeu prin profeția care zice: "Eu voi ucide şi Eu voi face să fie cineva viu" 
(Deut. 32, 39) şi aceasta pe bună dreptate, fiindcă ceea ce este bun nu poate să 
trăiască în mine decât numai când este învingător, şi deci viu, prin moartea 
vrăjmaşului. 


Atât timp, însă, cât vom fi stăpâniţi atât de lumină cât şi de întuneric, atingând cu 
una din mâinile noastre o parte, iar cu alta partea cealaltă, va fi cu neputinţă să ne 
bucurăm în acelaşi timp de fiecare dintre ele, deoarece virtutea alunecă din mâna 
celui ce s-a atins de rău. 


Acum, venind din nou la cele ce am spus la început, vom adăuga că una singură 
este calea către viaţa cea curată şi sfântă pentru toţi cei care iubesc virtutea şi 
anume aceea de a şti ce însemnează numele "Hristos", cu care trebuie să ne punem 
în armonie viaţa noastră, orânduind-o către virtute, cu ajutorul pe care ni-l dă şi 


explicarea însuşirilor celorlalte, care am văzut că se cuprind la un loc în numele 
"H = n 
ristos". 


Deci, dacă acum ne punem înainte toate cuvintele şi numirile pe care le-am adunat 
din scrierile Sfântului Apostol Pavel şi care tâlcuiesc înţelesul numelui "Hristos", 
vom dobândi cea mai sigură îndrumare către o viaţă virtuoasă, dacă pe unele din 
acestea le vom îndeplini întocmai în viaţa noastră şi dacă pe celelalte le vom 
respecta şi le vom cinsti, după cum am spus şi în cele de mai sus. 


Drept ordine, în cele ce urmează, ne vom servi de înşirarea făcută mai înainte. De 
aceea vom începe cu cele dintâi cuvinte pe care am văzut că le spune Sfântul 
Apostol Pavel despre Mântuitorul nostru lisus Hristos. Prin aceste cuvinte noi 
învăţăm, mai întâi, care sunt ideile acelea dumnezeieşti care decurg imediat din 
numele "Hristos" şi prin care numele acesta ni se face nouă vrednic de tot 
respectul. Astfel, deoarece toată lumea, atât cea care se poate înţelege prin simţuri 
cât şi cea care stă mai presus de înţelegerea prin simţuri, s-a făcut prin EI şi în EI s- 
a alcătuit, de aceea, în chip necesar, când vorbim despre prezenţa lui Hristos, 
făcătorul a toate, o dată cu ea trebuie să îmbinăm la un loc şi înţelepciunea Lui 
dimpreună cu puterea, înțelegând prin legătura dintre aceste două cuvinte, adică 
dintre putere şi înţelepciune, că minunile acestea mari şi nespuse ale lumii nu ar fi 
fost dacă înţelepciunea nu ar fi descoperit ieşirea lor la iveală şi dacă puterea nu ar 
fi însoţit înţelepciunea pentru desăvârşirea celor descoperite, căci numai cu ajutorul 
puterii celei gândite se transformă în lucruri. 


Semnificația numelui "Hristos" se poate deci împărți, în chip potrivit, în 
înţelepciune şi în putere. Astfel ca atunci când privim către măreția orânduirii 
tuturor fuinţelor- să putem înţelege puterea Lui nespusă, prin cele ce cuprindem cu 
mintea; iar când ţinem socoteală că cele ce nu existau au luat ființă, prin faptul că 
firea cea de multe feluri, la un semn sfânt, s-a transformat în cele ce sunt, atunci să 
putem crede că Hristos este înţelepciunea cea necuprinsă cu mintea. Căci numai 
aceea ce cheamă cineva în ragăciunile sale şi către care se îndreaptă cu ochii 
sufletului, numai aceea poate să atragă la sine, prin rugăciune, şi numai astfel poate 
deveni stăpân în ceea ce priveşte puterea asupra omului dinlăuntrul său. 

Tot astfel zice şi Sfântul Apostol Pavel, cel care privea continuu către putere (şi 
puterea era Hristos), ca şi Proverbele, care spun că "cel ce cheamă în rugăciunile 
sale înţelepciunea" prin care se înţelege iarăşi Domnul, "devine înţelept" (Prov. 2, 
2); 


Deci, cel ce se numeşte pe sine cu acelaşi nume ca şi Hristos, nume care după cum 
am văzut însemnează putere şi înţelepciune, pe de o parte se numeşte la fel şi cu 


puterea, împuternicit fund împotriva păcatului, iar pe de altă parte va arăta în el şi 
înţelepciunea, prin aceea că va allege întotdeauna numai ceea ce este bun. Atunci, 
însă, când în noi se arată atât înţelepciunea cât şi puterea, cea dintâi alegând ceea 
ce este frumos, iar cealaltă adeverind în fapt înţelepciunea din gândire, atunci 
negreşit se poate ajunge la desăvârşirea vieţii, împletită din amândouă acestea. 


Tot astfel, dacă înţelegem că Hristos este pace, vom arăta adevărata numire a lui 
Hristos asupra noastră numai dacă prin pacea din noi vom adeveri pe Hristos în 
viaţa noastră. Domnul nostru Iisus Hristos, după cum zice Sfântul Apostol Pavel, a 
ucis vrăjmăşia. De aceea şi noi să căutăm să nu învieţuim întru noi vrăjmăşia ci, 
dimpotrivă, să o arătăm moartă în viaţa noastră, pentru ca nu cumva aceasta, care a 
fost ucisă de Dumnezeu pentru mântuirea noastră, să fie reînviată de noi, prin 
mânie şi pizmă, împotriva noastră înşine şi spre nenorocirea fiinţelor noastre, 
conlucrând cu această faptă a noastră la reînvierea vrăjmăşiei, de pe urma morţii 
căreia lumea a respirat uşurată. 


Dimpotrivă, dacă avem în noi pe Hristos, care este pace, atunci să ucidem şi noi 
vrăjmăşia din sufletele noastre, pentru că numai astfel vom putea realiza în viaţa 
noastră ceea ce credem că este în Hristos. Căci după cum Hristos, distrugând zidul 
despărțitor al opririi, a clădit întru Sine, într-un singur om, amândouă părțile care 
se găseau de o parte şi de alta a zidului despărțitor, făcând cu aceasta pace, tot aşa 
şi noi să aducem la împăcare nu numai pe aceia care, în afară de noi fiind, luptă 
împotriva noastră, dar şi tot ceea ce se găseşte în revoltă înlăuntrul nostru, aşa ca 
trupul să nu mai poftească nimic împotriva duhului şi nici duhul împotriva 
trupului, ci gândul cel trupesc supunându-se legii celei dumnezeieşti să avem pace 
întru noi, fiind refăcuţi într-un om nou şi paşnic şi amândoi, atât omul cel trupesc 
cât şi cel sufletesc, devenind unul singur. 


Definiţia păcii nu este alta decât armonia şi buna înţelegere a celor ce se găsesc în 
vrăjmăşie. De aceea, când războiul cel lăuntric va fi scos pentru totdeauna din firea 
noastră, atunci, având pace întru noi, vom fi şi noi pace, arătând cu aceasta 
adevărată şi stăpână asupra noastră numirea lui Hristos. 


Hristos este totodată şi lumina cea adevărată şi neapropiată de minciună. 
Înţelegând aceasta, noi pricepem în acelaşi timp că viaţa noastră trebuie luminată şi 
ea de razele Părintelui celui adevărat. Razele acestea, raze ale Soarelui dreptăţii, 
sunt virtuțile, care ţâşnesc de aici spre luminarea noastră. Prin ele, noi ne putem 
lepăda de lucrurile întunericului şi umbla cuviincios, ca ziua. Tot prin ele putem să 
lăsăm la o parte toate lucrările ascunse ale ruşinii şi să lucrăm totul la lumină, 
astfel ca noi înşine să fim lumină şi să putem lumina prin lucrările noastre şi pe 


alţii, întocmai ca lumina. 


Tot astfel, dacă auzim că Dumnezeu este sfinţenie, trebuie să mărturisim puterea 
sfințeniei nu prin cuvânt, ci prin viaţa noastră, care trebuie să fie curată de orice 
faptă sau gând murdar şi necurat. 


Auzind, pe de altă parte, că Hristos este răscumpărare, dându-Se pe Sine preţ de 
răscumpărare pentru noi, prin aceasta înţelegem că dându-ne nouă nemurirea ca o 
cinste deosebită fiecărui suflet în parte, El a făcut pe toţi cei răscumpăraţi de EI, 
prin viaţa Sa, de la moarte, un bun al Său propriu. Deci dacă prin aceasta noi am 
devenit robi ai Celui ce ne-a răscumpărat pe noi, datori suntem să privim de aici 
încolo numai către Stăpânul nostru, pentru ca să nu mai vieţuim nouă înşine, ci să 
vieţuim numai Aceluia car e ne-a răscumpărat de la moarte, în schimbul vieţii Sale. 


Noi nu mai suntem stăpâni ai noştri, căci Stăpânul nostru este numai Domnul, care 
ne-a răscumpărat, iar noi suntem un bun al Lui. De aceea şi voinţa Celui care ne 
stăpâneşte trebuie să fie lege pentru viaţa noastră. 


Astfel, după cum atunci când eram în stăpânirea morţii, întru noi se sălăşluise legea 
păcatului, tot aşa şi acum, când suntem în stăpânirea vieţii, suntem datori să ne 
punem în armonie cu felul de a fi al Celui care ne are în stăpânire, pentru ca nu 
cumva alunecând din porunca vieţii să cădem de bunăvoie iarăşi, prin păcat, în 
ghearele tiranului celui viclean al sufletelor noastre, adică în moarte. 


Dar Sfântul Apostol Pavel ne spune că Hristos este şi Paşte şi arhiereu. Fi, bine, 
dacă vom căuta să înţelegem şi aceste gânduri, şi ele ne vor apropia de Hristos. 
Căci Hristos, Paştele, a fost jertfit cu adevărat pentru noi, iar Preotul care a adus lui 
Dumnezeu jertfa aceasta nu a fost altul decât însuşi Hristos, căci "EI S-a adus dar şi 
jertfă pe Sine pentni noi”, zice Sfântul Apostol Pavel (I Tim. 2, 6). De aceea, 
privind către Cel ce S-a adus Sine dar şi jertfa lui Dumnezeu, devenind Paşte, ne 
vom înfățişa şi noi înşine lui Dumnezeu ca jertfă vie, sfântă şi bineplăcută, făcând 
din viaţa noastră de oameni un cult de continuă adorare a lui Dumnezeu. Chipul în 
care putem să aducem Jertfa aceasta este acela de a căuta să nu ne purtăm la fel cu 
veacul acesta, ci să ne transformăm prin reînnoirea minţii noastre, în aşa fel încât 
să cunoaştem care este voinţa lui Dumnezeu cea bună, cea plăcută şi cea 
desăvârşită, şi să o înfăptuim în viaţă. Altfel, nu este cu putinţă ca trupul, care este 
viu şi care nu se jertfeşte aşa cum cere legea cea duhovnicească, să arate întru sine 
voinţa lui Dumnezeu. 


Gândul trupului este duşman lui Dumnezeu şi nu se supune niciodată legii lui 
Dumnezeu. Nici nu poate chiar să facă aceasta atât timp cât trăieşte trupul. 
Dimpotrivă, dacă cineva se jertfeşte în chipul jertfei celei făcătoare de viaţă, adică 
omorându-şi mădularele cele de pe pământ, prin care lucrează patimile, atunci va 
putea realiza fără nici o piedică, în viaţă, voinţa cea bineplăcută şi desăvârşită a lui 
Dumnezeu. 


Tot aşa, dacă auzim că Hristos este jertfa de ispăşire cu sângele Său, atunci trebuie 
să înţelegem că fiecare dintre noi este dator să devină jertfă de ispăşire pentru sine 
însuşi, purificându-şi sufletul prin omorârea mădularelor sale. 


Când Sfântul Apostol Pavel ne spune că Hiistos este oglinda slavei şi icoana 
Ipostasei, prin cuvintele acestea el ne face să înţelegem mulțimea măririi Sale, în 
fața căreia trebuie să ne plecăm cu toţii. Căci Pavel, cel cu adevărat inspirat şi 
învăţat de Dumnezeu, cel care a tâlcuit în adâncul bogăției înţelepciunii şi 
cunoștinței lui Dumnezeu cele mai nelămurite şi mai ascunse dintre tainele 
dumnezeieşti, ne-a arătat prin cuvinte cu totul greu de înţeles străfulgerările acelea 
de lumină pe care le-a primit de la Dumnezeu, pentru înţelegerea celor ce nu pot fi 
nici cercetate şi nici iscodite. EI s-a folosit însă de un limbaj mult mai slab pentru 
expunerea ideilor sale, căci a vorbit în aşa fel ca înţelepciunea lui cea întru taină să 
poată fi primită de cei ce-l ascultau, grăindu-le lor numai acele cuvinte care puteau 
într-o măsură oarecare să ajute ca gânduiile sale adânci să fie înţelese. 


Înţelegând ca nimeni altul toate câte firea omenească poate să înţeleagă, Pavel a 
fost singurul care ne-a înfățişat într-o formă oarecare învățătura despre fiinţa cea 
mai presus de fire, învăţătură care este de altfel neapropiată şi neajunsă de 
gândurile omeneşti. 


Vorbind despre fiinţa cea mai presus de fire, Sfântul Apostol Pavel ne-a spus că 
cele ce se pot privi în jurul acesteia sunt: pacea, puterea, viaţa, dreptatea, lumina, 
adevărul şi altele de felul acesta. Totuşi, el a declarat că ceea ce formează adâncul 
fiinţei celei mai presus de fire este mai presus de orice înţelegere, zicând că 
Dumnezeu nici nu a fost văzut, dar nici nu va fi văzut vreodată. Căci spune: "Pe 
care nimeni nu L-a văzut şi pe care nici nu poate să-L vadă" (1 Tim. 6, 16). 


Astfel, căutând cum va putea numi aceea ce nu se poate pricepe cu gândul 
omenesc, fiindcă nu a găsit un nume mai potrivit pentru tâlcuirea celor neînţelese, 
a numit slavă şi ipostas pe Cel ce se găseşte mai presus de tot binele, adică, pe Cel 
ce nici nu se poate înţelege şi nici nu se poate tâlcui îndeajuns. De aceea el a lăsat 
nenumită pe Fiinţa cea mai presus de fiinţe. 


Tălmăcind însă legătura şi despărţirea Fiului de Tatăl, precum şi însuşirea Fiului de 
a fi privit la un loc cu infinitul şi veşnicul Tată, infinit şi veşnic, L-a numit pe 
acesta "oglindă", adică "strălucire" a slavei, şi "icoană", adică "întipărire", a 
ipostasei, înțelegând prin cuvântul "oglindă", sau "strălucire", legătura Lui cu 
Tatăl, iar prin acela de "icoană", sau "întipărire", egalitatea dintre amândoi. Căci 
între natura care răspândeşte strălucirea şi strălucirea răspândită, nu se poate 
descoperi nimic deosebit, după cum nu se poate descoperi nimic deosebit nici între 


întipărirea lăsată de un obiect oarecare şi obiectul care a lăsat întipărirea. 


Într-adevăr, cel ce înţelege natura care străluceşte pricepe totodată şi strălucirea 
acesteia, iar cel ce are în minte măreţia înfățișării (ipostasei) unui lucru, acela 
poate, negreşit, şi să măsoare înfăţişarea (ipostasa) acestui lucru cu întipărirea lui, 
pe care o are în faţă. Pentru acest motiv, Sfântul Apostol Pavel numeşte pe Domnul 
nostru lisus Hristos şi chip al lui Dumnezeu, cu aceasta nemicşorând întru nimic pe 
Domnul, ci, dimpotrivă, arătând măreţia Fiului cu ajutorul chipului acestuia în care 
străluceşte măreția Tatălui. Căci nici măreţia Tatălui nu întrece limitele ei proprii, 
care sunt măreţia Fiului, şi nici întipărirea acestei măreţii, care este măreţia Fiului, 
nu este mai mare decât măreţia Tatălui. 


În jurul Tatălui nu este nimic urât şi fără de formă, ci totul este prea mărit prin 
frumuseţea Celui unul născut. De aceea şi Domnul zice: "Cel ce M-a văzut pe 
Mine, a văzut pe Tatăl" (loan 14, 10), arătând cu aceasta că EI nu este nici mai mic 
decât Tatăl, dar nici mai mare. 


Dar Sfântul Apostol Pavel zicând totodată că Hristos a adus la iveală toate cu 
cuvântul puterii Sale, cu aceasta el scoate din încurcătură pe toți cei care 
scormonesc cele ce sunt de necercetat, adică pe toţi cei care, gândind despre 
Domnul aşa cum gândesc despre materie, nu înţeleg să se oprească nicăieri în 
această scormonire a lor, ci, dimpotrivă, întreabă: cum se poate că ceea ce este 
material a ieşit la iveală din ceea ce este nematerial, şi ceea ce se poate număra, din 
ceea ce nu se poate număra? 

Sau: cum se poate că ceea ce are formă a ieşit la iveală din ceea ce nu are formă, 
culoarea, din ceea ce nu se vede, iar din ceea ce este infinit, ceva care se 
mărgineşte la propriile sale margini? lar dacă ceea ce este simplu şi necompus nu 
are nici o însuşire, atunci de unde îşi capătă material însuşirile sale? 


Toate aceste întrebări, ca şi altele de felul acesta, sunt cât se poate de clare pentru 
cel ce mărturiseşte că pe toate Cuvântul le aduce din neființă cu glasul puterii Sale. 
Căci toate cele ce au obținut prin voinţa lui Dumnezeu o fire nematerială nu au 
decât o singură cauză, adică numai pe aceea a ipostasei, cu alte cuvinte graiul 


nespusei puteri a Cuvântului. Din acestea noi învăţăm că trebuie să privim numai 
către EI, căci EI este aducătorul la existenţă al tuturor celor ce sunt. 


Într-adevăr, dacă am fost aduşi din nimic la fiinţă şi am fost alcătuiți întru EI, este 
absolut necesar să credem că noi nu suntem nicidecum în afară de cunoştinţa Celui 
întru care suntem, de la care am luat fiinţă şi întru care ne vom şi desface. Având în 
mintea noastră aceste gânduri, vom izbuti, negreşit, să ducem o viaţă cu totul fără 
de păcat. 


Într-adevăr, cine este acela care crezând că trăieşte din EI, prin EI şi întru EI, ar 
putea cuteza să facă părtaş al unei vieţi ticăloase pe Cel ce cuprinde întru EI viaţa 
fiecăruia dintre noi? 


Sfântul Apostol Pavel, numind mai departe pe Domnul mâncare şi băutură 
duhovnicească, prin acestea el lasă să se înţeleagă că firea omenească nefiind de un 
singur fel, ci partea înţelegătoare fiind amestecată cu partea simţitoare, există şi o 
hrană proprie fiecărei părți din ce e ce se găsesc întru noi, şi anume o hrană 
sensibilă, care întreţine trupul, şi o hrană duhovnicească, adică spirituală, care dă 
sufletului nostru o bună înfăţişare. 


După cum însă părţile solide şi lichide ale hranei materiale, amestecandu-se între 
ele, devin elemente de întreținere a firii omeneşti prin aceea că ele se combină la 
un loc cu cele ce alcătuiesc elementele trupului nostru, tot astfel, prin asemănare, 
Sfântul Apostol Pavel împarte şi hrana cea spirituală, numind mâncare şi băutură 
pe Hristos, care se potriveşte cât se poate de bine cu nevoile celor ce 1 se hărăzesc 
Lui. Căci pentru cei slabi şi moi EI devine pâine, care întăreşte inima omului, iar 
pentru cei obosiţi de grijile acestei vieţi, şi pentru aceasta însetaţi, El devine vin, 
care înveseleşte inima omului. 


Prin cele zise mai sus, noi trebuie să înţelegem cât de mare este puterea cuvintelor 
Domnului, şi aceasta pe bună dreptate, căci sufletul care primeşte în el frumuseţea 
lor este hrănit cât se poate de potrivit cu nevoile sale, întocmai cum a zis profetul 
în chip tainic, atunci când a descris mângâierea pe care o poate avea cineva de pe 
urma acestor cuvinte, ca pe o odihnă într-un loc cu iarbă şi cu verdeață. 


Dacă cineva, acum, privind către taina Sfintei Euharistii, ar zice că Domnul nostru 
lisus Hristos se numeşte mâncare şi băutură în adevăratul sens al cuvântului, nici 
acest lucru nu este străin de adevăratul înţeles, deoarece trupul Lui este cu adevărat 
mâncare şi sângele Lui cu adevărat băutură. 


Cât priveşte, însă, sensul ei cel larg, împărtăşirea Cuvântului este un bun care se 
află la îndemâna tuturor şi fiecare se poate împărtăşi din El după puterea pe care o 
are, căci El este o mâncare şi o băutură care se dau fără deosebire şi care este 
primită de toţi cei care Îl caută. 


Din celălalt punct de vedere, însă, adică din punctul de vedere al Sfintei Euharistii, 
împărtăşirea cu o asemenea mâncare şi băutură nu trebuie să se facă fără o adâncă 
cercetare şi fără o înţelegătoare deosebire, deoarece Sfântul Apostol Pavel a zis: 
"Mai întâi să se cerceteze fiecare pe sine şi numai astfel să mănânce din pâine şi să 
bea din pahar, căci cel ce mănâncă şi bea în chip nevrednic mănâncă şi bea spre 
pierderea lui însuşi" (1 Cor. 11,28). 


De altfel şi evanghelistul Luca mi se pare că a gândit acelaşi lucru când a arătat că 
în timpul Patimii celei de taină, Iosif, sfetnicul cel cu bun chip, a luat cu giulgiu 
curat şi nepătat trupul Domnului, punându-l într-un mormânt nou şi curat. Aşa că 
ceea ce ni s-a vestit prin Sfântul Apostol Pavel ne poate sluji de adevărată lege, iar 
ceea ce ni s-a vădit atât de frumos de evanghelistul Luca ne poate fi o adevărată 
poruncă, pentru ca întotdeauna să primim Sfântul Trup al Domnului cu sufletul 
curat, iar dacă se va găsi în noi vreo pată, să o ştergem mai întâi cu apa lacrimilor. 


Cunoscând că Hristos este numit de Sfântul Apostol Pavel piatră, ne va fi de mare 
folos, fiindcă ne va ajuta să ne întărim viaţa noastră în virtute şi să rămânem 
neschimbaţi în ea, stăruind neclintiţi în răbdare de-a lungul suferințelor şi arătându- 
ne puternici şi hotărâți cu sufletul, împotriva oricărei năvăliri a păcatului. Căci 
numai prin acestea şi prin altele de felul acesta vom putea fi şi noi ca piatra, 
căutând să înfăptuim în viaţa noastră cea schimbătoare neschimbabilitatea şi 
nemutabilitatea Stăpânului nostru. 


Iar dacă tot EI este numit de înțeleptul arhitect, care este Sfântul Apostol Pavel, şi 
temelie a credinţei sau piatră din capul unghiului, nici aceste gânduri nu vor fi fără 
urmare cât priveşte folosul lor pentru viaţa virtuoasă. 

Într-adevăr, gândind la acestea, înţelegem că Domnul nostru lisus Hristos este 
începutul şi sfârşitul oricărui fel de viaţă frumoasă şi al oricărei învățături şi 
îndeletniciri bune. Nădejdea noastră (aceasta trebuie să înţelegem prin piatra din 
capul unghiului, către care privesc toate câte ţin de virtute), după cum spune 
Sfântul Apostol Pavel, este EI, iar începutul sau temelia acestei clădiri înalte a 
turnului vieţii este credința în El. Dacă vom pune temeliile vieţii noastre pe 
credința aceasta şi dacă ne vom da ca legi, prin îndeletnicirile noastre de toate 
zilele, numai gânduri şi fapte curate, atunci EI, care este piatra din capul unghiului 
întregii zidiri, devine şi piatra din capul unghiului vieții noastre. Astfel, prin 


purtarea noastră frumoasă şi prin curăţia noastră, piatra aceasta se va potrivi de 
minune ca să lege într-o legătură strânsă şi puternică cele două ziduri ale vieţii 
noastre, adică pe cel trupesc şi pe cel sufletesc. Dacă însă va lipsi una din cele două 
părţi ale clădirii, adică dacă ţinuta noastră frumoasă, care se vede, nu va fi clădită 
la un loc cu curăţia sufletului, sau dacă virtuțile sufletului nu se vor potrivi cu ceea 
ce se vede în viața noastră, atunci Hristos nu va mai fi nicidecum piatra din capul 
unghiului a acestei vieţi, fiindcă această piatră nu se potriveşte decât la această 
clădire dublă, care se uneşte într-un singur unghi. 


Deci numai atunci se va putea suprapune clădirii noastre frumuseţea Celui ce şade 
în capul unghiului, când viaţa trupească şi cea sufletească îmbinându-se într-una 
singură, va putea să aibă în chip armonic, de regulă adevărată în viaţă, linia 
dreaptă şi fără întorsături a virtuţii, care nu are în sine nimic strâmb sau îndoit. 


Numind apoi pe Hristos chip al lui Dumnezeu cel nevăzut, Dumnezeu mai presus 
de toate şi mare Dumnezeu, prin cuvintele acestea Sfântul Apostol Pavel predică 
măreţia Stăpânului celui adevărat, zicând: "Să aşteptăm fericita nădejde şi arătarea 
slavei marelui Dumnezeu şi Mântuitorului nostru lisus Hristos" (Tit 2, 13), iar 
vorbind despre israeliți, pe care voia să-i aducă la Hristos, zice: "Ar lor sunt 
părinţii, patriarhii şi profeţii şi din ei este Hristos cel după trup, cel ce este 
Dumnezeu peste toate, binecuvântat în veci" (Rom. 9, 15). 


Cu acestea însă el ne învaţă că Hristos, fiind întotdeauna ceea ce este (şi este ceea 
ce numai singur ştie că este), chiar dacă cineva care judecă cele înalte se va putea 
apropia din ce în ce mai mult de EI, înţelegerea lui, totuşi, nu se poate ridica până 
la EI, căci aceasta se ridică numai în măsura în care îi este dat ei de la fire. 


Acesta, deci, care este mai presus de orice cunoştinţă şi de orice înţelegere, nespus 
şi negrăit, ca să te facă pe tine din nou chip al lui Dumnezeu, din iubirea Lui de 
oameni S-a făcut El însuşi chip al lui Dumnezeu cel nevăzut. Prin aceasta, cu 
forma pe care a luat-o, a voit să se întruchipeze în tine şi să te aducă prin Sine 
iarăşi la chipul frumuseţii celei dintru început, ca să fii din nou ceea ce ai fost. 
Astfel, dacă dorim să devenim şi noi chip al lui Dumnezeu cel nevăzut, se cuvine 
să ne întocmim felul vieţii noastre după exemplul vieţii Mântuitorului lisus 
Hristos, care ne stă înainte. 


Dar ce însemnează aceasta? Insemnează ca, trăind în trup, să nu trăim după trup, ci 
să trăim întocmai ca acel chip al lui Dumnezeu cel nevăzut, care a primit chip 
omenesc prin Fecioara şi care a suferit toate încercările pe care le poate suferi firea 


omenească, afară de încercarea păcatului, căci El este acela despre care s-a zis: "EI 
nu a făcut păcat şi în gura Lui nu s-a găsit vicleşug" (1 Petru 2, 22). 


Astfel, după cum atunci când voim să învăţăm arta picturii, maestrul schițându-ne 
pe tablă vreo formă frumoasă, trebuie să imităm frumuseţea acesteia, fiecare pe 
placa noastră, astfel ca placa fiecăruia să se înfmmuseţeze la fel cu modelul 
frumuseţii care ne este pus înainte, tot astfel, de vreme ce fiecare din noi este 
pictorul vieţii sale proprii, iar arta creaţiei acesteia este intenţia noastră frumoasă, 
culorile pentru prelucrarea chipului care ne stă înainte fiind virtuțile, este o foarte 
mare primejdie ca frumuseţea modelului care ne stă înainte să fie schiţată în 
sufletele noastre, de noi, sub forma unei măşti respingătoare şi urâte şi cu nişte 
culori murdare, alcătuind astfel în locul chipului Stăpânului nostru o întipărire a 
răutăţii. 


Dimpotrivă, va trebui să căutăm ca, pe cât va fi cu putinţă, culorile cele curate ale 
virtuţilor, amestecate într-o îmbinare meşteşugită, să ia asemănarea frumuseţii pe 
care o avem înainte, pentru ca şi noi să fim un chip al Chipului, izbutind să 
îndeplinim în viaţa noastră, printr-o imitare în fapte, frumuseţea modelului care ne 
stă înainte, după cum a făcut şi Sfântul Apostol Pavel, devenind un chip al lui 
Hristos, printr-o viaţă virtuoasă. 


Dacă este nevoie acum să lămurim totodată şi lucrurile, în parte, prin care 
cineva poate izbuti să realizeze în viaţă chipul acesta, atunci o primă culoare este 
smerenia. Căci Mântuitorul nostru lisus Hristos a zis: "învăţaţi de la Mine că 
sunt blând şi smerit cu inima” (Mat. 11, 2). O altă culoare, care s-a arătat atât 
de mult în chipul Dumnezeului celui nevăzut, adică în Mântuitorul, este 
îndelungă-răbdarea. Este destul să ne gândim la sulița, la nuielele şi la legările 
pe care le-a suferit, la biciuirile, la obrajii pălmuiţi, la faţa Lui cea scuipată, la 
rănile primite pe spate, la judecata cea nelegiuită, la hotărârea cea nedreaptă, la 
soldaţii cei mândri de măsura cea întunecată, la baţiocoririle, la ironiile şi la 
rănile pe care le-a suferit de pe urma trestiilor, la cuiele, la fierea şi la oţetul 
care ] s-au dat şi la toate chinurile care I s-au făcut, fără să fie în EI nici o vină, 
ba ceva mai mult, care 1 s-au dat în schimbul binefacerilor Sale celor de multe 
feluri, pentru ca să înţelegem până unde a mers îndelunga Sa răbdare. 


Dar care a fost, oare, apărarea Sa împotriva celor ce-l făceau astfel de lucruri? 
Nimic altceva decât cuvintele: "Părinte, iartă-le lor, că nu ştiu ce fac” (Luca 23, 
34). Oare, nu putea EI să facă să cadă asupra lor - cerul, sau să poruncească 
pământului să se despice şi să înghită pe batjocoritori? Nu putea EI, oare, să facă 
marea să iasă afară din albia ei şi să schimbe pământul în fund al adâncului? Nu 


putea EI, oare, să trimită asupra lor numai cu porunca Sa ploaia de foc de la 
Sodoma, sau vreo altă nenorocire? Dar, nu. El a suferit toate acestea cu blândeţe şi 
îndelungă-răbdare, ridicând prin suferinţa Sa îndelungă-răbdarea la înălțime de 
lege şi pentru tine. 


Tot astfel suntem datori să privim şi toate celelalte însuşiri frumoase, care sunt 
grupate în jurul chipului lui Dumnezeu, adică în jurul Domnului nostru isus 
Hristos, după care, apoi, se cuvine să ne întocmim în chip vădit firea noastră, încât 
să ne facem şi noi chip al lui Dumnezeu cel nevăzut, zugrăvindu-ne astfel prin 
îndelungă-răbdare. 


Când auzim că Hristos este capul Bisericii, mai înainte de toate suntem datori să ne 
aducem aminte că nu poate să existe cap care să nu fie de aceeaşi fire şi de aceeaşi 
substanţă cu trupul de sub el şi că legătura membrelor în parte şi cu totul la un loc 
trebuie să fie una singură, săvârşind o deplină armonie între întreg şi parte, adică 
între trup şi mădulare. 


Din cele de mai sus înţelegem că ceea ce este capul, în ce priveşte firea, aceea 
trebuie să fie şi mădularele, în parte, pentru ca să poată fi în armonie cu capul. 


În cazul de faţă, adică atunci când numim pe Hristos capul Bisericii, mădularele nu 
sunt altele decât noi, cei ce alcătuim la un loc Biserica creştină, adică Tiupul lui 
Hristos. Astfel că, dacă cineva, smulgând un mădular al lui Hristos, îl va face 
mădular al păcatului, vârând în sine întocmai ca un cuţit patima cea nestăpânită, 
prin patima aceasta urâtă el a înstrăinat mădularul de cap. Dar nu numai patimile, 
ci chiar şi gândurile celelalte ale răutăţii devin nişte cuțite, care taie şi despart 
mădularele de trupul cel robust şi le îndepărtează de cap, cu ajutorul patimilor, care 
lucrează tăierea. 


De aceea, dacă voim ca trupul să rămână întreg, în ceea ce priveşte firea sa, se 
cuvine ca el să fie în un totul potrivit cu capul, iar mădularele, fiecare în parte, din 
cauza firii lor comune cu el, să fie în aşa fel ca să se găsească în armonie cu capul, 
care este curat. Dacă credem că ceea ce alcătuieşte capul este nestricăciune, atunci 
negreşit că mădularele trebuie să se menţină şi ele întru nestricăciune. De 
asemenea, este clar că şi celelalte idei pe care le presupune capul cum sunt, 
bunăoară, pacea, sfinţenia şi adevărul, sau altele de felul acesta, trebuie să se 
vădească deopotrivă şi asupra mădularelor. Acestea şi altele de felul acesta se arată 
negreşit prin Fiul, în mădularele trupului Său, care sunt creştinii, mărturisind astfel 
că mădularele acestea sunt de aceeaşi fire cu capul. 


De aceea şi Sfântul Apostol Pavel a zis că "Acela este capul, iar din EI tot trupul 
bine armonizat şi bine potrivit în orice încheietură îşi săvârşeşte creşterea sa 
potrivit lucrării care este încredinţată cu măsură fiecărui mădular al trupului, în 
parte" (Efes. 5, 23). 


Când auzim că Hristos este capul Bisericii, cu alte cuvinte, că El este capul tuturor 
celor ce cred în EI, suntem datori să ne gândim că, după cum la vieţuitoare tot 
îndemnul vine de la cap, căci prin ochi şi prin auz se conduc atât mişcarea 
picioarelor cât şi lucrarea mâinilor, fiindcă nu este cu putinţă să se facă ceva aşa 
cum trebuie, din cele despre care este vorba, dacă ochiul nu supraveghează asupra 
celor ce se săvârşesc şi dacă auzul nu primeşte porunca, tot astfel şi noi trebuie să 
ne mişcăm trupurile noastre, potrivit cu capul cel adevărat, către orice dorinţă şi 
faptă către care ne va conduce Cel ce a creat ochiul şi a sădit urechea. 


Deoarece capul priveşte către cele de sus, se cuvine ca şi mădularele, care sunt 
supuse capului, să urmeze îndrumării capului şi să aibă ţintă către cele înalte. 


Dar noi aflăm totodată că Mântuitorul nostru lisus Hristos este şi întâiul născut al 
zidirii şi întâiul născut între mulți fraţi. Auzind acestea de la Sfântul Apostol Pavel, 
mai întâi trebuie să ne lepădăm de ideile ereticilor, întrucât cuvintele de mai sus nu 
au nici o legătură cu înclinarea lor atât de nestăpânită de a face dogme noi. După 
aceasta, în fine, să ne dăm silinţa să scoatem din cuvintele acestea şi partea aceea 
cu care ne pot veni în ajutor în ceea ce priveşte viaţa noastră morală. 


Cei care luptă pe toate căile împotriva lui Dumnezeu zic despre Dumnezeu Cel 
unul născut, Făcătorul a toată zidirea, din Care, prin Care şi întru Care sunt toate, 
că nu ar fi decât o lucrare a lui Dumnezeu, o creatură, şi deci o făptură, hotărând că 
EI trebuie să Se numească întâiul născut al întregii zidiri tocmai pentru acest motiv. 
Tot aceştia zic despre EI că, fiind un frate al lumii celei create, este întâiul între toţi 
numai în ceea ce priveşte timpul, întocmai ca Ruvim între cei doisprezece fraţi ai 
săi, iar nicidecum că este aşezat în primul rând din punct de vedere al firii Sale. 


Faţă de aceştia, trebuie să spunem, mai întâi, că nu trebuie să credem că unul 
născut şi întâiul născut sunt una şi aceeaşi. lar aceasta, pe bună dreptate, căci nici 
acolo unde sunt fraţi nu poate fi vorba de un singur născut şi nici acolo unde nu 
sunt fraţi, primul născut nu este şi nici nu se numeşte singur născut. 


Deci aceste două idei nu se pot nicidecum împăca şi nici nu pot fi asemenea una cu 
alta, când este vorba despre unul şi acelaşi subiect, fiindcă este cu neputinţă ca 
cineva să se numească la fel cu amândouă, adică şi singur născut şi întâi născut. Nu 


este mai puţin adevărat, însă, că în Sfânta Scriptură se spune despre Cuvântul, care 
era la început, că este unul născut Dumnezeu şi întâiul născut al întregii zidiri. De 
aceea se cuvine ca numai cel ce face cu evlavie deosebire între aceste două numiri 
să le folosească la înţelegerea tainei celei ascunse a adevărului. Astfel, Cuvântul, 
Cel mai înainte de veci, este unul născut şi tot Cuvântul acesta a devenit, apoi, 
întâiul născut al zidirii, adică al creaturii, care a avut loc în Hristos, făcându-Se 
trup. 


Înţelesul care se naşte în mintea noastră când auzim că El este întâiul născut din 
morți şi întâiul născut între mulți frați, acelaşi îl vom avea şi cu privire la întâiul 
născut al creaturii. El, care este începătura celor adormiţi, Se face întâi născut din 
morţi pentru ca să deschidă trupului drumul învierii. Deoarece a voit să ne facă pe 
noi, prin naşterea cea de sus, din apă şi din Duh, fii ai zilei şi ai luminii, deşi mai 
înainte, prin firea noastră, eram fu ai mâniei, EI însuşi a fost călăuzitorul către o 
astfel de naştere, atrăgând harul Duhului în râul Iordanului asupra începăturii firii 
noastre. 


Din cauza aceasta toţi cei născuţi la viaţă prin renaşterea cea duhovnicească sunt 
frați ai Celui de mai înainte născut din apă şi din Duh. 


În felul acesta înțelegând că EI este întâiul născut al creaturii, care s-a făcut în 
Hristos, nu ne găsim câtuşi de puţin în afară de credinţa cea evlavioasă. Căci, 
deoarece creatura cea veche, stricată prin păcat, a fost nimicită, în chip necesar 
nimicirea acesteia a fost urmată de creaţia cea nouă a vieţii, care a luat fiinţă din 
renaşterea şi din învierea din morţi. lar pentru că Cel ce stă în fruntea acesteia este 
conducătorul vieţii noastre, pentru aceasta EI se numeşte şi întâiul născut al vieţii. 
Astfel, din cele zise până acum, celor ce se vor strădui să arate duşmanilor dreptei 
credinţe greşeala lor le va fi fost uşor să aibă în cele de mai sus un tovarăş destul 
de puternic pentru câştigarea luptei celei adevărate. 


ŞI acum vom lămuri, pe scurt, cum cuvintele de mai sus ar putea să conducă la 
înfăptuirea vieţii celei virtuoase. Ruvim era, desigur, întâi născut între toţi fraţii 
veniți după el în lume, prin naştere. Trăsăturile proprii ale acestora, care erau 
asemănătoare cu ale celui întâi născut, mărturiseau înrudirea lor cu Ruvim, astfel 
că nimeni nu putea trece cu vederea însuşirea lor de frați, fiindcă aceasta era 
mărturisită prin însăşi asemănarea chipului lor. Deci dacă prin renaşterea noastră în 
acelaşi chip, din apă şi din Duh, şi noi am devenit fraţi ai Domnului, care pentru 
noi S-a făcut întâi născut între mulţi fraţi, atunci se cade să arătăm şi noi, prin felul 
purtării noastre în viaţă, rudenia noastră apropiată cu EI, căutând ca întotdeauna să 
înfățişăm în viaţa noastră pe Cel întâi născut. 


Dar care sunt însuşirile de seamă despre care Sfânta Scriptură arată că le avea 
fiinţa Acestuia? Acest lucru l-am arătat în multe părți şi se poate rezuma în 
următoarele cuvinte: "EI nu a făcut păcat şi în gura Lui nu s-a găsit vicleşug" (| 
Petru 2, 22). 


Deci, dacă voim să fim frați Celui ce stă în fruntea naşterii noastre celei 
duhovniceşti, atunci, neapărat, păcatul trebuie să lipsească din viaţa noastră, 
fiindcă numai astfel vom da dovadă că suntem înrudiţi cu EI, când nici o pată nu ne 
va despărți de curăția Lui. 


Dar Cel întâi născut este totodată dreptate, sfinţenie, iubire, răscumpărare şi altele 
de felul acesta. De aceea, viaţa noastră trebuie să poarte şi ea întipărite în sine 
aceste însuşiri frumoase, pentru ca, dovedind tuturor simţămintele nobile ale fiinţei 
noastre, cei ce le vor vedea să poată să mărturisească înrudirea noastră cu Hristos. 


Mântuitorul nostru lisus Hriistos, făcându-se pe Sine începătură a celor adormiţi, 
cu aceasta El ne-a deschis nouă, tuturor, uşa învierii, iar prin câte a făcut atât 
asupra Sa cât şi asupra altora, care erau stăpâniţi de moarte, El ne-a arătat că toţi 
vom învia în trup, într-o clipită, la trâmbiţa cea din urmă. 


Cu toate că vom învia cu toţii, totuşi, nu este mai puţin adevărat că în viaţa cea de 
dincolo starea în care se vor găsi oamenii nu va fi pentru toţi aceeaşi. Căci zice: 
"vor merge cei ce au făcut cele bune întru învierea vieţii, iar cei ce au făcut cele 
rele întru învierea judecății” (loan 5, 29). De aceea, dacă viaţa cuiva duce către 
acea înfricoşată condamnare, chiar dacă acesta, prin naşterea cea de sus s-ar 
întâmpla să se numere printre fraţii Domnului, el se arată totuşi mincinos faţă de 
acel nume, făgăduind prin viaţa sa cea plină de răutate înrudirea cu Cel întâi 
născut. Căci Cel întâi născut, care este mijlocitorul între Dumnezeu şi oameni şi 
care a legat prin Sine ceea ce este omenesc de Dumnezeu, leagă de Dumnezeu 
numai ceea ce este vrednic de Dumnezeu. 


Deci, după cum prin puterea Dumnezeirii El şi-a însuşit pe omul dintru Sine, cu 
toate că acesta era o parte a firii celei comune, cu singura deosebire că nu era supus 
patimilor acelora ale firii care duc la păcat (căci s-a zis "păcat nu a făcut şi în gura 
Lui nu s-a găsit vicleşug”), tot astfel EI va aduce şi pe fiecare din noi la legătura 
Dumnezeirii, dacă va găsi că nu am săvârşit ceva nevrednic de legătura aceasta. 
Astfel, cel ce este cu adevărat templul lui Dumnezeu şi nu cuprinde în sine nici un 
idol şi nici o statuie a răutăţii, acela va fi luat de Mijlocitorul întru împărtăşirea 
Dumnezeirii, găsindu-se cu totul curat pentru primirea curăţiei Lui. În sufletul cel 


născocitor de rele, însă, este lucru ştiut că nu poate intra înţelepciunea, căci astfel 
spune Sfânta Scriptură (înţel. 1,4), iar cel curat cu inima nu poate vedea în sine 
altceva decât pe Dumnezeu; acesta, dacă voieşte să se lipească de EI prin 
nestricăciune, primeşte în sine toată împărăția celor bune. 


Pentru lămurirea şi înţelegerea celor de mai sus, ar fi bine să luăm cuvintele 
Domnului spuse Sfinților Apostoli prin Maria, şi anume: "Acum, Mă duc la Tatăl 
Meu şi Tatăl vostru şi la Dumnezeul Meu şi Dumnezeul vostru" (loan 20, 17). 
Acestea le spune Mijlocitorul între Dumnezeu şi oameni, Cel care a împăcat prin 
Sine pe duşmanii lui Dumnezeu cu Dumnezeirea cea adevărată şi unică. 


Fiindcă, după cuvântul profetului, oamenii, prin păcat, s-au înstrăinat de la sânul 
cel purtător de viaţă şi s-au rătăcit de pântecele în care au fost creaţi, grăind 
minciună în loc de adevăr; pentru aceasta, luând EI începătura firii celei comune, 
adică luând asupra Sa suflet şi trup omenesc, le-a făcut pe acestea sfinte, păzindu- 
le întru Sine neamestecate cu răutatea şi neprimitoare de răutate, astfel ca, 
înfățişându-le pline de nestricăciune Tatălui nestricăciunii, să smulgă prin ele tot ce 
este înrudit şi de acelaşi fel în ce priveşte firea şi să primească pe cei rătăciţi la 
înfiere şi pe duşmanii lui Dumnezeu la împărtăşirea cu Dumnezeirea. 


Deci, după cum începătura aluatului, adică firea omenească luată de Mântuitorul 
nostru lisus Hristos, a fost adusă din nou în legături de prietenie cu Dumnezeu şi 
Tatăl, prin curăţie şi prin aceea că a fost lipsită de putinţa de a se deda la patimi, tot 
astfel şi noi, care suntem aluatul, pe aceeaşi cale vom fi lipiţi de Părintele 
nestricăciunii, dacă vom căuta să imităm, pe cât ne va fi cu putinţă, felul nepătimaş 
şi neschimbător de a fi al Mijlocitorului nostru. Şi aşa vom fi cunună de pietre 
scumpe a Dumnezeului Celui unul născut, devenind prin viaţa noastră cinste şi 
slavă. 


Într-adevăr, prin iconomia Sa împotriva morţii, pe cei ce mai-nainte erau prefăcuţi 
în spini, din cauza păcatului, EI i-a făcut Sieşi cunună, schimbând spinii în cinste şi 
slavă. De aceea, de vreme ce Cel ce a ridicat o singură dată păcatul lumii a luat pe 
capul Său cununa cea de spini pentru ca să o facă cunună împletită din cinste şi din 
slavă, este o primejdie foarte mare ca să se găsească cineva care, fiind scai şi spin 
din cauza unei vieți rele, să se amestece totuşi în mijlocul cununii Stăpânului, 
făcându-se una cu chipul său. Către unul ca acesta cuvântul Scripturii glăsuieşte: 
"Cum ai intrat aici, neavând îmbrăcăminte de nuntă?" (MaL 22, 12). Cu alte 
cuvinte, cum te-ai împletit la un loc cu cele ce sunt orânduite cu cinste şi cu slavă 
în cununa Mea, spin fiind? Sau "Ce legătură este între Hristos şi Veliar? Care este 


partea credinciosului cu necredinciosul? Ce împărtăşire are lumina cu întunericul?” 
(II Cor. 11, 15). 


Pentru ca nu cumva viaţa noastră să aducă vreodată ca învinuire împotriva noastră 
astfel de cuvinte, trebuie să ne îngrijim ca să ne dezbrăcăm de orice lucra, cuvânt 
sau gând spinos al vieţii noastre, în tot timpul traiului nostru, pentru ca, devenind 
cinste şi slavă cu vieţuirea noastră cea curată şi fără de patimi, să încununăm înşine 
pe Cel ce este capul a toate, schimbându-ne într-o podoabă de mare preţ şi într-un 
bun al Stăpânului nostru. Căci Domnul nu primeşte nici să fie şi nici să se 
numească Domn al slavei pentru cei necinstiţi. De aceea, numai acela care este 
străin de toată purtarea cea urâtă şi de toată netrebnicia, atât în ce priveşte omul cel 
văzut, cât şi cel ascuns, poate face stăpân al lui pe Cel ce este şi se numeşte Domn 
nu al necinstei, ci al slavei. 


Tot lucrul are un început, iar începutul oricărui lucru nu este nicidecum străin de 
ceea ce urmează după el. Dacă cineva socoteşte că începutul său este viaţa, atunci 
negreşit şi ceea ce urmează după acest început va fi viaţă; iar dacă începutul este 
lumină, atunci şi ceea ce urmează după acest început va fi tot lumină. 


Deci, dacă zicem că El este începutul nostru, ce folosim cu aceasta? Folosim 
negreşit mult, fiindcă devenim şi noi la fel cu ceea ce am crezut că este începutul 
nostru. Căci lumina nu se poate numi început al întunericului şi nici aşezând ca 
început viaţa nu vom putea înţelege că continuarea vieţii este moartea. Dimpotrivă, 
dacă cineva este de aceeaşi fire cu începutul şi se leagă de acest început plin lipsa 
de patimi şi prin virtute, atunci, negreşit, începutul tuturor devine şi începutul 
acestuia; iar dacă cineva nu este de aceeaşi fire cu începutul şi nici nu se leagă de 
el prin lipsa de patimi şi prin virtute, atunci el nu poate avea de început al său pe 
începutul tuturor. 


Deci, nu este cu putinţă ca acela care, din cauza unei vieţi urâte, se găseşte aşezat 
sub începutul întunericului să spună că începutul lui este începutul tuturor celor 
bune, şi cu el se întâmplă acelaşi lucru ca şi cu cei care înţeleg cuvintele dumne- 
zeieşti numai spre binele lor propriu, chiar atunci când numesc pe Domnul împărat 
al dreptăţii şi al păcii. 


Căci cel care, după cuvintele Rugăciunii Domneşti, se roagă să vină asupra lui 
împărăţia lui Dumnezeu, aflând că adevăratul Dumnezeu este împăratul dreptății şi 
al păcii, va îndeplini negreşit în viaţa lui proprie dreptatea şi pacea, atunci când va 
cere ca împăratul dreptăţii şi al păcii să domnească asupra tuturor. Virtuţile, la un 


loc, alcătuiesc toate armata lui Dumnezeu. Prin dreptate şi pace trebuie să 
înţelegem însă toate virtuțile. 


De aceea, dacă cineva ar fugi din armata lui Dumnezeu şi s-ar număra mai departe 
în armata celui de alt neam, făcându-se purtător de arme al Născocitomlui răutății 
şi dezbrăcându-se de platoşa dreptăţii şi de orice altă armură a păcii, cum unul ca 
acesta ar mai putea fi, oare, un supus al împăratului păcii, de vreme ce, ca un laş, a 
aruncat de la sine toată armura adevărului? Deci, este clar că după cum podoaba de 
pe armele cuiva este chipul împăratului căruia acesta slujeşte, tot astfel şi în ceea 
ce priveşte viața morală a cuiva, în loc de podoaba de pe arme acesta va trebui să 
aibă desemnat în însuşi felul său de viaţă chipul conducătorului său. Căci creştinul 
adevărat trebuie să fie întocmai ca fericitul acela aşezat în armata divină, deci ales 
între cetele celor ce se numără cu miile, şi înarmat împotriva răutăţii cu virtuțile 
acelea care arată celui ce le-a luat asupra sa în viaţă, chipul împăratului său (Apoc. 
7,4). 


Şi este nevoie, oare, să continuăm cu această înşiruire a noastră, care pune înaintea 
cuiva toate cuvintele prin care se explică numele "Hristos" şi prin care putem fi 
conduşi către viaţa virtuoasă, dat fiind că fiecare dintre cuvintele acestea conduce 
negreşit cu ceva, prin propria lui înfăţişare, la desăvârşirea vieţii noastre? Dim- 
potrivă, socot că va fi mult mai bine acum să recapitulăm cele spuse mai înainte. 


Aşadar, ce călăuză vom avea noi pentru a ajunge la ţinta convorbirii noastre, pe 
care ne-am pus-o chiar de la început, căutând să aflăm cum cineva ar putea izbuti 
să fie desăvârşit în viață? Cred că, dacă cineva s-ar gândi continuu la aceea că este 
părtaş al prea cinstitului nume al Domnului, şi se va purta ca atare, după dogmele 
Sfinților Apostoli, atunci acesta va trebui să arate asupra sa şi puterea celorlalte 
nume prin care se lămureşte numele Hristos, făcându-se în viaţa sa părtaş al 
fiecăruia dintre aceste nume. 


Cu alte cuvinte, eu spun că trei sunt podoabele care trebuie să înfrumuseţeze viaţa 
creştinului: fapta, cuvântul şi gândul. Începutul oricărui cuvânt este gândul. 
Cuvântul vine în al doilea rând, după gândire, căci el descoperă prin grai gândirea 
deja întipărită în suflet. În rândul al treilea, după gând şi după cuvânt, vine fapta, 
care aduce la îndeplinire ceea ce a fost gândit de cineva. 


Ținând seama de cele de mai sus, suntem datori ca în viaţa noastră să luăm aminte 
cu multă grijă atât cu cuvântul, cât şi cu fapta şi gândul, la acele sfinte nume 
tâlcuitoare ale numelui "Hristos", ca nu cumva sau cuvântul, sau gândul, sau lucrul 
să ne ducă în afară de puterea acelor nume înalte. Fiindcă Sfântul Apostol Pavel ne 


spune că tot ce nu este din credinţă este păcat, este absolută nevoie ca acela care 
înţelege aceasta să mărturisească cum că tot cuvântul, sau lucrul, sau gândul care 
nu duce la Hristos, duce în genere la ceea ce este potrivnic lui Hristos. 


Ceea ce este în afară de lumină şi de viaţă, nu este cu putinţă să nu fie în întuneric 
sau în moarte. Deci, dacă ceva nu este săvârşit, sau vorbit, sau gândit potrivit cu 
Hristos, atunci, negreşit, acest lucru este potrivit numai cu ceea ce este potrivnic 
Celui bun. De aceea, este lămurit că cel ce se arată în felul acesta se leapădă de 
Hristos, devenind străin de EI, atât prin cele ce gândeşte, cât şi prin cele ce face sau 
vorbeşte. Cu privire la aceştia se adeveresc, de altfel, şi cuvintele profetului, care 
zice: "Pe toţi păcătoşii pământului i-am socotit ca pe nişte călcători de lege" (Psalm 
118, 119). 


Într-adevăr, după cum cel ce tăgăduieşte pe Hristos în prigoane este un fugar de la 
numele cel prea cinstit al Domnului, tot astfel este numit, de către profet, călcător 
de lege şi cel ce tăgăduieşte adevărul, dreptatea, sfinţenia, nestricăciunea sau 
altceva dintre cele ce se înţeleg prin virtute, sau care aruncă acestea de la sine în 
timpul când este stăpânit de patimi, deoarece tăgăduieşte cu fiecare dintre faptele 
sale cele rele pe Cel ce uneşte întru sine toate virtuțile şi pe Cel al cărui nume îl 
poartă şi el. 


Deci, ce trebuie să facă cel ce voieşte să fie vrednic de marele nume al 
Domnului? Ce altceva, decât să-şi judece continuu gândurile, cuvintele şi faptele, 
ca acestea toate să ducă numai la Hristos şi să nu fie câtuşi de puţin străine de EI? 
Uşurinţa cu care se poate face deosebirea aceasta este foarte mare. Într-adevăr, tot 
ce se gândeşte, tot ce se vorbeşte sau se lucrează cu patimă nu este nicidecum 
vrednic de Hristos, ci dimpotrivă, poartă pecetea vrăjmaşului, care, mânjind cu 
patimi, ca şi cu nămol, mărgăritarul sufletului, nimiceşte strălucirea pietrei celei 
scumpe. Ceea ce este curat, însă, de orice înclinare pătimaşă duce negreşit la 
Conducătorul vieţii celei lipsite de patimi, care este Hristos, din Care, scoţându-şi 
gândurile sale întocmai ca dintr-o fântână curată şi neastupată, cineva putea fi tot 
atât de asemănător cu Domnul, Care este modelul după care trebuie să râvnească 
toţi, după cum şi apa este asemănătoare: cea de fântână cu cea de izvor şi cea de 
acolo cu cea purtată în ulcior, acasă. 


În ce priveşte firea ei, curăţia este una, atât cea care se vede în Hristos, cât şi cea 
care se vede în cel ce este părtaş Lui. Numai că Hristos izvorăşte, iar cel ce este 
părtaş Lui scoate curăţia sa de aici trecând-o din gânduri în viaţă, ca să fie o 
armonie desăvârşită între omul ascuns şi cel care se vede, şi un prilej de viaţă 
frumoasă realizată cu ajutorul gândurilor potrivite numelui "Hristos". 


Aceasta însemnează, după părea mea, desăvârşirea vieţii creştine ce se arată prin 
toate numirile care sunt cuprinse în cuvântul "Hristos": a avea o legătură strânsă cu 
Hristos în suflet, în vorbă ca şi în toate ocupațiile vieţii, ca să păstrăm întreagă 
asupra noastră, după binecuvântarea Sfântului Apostol Pavel, sfinţenia în tot 
trupul, în tot sufletul şi duhul, rămânând continuu în afară de orice amestecare cu 
răul. 


Dacă, însă, va zice cineva că aceasta este foarte greu de îndeplinit, deoarece numai 
Stăpânul lumii celei create este neschimbător, iar firea omenească este schim- 
bătoare şi foarte aplecată spre schimbare, şi va zice încă un lucru, şi anume, că ceea 
ce este statornic şi neschimbător în ceea ce este bun nu se poate îndeplini în firea 
cea schimbătoare, către o astfel de împotrivire vom răspunde simplu, că nu se 
poate încununa cineva ca biruitor dacă nu luptă în luptă dreaptă. 


Dar, oare, se poate vorbi de luptă dreaptă atunci când vrăjmaşul nu este de faţă? 
Dacă lipseşte vrăjmaşul, atunci lipseşte desigur şi cununa biruinţei, căci nu poate fi 
vorba de biruinţă dacă nu este şi cineva învins. 


Deci, suntem datori să luptăm cu partea aceea a firii noastre care este 
schimbătoare, întocmai ca şi cu un vrăjmaş, încăierându-ne cu ajutorul gândurilor 
şi să nu ne închipuim că vom fi învingători dacă o vom răpune pe aceasta, ci, 
dimpotrivă, vom fi învingători numai atunci când nu ne vom îngădui sub nici un 
motiv să cădem în luptă. Căci, dacă omul este schimbător, nu trebuie să se 
folosească de acest fel de a fi al său numai către rău (căci, dacă i-ar fi fost cu 
neputinţă să se schimbe în bine, atunci ar fi avut de la fire numai înclinarea către 
rău). Acum, însă, cea mai frumoasă lucrare a schimbării omului este creşterea sa 
întru cele bune (întotdeauna schimbarea către ceea ce este mai bun schimbând în 
dumnezeiesc pe cel schimbat aşa cum trebuie). Astfel, ceea ce pare că este 
îngrozitor (adică firea noastră cea schimbătoare), din cele de mai sus am văzut că 
este întocmai ca o aripă pentru zborul nostru spre cele înalte, fiindcă dacă firea 
noastră nu ar putea primi schimbarea, întotdeauna, către ceea ce este mai bun, 
atunci aceasta ar fi pentru noi o adevărată nenorocire. 


De aceea, cel ce vede cât de mult este aplecată firea noastră către schimbare, să nu 
se întristeze, ci, dimpotrivă, schimbându-se continuu în ceva din ce în ce mai bun, 
şi trecând din slavă în slavă, să se schimbe în aşa fel încât să devină tot mai bun 
prin creşterea cea din timpul zilei, desăvârşindu-se pururea şi niciodată ajungând 
la capătul desăvârşirii. Căci, numai atunci cineva se poate numi cu adevărat desă- 
vârşit, când, crescând către ceva mai bun, nu se opreşte în drumul său niciodată şi 
nici nu-şi mărgineşte desăvârşirea, punându-și vreo limită oarecare. 


(Extras din cartea: PSB 30 - Sfântul Grigorie de Nyssa - Scrieri 11) 


